
Istoria limbii române literare 


CAPITOLUL I 


ISTORIA LIMBII ROMÂNE LITERARE. RAPORTURILE EI 
CU ISTORIA LITERATURII 


Introducere 


Problemele care sunt legate de originea şi dezvoltarea limbii 
literare (apariţia formei scrise, sfera de folosire mai restrânsă sau mai 
largă a variantei literare, modul de constituire şi de precizare a 
normelor unice supradialectale, dezvoltarea diverselor stiluri ale limbii 
literare etc.) nu pot fi explicate decât dacă sunt raportate cu o anumită 
rigoare la datele istorice şi sociale ce determină evoluţia limbii. Se mai 
poate afirma că istoria limbii române literare are un caracter 
particularizat, o conformaţie specifică, din cauza prelucrării conştiente 
a materialului lingvistic folosit în procesul de comunicare, pentru că 
exprimarea literară presupune o respectare cât mai strictă a anumitor 
norme şi, deci, o selecție atentă, minuțioasă chiar, a mijloacelor 
lingvistice. Pe de altă parte, dezvoltarea limbii literare este într-o 
foarte strânsă relaţie de corespondență cu dezvoltarea literaturii, astfel 
încât s-ar putea remarca faptul că etapele fundamentale ale istoriei 
limbii literare se leagă, fără însă a se confunda, de momentele 
esenţiale ale istoriei literaturii. 

În acest sens, Ovid Densusianu, în Istoria literară în 
învățământul universitar (1911), arată că “între felul de a se exprima 
într-o epocă, între materialul lingvistic şi producțiunea literară proprie 
ei există totdeauna un raport determinat”. Şi, continuă Densusianu, “a 
privi fenomenele lingvistice independent de cele literare este a avea o 
concepțiune mărginită față de ele, a nu înţelege o parte din viaţa lor, în 
împrejurările care le-au dat un caracter hotărât şi le-au făcut să 
evolueze într-o anumită direcție”. Studiul diferitelor texte (literare, 

administrative, ştiinţifice) ne permite să observăm modul în care, în 
paralel cu dezvoltarea literaturii, se dezvoltă, se nuanţează şi se 
îmbogăţeşte necontenit şi mijlocul ei de exprimare, limba literară. 
Totodată, acest studiu permite şi observarea modului de constituire a 
normelor literare, ca şi rolul extrem de important al tradiției în 
realizarea stabilității şi unității limbii literare. 

Limba română literară, în forma ei actuală, ne apare ca 
un element constitutiv al culturii şi literaturii naționale, ea 
reprezentând rezultatul unei îndelungate şi complexe evoluţii. 
Istoria limbii române literare este strâns legată de istoria 
societății româneşti, mai ales de momentele semnificative ale 
dezvoltării culturale şi ale constituirii conştiinţei culturale şi 
naționale; ea reprezintă o istorie a scrisului românesc de la 
origini şi până în prezent. În evoluţia şi dezvoltarea ei, orice 
limbă trece printr-o serie de momente distincte succesive; 
schimbările intervenite pot fi explicate printr-o serie de cauze 
interne, care îşi află resorturile în chiar sistemul de funcționare a 
limbii, ca mijloc de comunicare între membrii unei colectivități. 
Cu toate acestea, raportarea numai la istoria internă a limbii nu 
permite înțelegerea completă a procesului său evolutiv; aceasta 
deoarece, ca fenomen social, limba evoluează într-o strânsă 
relație cu istoria societăţii care o utilizează. Din această 
perspectivă, este necesară şi examinarea cauzelor “exterioare” 
care explică anumite aspecte ale evoluţiei ei. 

Pornind de la o orientare teoretică bine precizată şi, în acelaşi 
timp, bazându-se pe o documentație solidă, istoricul limbii române 
literare trebuie să urmărească, în strânsă legătură cu istoria societăţii şi 
mai ales cu momentele mai importante ale dezvoltării culturale, mai 
multe aspecte importante: modul în care s-a constituit norma unică 
supradialectală, cu alte cuvinte în ce fel s-a ajuns la aspectul normat, 
actual, al limbii române literare, modul în care au apărut diferitele 
stiluri ale limbii literare şi cum au evoluat şi s-au dezvoltat ele, 
influențându-se reciproc. Acestea ar fi, în fapt, obiectivele istoriei 
limbii române literare. 

Limba literară reprezintă o sintetizare a posibilităților de 
exprimare lingvistică ale întregului popor, fiind destinată în special 

exprimării în scris, ca mijloc de comunicare a celor mai importante 
manifestări culturale. Limba literară este caracterizată şi de prezenţa 
unui sistem bine definit şi structurat de norme, care îi conferă o 
anumită stabilitate şi unitate. La celălalt pol al limbii se află variantele 
regionale, ramificațiile teritoriale ale limbii (dialecte şi graiuri) care au 
un registru funcțional mai restrâns, limitat, în general, la spațiul rural. 
Fără îndoială că limba literară şi dialectele nu se află într-o relație de 
opoziţie ireductibilă, între ele existând numeroase raporturi de 
interdependență. În definirea noţiunii de limbă literară, unii cercetători 
au considerat că noțiunea de formă cultivată are un caracter istoric 
variabil, în timp ce stabilitatea normelor limbii literare e şi ea relativă, 
ele evoluând necontenit, modificându-şi conformaţia în timp. 

Raporturile dintre limba literaturii artistice şi celelalte stiluri 
ale limbii sunt şi ele deosebit de complexe şi nuanţate. Astfel, se poate 
spune că orice creaţie este elaborată pe baza limbii literare, însă, 
uneori, scriitorii pot face apel şi la anumite modalităţi lingvistice care 
depăşesc cadrul limitat al limbii literare, utilizând elemente arhaice 
sau regionalisme atunci când subiectul operei reclamă acest lucru. 
Referindu-ne la raporturile dintre limba scrisă şi limba vorbită, se ştie 
că există două sisteme coexistente, analogice, ale aceleiaşi limbi; unul 
se manifestă sonor, prin folosirea unor secvenţe de foneme (limba 
vorbită), în timp ce celălalt sistem al limbii se concretizează grafic, 
prin secvenţe grafematice (limba scrisă). 

Este adevărat că în unele limbi, există o relație de 
necoincidență, sau chiar de opoziţie, între aceste două sisteme de 
expresie. În limba franceză sau în neogreacă, de pildă, există diferenţe 
sensibile între limba scrisă şi cea vorbită, în timp ce în limba română 
ele, deşi nu sunt atât de profunde, se manifestă prin utilizarea unor 
elemente lexicale specifice, dar şi prin folosirea unor forme 
gramaticale deosebite. Fiecare dintre aceste două forme de comunicare 
îşi are justificarea sa funcțională în colectivitatea respectivă. 

Limba vorbită se realizează mai ales în conversaţia cotidiană, 
ceea ce conferă comunicării orale un caracter alternativ şi discontinuu. 
Alternanţa replicilor în cadrul dialogului presupune reacții rapide şi 
imediate, determinând totodată o anume nedesăvârşire lexicală în 
exprimarea ideilor, o imperfecţiune care se corectează prin retuşări şi 
aproximaţii succesive. De asemenea, în exprimarea de tipul oralității 
intervin şi o serie de elemente accesorii ale comunicării (intonația, 

pauzele, accentul, intensitatea şi debitul verbal). La aceste prozodeme, 
a căror exprimare în scris este, în mod evident, limitată, se adaugă 
mimica şi gestica, dar şi aşa-numiţii indici situaționali, de tipul aici/ 
acolo, acesta/acela, azi/ mâine/ ieri etc. care nu capătă un sens precis 
decât într-un context bine determinat şi stabilit. 

Condiţiile de utilizare a limbii scrise se disting în mod esențial 
de acelea ale limbii vorbite, deoarece, în general, textul scris este 
rezultatul unei elaborări îndelungate, a unei selecții a modalităților 
lingvistice. Rezultatul final al acestei elaborări conferă comunicării 
scrise un caracter continuu şi, totodată, linear. La începuturile limbii 
române literare, adică în secolul al XVI-lea se poate constata o 
deosebire destul de elocventă între limba textelor traduse, cu un 
caracter mai savant şi un vocabular aparte datorită imitaţiei 
originalelor slavone şi limba textelor netraduse (de tipul scrisorilor şi 
al altor acte particulare), care este mai apropiată de limba vorbită, de 
limbajul popular. 

În secolele XVII-XVIII, folosirea procedeelor şi modalităţilor 
expunerii orale şi valorificarea estetică a elementelor vorbirii populare 
constituie, de exemplu, o caracteristică importantă a limbii literare a 
lui Neculce. Cu toate acestea, nu se poate nega faptul că au existat şi 
scrieri caracterizate de elemente savante şi livreşti (Miron Costin, 
Dimitrie Cantemir, Constantin Cantacuzino). De altfel, se poate 
aprecia că notarea în scris a vorbirii, a limbii populare câtigă teren în 
creaţiile literare din a doua jumătate a secolului al XIX-lea, acest 
procedeu fiind o trăsătură importantă a artei realiste. Marii clasici ai 
literaturii române nu se rezumă la resursele exprimării literare propriu- 
zise şi se inspiră şi din limba vie a epocii, vorbită în diferite grupuri 
sociale. 


Originile limbii române literare. Raporturile dintre limba 
literară şi limba folclorului 


Se pot distinge, cu privire la originile limbii literare, trei 
interpretări. Astfel, unii cercetători afirmă că apariția limbii române 
literare ar fi anterioară apariţiei scrisului în limba română, ei 
considerând limba creaţiilor populare drept limbă literară. Se poate 
afirma că limba creaţiilor folclorice este legată de limba literară, 
pentru că ambele au la bază limba comună a întregului popor şi 

exercită o puternică influență una asupra celeilalte, chiar dacă, în 
diferite epoci istorice, ponderea acestei influenţe a fost diferită. Pe de 
altă parte, spre deosebire de creația artistică cultă, care se realizează pe 
baza limbii populare, creaţia artistică populară se realizează în unul 
dintre dialectele limbii întregului popor, având anumite particularități 
regionale. 

Iată de ce, chiar dacă limba folclorului românesc a exercitat o 
influență considerabilă asupra dezvoltării unui anumit stil al limbii 
literare — stilul beletristic -, totuşi, începuturile limbii române literare 
au o altă bază, şi anume limba primelor tipărituri şi manuscrise, şi 
prezintă o serie de trăsături specifice care o delimitează net de limba 
creaţiilor populare. Istoria limbii literare nu poate începe, aşadar, 
înainte de apariţia textelor scrise. După părerea altor cercetători, între 
care Iorgu Iordan, limba română literară s-ar fi format abia în perioada 
constituirii națiunii şi a statului român (a doua jumătate a secolului al 
XIX-lea): “Varianta literară a unei limbi se iveşte o dată cu începerea 
națiunii sau, mai precis, începuturile limbii literare sunt legate de 
începuturile transformării poporului în națiune”. 

Se poate afirma că lorgu lordan restrânge în mod excesiv 
conținutul şi sfera noţiunii de limbă literară. Chiar dacă trebuie să 
considerăm că limba literară se bazează pe existența unui sistem de 
norme unitare, totuşi, se poate vorbi de o variantă literară şi înainte de 
momentul în care limba capătă o codificare strictă. Secolul al XIX-lea 
reprezintă, de fapt, epoca de fixare a limbii române literare în forma 
pe care o cunoaştem noi astăzi, epocă în care se accentuează procesul 
de definitivare a normelor unice ale limbii literare şi în care se 
precizează norma supradialectală unică. 

Cu toate acestea, şi înainte de această perioadă se poate 
constata o tendinţă spre unitatea şi stabilitatea limbii literare, şi a 
situa începuturile limbii române literare în secolul al XIX-lea 
înseamnă a nu ţine seama de dezvoltarea ei şi a considera că 
unitatea ei nu e rezultatul unui proces complex, ci a apărut dintr- 
o dată. O a treia poziție metodologică propune ipoteza cea mai 
plauzibilă, care plasează originea limbii române literare în 
secolul al XIX-lea, având ca punct de plecare activitatea 
diaconului Coresi. 

Astfel, între limba primelor traduceri din Maramureş şi limba 
tipăriturilor lui Coresi există deosebiri, în sensul că în limba 
tipăriturilor se pot distinge aceleaşi tendinţe, care se vor preciza tot 
mai mult în cursul evoluției ulterioare a limbii române literare, dar se 
pot identifica şi acele premise ale viitoarelor norme supradialectale 
unice. La baza limbii tipăriturilor coresiene se află graiul din sud-estul 
Ardealului şi din Țara Românească; în efectuarea traducerilor, Coresi 
porneşte însă de la manuscrisele rotacizante, fiind influenţat, într-o 
măsură însemnată, de unele particularități limgvistice nord-ardelene. 

Cu toate acestea, în tipăriturile lui Coresi predomină 
trăsăturile subdialectului din sud-estul Ardealului şi din Țara 
Românească. Larga răspândire a acestor texte, în toate regiunile 
româneşti, a contribuit la impunerea acestui subdialect ca bază a 
limbii române literare, jucând, astfel, un rol considerabil în 
consolidarea unităţii limbii române şi a culturii româneşti, după cum 
aprecia Alexandru Rosetti: “Bucurându-se de o foarte mare 
răspândire, cărţile lui Coresi, în loc să înlesnească propagarea 
doctrinei protestante, au izbutit să pună temelia limbii noastre 
literare”. Astfel, de la apariţia tipăriturilor lui Coresi începe procesul 
îndelungat şi complex al constituirii normei supradialectale unice, 
proces care se va accentua în epoca formării națiunii şi a limbii 
naţionale şi care se desăvârşeşte şi astăzi. 


Caracterul normat al limbii literare 


Spre deosebire de graiuri şi dialecte, folosirea limbii literare 
presupune o operaţiune de selecție atentă a mijloacelor de exprimare; 
de aceea, o particularitate esențială a limbii literare este aceea că 
vorbitorii ei trebuie să țină seama de anumite norme şi reguli unanim 
acceptate. În limba literară utilizarea cuvintelor, a formelor şi a 
construcțiilor, precum şi realizarea lor fonetică (sau grafică) trebuie să 
se respecte cu stricteţe exigenţele acestor norme. Prin acest fapt, limba 
literară capătă o anumită unitate şi stabilitate şi ajunge să corespundă 
multiplelor şi variatelor funcţii pe care le îndeplineşte ca modalitate 
fundamentală de comunicare interumană, dar şi ca instrument de 
exprimare a ideilor şi sentimentelor. 

În realitate, în practica zilnică, cei care utilizează limba 
literară se abat adesea de la aceste norme, cu atât mai mult cu cât nu 

întotdeauna norma îi apare vorbitorului ca evidentă, imperativă, 
deoarece există nu puţine situaţii în care ea nu poate fi stabilită în mod 
precis. Crearea normelor limbii literare a fost condiţionată de procesul 
istoric de dezvoltare a limbii, în strânsă legătură cu procesul de 
dezvoltare a societăţii. De aceea, nu trebuie să concepem normele ca 
realizări statice, imobile şi imuabile, dimpotrivă, ele trebuie 
considerate în perspectiva dinamicii istoriei limbii, tocmai datorită 
faptului că se constituie în diacronie, doar lucrările de specialitate şi 
cercetătorii consemnându-le în configuraţia lor sincronică. 

Noţiunea de normă şi cea de abatere de la normă se află într- 
un raport de corelaţie, deoarece o normă există doar în măsura în care 
pot să survină abateri de la exigenţele ei şi invers. Între factorii care 
explică abaterile de la normă, cel mai important este modul în care s- 
au realizat schimbările în dezvoltarea istorică a limbii. Acesta e 
factorul principal de care trebuie să se țină seama în explicarea 
apariției şi a coexistenței anumitor forme paralele de limbă literară (de 
exemplu, în limba română sunt prezente forme mai vechi, iotacizate, 
ca văz, auz, să văz etc.). Raporturile dintre sistemul limbii, normă şi 
vorbire au fost precizate şi detaliate de Eugen Coşeriu, care arată că 
“față de actul concret al vorbirii, norma reprezintă primul grad de 
abstractizare şi cuprinde numai ceea ce are un caracter social, cu 
eliminarea a tot ceea ce este ocazional, individual etc.; sistemul, la 
rândul său, reprezintă un grad mai înalt de abstracțiune lingvistică, 
reținând numai elementele comune categoriei limbii care îndeplinesc o 
funcţie distinctivă”. 

Normele lingvistice nu pot fi deduse numai din materialul 
limbii, făcându-se abstracţie de mediul social în care e folosită ca 
mijloc de comunicare limba respectivă. Aceste norme sunt 
determinate şi de fundalul social, fiindcă pentru ca un fapt de limbă să 
fie corect, e necesar ca el să se conformeze anumitor norme, unanim 
recunoscute şi acceptate de colectivitate. În aceasta constă, de fapt, 
semnificaţia socială a normelor lingvistice în general, şi a normelor 
limbii literare în particular. Este cunoscut, de altfel, faptul că, în epoca 
formării națiunilor şi a limbilor naționale se accentuează caracterul 
unitar al limbii literare, se formează limba literară unică. 

Se poate spune că, pe de o parte, limba literară unică este 
rezultatul procesului îndelungat al formării normei lingvistice 
naționale şi, pe de altă parte, este un instrument eficient în realizarea 

continuității de limbă. În acest sens, se poate afirma că limba literară 
are o importanță deosebită în dezvoltarea unei naţiuni. Limba literară 
reprezintă rezultatul unei îndelungate tradiţii culturale şi e, totodată, 
purtătoarea, în rândul maselor, a unei mari încărcături culturale. Pe de 
altă parte, limba literară înregistrează normele lingvistice ale limbii 
naționale unice, ea fiind cea care consacră şi impune în masele largi de 
vorbitori normele limbii naționale unice. Tendinţa de realizare a 
unităţii şi stabilităţii limbii literare se poate observa mai ales în 
aspectul ei scris, pentru că în exprimarea orală se pot constata unele 
abateri care sunt chiar admise. Caracterul normat al limbii literare este 
evident la toate nivelurile ei: fonetic, morfologic şi sintactic, dar şi în 
procesul de creare a mijloacelor de expresie cu valoare stilistică. 

Pe plan fonetic, normele reprezintă anumite reguli de 
pronunțare corectă a cuvintelor, norme ortoepice. Strâns legate de 
acestea sunt normele ortografice, care se referă la reprezentarea 
grafică a structurii fonetice a cuvântului. Boris Cazacu, în Studii de 
limbă literară, arată că “pentru a obţine o privire de ansamblu asupra 
modului în care anumite fonetisme au fost înlăturate, fiind simţite ca 
dialectale sau vulgare, iar altele, dimpotrivă, s-au consolidat, fiind 
considerate specific literare, pentru a ne da seama de felul cum au fost 
consacrate normele sistemului de sunete al limbii literare, e necesar să 
dispunem de o descriere sistematică a fonetismelor diverselor 
monumente scrise ale epocii”. 

Normele morfologice ale limbii literare cuprind mai ales acele 
reguli ale decinării şi ale conjugării, adică regulile modificării 
structurii cuvintelor în comunicarea scrisă sau orală. Aceste norme 
morfologice sunt produsul evoluţiei istorice a limbii şi au un caracter 
obiectiv, spre deosebire de normele ortografice, care reflectă anumite 
concepții cu privire la scrierea cuvintelor. 

Normele sintactice reflectă mecanismul de funcţionare a 
sistemului sintactic al limbii. Cuvintele, unităţile lexicale, se combină 
după anumite reguli, principii şi tipare, care sunt, la rândul lor, 
produsul evoluţiei istorice a limbii. De exemplu, în limba română, 
predicatul se acordă cu subiectul după anumite reguli şi principii, ca şi 
celelalte părți de propoziție, care se leagă între ele în conformitate cu 
anumite norme consacrate de tradiţie. Topica părților de propoziţie şi a 
propoziţiilor unei fraze îşi are şi ea regulile ei, după cum cuvintele şi 

construcțiile sintactice se grupează în unităţi sintactice mai complexe 
în funcție de obiectivul comunicării. 

Normele lexicale sunt, de asemenea, foarte importante în 
cadrul unei exprimări literare. Dicţionarele normative ale limbii sunt 
cele care menţionează, în general, caracterul neliterar al unui termen 
sau al unei expresii, indicând faptul că acel cuvânt (regionalism, 
dialectal, argotic) nu aparţine limbii literare. Un indiciu important al 
unificării şi fixării normelor literare poate fi considerat apariția 
primelor gramatici şi dicționare. Cu toate acestea, până în secolul al 
XIX-lea, majoritatea gramaticilor şi dicționarelor limbii române erau 
rupte de dezvoltarea generală a limbii literare, căutând să impună 
anumite norme anacronice, care nu puteau fi acceptate. Aceasta se 
explică prin evoluţia concepțiilor asupra problemelor limbii literare. 

Gramatica şi dicționarele limbii române apărute până în 
secolul XX reprezintă tentative de codificare a exprimării literare, ele 
reflectând şi o realitate a limbii literare a acelei epoci, şi anume faptul 
că normele limbii literare erau fluctuante, maleabile, încă nefixate. 
Trebuie făcută însă o distincție netă între codificarea normei 
lingvistice, care e un aspect din afara limbii, o încercare de 
sistematizare a normei şi norma lingvistică însăşi, care este o realitate 
intrinsecă a limbii, în evoluţia ei. 

Constituirea unei limbi literare unice e, astfel, strâns legată de 
crearea unor norme lingvistice unitare şi acceptate de vorbitori, iată de 
ce o istorie a limbii române literare trebuie să urmărească şi să 
reflecte, în primul rând, chiar acest proces de constituire, impunere şi 
generalizare a normelor unice ale limbii literare, fără a neglija însă 
nici procesul de dezvoltare estetică a elementelor expresive ale limbii. 


Limba şi stilul scriitorilor în cadrul istoric al limbii literare 


Analiza limbii şi stilului unui scriitor urmăreşte să 
caracterizeze fizionomia sa proprie, individualitatea sa stilistică 
adâncă, dar şi particularitățile lingvistice şi stilistice ale creatorului 
respectiv. Originalitatea unui scriitor nu poate fi apreciată cu justeţe 
decât prin compararea sistemului său individual artistic de exprimare 
cu normele lingvistice şi stilistice ale epocii. Cu toate acestea, 
reprezentative sunt acele fapte de limbă şi stil care îl individualizează 
pe un anumit scriitor. Într-o istorie a limbii literare, faptele de limbă şi 

de stil din operele marilor scriitori vor fi folosite pentru a determina şi 
descrie liniile de evoluţie a limbii şi stilului literaturii artistice, ele 
fiind însă utilizate şi într-un context mai larg, în vederea explicării şi 
precizării procesului general de dezvoltare a limbii literare. 

Esteticianul şi teoreticianul literaturii Vinogradov observă că 
“abordând limba literaturii artistice cu criteriile şi noţiunile 
lingvisticii, noi putem şi suntem datori să urmărim nu numai legăturile 
ei în diversele perioade ale dezvoltării literaturii, dar şi să desprindem 
particularitățile specifice ale calității limbii literaturii artistice în 
dezvoltarea ei istorică”. În acest scop, este necesar să se stabilească 
afinitățile lingvistice şi stilistice dintre unii scriitori dar şi să se 
precizeze filiaţia lor, adică să se arate felul în care s-au exercitat 
diferite influenţe asupra formării lor şi modul în care aceşti scriitori au 
influențat evoluţia generală a limbii române literare. Rezultatul unei 
astfel de cercetări evidenţiază procesul prin care se consacră unele 
norme lingvistice, dar şi modul de consolidare a anumitor formule 
stilistice. Este destul de dificil, însă, să se determine locul unui anumit 
scriitor în procesul de dezvoltare a stilului literaturii artistice şi a 
limbii literare în general. 

Cercetătorul trebuie să poată delimita fenomenele generale ale 
limbii literare ale epocii de cele proprii unui scriitor şi, în funcție de 
obiectivele pe care şi le propune, trebuie să insiste fie asupra precizării 
trăsăturilor limbii literare dintr-o anumită epocă, fie asupra trăsăturilor 
specifice ale limbii unui anumit scriitor. 

Limitarea la unul sau la altul dintre aceste două aspecte 
fundamentale are darul de a falsifica perspectiva, aceste elemente fiind 
corelative. A distinge ceea ce este general de ceea ce e strict particular 
presupune o cunoaştere exactă şi completă a faptelor lingvistice, dar şi 
un necesar proces de sinteză.Limba slavonă a fost introdusă, prin 
intermediul preoților şi călugărilor bulgari în cancelariile domneşti şi 
în biserici. Ea s-a format ca limbă de cult datorită activității lui Chiril 
şi Metodiu. Cele mai vechi mărturii scrise în limba slavonă au fost 
descoperite pe teritoriul Dobrogei: Inscripția din anul 943 din 
localitatea Mircea-Vodă şi /nscripțiile de la Murfatlar (a doua 
jumătate a secolului X — prima jumătate a secolului XI). Inscripţia din 
943 poate fi considerată primul izvor istoriografic autohton. Alături de 
limba slavonă, şi limba latină a fost o importantă limbă de cult, ea 
fiind introdusă în Transilvania în secolul al XI-lea, mai întâi ca limbă 

a cultului catolic, iar apoi şi a cancelariei voievodale şi a celor 
orăşeneşti. Din Transilvania, limba latină s-a extins şi în Moldova şi 
Țara Românească, începând cu secolul al XIII-lea, fiind utilizată în 
cancelariile domneşti încă din secolul al XIV-lea , mai ales ca limbă a 
relațiilor diplomatice cu ţările catolice. Limba română a început să fie 
utilizată în scris din ultimele decenii ale secolului al XV-lea (pentru 
care există informaţii indirecte), primul text păstrat fiind Scrisoarea 
lui Neacşu din Câmpulung (1521). 

Ca limbi diplomatice şi literare au mai fost folosite: polona, 
germana, italiana, greaca şi rusa. Prin intermediul limbii slavone au 
fost făcute cunoscute numeroase valori literare bizantine şi scrieri ale 
slavilor de sud. Copiştii români au difuzat operele patristice, texte cu 
caracter filozofico-religios, moral, juridic şi literar. 

Primele scrieri originale în limba slavonă au un caracter 
religios. Astfel, Nicodim e autorul a două scrisori cu conţinut religios 
şi copistul celui mai vechi manuscris slavon datat din Țările Române, 
Tetraevanghelul din 1404-1405. Puțin mai târziu, Filotei, fost logofăt 
al lui Mircea cel Bătrân, compune câteva imnuri religioase, numite 
Pripeale. Cel mai însemnat scriitor religios din această perioadă este 
Grigore Ţambalac, spirit european, aparținând deopotrivă literaturilor 
bulgară, sârbă şi ruso-ucraineană. 

Stabilit, între 1401-1404, la Suceava, Grigore Tambalac a 
rostit aici câteva predici, păstrate în manuscrise slavone. De asemenea, 
el a compus, în 1402 un text cu caracter hagiografic şi istoric, 
Mucenicia sfântului Ioan cel Nou. Această scriere cuprinde, în partea 
ei finală, şi o scurtă cronică a Moldovei. 

Limba slavonă a fost folosită şi în redactarea unor lucrări cu 
caracter istoric. De exemplu, diecii din cancelaria lui Ştefan cel Mare 
au elaborat Letopiseţul de când s-a început Tara Moldovei, în care au 
recurs, pentru epoca anterioară şi la tradiția folclorică. Continuarea 
cronicii în timpul urmaşilor lui Ştefan cel Mare e confirmată şi de 
celelalte variante păstrate: Povestirea pe scurt despre domnii 
Moldovei şi Cronica moldo-polonă. Pot fi consemnate şi alte scrieri cu 
caracter diplomatic şi istoric: Scrisoarea lui Ștefan cel Mare către 
principii Străini — 1475 (în limba italiană) şi Memoriul lui Vlad Ţepeş 
către Matei Corvin, redactat în limba latină de Radu Grămăticul, la 11 
februarie 1462. 

NEAGOE BASARAB 


Una dintre cele mai reprezentative scrieri în limba slavonă e 
Învățăturile lui Neagoe Basarab către fiul său Theodosie, operă 
literară de certe valori expresive şi, în acelaşi timp, o adevărată 
enciclopedie moral-politică, foilosofică şi pedagogică, redactată de 
Neagoe Basarab în ultimii ani ai domniei sale. Păstrate fragmentar, 
într-un manuscris slavon contemporan, traduse în limba română în 
secolul al XVII-lea, Învățăturile.. .cuprind, în prima parte, extrase din 
Vechiul şi Noul Testament. Partea a doua cuprinde, în 13 capitole, 
texte cu caracter moral şi religios. Învățăturile ne apar şi ca o 
confesiune sinceră, o rostire fundamentală despre rosturile şi 
adevărurile vieţii. Scrierea are un caracter testamentar, de iniţiere, ea e 
menită să pregătească omul deplin, capabil să conducă pe alţii, dar şi 
să se conducă pe sine. Cu un profund caracter renascentist şi umanist 
această operă are similitudini cu lucrarea Il principe, de N. 
Machiavelli. Codul moral care ni se oferă e dominat de credința 
creştină, care îl fereşte pe om de rătăciri şi excese. Domnitorul 
trebuie, în viziunea lui Neagoe Basarab, să-l aibă ca model moral pe 
lisus. 

Sunt de remarcat din partea a doua, un discurs funebru sub 
forma unei scrisori, capitolele despre raporturile cu supuşi, 
comportarea la petrecerile de la curte, despre arta militară, judecăţi 
etc. Aici, Neagoe Basarab subliniază ideea spiritului de dreptate care 
trebuie să călăuzească pe conducătorul politic, alegerea demnitarilor 
trebuind să se facă conform meritelor personale. De asemenea, 
impresionează elogiul rațiunii, ca şi capitolele închinate mamei, soției 
şi copiilor, marcate de lirism şi de trăirea afectivă intensă a autorului. 


Învățăturile lui Neagoe Basarab către fiul său, Theodosie — 
valori expresive 


După cum se ştie, Țările Române s-au aflat în necontenit 
contact nu numai cu ţările vecine şi, până în 1453, cu Bizanțul, ai 
cărui continuatori în plan politico-diplomatic şi spiritual artistic s-au 
considerat domnii români, unii căsătoriți cu prințese bizantine, ca 

Ştefan cel Mare — ci şi cu ţările Europei centrale şi apusene, de unde 
au iradiat marile idei şi realizări ale Renaşterii şi Reformei, atât în plan 
literar, cât şi artistic (arhitecură, pictură etc.). De asemenea, Vlad 
Ţepeş, Ştefan cel Mare, apoi fiul său Bogdan şi contemporanul 
acestuia, Neagoe Basarab, trimit şi primesc solii din Italia sau luptă în 
cadrul coaliţiei antiotomane patronate de Papă. 

În aceste condiţii, secolul al XVI-lea debutează în Ţările 
Române cu o inovație europeană tipic renascentistă şi umanistă, cu 
consecințe desoebite în plan cultural şi literar: introducerea tiparului. 
La numai şase decenii după invenţia lui Guttenberg, Țara Românească 
se înscrie printre primele centre ale tiparului din Europa Răsăriteană, 
dând la iveală, prin osteneala meşterului tipograf muntenegrean 
Macarie şi a ucenicilor săi de la Târgovişte, primele cărți de cult în 
limba slavonă, atât pentru români, cât şi pentru popoarele slave 
învecinate. 

Cea mai importantă operă literară românească din secolele 
XVI-XVII, şi una dintre cele mai reprezentative pentru întreaga 
literatură de expresie slavonă, ce poate sta cu îndreptăţire alături de 
scrierile similare renascentiste ale epocii este Învățăturile lui Neagoe 
Basarab către fiul său, Theodosie, operă literară de certă valoare 
artistică şi, în acelaşi timp, o adevărată enciclopedie morală, politică, 
cu valențe filosofice şi pedagogice, o sinteză a mentalității şi 
experienţei româneşti din evul mediu, scrisă (sau dictată) de Neagoe 
Basarab în ultimii ani ai domniei şi ai vieţii sale. Fiu de domn, adoptat 
de puternica familie de boieri a Craioveştilor, ucenic al fostului 
patriarh al Constantinopolului şi mitropolit al Ţării Româneşti, Nifon 
al II-lea, Neagoe Basarab a domnit între anii 1512 şi 1521. Era, se 
crede, unul dintre cei mai culți oameni ai epocii sale. El a fost, 
totodată, cel care a ctitorit catedrala de la Curtea de Argeş, o adevărată 
capodoperă arhitecturală. 

Dimitrie Ciurezu îl caracterizează pe Neagoe Basarab în 
următorii termeni: “Era destoinic în luptă. Într-un rând a bătut pe 
Mircea, fiul lui Mihnea cel Rău, la Cotmeana, în Argeş. Când a luat 
domnia, iar a avut luptă cu Vlăduţi voievod şi iarăşi cu Mircea, care 
venea din Ardeal. Mai târziu, în mai 1516, s-a mai bătut cu un 
«domnişor» care venea tot de acolo. Pe urmă a făcut pace cu ungurii la 
1517 şi a hotărnicit ţara spre partea oltenească în 1520. Era om cu 
multă evlavie către cele sfinte. Nimeni ca dânsul n-a făcut atâtea fapte 

smerite. A adus moaştele sfântului Nifon şi a făcut rugăciuni de iertare 
pentru Radu Voievod cu care se certase dânsul. A zidit biserici şi 
mănăstiri iar dărnicia lui s-a simțit larg pretutindeni, la toți creştinii de 
la Sfântul Munte, din Macedonia, Grecia, Ierusalim, Sinai şi 
Constantinopol. A fost şi un bun mânuitor al condeiului, scriind prea 
frumoase învățături pentru fiul său Theodosie şi cuvântări pline de jale 
la moartea feciorilor lui. S-a îngrijit de a tipărit cu mult gust o 
Evanghelie în limba slavonă în anul 1512. Doamnă i-a fost Miliţa- 
Despina, de neam sârbesc; feciori: Theodosie, Petru şi loan; iar fete: 
Anghelina, Stana şi Ruxandra. Soarta neamului său a fost însă plină de 
durere, murindu-i copiii prea de timpuriu”. 

Se poate afirma că Neagoe Basarab este expresia integrală a 
profilului moral şi a valorilor intelectuale ale poporului român din 
veacul de mijloc. Contemporan cu cei mai de seamă gânditori ai 
Renaşterii (Erasmus din Rotterdam, Luther, Machiavelli), Neagoe 
Basarab nu le este deloc inferior, cel puţin în intensitatea patosului 
moral şi al suflului umanist al operei. 

Învățăturile reprezintă una din marele cărţi ale literaturii 
europene din veacul al XVI-lea. Hasdeu aprecia că “Neagoe Basarab, 
acest Marc-Aureliu al Ţării Româneşti, principe artist şi filosof, care 
ne face a privi cu uimire, ca o epocă excepţională de pace şi cultură în 
mijlocul unei întunecoase furtune de mai mulți secoli scurtul interval 
dintre anii 1512-1521”. 

Învățăturile lui Neagoe Basarab către fiul său Theodosie nu 
au fost considerate, la început, cea mai însemnată operă a literaturii 
române în limba slavonă sau chiar a literaturii române vechi. La 
minimalizarea lor, un rol însemnat l-a avut în special teoria nefericită 
a “inautenticităţii”, care susţinea că Învățăturile au fost scrise cu mult 
timp după moartea lui Neagoe Basarab, în a doua jumătate a secolului 
al XVI-lea, sau chiar în secolul al XVII-lea, de către un călugăr 
ignorant în treburile “lumeşti”, care a atribuit opera unui domn 
celebru, fapt ce trebuia să-i dea o mai mare importanţă. D. Russo, P.P. 
Panaitescu, şi alţii, care au susţinut această teorie, considerau opera o 
compilaţie puţin originală, alcătuită în cea mai mare parte din extrase 
luate din scriitori bizantini — prin intermediare slavone — şi din 
scriitori slavi. Ultimele cercetări care au analizat sub multiple aspecte 
personalitatea lui Neagoe, problema autenticităţii, structura literară a 
operei şi tehnica folosirii izvoarelor, au demonstrat categoric falsitatea 

teoriei lui Russo şi a adepților săi. S-a arătat astfel nu numai că toată 
argumentarea neautenticității sau a caracterului haotic al compoziţiei 
literare este şubredă, prăbuşindu-se în fața unei critici serioase, dar şi 
că procedeele prin care Neagoe a ales şi îmbinat părțile extrase din 
izvoare dovedesc gustul său literar şi îndemânarea de a clădi, chiar şi 
cu aceste cărămizi străine, îmbinate însă cu întinse porțiuni absolut 
originale, un edificiu unitar, armonios, străbătut de aceleaşi idei, de 
acelaşi spirit. 

Învățăturile lui Neagoe Basarab au fost scrise în limba 
slavonă între anii 1517 şi 1521. Versiunea slavonă originală se 
păstrează într-un singur manuscris, copiat în Ţara Românească, 
probabil chiar în cancelaria lui Neagoe, pentru uzul personal al 
domnului sau pentru una din marile mănăstiri ale ţării. Oricum, aşa 
cum dovedesc filigranele hârtiei, manuscrisul este contemporan cu 
domnul a cărui operă o conţine. Nu se ştie în ce împrejurări, 
manuscrisul a ajuns în secolul al XIX-lea în mâinile unui fotograf 
bulgar, care l-a vândut Bibliotecii Naţionale din Sofia, unde se 
păstrează până astăzi. 

Versiunea slavonă a fost tradusă, în cea mai mare parte, în 
greaca bizantină, probabil în prima jumătate a secolului al XVIII-lea. 
Demostene Russo presupunea că traducătorul e cunoscutul cărturar 
grec Matei al Mirelor. Vresiunea grecească se păstrează într-un singur 
manuscris la mănăstirea Dionisiu de la Athos. Versiunea greacă 
conţine întreagă partea a doua a Învățăturilor, cu excepţia capitolului 
VI şi a câtorva fragmente din alte capitole, lăsate la o parte de 
traducător din diferite motive. Partea întâi, care este mai mult o 
antologie de texte, n-a fost tradusă, sau nu s-a păstrat. 

Vesriunea românească a Învăţăturilor a fost realizată la 
mijlocul secolului al XVII-lea de pe manuscrisul slavon păstrat acum 
la Sofia. Această versiune este singura care ni s-a păstrat complet. Din 
compararea ei cu originalul slavon, se poate constata fidelitatea şi 
eleganța traducerii. Limba română din Învățături este una din culmile 
la care a ajuns limba literară în epoca veche, iar fraza are o ritmică şi o 
armonie de o incontestabilă muzicalitate şi plasticitate. Autorul acestei 
traduceri este, după toate probabilitățile, Udrişte Năsturel. Cel mai 
vechi manuscris în care ni s-a păstrat integral textul versiunii 
româneşti a Învățăturilor a aparţinut domnului Ţării Românești, 
Ştefan Cantacuzino. Versiunea românească a fost editată pentru prima 


17 


Istoria limbii române literare 


oară la Bucureşti, în 1843, sub titlul Învățăturile bunului şi 
credinciosului domn al Țării Româneşti Neagoe Basarab către fiul 
său Teodosie Voievod. Această ediție a fost reprodusă cu litere latine 
de Nicolae Iorga la Vălenii de Munte, în anul 1910. Iorga structurează 
însă eronat lucrarea, în unsprezece părţi, în loc de două, câte sunt în 
manuscrise şi în tipăritura din 1843. Învățăturile cuprind, în prima lor 
parte, o antologie cu comentarii “ad usum filii Theodosii”, cu 
fragmente extrase din Vechiul Testament, din Noul Testament, din 
viața lui Constantin cel Mare, alcătuită de Eftimie al Târnovei după 
izvoare bizantine, după omiliile lui loan Hrisostomul şi Efrem Sirul, 
ca şi din romanul Varlaam şi Ioasaf. 

Partea a doua cuprinde tresprezece capitole într-o anumită 
măsură antologate — din Umilința lui Simeon monahul, Alexandria, 
Scara lui loan Climax şi din alte texte de edificare morală. Capitolul 
trei din partea a doua este de fapt cea dintâi creaţie oratorică propriu- 
zisă a literaturii române. Capitolele cinci, şase şi şapte sunt consacrate 
raporturilor dintre domn, boieri şi supuşi, cu sublinierea spiritului de 
dreptate ce trebuie să călăuzească pe conducătorul politic, alegerea 
domnitorilor făcându-se nu atât după rang, cât după meritele 
personale. Impresionează în mod cu totul deosebit elogiul minții treze, 
al raționalităţii, ca şi capitolele consacrate mamei, soției şi copiilor, 
marcate de lirism, de un fior evocator extrem de pregnant, în care 
izvoarele livreşti sunt completate în modul cel mai emoţionant de 
trăirea personală a autorului, ce-şi presimte sfârşitul prematur. 

Cheia de boltă a cărţii o constituie capitolul VIII, Învățătură a 
lui Neagoe Voevod cătră fiu-său Theodosie voevod şi cătră alți domni, 
cătră toți, pentru solii şi pentru războaie, cel mai vibrant capitol, un 
fel de chintesență a gândirii politice, diplomatice şi militare româneşti 
din acea epocă şi de mai târziu, având numeroase analogii cu Il 
principe al lui Machiavelli, scris cam în aceeaşi perioadă, în anul 
1513. În deplină consonanţă cu experienţa predecesorilor săi şi a sa 
proprie, Neagoe Basarab, adevărat principe umanist, teoretizează 
importanța diplomaţiei în soluţionarea conflictelor, războiul de 
apărare, singurul legitim, impunându-se numai în cazul atacului armat. 

Capitolele VII şi VIII ne înfăţişează pe moralist, dar şi pe 
cugetătorul politic profund. Ceea ce trebuie reținut ca element comun 
este profunda undă de umanitate, spiritul de dreptate, modestia şi 
totodată dârzenia de neînfrânt, atunci când e vorba de a apăra 

independența şi demnitatea țării şi a domniei. Puţine literaturi se pot 
mândri — în momentul acela şi chiar mai târziu — cu o expresie atât de 
sintetică, de clară, echilibrată şi sugestivă, a ethosului şi a complexului 
de valori ale poporului ce le-a născut. Începând cu Învățăturile lui 
Neagoe Basarab către fiul său Theodosie se poate urmări modul în 
care omul îşi creează o imagine despre sine şi despre viaţa sa, o 
imagine cu sorți de autenticitate şi de adevăr ontologic. 

Suntem, de fapt, în primii ani ai secolului al XVI-lea, când, în 
literatura noastră se rosteşte o întrebare tulburătoare, cu larg ecou în 
scrierile de mai târziu: “Ce este omul în împărăţia lumii acesteia 
trecătoare?”. Vorbele lui Neagoe Basarab instituie o nelinişte, o 
nelinişte rodnică, benefică, pe al cărei traiect se vor înscrie atâtea 
pagini strălucite de literatură veche: “Ce este omul, repetă, împreună 
cu proorocul, Neagoe, de ai făcut atâtea măriri pentru dânsul? Soarele, 
luna, stelele, văzduhul, vântul şi ploaia, pământul şi marea sunt, toate, 
tocmite şi rânduite în slujba omului”. Într-o ierarhie a universului, aşa 
cum este el conceput în cartea lui Neagoe, fiinţa umană are un loc 
privilegiat; singurul lucru care-l “micşorează” este moartea. 

Scrisă spre sfârşitul vieţii lui Neagoe, cartea reprezintă un 
ultim popas meditativ. Răstimpul alcătuirii ei a oferit şansa 
împărtăşirii limpezirilor fundamentale în legătură cu viaţa şi moartea, 
la care putea ajunge un domn şi, în acelaşi timp, un om de o înzestrare 
deosebită din veacul al XVI-lea. 

Sfaturile propriu-zise, “pentru multe şi bogate lucruri care 
sunt domnilor folositoare de sufletu şi vrednice de cinstea şi pohfala 
domniei”, sunt precedate, în prima parte a cărţii, de cugetări asupra 
vieții şi morţii, întemeiată pe o foarte vastă experienţă livrescă. Viaţa 
atât de lesne trecătoare a omului este pândită la tot pasul de “amarnica 
moarte”, în fața căreia oamenii devin egali, dincolo de toate graniţele 
care i-au despărțit în viaţă. Perspectiva morții are implicată povața 
stăruitoare de bună chivernisire a scurtului răgaz terestru: “Să fim în 
toate lucrurile desăvârşiți... Mintea cea întreagă şi curățiia să iubim... 
şi într-alte bunătăţi în toate să lăcuim”. 

Meditând la fragilitatea şi labilitatea fiinţei umane, Neagoe nu 
proiectează speranțele omului într-un spațiu transcendent, ci, 
dimpotrivă, pledează pentru mobilizarea plenară a energiilor umane în 
vederea dobândirii desăvârşirii, dar aici, pe pământ. Aceasta este, de 
altfel, marea lecție morală a cărţii lui Neagoe Basarab. 

Desăvârşirea propusă vizează valorile durabile, opuse acelora 
perisabile; bogăţiile de tot felul, aurul şi argintul nu pot asigura 
izbăvirea omului, de aceea atenţia autorului se îndreaptă statornic spre 
“judecată, mintea cea întreagă şi alte fapte bune”. 

Învățăturile lui Neagoe Basarab este o carte străbătută de 
neliniştea interogaţiilor cu privire la soarta omului, o carte care stăruie 
asupra solicitării active a individului, şansa supravieţuirii fiind şi în 
acest caz fapta, semn şi dovadă a trecerii, cu folos şi dăruire, prin 
viață. Alternativa suflet-trup este grăitoare pentru separaţia între 
valorile perisabile ale existenţei şi cele perene ale spiritului. Opţiunea 
pentru cele din urmă trebuie să dobândească adeziunea tuturor 
oamenilor — împărați şi boieri, împărătese şi jupânese, bătrâni şi tineri; 
fiecare, subliniază autorul, trebuie “să-şi îmbrace mintea în haine 
împărăteşti şi să şadă în carâtă naltă şi luminată”. 

Modelele alegorice la care apelează în demonstrarea 
superiorității spiritului Neagoe sunt, rând pe rând, furnica, lupul, 
pardosul, privighetoarea şi inorogul. În planul aceleiaşi alegorii, 
măgura înaltă semnifică sensul aspiraţiei celei mai nobile a omului — 
aceea de înălțare a gândului şi cugetului său îndrăzneţ: “Somnul cel 
mult îngroaşă gândul, iar privigherea îl supţie”, scrie Neagoe, o 
cugetare semnificativă tot în contextul aspiraţiei către desăvârşire a 
ființei. 

Este vorba, aici, de asumarea lucidă a existenţei, de căutarea 
unor puncte de sprijin, de nevoia unor certitudini şi permanente, 
dobândite printr-o viaţă spirituală activă, în cursul căreia ființa umană 
să-şi găsească propria sa cumpănă morală. Aceasta cu atât mai mult cu 
cât Theodosie este pregătit pentru viața de pe pământ. Se pot deci 
considera Învățăturile ca un elogiu al minţii, al statorniciei şi al 
rațiunii. 

Meditând asupra labilității condiției umane, erudiţia biblică în 
demonstrarea fragilității fiinţei umane, departe de a urmări un scop în 
sine, este menită să dea un plus de consistență solicitărilor pe care 
scrierea le formulează. Echivalentul literar al angoasei provocate de 
teroarea morții e găsit într-un text din loan Hrisostomul: “Şi toți câți 
suntem împărați, domni, boieri şi slugi, veniţi şi căutaţi în mormânturi 
şi vedeţi ce vă faceți şi vă cutremuraţi! Veniţi şi voi, cei ce aveţi griji 
şi vrajbe unul pre altul, şi căutați de vedeţi cum vă răsipiți, şi vă 
împăcați. Caută cu tot de-adinsul în mormânt şi vezi pre cei ce zac 

acolo într-însul şi cunoaşte care au fost împărați şi care sunt oase de 
domn. Vezi groaznicul şi înfricoşatul chip şi faţă a oaselor şi zi dar: 
care au fost oase de împărat şi care sunt oase de domn, sau care au fost 
boiariu, sau care au fost slugă, sau bogat sau sărac, sau bătrân sau 
tânăr, sau care au fost harap şi care au fost frumos? Au doar nu sunt 
toţi plini de împuţiciune?...”. 

Cariera îndelungată şi prodigioasă a textelor lui loan 
Hrisostomul în literatura europeană face cu atât mai prețioase paginile 
cărții lui Neagoe Basarab, pagini bântuite de acelaşi răspuns: “Dar 
acum, după toate, ce mai gândeşti să mai câştigi? N-ai ce mai câştiga, 
fără numai moartea...”. Demn de subliniat e faptul că Învățăturile lui 
Neagoe Basarab către fiul său Theodosie pătrund în literatura noastră, 
într-o adânc resimțită trăire şi aleasă expresie, unul din cele mai 
caracteristice texte având în centru motivul nestatorniciei sorții şi a 
fragilității destinului uman. 

Idealul de viaţă pe care-l propune cartea vizează valorile 
clasice: măsura, cumpătarea, echilibrul. Dar ceea ce ilustrul fondator 
al mănăstirii de la Curtea de Argeş consideră mai cu seamă important 
să proclame este îndemnul la faptă, căruia i-a răspuns cu strălucire 
domnitorul însuşi. Acesta este, de altfel, şi sensul Învățăturilor, text 
menit să fie un îndreptar de viață practică şi nicidecum un compendiu 
de promisiuni pentru viața de apoi. Această carte cu caracter 
testamentar este una dintre cele mai de seamă scrieri parenetice ale 
timpului din literatura europeană. 

Elaborate cu aproape o jumătate de mileniu în urmă, 
Învățăturile ne dezvăluie în autorul lor un scriitor şi un cugetător 
temeinic, ce-şi orientează permanent gândurile înspre soarta fiului său 
şi a celorlalţi urmaşi. Înspre destinul ţării şi al supuşilor săi. Fiul este 
îndemnat în primul rând la credință în Dumnezeu, pentru că, aşa cum 
spune Neagoe Basarab, lucrurile acestei lumi sunt vremelnice, 
efemere, nestatornice, de o cu totul relativă însemnătate morală, 
existențială şi gnoseologică. 

Pregătindu-l pentru domnie, Neagoe îl sfătuieşte pe fiul său 
cum trebuie să se comporte ca domnitor, cum să primească soli, cum 
să poarte războaiele, cum să facă judecată, cum să înalțe în ranguri sau 
cum să se îngrijească de supuşii săi. Îşi îndeamnă, de asemenea, fiul să 
nu-şi părăsească ţara în vremuri de urgie, “că şi eu însumi am fost 
pribeag, pentru aceia vă spui că iaste trai şi hrană cu nevoie pribegia, 


21 


Istoria limbii române literare 


şi eşti de toți oamenii dosădit... Pentr-aceia să nu faci aşa, că mai 
bună este moartea cu cinste decât viaţa cu amar şi ocară. Nu fireți ca 
pasărea ceia ce se cheamă cucu, care-şi dă ouăle de le clocesc alte 
păsări şi-i scot pui, ci fiți ca şoimul şi vă păziţi cuibul vostru”. 

Învățăturile lui Neagoe Basarab către fiul său Theodosie, 
meditație tulburătoare asupra lumii şi autentic îndreptar de 
comportament moral, de diplomaţie şi artă literară, este o operă 
literară care îndeamnă şi astăzi la lectură şi reflecţie, o sinteză a 
mentalității medievale româneşti, în datele sale fundamentale. 

În Moldova, în domeniul istoriografiei, se înregistrează trei 
cronici în limba slavonă, redactate de Macarie, Eftimie şi Azaric. 

Macarie scrie, din însărcinarea lui Petru Rareş, Cronica 
Moldovei între 1527-1551 expunând evenimente ale domniilor lui 
Bogdan III, Ștefăniță şi, mai ales, Petru Rareş. Tonul cronică capătă 
accente de elogiu, mai ales în fragmentele consacrate lui Petru Rareş. 
În contextul acelei epoci, Macarie realizează, în cadrul narațiunii 
istorice, şi memorialistică, apelând şi la propriile amintiri. 

Ucenicul lui Macarie, egumenul Eftimie a continuat, din 
ordinul lui Alexandru Lăpuşneanu, Cronica Moldovei, relatând 
evenimente din a 2-a domnie a lui Petru Rareş, ale fiilor acestuia şi 
primii ani ai domniei lui Alexandru Lăpuşneanu. Eftimie a fost 
influenţat în bună măsură de stilul lui Macarie, textul său fiind unul 
simplu şi mai accesibil. 

Azarie continuă Cronica Moldovei, ducând relatarea 
evenimentelor până la venirea pe tron, în 1574, a lui Petru Șchiopul. 
Astfel se încheie etapa istoriografiei în limba slavonă, ea fiind reluată 
sporadic, mai ales în timpul domniei lui Mihai Viteazul. 

În această epocă se înregistrează două orientări. Prima e cea a 
umaniştilor şi renascentiştilor de limbă latină şi italiană, formaţi mai 
ales în Occident. A doua orientare e legată de Reformă şi constă în 
trecerea treptată la limba română ca limbă a culturii şi a literaturii. În 
cadrul primei orientări, trebuie amintită activitatea lui Nicolaus 
Olahus (N. Valahul: 1493-1568), născut la Sibiu într-o familie înrudită 
cu domnii Ţării Româneşti. N. Olahus a învăţat la Oradea şi a fost, 
rând pe rând, secretar episcopal şi regal, episcop, primat al Ungariei şi 
regent. Stabilit un timp în Ţările de Jos, Nicolaus Olahus intră în 
legătură cu umaniştii vremii, mai ales cu Erasmus din Rotterdam. 

Nicolaus Olahus scrie mai multe poeme în limba latină şi greacă, 
precum şi trei opere cu caracter istoric şi geografic. 

Cea mai importantă operă de acest gen este Hungaria (1536), 
care cuprinde în mare parte o descriere a tuturor provinciilor vechii 
Dacii locuite de români: Ţara Românească, Moldova şi Țara 
Someşului, Țara Crişurilor şi Țara Timişului. Nicolaus Olahus afirmă, 
pe baza propriilor observaţii, a izvoarelor scrise şi a vestigiilor 
arheologice, originea romană şi unitatea limbii şi a poporului român: 
“Moldovenii au aceeaşi limbă, obiceiuri şi religie ca şi muntenii... 
Limba lor şi a celorlalți români a fost cândva romană, ca unii ce sunt 
colonii romani... Românii, se spune că sunt colonii romani. Dovadă 
de acest lucru e faptul că au multe cuvinte comune cu limba română. 
Monede romane se găsesc multe în acel loc şi ele constituie un 
neîndoielnic semn al vechimii stăpânirii romane prin părțile acestea”. 

Nicolaus Olahus e, astfel, un precursor al cronicarilor 
moldoveni, al lui Constantin Cantacuzino, Dimitrie Cantemir şi al 
corifeilor Şcolii Ardelene, care au dus mai departe, cu noi argumente, 
ideea originii latine şi a unității limbii şi poporului român. 

O altă figură de alură renascentistă e Despot-vodă (loan lacob 
Heraclide), domn între 1561-1563, care a căutat să se identifice 
cu interesele poporului român, în lupta antiotomană. Într-o proclama- 
ție către moldoveni, el afirmă: “şi cu aceasta ne vom face cunoscuţi 
lumii întregi ca adevărați romani şi coborâtori din aceia”. 
Personalitatea lui Despot-vodă a rămas în istoria culturii şi literaturii 
române şi prin înfiinţarea Şcolii Latine (Schola latina) de la Cotnari, 
condusă de umanistul german Johann Sommer. 


Inceputurile scrisului în limba română 


Problema apariţiei scrisului în literatura română şi a 
circumstaţelor care au generat acest fenomen cultural nu a fost 
complet elucidată. Unii cercetători susțin că apariția scrisului în limba 
română s-ar explica exclusiv prin factorii interni, ca urmare a stadiului 
de dezvoltare a societăţii româneşti feudale. Alţi cercetători au pus 
apariția primelor texte în limba română în legătură cu anumiţi factori 
exteriori (influența mişcărilor husite, secolul al XV-lea; influența 

luteranismului, secolul XVI). Chiar dacă în secolele XIV şi XV limba 
oficială a cultului şi administraţiei în Țările Române era limba 
slavonă, se poate presupune că în actuala perioadă, înainte de anul 
1521, data primului text românesc păstrat (Scrisoarea lui Neacşu) s-a 
scris, sporadic, în limba română, din nevoi comerciale sau particulare; 
astfel, în scriptele municipalităţii Sibiului e menţionată şi suma de un 
florin plătită în 1495 unui preot român pentru redactarea unei scrisori 
în limba română. De asemenea, în 1485 e menționat jurământul 
omagial al lui Ştefan cel Mare de la Colomeea, care ar fi fost tradus în 
limba latină din limba română. 

Dacă apariția scrisului în limba română poate fi explicată 
printr-o serie de factori interni (dezvoltarea economiei de mărfuri, 
dezvoltarea boierimii, decăderea culturii slavone etc.), pentru 
traducerea cărților religioase în limba română un rol important a avut- 
o mişcarea husită, care a determinat, în viziunea lui Nicolae Iorga, 
traducerea textelor maramureşene (rotacizante). 

Din secolul al XVI-lea provin aproape 200 de texte literare şi 
neliterare, semn că limba română pătrunde în cele mai diverse sectoare 
ale vieţii sociale (administrativ, politic, juridic etc.). Înainte de textele 
lui Coresi, există informaţii despre câteva tipărituri în limba română: 
Evanghelia, Apostolul (1532), Catehismul lutheran (1544, Sibiu), 
Evangheliarul slavo-român (Sibiu). 

Textele rotacizante (numite aşa după fenomenul fonetic al 
rotacismului) sau textele maramureşene (după locul unde au fost 
scrise) sunt nişte traduceri rămase în manuscris; e vorba de Codicele 
Voronețian (care cuprinde Faptele Apostolilor şi trei epistole 
soborniceşti), Psaltirea Scheiană, Psaltirea Voroneţiană şi Psaltirea 
Hurmuzachi. Aceste texte au fost traduse, se pare datorită influenței 
husitismului, a lutheranismului şi calvinismului, care afirmau ideea 
oficierii serviciului divin în limba poporului. Alţi cercetători atribuie 
un rol important acestor traduceri cauzelor interne (necesitatea 
instruirii preoților). Limbajul acestor texte prezintă fenomenul 
rotacismului: în cuvintele de origine latină n intervocalic se 
transformă în r: lumiră, tire (tine), rugăciure (rugăciune). Aceste texte 
sunt, după expresia lui N. Cartojan “prime şi timide zări de lumină în 
pâcla slavonismului”. 

Primul text scris în limba română e Scrisoarea boierului 
Neacşu din Câmpulung către judele Braşovului Hans Benkner (1521) 


24 


Istoria limbii române literare 


şi face parte din seria celor 120 de scrisori cu caracter neliterar din 
secolul al XVI-lea elaborate în limba română, ce reprezintă dovezi 
incontestabile ale folosirii acestui mijloc de comunicare în scris şi într- 
o epocă anterioară. Celelalte scrieri care atestă generalizarea scrisului 
în limba română sunt texte literare, cărţi religioase sau cărţi populare. 
Scrisoarea lui Neacşu a fost descoperită în arhivele braşovene şi 
publicată de Nicolae Iorga în 1909. Datând din 29 sau 30 iunie 1521, 
Scrisoarea îl înştiințează pe primarul Braşovului despre pregătirile 
turcilor pentru atacarea Transilvaniei şi Braşovului. Această scrisoare 
deţine deopotrivă o valoare documentară şi literară. Chiar dacă se mai 
păstrează, din limba slavonă, formulele de adresare şi de încheiere, ca 
şi câteva cuvinte (i pak-iarăşi; za-despre), totuşi Scrisoarea e redactată 
într-o limbă română curată, expresivă, apropiată de limba română de 
azi. Lexicul scrisorii este predominant latin, iar structura morfologică 
şi sintactică, forma concisă şi clară de comunicare a mesajului indică 
anumite virtuţi ale limbii române care se vor cristaliza în literatura 
secolului următor, dar indică şi o anumită experienţă a scrisului în 
limba română. 


Palia de la Orăştie 


Spaţiul traducerilor în limba română a cărților religioase a fost 
pregătit de o activitate cărturărească îndelungată în limba salvonă; 
existau, în acea epocă, români care cunoaşteau foarte bine şi limba lor 
maternă, dar şi limba cărților de cult religios, în speţă slavona. Aceste 
traduceri au avut un caracter mai degrabă ocazional şi au fost 
determinate de scopuri didactice, pentru a facilita învăţarea limbii 
slavone sau, dimpotrivă, a celei române, şi într-o foarte mică măsură 
au urmărit scopuri de propagandă religioasă. 

În acest sens, se poate spune că primele noastre texte, 
modeste, aşa cum erau, reprezintă faptul de cultură cel mai important 
din acea perioadă. Răspândirea cărţilor în limba română se datoreşte 
unei influenţe străine, şi anume mişcărilor reformatoare, protestante, 
care pătrund în Transilvania mai ales sub forma luteranismului, a 
calvinismului sau a husitismului. 

Propaganda calvină a făcut posibilă şi apariţia Paliei de la 
Orăştie din anul 1582. Această operă ocupă un loc aparte în literatura 

română veche şi în evoluţia scrisului românesc din secolul al XVI-lea; 
ea se remarcă prin frumuseţea limbii, care capătă în această carte 
mlădiere, acuratețe şi vigoare expresivă care nu se găsesc în 
traducerile anterioare ei. Un veac şi mai bine de frământări şi de 
căutări a unor forme lingvistice pentru limba română a avut drept 
rezultat crearea unei atmosfere lexicale şi gramaticale apte să 
transpună în limba română textele Sfintei Scripturi. 

După cum se ştie, diaconul Coresi tipărise numai Noul 
Testament, cele patru Evanghelii, Faptele (şi Scrisorile apostolilor). 
Era firesc ca atenţia cărturarilor români ai epocii să se îndrepte şi către 
Vechiul Testament, care formează fundamentul pe care se sprijină 
Noul Testament, alcătuind împreună Biblia. Cartea intitulată Palia 
(cuvânt desemnând Vechiul Testament) a fost publicată la Orăştie în 
anul 1582 de către fiul diaconului Coresi, Şerban Coresi, şi de 
tovarăşul său, Mărian diacul. Palia cuprinde, în fapt, primele două 
cărți al Vechiului Testament, Creaţiunea şi Ieşirea, sau, cum spun 
traducătorii, în cuvintele slavone, Bitia şi Izvodul. 

Prima carte, al cărei original încă nu s-a găsit în literatura 
bizantină, a dat naştere la unele discuţii. Ea conţine un fel de 
crestomaţie cu locuri alese din primele cărți ale Vechiului Testament, 
cu unele apocrife (de exemplu judecăţile lui Soloman despre Satanail) 
şi cu explicaţia simbolisticii acestor locuri în care alcătuitorul vede 
tabloul vieții pământeşti a lui Hristos. 

A doua carte este un fel de prescurtare a Vechiului Testament, 
cu mai multe abateri de la textul biblic, la care se adaugă numeroase 
legende şi texte apocrife. Această carte a servit ca fundament pentru 
cronicile bizantine, după care trece în spațiul cultural slav, de unde va 
deveni cunoscută şi românilor. 

Palia de la Orăştie nu are însă nimic în comun cu aceste două 
palii; ea este pur şi simplu o traducere, mai mult sau mai puțin fidelă, 
a primelor două cărți canonice din Vechiul Testament: Facerea şi 
Ieşirea. Palia de la Orăştie s-a tipărit, după cum se spune în prefață, 
cu cheltuiala lui Francisc Gesty (Gesti Ferenc), “ales hotnogiu 
Ardealului şi Țării Ungureşti, lăcuitoriu în Deva”. Traducătorii au în 
fruntea lor pe episcopul Mihail Tordaşi şi sunt în număr de patru: 
Ştefan Herce, Zacan Efrem, Peştişel Moisi şi Archirie. 

În prefață, ni se spune că traducătorii, văzând cum “toate 
limbile înfloresc întru cuvintele sfinte ale lui Dumnezeu” şi că “numai 

noi românii nu le avem pre limba noastră, cu mare muncă scoasem 
den limbă jidovească şi grecească şi sărbească pre limba românească”. 

Faptul că această carte se adresează românilor în general şi nu 
are o finalitate propagandistică se desprinde din declaraţia celor doi 
tipografi, declaraţie care e situată la sfârşitul introducerii: “Eu, Şerban 
diacu, meşterul mare a tiparelor şi cu Marian diac... dându în mâna 
noastră ceste cărţi, cetindu şi ne plăcură şi le-am scris voo, români să 
le cetiţi...”. 

Cu privire la originalul traducerii, M. Gaster, judecând după 
titlul cărților (Bâtie şi Isvod), care sunt slavoneşti, credea că Palia de 
la Orăştie a fost tradusă după Biblia slavonă. N. lorga şi O. 
Densusianu înclinau să creadă în afirmaţia din prefaţă, după care Palia 
ar fi fost tradusă din ebraică, greacă şi slavonă, fiecare dintre 
traducători având rolul lor de a traduce dintr-o limbă pe care o 
cunoştea. Iosif Popovici, în Analele Academiei Române (1911), a emis 
opinia că Palia de la Orăştie a avut ca original Vachiul Testament în 
limba maghiară apărut în anul 1511. În sprijinul acestei ipoteze, 
cercetătorul aduce şi câteva dovezi de ordin lingvistic. 

Independent de studiul lui Iosif Popovici, Mario Roques, în 
anul 1913, susține aceeaşi ipoteză, pe care o dezvoltă în prefața 
textului Facrii, publicat de el în anul 1925. Textul Vechiului 
Testament unguresc a fost tradus şi tipărit de un elev al lui 
Melanchton, Gaspar Heltai, pastor, tipograf şi autor de cărți de la Cluj. 

Mario Roques, bazându-se pe faptul că Biblia în slavonă este 
tradusă în întegime abia în secolul al XV-lea (Biblia mitropolitului 
Ghenadie) şi se tipăreşte abia în anul 1581 (la Ostrov), adică în anul 
când a fost pusă sub tipar Palia de la Orăştie, arată şi inadecvările în 
ceea ce priveşte prefața Paliei cu aceea a Paliei din Ostrog şi 
semnalează mai multe maghiarisme în textul românesc şi unele 
terminații ungureşti ale unor nume proprii. Se pot aminti unii termeni 
lexicali precum şpan (supraveghetor), zârnaț (piaţa din faţa templului), 
iliş (merinde) etc. 

Colaționarea unor fragmente din prefața Paliei şi din textul şi 
adnotaţiile ei cu Pentateucul, scos în anul 1551 de către Gaspar Heltai, 
acela după care se traduce şi Molitvenicul lui Coresi de la 1564, i-a dat 
posibilitatea cercetătorilor să ajungă la concluzia că acest Pentateuc a 
servit ca original al Paliei de la Orăştie. Autorii traducerii au avut, în 
afară de textul în limba maghiară şi un text latinesc al Vulgatei, într-o 

ediție corectată, asemănătoare cu aceea publicată de Luca Osiander la 
Tiibingen. 

Traducătorii Paliei, din care unii erau, probabil, chiar unguri, 
cunoşteau bine limba română, dar şi limba de atunci a cărților de cult, 
slavona, căci şi această traducere conține mai multe cuvinte slave şi 
arhaisme. lată un fragment din Palie, din care reiese fraza destul de 
cursivă, cu unele mici poticneli: “La început făcu Dumnezeu ceriul şi 
pământul. lar pământul era pustiu: şi în deşert, şi întunearec spre 
adânc; şi duhul Domnului se purta spre apă. Şi zise Dumnezeu: fie 
lumină: şi fu lumină. Şi despărți Dumnezeu lumina de întunerec şi 
chemă lumina zio, şi întunerecul noapte şi fu dentru seară şi dentru 
demâneaţă zioa dentăiu”. 

Impreciziile, ca şi unele stângăcii (“spre” în loc de 
“deasupra”, “de la” în loc de “de” etc.) nu îngreunează, însă, prea mult 
înțelesul textului, limitând doar într-un anumit fel interpretarea sa. De 
asemenea, au fost evitate, în mare măsură, particularităţile 
tălmăcitorilor bănăţeni. 

De altfel, intenţia traducătorilor a fost de a arăta că Vechiul 
Testament conţine multe “basme” (adică pilde, parabole, mituri) 
folositoare din perspectivă morală şi religoasă, pe care, cine nu le 
citeşte “nemică slavele lui Dumnezeu nu poate şti...”, însă aceşti 
traducători au reuşit să tălmăcească doar cele două cărți amintite. 
Aceste opere reprezintă “începătura a toate făpturile” şi “cum au adus 
afară Dumnedzeu prin Moisi israelitenii den țara Egipetului”. 

Palia de la Orăştie este o operă foarte importantă în ceea ce 
priveşte normarea, consolidarea şi unificarea limbii scrise. În 
comparaţie cu textele coresiene, fraza curgea mai limpede, sau cel 
puţin aşa ni se pare nouă astăzi, după trecerea anilor. Există, astfel, 
unele construcţii sintactice care se impun prin lapidaritate şi 
cursivitate: “Fericit omul carele n-au mersu în sfatul necuraţilor şi în 
calea păcătoşilor n-au stătut, şi pre scaunul ucigaşilor n-au șezut”. 

Prin expresivitatea traducerii, prin limba ei pitorească şi 
plastică, nu lipsită de armonie, Palia de la Orăştie are, pentru limba 
română cam aceeaşi însemnătate ca şi Biblia tradusă de Luther pentru 
limba germană. Ea a avut cea mai mare difuzare şi a rămas aproape 
singurul text al Sfintei Scripturi până în secolul XX. Pe de altă parte, 
traducătorii au ştiut să folosească achiziţiile, experienţele lingvistice al 
înaintaşilor, pentru a nimeri cuvinte expresive, care înfioară fantezia şi 

deşteaptă simţirea, plăsmuind o viziune morală şi literară cu totul 
proprie. 


Tipăriturile lui Coresi 


Opera traducătorilor din Maramureş a aşa-numitelor texte 
rotacizante este, într-un anumit fel, preambulul unei mişcări româneşti 
mai generale. Cu totul altfel se arată a fi activitatea vastă şi 
consecventă a publicării cărților româneşti în a doua jumătate a 
secolului al XVI-lea, activitate ce va fi coordonată şi realizată mai ales 
de diaconul Coresi, la Braşov. 

Răspândirea tipăriturilor religioase de la Braşov în toată 
Transilvania, în Moldova şi în Ţara Românească face ca această 
activitate să însemne începutul biruinţei limbii poporului în cultura 
românească a evului mediu. Este vorba, de altfel, de un moment care 
se regăseşte în istoria a aproape tuturor țărilor europene: momentul 
înlocuirii limbii oficiale, de cancelarie sau cult, cu limba vie a 
poporului, adică pătrunderea elementelor sociale, populare în cultura 
feudală. 

Iniţiativa scrisului în limba română, dar şi aceea a tipăririi 
cărților religioase în limba poporului aparţin românilor, şi nu saşilor 
sau maghiarilor, cum s-a crezut la început şi anume chiar păturilor 
orăşeneşti, rămase ortodoxe. 

Activitatea tipografiei în limba română condusă la Braşov de 
Coresi se explică în mare parte prin legăturile acestui centru 
meşteşugăresc şi comercial cu Ţara Românescă şi cu Moldova. 
Publicarea cărților religioase în limba română nu poate fi însă privită 
doar ca o problemă de pură istorie ardeleană; ea se leagă de istoria 
Țării Româneşti şi, în parte, şi de istoria Moldovei. 

De asemenea, se poate afirma că nu este deloc întâmplător că 
dintre toate oraşele ardelene româneşti, acela în care s-a dezvoltat în 
forme consecvente şi mai importante răspândirea cărții româneşti în a 
doua jumătate a secolului al XVII-lea a fost Braşovul. 

Aceasta înseamnă că principalul centru al revoluţiei culturale 
din acea vreme a fost un centru interromânesc, un centru de legătură 
între cele trei țări româneşti. Tipografia condusă de Coresi a fost adusă 
la Braşov din ţara Românească. Coresi era un meşter tipograf din Țara 
Românească şi se poate afirma, dacă ţinem cont de poziţia economică 

şi socială a Braşovului din acea vreme, că tipăriturile lui Coresi au fost 
destinate atât unei circulații regionale, cât şi uneia mai largi care să 
cuprindă toate ţările române. 

În cadrul relaţiilor multiple şi variate dintre oraşul Braşov şi 
Tara Românească în secolul al XVI-lea, o importanţă deosebită o are 
cartierul românesc al Scheilor Braşovului, ca un centru bogat, protejat 
de Țara Românească şi de Moldova, cu o comunitate ortodoxă 
interesată în legăturile comerciale, diplomatice şi religioase cu aceste 
două țări. 

Diaconul Coresi era un tipograf ce aparținea spaţiului 
tipografic muntean. El îşi făcuse ucenicia la tipografia slavonă din 
Târgovişte, este, aşadar, urmaşul tipografilor sârbi aşezaţi în Ţara 
Românească. Trecerea lui din Ţara Românească la Braşov a însemnat 
totodată şi trecerea de la tiparul slavon la cel românesc, ceea ce 
conferă acestei probleme o importanță şi o semnificaţie deosebite. 
Venit la Braşov cu permisiunea domnilor români, păstrat din cauza 
unor interese materiale, religioase şi culturale locale, Coresi a 
desfăşurat o operă de pionierat în cadrul tiparului în limba română. 

Pe de altă parte, istoricii care au văzut că în activitatea 
tipografiei lui Coresi se întâlnesc şi influenţe ale gândirii religioase ale 
Reformei, alături de fundamentul ortodox al celor mai multe cărți ale 
sale, au concluzionat că tipograful lucra numai la comandă, indiferent 
de cuprinsul cărților editate, fără să înţeleagă că în această mixtură de 
credințe se oglindesc de fapt fazele confruntării spirituale dintre 
ortodocşi şi luterani. 

Patronajul săsesc luteran asupra cărților tipărite de Coresi este 
o altă problemă departe de a fi fost clarificată. Este foarte adevărat că 
o parte din aceste cărți poartă indicația că s-au publicat “din porunca” 
judelui sas al Braşovului, Johannes Benkner. Dar se poate remarca 
faptul că şi prima carte a lui Coresi ieşită de sub teascurile tipografiei 
sale la Braşov îân 1556-1557, Octoihul mic, a fost scrisă tot la porunca 
aceluiaşi jude al Braşovului. Totuşi, această carte este o carte liturgică 
religioasă, scrisă în limba slavonă. 

Şi alte cărți în limba slavonă publicate de către Coresi la 
Braşov, alături de cele în limba română, cuprind “porunca” aceluiaşi 
jude sas; acesta e cazul, de pildă, al Evangheliarului slavonesc tipărit 
în anul 1562. Pe de altă parte, nu toate cărțile publicate în tipografia 
lui Coresi sunt puse sub patronajul judelui orăşenesc. 

Psaltirea românească din anul 1570, o lucrare care a avut un 
rol esenţial în introducerea limbii române în serviciul religios, este 
lipsită de acea mențiune a județului. În această carte, Coresi însuşi se 
adresează cititorilor: “Eu, diaconul Coresi, deaca văzuiu că mai toate 
limbile au cuvântul lui Dumnezeu în limba lor, numai noi, rumânii, n- 
avăm... drept aceaia, frații mei preuţilor, scrisu-v-am aceaste Psaltire 
cu otveat, de-am scos din Psaltirea sârbească pre limba rumânească, să 
fie de înțelegătură”. 

Se poate extrege de aici concluzia că tipografia era 
independentă de sfatul orăşenesc luteran al Braşovului, de vreme ce 
tipărea cărți slavoneşti şi ortodoxe, precum şi cărți fără indicarea 
numelui judelui. De altfel, proprietarul preselor şi al literelor era, încă 
din timpul când tipografia se afla în Ţara Românească, meşterul 
tipograf. Tipografia a trecut, desigur, prin cumpărare, de la Dimitrie 
Liubavici la Oprea logofătul şi de la acesta la Coresi diaconul, fostul 
său ajutor. 

Legăturile tipografiei lui Coresi cu comunitatea orăşenească 
din Schei sunt dovedite şi de multe alte informaţii. În cronica bisericii 
româneşti din Schei se revendică, pentru preoţii de acolo, publicarea 
cărților religioase şi slavone din a doua jumătate a secolului al XVI- 
lea, iar colaborarea acestor preoți la traducerea şi tipărirea cărților 
coresiene este consemnată în prefeţele lor. 

Pe de altă parte, din anumite documente inedite reiese şi mai 
clar această colaborare a tipografiei cu orăşenii români din Schei. 
Coresi, precum se ştie, venise de la Târgovişte, dar, aşezându-se la 
Braşov, a fost nevoit să-şi caute acolo colaboratori la o muncă pe care 
nu o putea realiza de unul singur. Aşadar, tipograful român şi nu 
municipalitatea oraşului poseda tipografia. Tipografia lui Coresi şi 
cărțile tipărite de el n-au fost ale municipalității luterane, ci ale 
meşterului venit din Ţara Românească. Luteranii nu puteau deci 
impune meşterului tipograf să tipărească orice fel de texte, ele nu se 
puteau tipări decât cu consimţământul lui. 

Cărţile tipărite de Coresi la Braşov au fost publicate pentru 
biserica română. În aceste condiții patronul său nu putea fi decât 
biserica română de acolo. Adevăraţii patroni ai lui Coresi, cei care l-au 
chemat şi l-au ţinut apoi la Braşov, au fost conducătorii comunităţii 
orăşeneşti din suburbia românească a Scheiului Braşovului, care erau 
totodată patronii bisericii lor din acel centru orăşenesc. 

Cu alte cuvinte, rezultă de aici că preoţii reprezentanţi ai 
comunității orăşeneşti sunt cei care au luat inițiativa tipăririi cărților, 
atât a celor româneşti, cât şi a celor slavone, în tipografia condusă de 
Coresi. Ei l-au chemat la Braşov pentru nevoile întregii Transilvanii 
ortodoxe şi, de fapt, ei sunt adevărații patroni ai lui Coresi. 

Tipărirea cărților româneşti în Transilvania în veacul al XVI- 
lea corespunde cu epoca introducerii şi înfloririi Reformei religioase 
luterane la saşi şi la unguri în această provincie. Astfel, reforma 
luterană pătrunsese în Ardeal în anul 1519, prin intermediul 
negustorilor saşi care luaseră parte la târgul din Leipzig şi care 
aduseseră cu ei la întoarcere cărţile lui Luther. În anul 1522 mai mulţi 
tineri saşi, care studiaseră la universitatea din Wittenberg şi audiaseră 
aici prelegerile lui Luther, răspândesc între concetăţenii lor ideile 
marelui reformator german. 

Aşa după cum se ştie, reforma proclama ideea traducerii 
cărților religioase în limba poporului. Reiese de aici că tipărirea 
primelor cărți bisericeşti în limba română, tocmai în această perioadă 
nu poate fi independentă de curentul Reformei, dezvoltat în această 
epocă în Transilvania. Cu toate acestea, se poate considera că 
publicarea cărţilor bisericeşti, deşi favorizată de curentul Reformei, s- 
a realizat în cadrul bisericii ortodoxe, din iniţiativa populară 
românească. 

Argumentul cel mai temeinic care arată că biserica din Schei 
nu a trecut la luteranism este constatarea că scrierile tipărite de Coresi, 
de elevii şi de colaboratorii săi nu sunt, luate în bloc, cărți luterane, ci, 
dimpotrivă, cărți ortodoxe. Acesta este faptul esențial care arată că 
opera de introducere a limbii române în biserică nu a fost patronată şi 
nici iniţiată de luterani sau de calvini, ci trebuie socotită ca o operă de 
inițiativă românească, ortodoxă, o pagină de istorie internă. 

O analiză mai amănunțită a producţiei tipografice este în 
măsură să limpezească acest aspect; astfel, din treizeci şi cinci de cărți 
tipărite de Coresi şi de ceilalți tipografi români din Transilvania între 
anii 1557 şi 1588, douăzeci şi trei sunt scrise în limba slavonă, trei 
sunt slavo-române, pe care le putem socoti prin esenţa lor ortodoxe şi 
nouă sunt româneşti. Cu alte cuvinte, majoritatea cărților tipărite sunt 
în limba slavonă, ceea ce este o dovadă că tipografia lui Coresi era în 
slujba ortodocşilor şi că păstra tradiția medievală, alături de tendințele 
de înnoire. 

Dintre cele nouă cărți în limba română, şase sunt în modul cel 
mai sigur ortodoxe. Nici una dintre aceste cărți nu conţine vreo aluzie 
în legătură cu Reforma. Mai mult, una dintre ele cuprinde chiar câteva 
pasaje polemice la adresa spiritului reformei, pasaje rămase 
neobservate mult timp. 

În Evanghelia românească cu învățături, tipărită de Coresi în 
anul 1581, în Predoslovie, după ce se arată că această carte trebuie 
păstrată neschimbată “nici să adaugă, nici să ia nemica”, se face aluzie 
la împrejurările bisericeşti de atunci, care impun o mai mare apărare a 
credinţei. 

Cazania a doua a lui Coresi din anul 1581 este o traducere 
după Cazania slavonă tipărită în Ucraina, în anul 1569 de către 
tipograful Ivan Feodorov. Chiar o parte din introducere, cu atacurile 
împotriva Reformei religioase, se regăseşte în ediția slavonă amintită. 
În ceea ce priveşte editarea celorlalte trei cărţi religioase, în care 
recunoaştem influența Reformei, una este Palia de la Orăştie, tipărită 
în anul 1582 din inițiativa lui Mihai Tordaşi, episcopul român calvin, 
după cum arată introducerea. Mai rămân doar două cărți româneşti 
având influențe vădite ale Reformei religioase: prima este Catehismul 
(Întrebare creştinească), a doua, Evanghelia cu învăţătură, urmată, în 
acelaşi volum, de Molitvenic, tipărite la Braşov de Coresi în anul 
1564. 

Despre Catehism, care ridică unele probleme speciale, se 
poate spune că această carte, deşi tradusă din limba maghiară, după un 
catehism luteran, totuşi cuprinde Simbolul credinței, aşadar dogmele 
fundamentale, nu după textul folosit, ci o traducere separată, după un 
text slav, ortodox. Editorul a vrut să arate prin aceasta că se menţine 
pe terenul dogmei şi al modelelor ortodoxe. 

Pe de altă parte, Evanghelia cu învățături de la 1564 a fost 
publicată, în mod deosebit de celelalte cărţi, ca o comandă a unui 
nobil maghiar. S-a dovedit însă că această carte a fost tradusă din 
limba maghiară, prin intermediul unui text slavon. Evanghelia cu 
învățături a însemnat, cum au observat, de fapt, istoricii literari, o 
evoluţie în ceea ce priveşte tehnica tiparului. Ea este singura tipăritură 
coresiană românească în care s-au utilizat litere mici, cu care până 
atunci s-au imprimat în mod exclusiv cărţi slavone. 

Vorbind despre locul pe care îl ocupă Evanghelia cu 
învățături în evoluţia limbii şi a literaturii române vechi, Nicolae 

Sulică remarca faptul că reacţia cea mai puternică produsă la Braşov 
împotriva propagandei protestante ar fi fost tocmai Cazania ortodoxă, 
tipărită de Coresi. După P.P. Panaitescu, traducătorul şi editorul 
român ar fi adăugat la textul inițial pasaje care accentuau tendința 
antiprotestantă a acestui text, subliniindu-se astfel şi mai mult 
caracterul ortodox al Cazaniei lui Coresi. 

La fel şi Molitvenicul, care este, în fapt, anexa Evangheliei cu 
învățături, prezintă cam acelaşi compromis între Reformă şi 
ortodoxie. Aceste cărți fac, aşadar, impresia că rezultă din concesii 
reciproce între ortodoxie şi luteranism, din care reiese un text 
intermediar, oarecum eterogen, cu elemente din ambele credinţe. Se 
observă însă destul de bine că textele luterane nu au putut fi impuse 
fără a se trece prin filtrul credinţei ortodoxe. 

Chiar dacă facem abstracție de cele două cărți analizate, care 
şi ele sunt mai aproape de ortodoxie decât de Reformă, rămâne cert 
faptul că în tipografia lui Coresi s-au publicat cu mult mai multe cărți 
ortodoxe în limba română. Acesta este, în fond, faptul esențial: 
majoritatea cărților editate nu erau ale bisericii luterane sau calvine, ci 
ale ortodocşilor, nu erau nici măcar destinate românilor din 
Transilvania, ci întregului popor român. 

Catehismul (Întrebare  creştinească), cu elemente ale 
Reformei, este dedicat mitropolitului Efrem al Ungrovlahiei. 
Evanghelia cu învățături, tipărită în limba română în anul 1581, a fost 
tradusă după un text slavon, trimis cu acest scop de la Târgovişte la 
Braşov de către Serafim, mitropolitul muntean. 

În acest sens, de pildă, în fruntea Evangheliei în româneşte se 
arată că traducerea din limba slavonă în română s-a efectuat cu 
aprobarea mitropolitului Ţării Româneşti. Biserica română şi 
ocârmuirea statelor feudale ale Moldovei şi Ţării Româneşti au 
aprobat şi au sprijinit totodată tipărirea cărților bisericeşti în limba 
poporului. Este, de altminteri, stabilit că traducerea şi tipărirea cărților 
bisericeşti în limba poporului este o operă general românească în 
secolul al XVI-lea. 

Românii s-au folosit ca îndemn şi pildă pentru întreprinderile 
lor culturale, de existenţa curentului luteran şi calvin din Transilvania, 
ca să 1a şi ei iniţiativa traducerii cărților religioase în limba română. 
Un curent popular s-a impus în biserică; românii au tradus şi au tipărit 

aceste cărți cu forțele lor, cu tiparul lor, adus la Braşov din ţara 
Românească, traducând din slavoneşte, dar păstrând religia ortodoxă. 

Diaconul Coresi venise la Braşov de la Târgovişte, de unde a 
adus tipografia cu litere slavone, dar el a păstrat mereu legături strânse 
cu Țara Românească. Domnia şi biserica din Ţara Românească 
exercitau un control strict asupra tipăririi cărților bisericeşti 
comandate la Braşov. Tipografia lui Coresi rămăsese, măcar în 
privinţa unora dintre cărțile publicate, sub controlul bisericii ortodoxe 
din Țara Românească. Ea lucra la comenzi din această ţară, era, 
aşadar, un instrument al difuzării cărţii în toate ţările româneşti şi 
opera ei culturală le priveşte pe toate trei. 

Catehismul, care cuprinde expunerea credinţei religioase în 
întrebări şi răspunsuri, este o carte de o deosebită însemnătate pentru 
studiul influențelor străine, exterioare, asupra începuturilor scrisului în 
limba română. Se admitea, în general, că prima carte tipărită în limba 
română, în atelierul lui Coresi de la Braşov, a fost Întrebare 
creştinească, un catehism nedatat, dar considerat ca fiind tipărit în 
anul 1559. După Al. Procopovici, titlul Catehismului coresian ar 
dovedi originea sa husită, şi nu luterană, a arhetipului. Numai husiţii 
şi-au intitulat catehismele “întrebare”. 

Totuşi, prima carte, în limba slavonă, tipărită de Coresi la 
Braşov a fost Octoihul mic din 1557, iar Întrebarea creştinească nu 
este o carte pur luterană, ci, mai curând, un compromis între credinţa 
ortodoxă şi Reformă, în care baza credinţei, Crezul, este formula 
ortodoxă. 

Prima carte românească tipărită de Coresi a fost Evanghelia, 
carte care, prin trimiterile la liturghie, în limba slavonă, ale diferitelor 
fragmente, este în mod certă o carte pur ortodoxă. În ceea ce priveşte 
Catehismul, pe care îl putem considera a doua carte tipărită în limba 
română ieşită de sub teascurile lui Coresi, el este, într-un anumit sens, 
rezultatul unei presiuni exercitate de municipalitatea luterană a 
Braşovului asupra românilor, la care aceştia s-au împotrivit. 

Cea mai importantă carte tipărită de Coresi, din punctul de 
vedere al introducerii limbii române în biserică este Liturghierul 
românesc, carte tipărită în anul 1570. Aceasta este tradusă din limba 
slavonă, dovadă fiind topica textului românesc şi numeroasele cuvinte 
şi fragmente de frază slavone care au rămas în textul traducerii. 

Se poate afirma, însă, că limba română literară a 
Liturghierului din anul 1570 este mult mai puțin arhaică decât aceea a 
cărților româneşti tipărite de Coresi după manuscrisele maramureşene. 
Este evident că pentru tipărirea Liturghierului, Coresi, dar şi patronii 
săi din Şcheii Braşovului, au utilizat o traducere nouă, executată în 
mod special pentru tipărirea acestei cărți. De altfel, tipărirea 
Liturghierului reprezenta pe atunci o inovaţie în ritualul bisericii 
ortodoxe. 

După Evangheliarul slavon tipărit în anul 1562, începând cu 
1568, timp de aproape 15 ani tiparul coresian este ocupat cu editarea 
cărților de ritual în limba slavonă. Aceste cărți slavoneşti aveau o 
răspândire mai mare decât cele tipărite în limba română. Nu numai că 
unele dintre ele au apărut în două sau chiar trei ediţii, precum în cazul 
Evangheliei, tipărită, succesiv, în anii 1562, 1579 şi 1583, dar alături 
de Coresi mai lucrau, în Transilvania, şi alți tipografi la imprimarea de 
cărți în limba română pentru românii ortodocşi. 

În această ambianţă de întoarcere spre valorile ortodoxiei, a 
apărut în anul 1581 ultima tipăritură românească a lui Coresi, Cartea 
cu învățătură (Cazania), ca un fel de reacție împotriva vâlvei pe care 
o stârnise între românii ortodocşi Cazania, însoțită de Molitvenicul cu 
tendinde şi intenţii reformatoare, din anul 1564. 

Se poate spune că un loc cu totul aparte în cadrul textelor 
coresiene îl ocupă Pravila, ce se leagă de literatura dreptului canonic, 
şi din care s-a descoperit un fragment de douăsprezece foi într-un 
codex al muzeului din satul Ieud. 

După cum se poate observa, au existat în secolul al XVI-lea 
mai multe centre culturale unde s-au tradus în limba română 
principalele cărți de cult, dar şi o serie de texte apocrife, din nordul 
Ardealului, din Maramureş, de unde provin traducerile din prima 
jumătate a secolului al XVI-lea, cunoscute şi sub numele de “texte 
rotacizante”. 

Cărțile tipărite de către Coresi şi de ucenicii săi în a doua 
jumătate a secolului al XVI-lea nu cunosc acest fenomen fonetic al 
rotacismului. Coresi a avut, fără îndoială, la îndemână manuscrisele 
maramureşene, pe care le-a supus la o foarte atentă revizuire 
lingvistică, prin înlocuirea tuturor elementelor fonetice şi lexicale 
care se deosebesc de limba vorbită din nordul Munteniei şi din sud- 
estul Ardealului. 

În acest fel, diaconul Coresi şi ucenicii săi, prin efortul de 
revizuire şi de muntenizare a textelor maramureşene, au făcut ca 
tipăriturile lor să fie înţelese de un cerc mai larg de cititori şi să 
constituie totodată fundamentele pe care s-a dezvoltat, într-o evoluţie 
îndelungată, limba română literară actuală. La bazele limbii române 
literare stă, aşadar, graiul din nordul Munteniei şi sud-estul 
Ardealului. 

Se poate afirma, cu deplină îndreptăţire, că diaconul Coresi 
realizează o acțiune conştientă de perfecționare a limbii literare, fiind 
vizate toate domeniile sale. Pe lângă textele preluate, Coresi traduce o 
serie de texte noi împreună cu ucenicii săi, prin care urmăreşte să se 
facă înţeles, să cultive o limbă de circulaţie transregională. 

Aceste texte au fost difuzate în Transilvania, Muntenia, 
Moldova şi au contribuit în mod efectiv la fixarea şi consolidarea 
limbii române literare. De altfel, cercetătorii istoriei literaturii române 
vechi apreciază că se poate vorbi despre începuturile limbii române 
literare odată cu apariția tipăriturilor coresiene. Apar, astfel, în 
tipăriturile lui Coresi câteva dintre trăsăturile definitorii ale limbii 
literare: o limbă mai îngrijită, mai accesibilă, de circulație mai largă, 
depăşind cu mult graniţele lingvistice ale unei regiuni. 

Pe de altă parte, cărțile lui Coresi au avut o circulaţie mult mai 
largă decât avuseseră traducerile maramureşene, care se copiau cu 
destulă dificultate manual. Tipăriturile coresiene, răspândite în toate 
regiunile româneşti, au dus cu ele peste tot graiul muntean, pe care l- 
au impus prin intermediul autorităţii cărţilor religioase. În acest fel, 
Coresi, valorificând potențialitățile lingvistice ale graiului din sud- 
estul Ardealului şi din Ţara Românească, a îndeplinit, fără să 
bănuiască, o operă de o importanţă cu totul deosebită în cultura şi 
literatura română, fundamentând limba română literară. 

Coresi ne apare astăzi într-o lumină semnificativă, 
edificatoare; el este un reprezentant al clasei orăşeneşti, un meşteşugar 
ce a militat, prin activitatea sa tipografică, la înlocuirea treptată a 
limbii oficiale bisericeşti cu limba poporului. 


Importanţa tipăriturilor lui Coresi 


Alături de Neagoe Basarab, diaconul Coresi ne apare ca una 
din personalităţile cele mai însemnate ale secolului al XVI-lea. El nu a 

fost un simplu meşter tipograf, ci un adevărat întemeietor în cultura şi 
literatura noastră veche. 

Cele mai vechi tipărituri în limba română apar la Sibiu, sub 
îndrumarea lui Filip Moldoveanul: un Catehism Lutheran (1544) şi un 
Evangheliar (1546-1554). Activitatea tipografică e continuată de 
diaconul Coresi la Braşov. După un Catehism luteran în limba 
română, apărut în 1559 sub titlul Întrebare creştinească, Coresi şi 
ucenicii lui tipăresc în limba română Evangheliarul (1561), Apostolul 
(1563), Evangheliarul comentat (sau Cazania, 1564 şi 1581), 
Molitvenicul (1564), Liturghierul (1570) Psaltirea (1570), Psaltirea 
slavo-română (1577), Pravila (1570-1580). 

Activitatea tipografică a lui Coresi va fi continuată de fiul său, 
Şerban Coresi, care va tipări Palia (Vechiul Testament) de la Orăştie. 

În prefața Catehismului din 1559, Coresi îşi justifică oarecum 
demersul, arătând că nu e, în paginile sale, “alte nemică, ce numai ce- 
au propovăduit sfinţii apostoli şi sfinții părinți”, şi că a vrut “să 
înțeleagă toți oamenii cine-s rumâni creştini”. 

Chiar dacă a folosit în activitatea sa textele rotacizante, Coresi 
a supus traducerile maramureşene la o serioasă revizuire lingvistică, 
înlocuind acele elemente (fonetice şi lexicale) care se deosebesc de 
limba vorbită în nordul Munteniei şi sud-estul 'Transilvaniei. Prin 
munca sa de revizuire, de înlăturare a elementelor - dialectale, Coresi 
a făcut ca tipăriturile sale să fie înţelese de un cerc mai larg de cititori 
şi să constituie fundamentul pe care s-a dezvoltat şi consolidat apoi 
limba română literară. 

Faţă de limbajul textelor rotacizante, limba tipăriturilor lui 
Coresi e mai puţin arhaică, iar trăsăturile regionale sunt mai puțin 
marcate. Această variantă lgvistică are la bază graiul din regiunea 
Târgovişte-Braşov şi se va impune ca limbă literară. 

Lipsa rotacismului, folosirea unor forme morfologice mai 
simple, imitarea redusă a frazei slavone-constituie elemente de progres 
pentru această epocă. 

În toată activitatea tipografică a lui Coresi e vizibilă 
preocuparea pentru perfecționarea limbii ca modalitate de comunicare. 
Coresi are, pe de altă parte, conştiinţa că se adresează tuturor 
românilor. Vocabularul textelor sale e mai bogat, expresivitatea şi 
claritatea limbii sunt calități dominante. 

De asemenea, predosloviile sau postfeţele cărților sale conțin 
idei valoroase pentru această vreme, astfel forma limbii române 
literare prinde pentru prima dată contur în scrierile sale. 

În legătură cu originea limbii române literare s-au emis 
următoarele ipoteze: 

a) unii cercetători afirmă că apariţia limbii române literare ar 
fi anterioară apariției scrisului în limba română, ei considerând 
creaţiile folclorice ca aparţinând limbii române literare. Chiar dacă 
limbajul creaţiilor populare are la bază limba comună a întregului 
popor, totuşi, spre deosebire de creaţiile literare culte, care se 
realizează pe baza limbii literare, creaţiile populare se realizează în 
unul dintre dialectele limbii române, având un caracter regional. 

b) După părerea altor cercetători (Iorgu Iordan, de exemplu) 
limba română literară s-ar fi format abia în perioada constituirii 
națiunii şi a statului român (a doua jumătate a secolului al XIX-lea): 
“Varianta literară a unei limbi se iveşte odată cu începerea națiunii 
sau, mai precis, începuturile limbii literare sunt legate de începuturile 
transformării poporului în naţiune” (I. Iordan). 

În ciuda acestei afirmaţii, se poate afirma că şi înainte de 
secolul al XIX-lea a existat o tendinţă de unitate şi stabilitate a limbii 
literare. 

c) O a treia poziţie metodologică propune ipoteza cea mai 
plauzibilă, care plasează formarea limbii române literare în secolul al 
XVI-lea, având ca punct de plecare activitatea diaconului Coresi. La 
baza limbii tipăriturilor  coresiene se află graiul din sud-estul 
Ardealului şi din Țara Românească. De la apariţia tipăriturilor lui 
Coresi începe procesul îndelungat şi complex al constituirii normei 
supradialectale unice, proces ce se va accentua în epoca formării 
națiunii. 


Cărţile populare în literatura română 


Cărţile populare româneşti sunt cuprinse în manuscrise şi 
tipărituri care se întind cronologic pe o foarte îndelungată perioadă de 
timp. 

Pentru începutul aceste literaturi în limba română, cu anumite 
caracteristici cu totul speciale, pot fi consemnate cele mai vechi 
manuscrise de cărți populare, datând de la sfârşitul secolului al XVI- 

lea şi de la începutul secolului al XVII-lea. Aceste cărți populare s-au 
păstrat până în vremea noastră, strânse în aşa-numitele “codice”, 
compuse din scrieri populare diverse (Codex Sturdzanus, Codex 
Negoianus, Codicele Teodorescu, Codicele Marțian, Codicele de la 
Cohalm etc.). 

Aceste mansuscrise cuprind cele mai vechi copii de cărți 
populare şi au fost scrise în Transilvania, ceea ce a constituit un 
indiciu foarte important asupra locului unde s-a început tradiția 
românească a cărților populare. S-au produs, de asemenea, diferite 
clasificări şi valorizări ale acestor scrieri cu un cuprins foarte diferit. 
Dacă adoptăm tipologia propusă de N. Cartojan, se poate spune că se 
impune, ca gen literar deosebit, gruparea legendelor apocaliptice, 
adică scrierile apocrife (necunoscute de biserică), cu privire la lumea 
de apoi, soarta sufletelor oamenilor după moarte etc. 

O a doua serie de cărți populare este compusă din vieţi de 
sfinți, cu caracter apocrif. N. Cartojan le cuprinde sub titulatura de 
“literatură hagiografică”. Cu toate acestea, “literatura hagiografică”, 
aşa-numitele “vieţi ale sfinților” formează o literatură religioasă 
recunoscută şi patronată de biserică, aşadar nu poate intra cu totul în 
capitolul “cărților populare” apocrife, chiar dacă unele din vieţile de 
sfinți au un caracter legendar, intrând în compunerea lor o doză 
însemnată de fabulos şi de mister, ele nefiind în totalitate recunoscute 
de biserica ortodoxă. 

Legenda, sau măcar “rugăciunea” Sfântului Sisinie (Sisoe), 
dar şi cea a sfintei Vineri (Paraschiva) au, în popor, în evul mediu un 
rol şi o finalitate de exorcizare. Astfel, cine le citeşte, le recită sau 
măcar le ţine asupra sa este ferit de amăgirile şi de loviturile 
diavolului şi ale puterilor infernale. În literatura română apar, de 
timpuriu, încă din secolul al XVI-lea, alături de cărțile fundamentale 
ale bisericii, alături de textele biblice apocrife şi legendele 
hagiografice. Acest gen literar cu torul aparte se leagă prin multe şi 
trainice filiaţii de literatura religioasă canonică şi făcea odinioară parte 
din ritualul cultului ortodox. Aceste legende, care s-au desfăcut din 
colecțiile vieților de sfinți, au circulat intens în masele largi ale 
cititorilor din acele timpuri şi au lăsat urme care dăinuiesc până astăzi 
în fibrele cele mai adânci ale sufletului popular. 

După ce Constantin cel Mare impune creştinismul ca religie 
de stat în tot cuprinsul imperiului roman, epoca martirilor se încheie şi 

atenţia bisericii este îndreptată spre o altă formă a eroismului vieții 
religioase: ascetismul. 

Sfântul vremurilor noi este acum ascetul; acesta, retras departe 
de zvonurile şi larma lumii, în solitudinea pustiului ducea o luptă 
acerbă împotriva deşertăciunilor lumii, pentru eliberarea cugetului de 
patimile trupului şi de toate ispitele amăgitoare pe care le întinde 
Duhul întunericului spre a periclita mântuirea. Pe de altă parte, 
biserica şi creştinătatea au privit întotdeauna cu o admiraţie pioasă 
viața acestor asceți, a acestor oameni care excelau printr-o artă a 
renunțării. Ei erau socotiți oameni inspirați de Dumnezeu, şi, în 
împrejurări dificile, li se cerea mereu sprijinul. Trupul lor era chiar 
socotit ca făcător de minuni şi după moarte, şi nu o dată moaştele 
sfinților au săvârşit astfel de miracole. Asceţii sunt, aşadar, 
protagoniștii celei de a doua clase de legende hagiografice. 

Cercetătorii au stabilit cu o oarecare precizie că marea 
majoritate a legendelor hagiografice au fost concepute în secolul al 
VI-lea. Localitățile în care se păstrau moaştele sfinţilor deveniseră, de 
altfel, centre de pelerinaj pentru întreaga creştinătate. În zilele de 
comemorare, drumurile care duceau către aceste centre, desemnate 
adesea sub numele de strata publica peregrinorum erau împânzite de 
convoiae de pelerini, de mulțimi de oameni care erau călăuziți şi 
stăpâniți de dorința de a căpăta îndurarea, mântuirea şi ajutorul 
sfântului, dar şi de dorinţa de a cunoaşte viaţa şi minunile lui. Tocmai 
pentru a satisface curiozitatea pelerinilor s-au alcătuit legendele 
hagiografice. 

În plăsmuirea acestor legende se vădesc două influențe. O 
influență este reprezentată prin puternicul curent al tradiţiilor 
populare, care îşi au originea îndepărtată în relatările martorilor 
contemporani cu sfântul, dar care, transmise din generaţie în generaţie 
fuseseră în mod inconştient prelucrate de fantezia maselor, de 
imaginarul colectiv. 

Astfel, cadrul istoric şi geografic în care s-a derulat viața 
sfântului s-a estompat treptat, iar în locul acestora imaginația colectivă 
a maselor populare a creat, din amintiri vagi şi din fondul ancestral de 
legende populare, tipul generic al sfântului, în care a fost amplificată 
mai ales latura miraculoasă a vieţii sale. 

Culegând din subtratul popular aceste legende, hagiograful a 
fost adesea înclinat să accentueze elementul miraculos. Concepţia 

hagiografului despre natura şi rolul sfântului a mai putut fi influențată, 
în afară de tradiţia literară a apocrifelor, şi de curentele filosofice ale 
timpului, şi în special de mistica neoplatoniciană, concepţii care 
pretind că ființa umană, în extazul religios, se poate lepăda de 
materialitatea trupului, de aspectul său exterior-carnal, se poate 
desface de tot ceea ce îl leagă de țărână, şi că, pătruns de divinitate, 
poate sta mai presus de legile fizice ale naturii. Ideile misticii 
neoplatoniciene au influenţat concepţia pe care creştinătatea veacului 
al V-lea şi al VI-lea şi-a format-o despre sfinți. 

Pentru hagiograf, sfântul, martir sau ascet, este un fel de 
cruciat al lui Dumnezeu pe pământ, menit să ducă lupta împotriva 
păgânsimului şi a ispitelor acestei lumi efemere. Această concepție 
despre caracterul divin al sfântului explică introducerea elementului 
miraculos în substanţa legendei hagiografice. 

Atunci când intră martirul în arenă şi este supus supliciului, se 
simte din plin puterea divină a mântuitorului, care îl sprijină tot timpul 
împotriva prigonitorilor săi. De pildă, sfinții Mamas şi Iulian sunt 
osândiţi să fie sfâşiaţi de fiare sălbatice. Aduşi în amfiteatru, în ziua 
hotărâtă pentru supliciu, se dă drumul fiarelor, care îşi domolesc furia 
şi le ling picioarele. De asemenea, sfântului Roman i se taie limba şi 
totuşi, după aceea, el vorbeşte, proslăvind puterea Mântuitorului. 

În manuscrisele slave copiate în Țările Române în secolele 
XV-XVI, se află expuse numeroase vieți de sfinți, în special cele 
alcătuite în Bulgaria şi în Serbia, de către Eftimie de Târnovo şi de 
Constantin Kosteneţki, contemporani cu Grigore Țamblac, care scrie 
într-un stil şi într-o formă similară cu aceştia. 

Tot Grigore Țamblac este cel care a scris, la porunca lui 
Alexandru cel Bun, în anul 1402, Viaţa Sfântului loan cel Nou, ale 
cărui moaşte fuseseră aduse de la Cetatea Albă la Suceava. Elementul 
miraculos intervine şi în această legendă care este povestea strădaniei 
şi a smereniei unui negustor care a trăit la începutul secolului al XIV- 
lea. Sfântul era originar din Trebizonda, port la Marea Neagră, în Asia 
Mică, pe care Țamblac îl descrie în felul următor: “cetate slăvită şi 
mare, situată la răsărit şi aproape de Asiria”. 

De acolo străbate marea pe corabia unui italian şi ajunge la 
Cetatea Albă, unde, în urma unor reclamaţii ale unui italian catolic, 
este judecat şi condamnat de comandantul tătar al cetății şi apoi ucis 
pentru că nu voia să se lepede de credinţa sa. De altfel, se poate spune 

că viaţa sfântului loan cel Nou este şi singura viață de sfânt compusă 
în limba slavonă, care s-a păstrat în textul original. 

Alte două opere slavone privitoare la finți din Țara 
Românească se cunosc sub unele prelucrări târzii în limba română; e 
vorba de Viaţa Sfântului Nicodim, fondatorul mănăstirilor Vodița şi 
Tismana şi Viața Sfintei Filofteia, ale cărei moaşte au fost aduse la 
mitropolia din Argeş. 

Caracteristicile cele mai importante ale genului hagiografic 
sunt, pe lângă imunitatea martirilor la torturile cele mai îngrozitoare şi 
un set de elemente miraculoase de ecou folcloric foarte pronunţat. 
Episoadele miraculoase care alcătuiesc țesătura basmelor populare au 
fost încorporate în legendele hagiografice. 

Lupta voinicului cu balaurul, temă ce apare în străvechiul mit 
al lui Perseu şi al Andromedei, în legenda celtică a lui Tristan şi a 
Isoldei, dar şi în alte basme cu caracter popular a dobândit o atât de 
mare vitalitate şi expresivitate încât a influențat şi iconografia; astfel, 
aproape toate icoanele noastre îl înfăţişează pe sfântul Gheorghe în 
luptă cu balaurul. Cele mai importante şi mai plastice legende 
hagiografice sunt tocmai acelea care au valorificat şi resursele estetice 
şi etice ale poveştilor populare. 

Unele legende hagiografice au fost traduse de timpuriu în 
literatura noastră sau au fost extrase mai târziu din colecţiile vieților 
de sfinți, copiate la un loc cu textele populare. 

Se mai poate observa că o ediţie cu carcter de completitudine 
a Vieţilor de sfinți a fost tradusă pentru prima oară în limba română de 
mitropolitul Dosoftei şi tipărit la laşi în anul 1682. Legendele 
hagiografice cu caracter întrucâtva popular pătrund în literatura 
română încă din secolul al XVI-lea. În cel mai vechi mansucris de 
texte populare (Codex Sturdzanus) se găsesc două astfel de legende cu 
caracter hagiografic, una având un caracter apocrif, Sfântul Sisinie, iar 
cealaltă este desprinsă din colecţia de vieţi ale sfinților, Legenda 
Sfintei Vineri. 

De asemenea, în Codicele de la Cohalm apar o serie de 
legende hagiografice, dintre care una a devenit populară, Viaţa 
Sfântului Alexie. Chiar şi Învățăturile lui Neagoe Basarab au cuprins 
între alte materiale şi o legendă hagiografică, Viața Sfântului 
Constantin. În formarea spiritualităţii româneşti din evul mediu, 
literatura cu caracter hagiografic, cu atmosfera ei de misticism şi de 

supranatural, şi-a adus o importantă contribuţie. În concluzie, se poate 
spune că substanţa care face obiectul acestor legende hagiografice se 
poate grupa în două mari clase: vieţi de martiri şi vieți de asceţi. Prima 
tipologie este reprezentată de marii iluminaţi, care, în vremurile de 
prigonire, au preferat să îndure torturi, chinurile morţii, suferințe 
atroce decât să-şi abjure credinţa. În vremurile în care creştinismul era 
încă într-o confruntare acerbă cu păgânismul, nu era posibil ca 
societatea creştină să nu înţeleagă ce pilde putea oferi forța morală a 
acestor eroice jertfiri de viață pentru noua credință. Patimile celor mai 
mulți martiri s-au păstrat însă pe cale orală. 

CAPITOLUL II 


LIMBA ROMÂNĂ LITERARĂ ÎN TEXTELE RELIGIOASE 


Literatura religioasă a secolului al XVII-lea şi din prima 
jumătate a secolului al XVIII-lea a avut un rol deosebit de important 
în afirmarea limbii române literare. Tipăriturile religioase, prin larga 
lor difuzare, au impus o anumită formă a limbii române literare. De 
altfel, în predosloviile cărților de cult (la Varlaam, Simion Ștefan, 
Dosoftei etc.) există evidente preocupări pentru statutul limbii române 
literare şi pentru expresivitatea sa. În această epocă au circulat şi 
numeroase texte apocrife, cărți de înţelepciune sau de îndrumare 
morală creştină, legende creştine etc., care au avut un puternic ecou în 
rândul credincioşilor. Apar, de asemenea, şi primele scrieri polemice 
pe teme religioase: N. Milescu, Manual sau steaua Răsăritului care 
străluceşte în Apus (tipărit la Paris, în 1669), Varlaam, Răspunsul 
împotriva catehismului calvinesc (1645). 


Cazania lui Varlaam 


În literatura ecleziastică românească, Varlaam este cunoscut 
ca autor al mai multor cărți tipărite: Carte românească de învățătură 
(Cazania) - 1643, Şeapte taine a besearecii (1644), Răspunsul 
împotriva catehismului calvinesc (1645). De asemenea, Varlaam a 
tradus din slavonă în limba română Leastwița (Scara cerului) a lui 
Ioan Scărarul. 

Cazania e cea mai importantă lucrare tipărită de Varlaam. Din 
titlu, dar şi din prefețe, rezultă că scopul lucrării nu este doar acela de 
consolidare a bisericii româneşti, dar şi unul didactic. Prima prefață, 
Cuvânt împreună către toată seminția românească, o închinare 
adresată poporului român, mărturiseşte strădania autorului versiunii 
româneşti a Cazaniei de a scrie pe înţelesul tuturor românilor şi de a 
utiliza o limbă cât mai aleasă. 

Autorul este conştient că prin lucrarea sa el oferă “un dar 
limbii româneşti”. În prefața a doua, adresată cititorului, Varlaam 
subliniază motivele care l-au îndemnat să redacteze această lucrare: 
“limba noastră românească... n-are carte pre limba sa” şi de aceea “cu 
nevoie iaste a înţeleage cartea alţii limbi”. 

În conţinutul Cazaniei se împletesc mai multe finalități 
caracteristice. Astfel, lucrarea are, în primul rând, un caracter omiletic 
(ea conţine predici), liturgic (pentru că sunt inserate aici şi 
evangheliile) şi hagiografic (deoarece cuprinde câteva vieţi de sfinţi, 
mai ales în partea a doua). 

Există, în cuprinsul Cazaniei, şi trei compoziţii versificate; 
una la început, alta după prima parte şi ultima la sfârşitul cărții. 
Indiferent că această lucrare a fost tradusă sau compilată, Cazania lui 
Varlaam reprezintă cea mai îngrijită formă de exprimare a limbii 
literare din prima jumătate a secolului al XVII-lea. 

Prin scrisul său, Varlaam a contribuit la stabilirea unor norme 
relativ unitare pentru limba română literară a epocii. Limba literară 
este unitară din punct de vedere fonetic, lexical, morfologic şi 
sintactic. Puţine la număr şi nesemnificative, inconsecvenţele 
lingvistice ale lui Varlaam se datoresc mai ales faptului că limba 
română literară nu era fixată şi unitară, consolidată în toate 
componentele ei în epoca respectivă. 

Din punct de vedere fonetic, apar unele fonetisme precum 
buăr, cărtulari, deca şi deaca, a îmbla etc. de asemenea, substantivele 
feminine în — e au terminația de G.-D. în - ei: mărei, chemărei, 
grăiaşte, iaste, noauă. Se întâlnesc, frecvent, o serie de arhaisme 
precum: prezenţa lui — u după două consoane: un domnu; sâmtu, 
alături de unele fonetisme noi, populare, ca sămn, să să scape, să 
margă. 

Dintre aspectele vechi şi regionale pot fi menţionate: prezența 
lui dz: astădzi, dzisa, dzuă, dzi, prezenţa lui č: agiungem, agiutoriul, 
giudecă, gios, palatalizarea lui f în h: iară, hiecine, are hi; prezenţa 
lui i în loc de î: sint, să osindească, dinsul, singe, sintem; prezenţa lui 
e în locul lui î sau à: nedejduiesc, pementesc, romenească; tendinţa de 
extindere, prin analogie, a diftongului îi: rămâine, tătâinesău. De 
amintit, de asemenea, alternanţele morfologice sint, sânt şi sâmtu. 

Din punct de vedere morfologic, cele mai importante 
fenomene lingvistice care se pot degaja din textele lui Varlaam sunt: 

prezența formei vechi de plural mânule (pentru mâinile), construcții 
prepoziţionale cu ajutorul lui de având valoare de genitiv (“Fecior de 
domnu de Moldova”); alternarea substantivelor nume de persoană la 
acuzativ cu şi fără prepoziţia pre (“nu părăsi pre mene”); vocative de 
tipul oame!, ome!, învățătoriu!, prezenţa articolului posesiv invariabil 
a (“Toate faptele ceriului şi a pământului”); folosirea particulei a la 
adjectivele pronominale demonstrative, atunci când precedă cuvântul 
determinat (“acela sămn”, “acela împărat”etc.); forme puţin obişnuite 
de numeral (“ai treii”), utilizarea auxiliarului arhaic la condițional- 
optativ (“are hi”, “are putea”); imperativul negativ cu formă lungă, de 
tipul “nu uitareţi”. 

În ceea ce priveşte sintaxa, se pot pune în evidență 
următoarele particularităţi: folosirea conjuncției de cu funcție şi 
valoare copulativă şi cu sens final (““dusu-ne-am de ne-am spălat”); 
tendința de a nu începe fraza sau propoziţia cu anumite cuvinte 
auxiliare realizată prin inversiunea particulelor auxiliare ale 
construcțiilor verbale (“dusu-s-a şi să spălă”);, construcția “nume 
propriu+ atribut apoziţional” (“Pavel apostol” etc.). 

Fraza lui Varlaam se derulează, în general, liber, cu o anumită 
naturaleţe, fapt observat şi de Nicolae Cartojan: “Fraza lui, bogată în 
comparații pitoreşti şi expresii plastice, se desfăşoară în tipare 
sintactice care nu sunt prea deosebite de cele de azi”. 

Vocabularul textelor lui Varlaam este marcat de numeroase 
cuvinte de origine latină, sau expresii compuse cu elemente latine, 
dintre care unele sunt complet dispărute, altele există pe arii mai 
restrânse ca arhaisme, iar altele şi-au schimbat sensul: ande-sine (ei 
între ei), să cerce (să caute), chiar (clar), despuitoriul 
(stăpânitoriul); giudeţ (judecător); mişel (sărac) etc. 

Elementele slave se întâlnesc mai rar şi ele dau scrisului lui 
Varlaam un caracter arhaic, mai ales că ele se îmbină uneori cu 
elemente latine, dispărute azi din circulația limbii. Cele mai 
importante elemente slave care s-au păstrat sunt: bezdnelor, 
blagoslovită, boiariu. Slavonismele care nu s-au păstrat în uzul limbii 
sunt: blagocestiv (evlavios), ciudesa (minunea), liubovul (iubirea), 
spăşenie (ispăşire) etc. Alte cuvinte provin din limba maghiară: 
giuruiesc; hotnog; vigăduia (petrecea), din limba neogreacă: amăgeu 
(şarlatan), schizmeaşte (dezbină), temeluiaşte (întemeiază) sau din 
limba turcă: aslam (dobândă). Bogăția şi varietatea vocabularului 

Cazaniei este ilustrată şi de utilizarea unor sinonime, între care 
vendecare/ işțelenie şi tămăduire. 

Stihurile lui Varlaam se numără printre primele încercări de 
versificație publicate în limba română. Cele trei compoziţii versificate 
ale Cazaniei, totalizând 28 de versuri, reprezintă, prima, un imn de 
laudă adresat puterii domneşti, în timp ce celelalte două sunt imnuri cu 
caracter religios. 

Versurile sunt lungi, inegale ca dimensiuni şi fără ritm, cu o 
rimă feminină, împerecheată. Sub raportul expresivității, mult mai 
valoroasă din punct de vedere estetic este expunerea în proză, unde 
Varlaam obține pagini de autentică naraţiune. Limba literară a 
Cazaniei se remarcă prin vigoare, robusteţe, este bine articulată, 
marcată de expresivitate şi naturalețe. Expresivitatea acestei cărți 
rezultă şi din caracterul oral al naraţiunii, dar şi din pasajele lirice care 
intersectează paginile epice, care reprezintă, în fond, primele încercări 
de proză artistică în limba română, chiar dacă textele respective sunt 
traduse. 

Limba cărților lui Varlaam este o limbă literară cu caracter 
popular, cu anumite aspecte regionale, dar şi cu unele influenţe, deloc 
de neglijat, ale frazei slavone. Trăsăturile lingvistice regionale sunt 
reduse; astfel, majoritatea lexicului, ca şi întreaga structură 
gramaticală şi aproape tot sistemul fonetic sunt comune limbii 
majorităţii cărților româneşti scrise la noi în a doua jumătate a 
secolului al XVI-lea şi prima jumătate a secolului al XVII-lea. Stilul 
Cazaniei este marcat mai ales de oralitate, cu calităţi artistico-literare 
de necontestat, pe alocuri retoric-descriptiv sau livresc. 

Tipărită într-un tiraj mare şi în condiții tehnice superioare 
pentru acea epocă, Cazania s-a răspândit în toate regiunile locuite de 
români. Prin această difuzare largă, Cazania a contribuit într-o măsură 
considerabilă la procesul de consolidare la procesul de consolidare şi 
unificare a limbii române literare 

Se poate spune că Varlaam avea conştiinţa unei norme literare 
a limbii române, pe care el o concepea ca o îmbinare între elementele 
populare consacrate în Moldova şi anumite elemente arhaizante sau 
arhaice, socotite mai adecvate pentru stilul biblic care trebuie să 
caracterizeze scrierile religioase. 

Una dintre cele mai importante tipărituri din secolul al XVII- 
lea este Carte românească de învățătură duminecele preste an şi la 

praznicele împărăteşti şi la sfinţi mari (Cazania — 1643). Din titlul 
acestei cărți, ca şi din prefețe rezultă că scopul lucrării nu e doar acela 
de consolidare a bisericii româneşti, ci şi unul didactic. Cazania 
cuprinde 74 de predici şi se deschide cu câteva versuri (primele 
versuri româneşti tipărite), Stihuri la stema domniei Moldovei. Prima 
prefaţă, Cuvânt împreună cătră toată semenţia românească, este o 
închinare adresată poporului român, în care autorul versiunii 
româneşti a Cazaniei îşi mărturiseşte strădania de a scrie pe înțelesul 
tuturor românilor şi de a folosi o limbă cât mai aleasă. Autorul e, pe de 
altă parte, conştient că prin lucrarea sa el oferă “un dar limbii 
românești”. În prefața a doua, adresată cititorului, Varlaam scoate în 
relief motivele care l-au îndemnat să redacteze această lucrare: “limba 
noastră românească...n-are carte pre limba sa” şi, de aceea “cu 
anevoie iaste a înțeleage cartea alţii limbi”. 

Conţinutul Cazaniei este omiletic (pentru că ea conţine 
predici), liturgic (deoarece cuprinde şi evangheliile) şi hagiografic (în 
partea a doua sunt înfăţişate şi câteva vieţi de sfinți). 

Există, în cuprinsul Cazaniei lui Varlaam şi trei compoziții 
versificate: una la început, alta după prima parte şi ultima la sfârşitul 
cărții. Indiferent că această lucrare a fost tradusă sau compilată, ea 
reprezintă forma de exprimare cea mai îngrijită a limbii române 
literare din prima jumătate a secolului al XVII-lea. Nicolae Iorga 
afirma că “Varlaam a lăsat toată învățătura câtă o ştia şi o putea şti şi a 
vorbit pe înţelesul țăranilor săi”. 

Din punct de vedere lexical, Varlaam foloseşte numeroase 
cuvinte de origine latină, sau expresii compuse cu elemente latine, 
dintre care unele sunt total dispărute, în timp ce altele există pe arii 
restrânse, ca arhaisme sau şi-au schimbat sensul. Bogăția şi varietatea 
vocabularului Cazaniei e ilustrată şi de folosirea a numeroase 
sinonime (de ex.: vendecare/iştelenie/tămăduire). 

Versurile lui Varlaam se numără printre primele încercări de 
versificație tipărite în limba română. Cele trei compoziţii versificate 
ale cazaniei (28 de versuri) reprezintă: un imn de laudă adresat 
domnitorului, iar celelalte două sunt imnuri cu caracter religios. 
Versurile sunt lungi, inegale ca dimensiuni şi fără ritm, doar cu o rimă 
feminină, împerecheată. Din punct de vedere al expresivității, mult 
mai valoroasă e expunerea în proză, unde Varlaam ne oferă pagini 
autentice de narațiune bine conturată. Limba literară este articulată, 

bogată şi plastică. Expresivitatea textului Cazaniei rezultă din 
caracterul oral al naraţiunii, dar şi din lirismul unor fragmente. 

Limba literară a cărților lui Varlaam şi mai ales a Cazaniei are 
un aspect popular cu anumite trăsături regionale, dar şi cu unele 
influenţe ale frazei slavone. 

Stilul Cazaniei se caracterizează prin oralitate, având unele 
calităţi artistice, fiind, pe alocuri, retoric şi descriptiv sau livresc. 
Tipărită într-un tiraj mare şi în condiții tehnice superioare, Cazania a 
contribuit într-o măsură considerabilă la procesul de consolidare şi 
unificare a limbii române literare, prin răspândirea ei în toate regiunile 
locuite de români. 

Pe de altă parte, Varlaam avea conştiinţa unei norme literare a 
limbii române, pe care el o concepea ca o îmbinare între elementele 
populare consacrate în Moldova şi anumite elemente arhaizante sau 
arhaice, socotite mai adecvate pentru stilul biblic care trebuie să 
caracterizeze scrierile religioase. 


Noul Testament de la Bălgrad — limba literară şi stilul 


Una dintre cele mai importante scrieri religioase din secolul al 
XVII-lea a fost Noul Testament, tipărit la Bălgrad, în anul 1648, sub 
îngrijirea mitropolitului ortodox al Transilvaniei, Simion Ştefan. 

Importanţa acestei tipărituri constă în problemele teoretice de 
limbă literară care sunt însumate în prefaţă şi, în al doilea rând, în 
însăşi limba literară folosită pentru traduceri. 

Această primă traducere integrală a Noului Testament în limba 
română a fost realizată de către “preuţi cărturari şi oameni înţelepţi”, 
după o versiune grecească şi una slavonă. Cartea are două predoslovii: 
prima, Predoslovie către măria sa craiul Ardealului, este un cuvânt de 
laudă şi este adresată lui Gheorghe Rakoczi, constituindu-se în acelaşi 
timp ca un pretext pentru un comentariu politic şi teologic. Cea de a 
doua prefață, Predoslovie cătră cetitori, este demnă de interes prin 
principiile şi problemele de limbă literară dezbătute. Conştient de 
unitatea românilor din Transilvania, Țara Românească şi Moldova, ca 
şi de deosebirile regionale care există între ei (“Românii nu grăescu în 
toate țările într-un chip”), Simion Ştefan exprimă, în mod categoric, 
necesitatea creării unei limbi literare unitare. 

În vederea realizării acestui obiectiv, el preconiza, drept 
criteriu de selcţie a cuvintelor, valoarea lor de circulaţie (“cuvintele 
trebuie să fie ca banii, că banii aceia sunt buni carii îmblă în toate 
țărâle, aşea şi cuvintele, acealea sunt bune, carele le înţeleg toţi”). 

Este cu totul demnă de reţinut din această Predoslovie şi 
mărturisirea lui Simion Ştefan cu privire la efortul depus în vederea 
alcătuirii unui text accesibil marii mase de cititori: “Noi drept aceea 
ne-am silit, din câte am putut, să izvodim aşea cum să înțeleagă toţi, 
iară să (=dacă) nu vor înţeleage toți, nu-l vina noastră, ce-i de vina 
celuia ce-au răsfirat rumânii printr-alte țări, de s-au mestecat cuvintele 
cu alte limbi, de nu grăescu toți într-un chip”). 

În realizarea traducerii sale, Simion Ştefan s-a lovit de lipsa în 
limba română a termenilor necesari redării anumitor noțiuni. Această 
dificultate e rezolvată prin introducerea unor cuvinte noi, prin 
împrumutarea lor, o dată cu noțiunile corespunzătoare, din limba din 
care s-a efectuat traducerea (“de aceasta încă vom să ştiţi, că vedem că 
unele cuvinte unii le-au izvodit într-un chip, alţii într-alt. Iară noi le- 
am lăsat cum au fost în izvodul grecescu, văzând că alte limbi încă le 
țin aşea, cumu-i synagoga şi poblican şi gangrena şi pietri scumpe, 
carele nu să ştiu rumâneşte, ce sunt, noi încă le-am lăsat greceaşte, 
pentru că alte limbi încă le-au lăsat aşea”. 

Caracteristicile ortografice ale limbii literare a Noului 
Testament de la Bălgrad sunt: apariţia vocalei u în poziție finală, după 
grupuri de două consoane; pohtescu, păzescu, socotescu. Există şi 
excepții de la această regulă: pământ, scoțând, pe ascuns. Noul 
Testament de la Bălgrad se caracterizează şi prin câteva particularități 
fonetice arhaice şi populare: de regulă, u se păstrează după o singură 
consoană: alesu-i, cumu-i scris; vocala e se păstrează în cuvinte 
precum nemică, dereptate, lucrurele. 

Aceste forme alternează cu aspectele mai noi, în i: tremes şi 
trimis, nece şi nice; păstrarea lui &: giudecată, împregiur; iotacizarea 
verbelor: să ţie, să-l piarză, crez, să cază; alte cuvinte cu trăsături 
arhaice ar fi: pohtescu, pohtind, pre, cătră, cărtulari, au împlut, s-au 
ustenit, şădea, deaca, lăpădară etc. 

Cele mai importante trăsături fonetice şi populare sunt: 
prezenţa lui ă în loc de e: zisără, deşchisără, să cade, să chiamă, şădea; 
apariția lui a în loc de ia după f, ş, sau j: să-ţi înmulțască, ş-au 

împreunat etc.; deschiderea lui e la ă şi a lui i la î, după consoana r: 
comoarăle, izvoară, ţărâle etc. 

Din punct de vedere al structurii morfologice, cele mai 
însemnate fenomene lingvistice care pot fi puse în evidență sunt 
prezența unor forme arhaice de plural, la substantive: greşeale, durure, 
mie; alternanța dintre desinenţa veche şi cea nouă la genitiv-dativ 
singular, în cazul substantivelor feminine: țărăei, mării tale; mai rar, 
utilizarea unor forme de vocativ cu nuanță arhaică; prezența 
articolului posesiv a invariabil (““Testamentul cel nou al Domnului 
nostru”): articularea pronumelui relativ care, în forma carii (“Noi, 
rumânii, cari suntem în ţara domniei tale”); prezenţa terminaţiilor iia, 
iiai şi iia la indicativ imperfect, la verbele de conjugarea a patra: 
gândiia, păziia etc.; verbul auxiliar la condițional optativ, persoana a 
treia singular şi plural apare sub forma veche ară sau are. 

În ceea ce priveşte derivarea, există derivate cu sufixe: blânzie 
(blândeţe), fălie (fală), începenie (început), uşariul (portarul), dar şi 
derivate cu prefixe. O particularitate o constituie, pe de altă parte, 
faptul că unele cuvinte care astăzi au prefixe se foloseau în acea 
perioadă fără prefixe: demnătură (îndemn), a se tâmpla (a se întâmpla) 
etc. 

În domeniul sintaxei, cele mai importante fenomene 
lingvistice sunt: topica “nume de persoană + substantiv în nominativ” 
când există între ele o relație apozitivă (“Iacov patriarhul”, “Agrippa 
craiu” etc.); alternanța dintre construcțiile mai vechi cu complement 
direct în acuzativ precedat de pre şi fără pronumele personal 
neaccentuat şi construcţia cu dublarea pronominală: “a ruga pre 
Dumnezău să dăruiască pre măriia ta” dar şi “să-l țină pre Pavel”; 
propoziţia condiţională introdusă prin conjuncţia veche să şi, mai rar, 
prin de (“să nu vor înțeleage toți, nu-i de vina noastră”, folosirea 
conjuncţiei de şi cu alte funcţii (consecutivă, atributivă): “Măriia ta 
încă te-ai milostivit, de ne-ai adus meşteri streini de ne-au făcut 
typografie”; conjuncţia deaca introduce, în mod obişnuit, propoziţii 
circumstanţiale de timp: “iară deaca trecură câteva zile”; prezenţa unor 
calcuri sintactice din limba maghiară (“a îngădui lui Dumnezeu”, “pre 
carii stătură înaintea soborului”). 

Vocabularul este alcătuit, în general, din cuvinte foarte 
frecvent utilizate în epocă. Nu există un abuz de slavonisme, dar sunt 
folosiți, în schimb, termeni din limba maghiară, ca şi neologisme din 

limba greacă. Cele mai frecvente elemente slave sunt: dihanie 
(mulțime), izvod (izvor, sursă), mândru (înţelept), năimit (tocmit cu 
plată), săbor (adunare), soroc (perioadă), a posledui (a urma, a 
confrunta), a isprăvi (a îndrepta). Există, de asemenea, unele calcuri 
după slavonă (leamne, cu sensul de copaci). Elementele lexicale 
maghiare cu cea mai mare pondere sunt: beteag, chelşug, făgădaş, 
ponos. De asemenea, se poate aprecia că verbul “a părăsi”, cu sensul 
de “a înceta” este un calc lingvistic după limba maghiară (“nu 
părăseşte de a grăi”). Există, de asemenea, şi elemente lexicale 
greceşti (gangrenă, maghi, poblican, sinagoga, typografie etc.). 

Limba literară a Noului Testament de la Bălgrad este, în 
general, unitară. Există, astfel, puţine alternanţe fonetice, iar structura 
gramaticală este cea obişnuită în majoritatea scrierilor româneşti din 
prima jumătate a secolului al XVII-lea. 

Lexicul nu are un număr exagerat de slavonisme, precum în 
secolul al XV-lea, în timp ce cuvintele noi nu apar decât acolo unde 
sunt strict necesare. Neologismele mai puţin cunoscute sau cu o 
circulație mai restrânsă sunt explicate adesea pe marginea cărții. 

În concluzie, se poate afirma că particularităţile lingvistice 
cele mai importante ale Noului Testament de la Băgrad sunt: 
apropierea de limba populară şi de cea vorbită, grija pentru un 
vocabular accesibil şi pentru o exprimare de o cât mai mare claritate, 
care să fie pe înțelesul cititorilor, ca şi preocuparea, e drept, încă 
incipientă, pentru o “normă” literară. 

Nicolae Iorga susține că “stilul Noului Testament din Bălgrad 
nu e acela al Cazaniei: scurt şi cuprinzător, energic şi bine rostit, el 
seamănă cu al Paliei din 1582. Mlădierea moldovenească lipseşte, dar 
aşa cum este, aceasta era cea mai bună formă românească pe care până 
atunci o primise vreo parte din Scriptură”. Noul Testament de la 
Bălgrad, prin tirajul său de dimensiuni apreciabile pentru acea epocă, 
s-a răspândit în toate regiunile româneşti, contribuind în mod efectiv 
la unificarea limbii literare vechi. 

Una dintre cele mai importante tipărituri religioase din secolul 
al XVII-lea a fost Noul Testament, apărut la Bălgrad (Alba Iulia) în 
1648, sub îngrijirea mitropolitului ortodox al Transilvaniei, Simion 
Ştefan. 

Noul Testament de la Bălgrad a fost, după cum se arată în 
prefață, “izvodit cu mare socotință din izvod grecescu şi slovenescu 

pre limbă rumânească” şi a pregătit, din multe puncte de vedere, 
traducerea integrală a Bibliei, ce va fi efectuată în 1688. Importanţa 
acestei tipărituri constă în problemele teoretice de limbă literară care 
sunt însumate în prefață şi, în al doilea rând, în chiar limba literară 
folosită în vederea traducerii. 

Această primă traducere integrală a Noului Testament în limba 
română a fost realizată de “preuţi cărturari şi oameni înţelepţi”, după 
o versiune grecească şi una slavonă. Cartea are două predoslovii: 
prima, Predoslovie către măria sa craiul Ardealului, este un cuvânt de 
laudă adresat lui Gh.Răkoczi şi un pretext pentru un comentariu 
politic şi teologic. Cea de a doua prefaţă, Predoslovie către cetitori, e 
interesantă prin principiile şi problemele de limbă literară dezbătute şi 
dezvoltate aici. 

Într-o formă concentrată, expresivă e dovedită aici o 
conştiinţă fermă despre unitatea de limbă şi neam a românilor din 
Transilvania, Ţara Românească şi Moldova, traducătorii fiind 
conştienţi de existenţa unor deosebiri regionale care trebuie estompate 
sau chiar înlăturate: “rumânii nu grăiescu în toate țările într-un chip, 
încă neci într-o ţară într-un chip”. 

Simion Ştefan exprimă în mod categoric necesitatea creării 
unei limbi literare unice. În vederea realizării acestui obiectiv, Simion 
Ştefan preconiza drept criteriu de selecționare a cuvintelor valoarea 
lor de circulaţie, comparându-le cu banii: “Bine ştim că cuvintele 
trebuie să fie ca banii, că banii aceia sunt buni carii îmblă în toate 
ţările aşia şi cuvintele, acelea sunt bune carii le înţeleg toți; noi derept 
aceea ne-am silit den cât am putut să izvodim aşia cum să înțeleagă 
toţi”. 

E demnă de reţinut din această Predoslovie şi mărturisirea lui 
Simion Ştefan în ceea ce priveşte efortul depus în vederea alcătuirii 
unui text accesibil marii mase de cititori. În realizarea traducerii sale, 
Simion Ştefan s-a lovit de lipsa în limba română a termenilor necesari 
redării unor noțiuni. Această dificultate a fost rezolvată prin 
introducerea unor cuvinte noi, prin împrumutarea lor, o dată cu 
noţiunile corespunzătoare, din limba din care s-a efectuat traducerea 
(“De aceasta încă vom să ştiţi, că vedem că unele cuvinte unii le-au 
izvodit într-un chip, alții într-alt. Iară noi le-am lăsat cum au fost în 
izvodul grecescu, văzând că încă le ţin aşea”). 

Traducătorii Noului testament de la Bălorad explică 
diferenţele cuvintelor prin influenţe diverse şi vor să ofere un mijloc 
de comunicare unitar, care să se situeze deasupra formelor lingvistice 
regionale şi să se constituie într-un reper de corectitudine. 

Introducerile la edițiile Noului Testament sunt adevărate 
exegeze biblice, sugestive pentru nivelul intelectual al traducătorilor. 
De asemenea, glosele şi explicațiile demonstrează că ne aflăm în fața 
unei concepții moderne despre editarea textelor. În aceste glose ni se 
oferă, după cum arată Florica Dimitrescu “începutul unui dicționar de 
sinonime în special şi al unuia explicativ în general, cu unele 
etimologii ale limbii române.” Vocabularul traducerii nu are un număr 
exagerat de slavonisme, iar cuvintele noi apar acolo unde e strict 
nevoie. Caracteristicile lingvistice ale Noului Testament de la Bălgrad 
sunt apropierea de limba populară, de limba vorbită, grija pentru 
folosirea unui vocabular accesibil pentru o exprimare clară, pe 
înţelesul tuturor cititorilor şi grija pentru “norma” literară. 


DOSOFTEI 


Conştient de necesitatea introducerii limbii române în 
biserică, mitropolitul Dosoftei este primul cărturar care începe, la noi, 
o acțiune organizată de înlocuire a limbii slavone din serviciul 
religios, traducând şi publicând Liturghierul (1679), cea mai 
importantă carte a cultului creştin. În acelaşi scop au fost traduse şi 
tipărite cărţile auxiliare ale cultului ortodox: Acatistul născătoarei de 
Dumnezeu, Molitvelnic de-nţăles, Octoih, Primiile preste ani, etc. 

Un loc aparte în evoluția limbii române literare îl ocupă 
Psaltirea pre versuri tocmită (Uniev, 1673) şi Vieţile sfinților (1682- 
1686). 

În domeniul ortigrafiei, o particularitate demnă de interes, de 
origine ucraineană, este notarea sunetului h cu ajutorul grupului de 
litere gh (ghatman, poghoiul etc.). Numeroase fonetisme sunt curente 
în epocă (păharul, demineaţă, inema, nemică, îmblam, pohta). În 
anumite cazuri, aspectul fonetic curent şi cel vechi alternează cu cel 
nou (pre/pe). Alteori, fonetismul arhaic şi cel nou apar în acelaşi plan 
(deaca/dacă, featei/ featii, crucei/ crucii). 

Un arhaism fonetic general în limba scrierilor lui Dosoftei 
este păstrarea diftongului ea, provenit din e, atunci când în silaba 

următoare apare un —e sau un -—i (seate, creaşte, viearme). 
Particularităţile fonetice regionale cele mai frecvente în scrierile lui 
Dosoftei sunt: conservarea lui č şi a lui dz, palatalizarea lui f în h, 
iotacizarea etc. Toate aceste fenomene sunt forme curente în epocă. 
Apar, de asemenea, şi unele trăsături fonetice populare, cum ar fi 
diftongarea lui o, în alternanță cu o nediftongat (boacetele, doauă, 
groază, cunoşte, forte, groznic, omeni). 

Foarte frecventă la Dosoftei este şi trecerea lui e la ă după 
consoanele labiale şi dentale (şerbăsc, să priimesc, mulțămăscu-ţi, 
mărgând). De asemenea, alături de fonetismele populare sau arhaice, 
la Dosftei apar şi unele forme fonetice noi, care, mai târziu, s-au 
generalizat (mâine, câine, pâine). 

În concluzie, se poate spune că în limba cărţilor lui Dosoftei 
pot fi întâlnite, alături de unele aspecte fonetice curente, bine 
cristalizate în limba literară a epocii, şi unele cazuri de alternanţe între 
forme vechi şi forme noi, între forme regionale şi forme arhaice, 
curente în alte regiuni 

Din punct de vedere al morfologiei, sunt prezente unele forme 
arhaice precum sor (pentru soare), mân etc., dar şi pluralul în —e, la 
unele substantive feminine precum talpe, date etc. Există şi unele 
forme de plural mai vechi, cu flexiunea ca în slavonă (patriarşii, 
eromonaşii), dar şi articularea nejustificată cu articolul hotărât sau 
lipsa nejustificată a articolului (“acela a săracilor tatăl”, “de-abia de ne 
vrea agiunge pasăre”). 

Se foloseşte, pe de altă parte, forma invariabilă a adjectivului 
mare (“tainele cele mare”) sau substantivul nearticulat după adjectivul 
pronominal tot, toată (“în toate zâlele”, “în toți ai”). La genitiv-dativ, 
sunt utilizate unele construcții nominale introduse prin a sau de la, cu 
valoare de genitiv (“în mijloc de besearecă”, “pacea a toată lumea”), 
după cum sunt folosite şi unele construcții nominale cu valoare de 
dativ, introduse prin la sau a (“vă poruncesc tuturora a tot însul de voi, 
a bărbat ş-a femeie”). 

În ceea ce priveşte pronumele, este folosită forma 
neaccentuată a pronumelui personal de dativ în poziţie enclitică şi cu 
valoare de pronume posesiv (“spinii păcateloru”, “l-au făcutu-şi fiu”), 
după cum se poate remarca şi utilizarea frecventă a adjectivelor 
pronominale demonstrative acest şi acel, cu particula deictică a, atunci 
când precedă substantivul (“acesta lucru”, “acesta cuvânt”), sau 

articularea cu articol hotărât a formelor de nominativ şi acuzativ ale 
pronumelui relativ care (“Țara cea dorită care-i giuruită lui Iacov”. 

De precizat că în cazul articolului posesiv nu se generalizase 
încă norma acordului în gen şi număr (“al tău slugă”). Infinitivul lung 
se foloseşte mai rar, mai ales în forma articulată cu articolul hotărât 
(“cela ce-nainte de-a cearerea tuturor cerşăturilor le dai”). 

Înaintea unui genitiv se foloseşte forma invariabilă a 
(“Însufleţatele beseareci a lui Dumnedzău”). 

În domeniul sintaxei, structura sintactică a frazei lui Dosoftei 
se caracterizează prin anumite trăsături arhaice sau regionale, dar şi 
prin numeroase abateri de la sistemul sintactic al limbii române, dintre 
care cele mai multe sunt calcuri după originalul grecesc sau slavon 
tradus sau folosit de Dosoftei. 

În domeniul sintaxei propoziției, se remarcă folosirea unor 
prepoziții precum “pregiur sine”, după cum este comună şi 
construcția dativului adnominal (“aceasta era fată unui preut”). 
Fenomene sintactice caracteristice sunt şi lipsa acordului numeralului 
ordinal cu substantivul pe care îl determină (“aceasta era întâia lucru”, 
“era atuncea ceasul al şasea”), sau folosirea complementului în dativ 
după anumite verbe (“urmaţ căile meale”). 

În ceea ce priveşte sintaxa frazei, se poate remarca utilizarea 
unor conjuncţii vechi (să, săvai, de). Vocabularul cărților lui Dosoftei 
este diversificat, bogat în elemente lexicale diverse. Există elemente 
populare şi arhaice de origine latină (camai, cust, lucoare, measer, 
volbură, slotă, decinde), elemente lexicale slave (aspidă, bodz, buiac, 
grumb, obicni, iscuşenie, slotă, fleş), elemente maghiare (adevăsi). 

Limba literară din cărțile lui Dosoftei are, aşadar, un caracter 
eterogen. Introducând o serie de cuvinte străine, Dosoftei le explică 
prin sinonime. În Psaltirea pre versuri tocmită, Dosoftei redă 
conținutul psalmilor într-un mod original; el nu urmează îndeaproape 
nici textul biblic, nici modelul (traducerea psaltirii în limba polonă, 
efectuată de Jan Kochanowski). 

Astfel, textul de bază este, adesea, amplificat sau modificat. 
Ritmul reia ritmul poeziei populare, după cum şi fraza are un caracter 
popular, este simplă şi clară. Ca structură exterioară, rima utilizată 
este feminină şi împerecheată. Se poate spune că scrierile versificate 
ale lui Dosoftei au reprezentat un impuls important pentru dezvoltarea 
literaturii artistice şi a literaturii române în general. 

O dată cu Dosoftei limba română literară se consacră definitiv 
în Moldova ca limbă a cultului ortodox. Dosoftei are, de asemenea, 
meritul de a fi lărgit considerabil lexicul limbii române literare, prin 
numeroase împrumuturi din limba greacă, latină şi polonă. 

De asemenea, creațiile lexicale proprii, foarte frecvente, 
conferă vocabularului scrierilor lui Dosoftei un caracter aparte, după 
cum elementele savante imprimă adesea exprimării un caracter 
oarecum artificial. În istoria limbii române literare, Dosoftei apare 
printre primii noştri scriitori care valorifică, în mod artistic, creator, 
elemente din vorbirea populară şi din creațiile folclorice, cu 
preeminenţa caracterului erudit al stilului. 

Tendinţele de înnoire a limbii, manifestate în această operă s- 
au dovedit eficace mai ales în ceea ce priveşte neologismele latine şi 
cele neogreceşti. 

De asemenea, numărul mare de cuvinte slavone (mai ales din 
terminologia religioasă) şi creațiile populare proprii n-au fost 
consacrate de limba română literară de mai târziu. 

Se poate spune că Dosoftei reprezintă un moment important în 
dezvoltarea limbii române literare, prin contribuţia sa la îmbogățirea 
vocabularului, dar şi prin încercarea de a supune un text amplu 
exigenţelor versificaţiei. 

Dosoftei, considerat de E. Negrici “ctitorul poeziei lirice 
româneşti” creează cel mai important moment de versificaţie cultă din 
literatura română veche. Conştient de necesitatea introducerii limbii 
române în biserică, mitropolitul Dosoftei e primul cărturar care începe 
o activitate organizată de înlocuire a limbii slavone din serviciul 
religios, traducând şi publicând, în 1679, Liturghierul, cea mai 
importantă carte a cultului creştin. În acelaşi scop, el a tipărit şi o serie 
de cărţi religioase auxiliare: Viaţa şi petrecerea sfinților (1682-1686), 
Parimiile de peste an (1683), Paraclisul Preacuratei Născătoare de 
Dumnezeu (1673), Molitvenic de-nţeles etc. 

Un loc aparte în evoluţia literaturii române literare şi a limbii 
române literare îl ocupă Psaltirea pre versuri tocmită, tipărită la 
Uniev, în 1673. 

Având analogii în alte literaturi (franceză, germană, engleză, 
polonă), transpunerea poetică a Psalmilor, bazată pe propria sa 
traducere în proză, tipărită în 1680, în paralel cu textul slavon, este o 
operă profund originală, urmărind re-crearea în limba română a uneia 

dintre marile capodopere ale poeziei universale antice. Apelând la 
sistemul de imagini şi la versurile populare româneşti, dar şi la 
noţiunile curente în epoca sa, Dosoftei a creat versuri remarcabile, 
unele intrate chiar în folclor (“Cântaţi Domnului în strune, /În cobuz 
de viersuri bune/Şi din ferecate surle/Versuri de psalomi să urle/Cu 
bucin de corn de buor/Să răsune până-n nuor”). 

Psaltirea pre versuri tocmită, “întâiul monument de limbă 
poetică românească” (N. Manolescu) nu reprezintă o simplă 
transpunere a psalmilor lui David în limba română. Textul biblic este 
recreat, prin întâlnirea celor două sensibilităţii diferite: a psalmistului 
antic şi a celui din Evul Mediu românesc, pe fondul aceleiaşi credinţe 
puternice. 

N. Manolescu afirmă că “Până la Budai-Deleanu nimeni nu va 
mai face la noi un efort la fel de considerabil întru constituirea unei 
limbi poetice”. Traducerea lui Dosoftei se impune prin căutarea 
cuvântului potrivit şi prin identificarea resurselor stilistice ale 
vocabularului. Autorul a preluat termeni şi imagini din limba 
populară, a creat uneori termeni noi, a impus o topică şi un ritm 
deosebite, care dau farmec versului său. Efortul de traducător al lui 
Dosoftei a dus la o gamă foarte largă a calităților stilistice: 
muzicalitate, solemnitate, gradios. Limba literară din cărţile lui 
Dosoftei are un caracter eterogen. 

Introducând o serie de cuvinte străine, autorul le explică prin 
sinonime. De asemenea, redă conţinutul psalmilor într-un mod 
original. Textul de bază al Psalmilor e adesea amplificat sau 
modificat. N. Cartojan arată că se pot găsi în aceşti psalmi “imagini 
neaşteptate şi sugestive, adăugate peste marginile textului biblic, 
adesea pentru nevoile construcției metrice, care vădesc un suflet cu 
ochi deschişi spre frumuseţile naturii”. Ritmul reia ritmul poeziei 
populare şi fraza are caracter popular, e simplă şi clară. 

Ca structură exterioară, rima utilizată e feminină şi 
împerecheată. Creaţia lui Dosoftei a descoperit o modalitate de dialog 
cu Divinitatea, prin care omul încearcă să găsească răspunsuri la 
marile întrebări privind condiţia sa, traducătorul fiind preocupat de 
crearea unei atmosfere specifice. 

În concluzie, se poate spune că odată cu Dosoftei limba 
română se consacră definitiv ca limbă a cultului ortodox. De 
asemenea, Dosoftei are meritul de a fi lărgit considerabil lexicul 

literaturii române, prin numeroase împrumuturi din graiurile, latină şi 
polonă. 


Biblia de la Bucureşti 


Biblia de la Bucureşti (1688) e o operă care marchează un 
progres remarcabil în dezvoltarea limbii române literare şi care a 
contribuit la introducerea limbii române în biserică. Biblia e, după 
observaţia lui N. Cartagiar opera care “încununează activitatea 
religioasă din epoca lui Şerban Cantacuzino şi inaugurează domnia lui 
Brâncoveanu”. Această carte reprezintă prima tipărire a Bibliei în 
versiune integrală. Versiunea iniţială a traducerii se datoreşte lui 
Nicolae Milescu. Ajunsă în Ţara Românească, această traducere a fost 
revizuită de către câţiva cărturari (Şerban şi Radu Greceanu şi 
stolnicul C. Cantacuzino). 

Traducătorii Bibliei de la Bucureşti au folosit unele traduceri 
parțiale realizate începând cu secolul al XVI-lea, reproducând, uneori, 
pasaje întregi din aceste traduceri. Prin acest lucru se stabileşte o 
continuitate a limbii române în această perioadă. Prin Biblia de la 
Bucureşti se pune în circulaţie o limbă literară ce reprezintă o sinteză a 
eforturilor tuturor cărturarilor români de până atunci şi se deschide 
calea pe care se va dezvolta limba română literară de mai târziu. Mai 
puţin unitară sub raport fonetic şi sintactic, limba Bibliei de la 
Bucureşti prezintă, în schimb, o mai mare unitate în ceea ce priveşte 
morfologia. În domeniul foneticii pot fi observate numeroase arha- 
isme, multe din ele populare, ca şi un mare număr de alternanţe 
fonetice, care dovedesc lipsa unor norme fonetice stabile şi unitare în 
limba română literară a epocii, mai ales în Ţara Românească. 

Nicolae lorga observa că Biblia de la Bucureşti este “cel 
dintâi document sigur de limbă literară stabilită pe înţelesul tuturor 
românilor” şi că “este o operă de unitate națională, am putea chiar 
spune că este cea dintâi operă de unitate naţională în acel domeniu de 
unde pleacă pe urmă toate celelalte”. 

Traducătorii Bibliei din 1688 s-au străduit să utilizeze o limbă 
cât mai unitară, bazată pe fonetismul graiului muntean, chiar dacă 
eforturile lor nu au fost întotdeauna coordonate. 

Prin calitățile sale, prin amploarea textului şi prin circulația 
mare pe care a avut-o, Biblia de la Bucureşti reprezintă triumful 

deplin al limbii române literare în biserică, contribuind la impunerea 
graiului muntenesc ca bază a limbii literare. 


Antim Ivireanul, Didahiile - valori expresive 


Antim Ivireanul ocupă un loc deosebit de important între 
acele personalități bisericeşti care s-au impus prin efortul depus în 
promovarea culturii româneşti. Mitropolit al Munteniei, Antim este 
primul cleric român care a reuşit să pătrundă în literatura propriu-zisă 
în secolul al XVIII-lea. 

Antim Ivireanul s-a născut în anul 1660 în provincia Iviria, în 
Gruzia, ca fiu al lui loan şi al Mariei. Este răpit de turci şi vândut ca 
sclav la Constantinopol. După ce lucrează probabil ca tipograf la 
patriarhie, vine în Ţara Românească, solicitat de Constantin 
Brâncoveanu, în 1690. 

Piero del Chiaro ne spune că poseda nu numai arta 
tipografică, era şi un bun caligraf, desenator, sculptor şi pictor. 
Viitorul mitropolit al Țării Româneşti ni se înfăţişează în calitate de 
ieromonah tipograf într-o tipăritură din Bucureşti din anul 1691 
apărută în limba grecească, sub titlul Capitolele îndemnătoare ale lui 
Vasilie macedoneanul către fiul său Leon. 

Antim învaţă în scurt timp româneşte, căci tipăreşte în anul 
1693 o Evanghelie greco-română la Bucureşti, iar în 1694 o Psaltire 
românească. Prin aceste tipărituri se presupune că Antim Ivireanul s-a 
stabilit în Muntenia încă înainte de anul 1690. Antim a continuat să 
tipărească pentru biserici diverse cărți în greceşte şi în româneşte, 
precum Evanghelia în limba română din 1697. Ca Epilog al 
Evangheliei, Antim scrie: “Precum cei străini doresc moşia să-şi vază/ 
Când sunt într-alte ţări, de nu pot să şază (...)/ Aşa şi tipograful, de-a 
cărții sfârşire,/ Laudă neîncetată dă şi mulţumire”. 

Antim Ivireanul a fost un om de o mare erudiție, cunoscător, 
probabil, şi al limbii arabe, deoarece în anul 1701 publică un 
Liturghier în limba grecească şi arabă, apărut “cu îngrijirea 
călugărului Antim, georgian de origine”. În anul 1705, “învățatul 
călugăr de la Snagov”, cum îl numeşte Ştefan Ciobanu, devine episcop 
de Râmnic. De asemenea, în anul 1716, sub domnia lui Nicolae 
Mavrocordat, nemţii au început o campanie împotriva turcilor. 
Mitropolitul Antim se reîntoarce la Bucureşti şi participă la un 

complot împotriva domnului. Trimis la muntele Sinai să-şi ispăşească 
vina, este omorât de turcii care îl însoțeau, la vârsta de 56 de ani. 
Opera de căpătâi a lui Antim o reprezintă predicile sale, rostite la 
diverse sărbători şi reunite într-o culegere intitulată Didahii. Sunt 
predici scrise şi rostite între anii 1709 şi 1716. Demn de precizat e 
faptul că manuscrisul original al Didahiilor a fost descoperit la 
mănăstirea Căldăruşani, în anul 1881, de C. Erbiceanu. 

Nicolae Manolescu arată că “Didahiile îl arată învăţat, 
dialectician în cele sfinte, dar nu atât un cap speculativ, abstract, cât 
un programatic păstor al turmei sale”. Predicatorul îşi cunoaşte foarte 
bine auditoriul, fie că e vorba de boieri sau cărturari, fie că e vorba de 
“poporeni”. Semnificativ e faptul că predicatorul stabileşte un 
permanent contact afectiv cu publicul său, valorificând un stil prin 
excelență retoric, caracterizat prin prezența unor  interogaţii, 
exclamaţii, tonalități imperative ori imprecaţii. Vocea predicatorului 
oscilează între sublimul redării frumuseții indicibile a dumnezeirii şi 
vehemenţa recriminatoare la adresa unor tare ori vicii umane. 

Pagini de înaltă vibraţie afectivă, de sublimitate a rostirii şi a 
gândului desemnează ființa  transcendentă, printr-o suită de 
enumeraţii, exclamaţii şi interogaţii ce conferă un relief aparte 
dicțiunii: “Unde ţi-ai îngropat partea cea mai aleasă a sinelui tău, 
zidirea cea mai iscusită a dumnezeitei puteri, soția cea iubită a 
îngerilor? Unde este frumuseţea aceea a închipuirii cei dumnezeieşti? 
Unde este podoaba a darului celui dumnezeiesc? Unde este slava, 
unde sunt frumuseţile lui cele minunate, carele se arată mai luminat 
decât soarele?”. După Georges Duby, trăsăturile spiritului şi ale 
mentalității medievale decurg toate din “destinaţia unică” a mesajului 
artistic din acea epocă: aceea de a “consacra divinității bogăţiile lumii 
materiale şi de a-i permite omului ca, prin aceste ofrande, să 
domolească mânia Atotputernicului şi să dobândească mila sa”. Se 
poate aşadar constata că întreaga artă medievală era sacrificiu, ea 
raportându-se mai puțin la estetică, la sfera frumosului, şi mai degrabă 
la domeniul sacrului. 

Stilul Didahiilor se impune mai ales prin cultivarea unor 
metafore din literatura medievală. Există de asemenea aşa-numitele 
metafore retorice, care au o dublă finalitatea: de a capta atenția 
auditoriului, dar, în acelaşi timp, şi de a elogia. N. Manolescu observă, 
de altfel, că “Antim este un maestru al cuvântării panegirice, 


62 


Istoria limbii române literare 


comparând, bunăoară, pe întinderea unei jumătăți de predică, pe 
apostolii Petru şi Pavel cu soarele şi luna”. Inserţia descrierii unor 
elemente naturale ilustrează, de asemenea, mentalitatea medievală 
(“Dumnezeu... poate... să facă stele mai luminoase decât acestea ce 
strălucesc pre ceriu şi lună mai iscusită decât aceasta ce ne povăţuieşte 
noaptea şi soare mai strălucitoriu şi mai luminat decât acesta”). 

Predicile lui Antim Ivireanul dovedesc “cât de adânc înţelegea 
Antim importanța educativă a poveţelor rostite în atmosfera solemnă a 
lăcaşului dumnezeiesc”, cum afirmă Sextil Puşcariu. Pe de altă parte, 
se poate constata că predicile lui Antim au o incontestabilă predilecție 
pentru polemicile de ordin teologic, pentru traduceri amănunțite, 
pentru aflarea simbolurilor şi alegoriilor din textele evaghelice. 

Tot Didahiile scot în relief înclinația de moralist a lui Antim 
Ivireanul, cărturar ce critică, uneori cu vehemență unele tare ale 
neamului românesc, cum ar fi lipsa de respect şi nesupunerea faţă de 
autorități. Adesea, oratorul vede conservatorismul unor semeni, 
conservatorism ce se opune progresului (“De-i va zice cineva să iasă 
de acolo, să meargă la alte rădăcini mai bune şi mai dulci, el zice că 
mai dulce decât hreanul nu este, că acolo s-a născut şi întru aceea s-au 
pomenit”, rosteşte Antim, într-o pildă despre viermele din rădăcina 
hreanului). Antim Ivireanul observă, însă, cu un ascuţit ochi critic, şi 
lipsa de religiozitate, vanitatea unor femei, păcatul trufiei şi al 
nesincerităţii, în predici pline de energie împotriva viciilor şi a 
prostiei. Pe de altă parte, Didahiile sunt pătrunse de sentimente de 
demnitate omenească şi de morală creştină. Ştefan Ciobanu afirmă, cu 
îndreptățire, că “un realism viu străbate învățăturile lui”. Oratorul 
consideră chiar că, într-un anumit sens, cuvântul preotului rostit în 
biserică face mai mult decât citirea Sfintei Scripturi, prin încărcătura 
omenească, morală, creştină pe care o are. 

Antim zugrăveşte puterea copleşitoare şi măreţia supremă a 
lui Dumnezeu, frumuseţea Maicii Domnului, trăsături cărora le opune 
faptele omului păcătos. Exemplele din Sfânta Scriptură sunt extrem de 
numeroase. Stilul oratoric al lui Antim este nou în secolul al XVIII- 
lea, pentru că el depăşeşte rutina predicii vechi. Predica lui Antim 
Ivireanul este vie, dinamică, plasticizată într-o multitudine de pilde şi 
exemple morale de netăgăduit elan afectiv. Demascarea viciilor 

umane capătă “caracterul unei satire biciuitoare”, după cum afirmă 

Sextil Puşcariu, iar imaginile vii din această operă şi-au lăsat amprenta 
pe literatura din perioada următoare. 

Din punct de vedere compozițional, Didahiile sunt alcătuite 
din douăzeci şi opt de predici pronunţate în timpul domniilor lui 
Constantin Brâncoveanu şi Ştefan (Cantacuzino. Remarcabil 
cunoscător al culturii, civilizației şi literaturii antice, Antim a 
valorificat în predicile sale cărțile Vechiului Testament, dar şi operele 
filosofilor greci şi romani. De asemenea, oratorul se dovedeşte a fi şi 
un bun cunoscător al literaturii populare, al datinilor şi obiceiurilor 
statornicite de o tradiție milenară, precum în predica La Bobotează. 
Rugăciunile prezente în predicile lui Antim Ivireanul au darul de a 
imprima un suflu liric reprezentărilor oratorice, ele ilustrând modelul 
imnologic de sursă creştină, fiind supusă tiparelor şi finalităţilor 
instituţionale bisericeşti. În Didahii se regăsesc toate mutaţiile 
stilistice şi expresive ale rugăciunii. 

Rugăciunile din predicile lui Antim aduc o schimbare în acest 
domeniu prin adresarea directă, prin atitudinea față de ascultători şi 
prin tonalităţile extrem de diversificate valorificate aici. Eugen 
Negrici observă că “Ivireanul compune, în fond, predici, nu imnuri, iar 
rugăciunea ca specie religioasă este pândită (...) de uscăciune”. În 
aprecierea acestei culegeri de predici trebuie ținut cont atât de 
tonalitatea particulară a uneia sau a alteia dintre predici, cât şi de 
compoziția de ansamblu, de structurarea întregului corpus, văzut ca un 
întreg organic. 

Didahiile debutează cu predica intitulată Aceasta o am zis 
când m-am făcut Mitropolit. În această “introducere” ni se revelează 
din plin latura instructivă, educativă şi didactică a predicilor. 
Compoziția Didahiilor este de o mare “transparenţă”, nelipsind nici 
introducerea, conținutul, sau tratarea propriu-zisă şi încheierea, 
însoţite de formule de adresare şi de un motto. Predicile debutează 
într-o tonalitate cumpănită şi se încheie într-o atitudine meditativă, 
formula predilectă fiind echilibrată, lipsită de stridenţe stilistice ori 
afective. Pe de altă parte, trebuie observat faptul că Didahiile urmează 
sistemul şi canoanele oratoriei greceşti şi romane, constatându-se 
totuşi unele diferenţe notabile. Astfel, retorica religioasă preferă 
tranzițiile spre temă, favorizate prin paralele biblice. Predicile lui 
Antim se impun, astfel, prin simplitate şi naturaleţe, ele respectând 
exigenţele canonice ale lui Boileau. 

Nota de originalitate a lui Antim provine din ideea de unitate 
a ansamblului. Logica lui Antim e “tiranică”, predicile împrumutând 
un tipar statornic, bine articulat, cu exemplificări artistice. 
Fragmentele din Biblie sunt mereu tâlcuite. Prin intermediul 
interogației retorice, Antim caută să mențină treaz interesul publicului, 
îndemnându-şi auditorii să-i perceapă la justa lor valoare spusele. 
După exemple din Vechiul Testament, mitropolitul se întoarce spre 
credincioşi. Urmează apoi paragraful moralizator, alcătuit din 
variațiuni pe anumite teme, după care Antim introduce un îndemn: 
“Pentru aceasta vă pohtesc, feții mei, aşa să vă rugați, pururea şi toți 
deodată” (Cuvântul de învăţătură la octomvrie 26, în zioa Sfântului şi 
Marelui Mucenic Dimitrie izvorâtoriului de mir asupra cutremurului). 

Părțile componente ale predicilor sunt unite cu măiestrie într- 
un întreg armonios şi coerent, prin tranziția de la exemplele biblice la 
relatarea faptelor şi gesturilor contemporanilor. Oratorul părăseşte 
domeniul abstracţiunilor şi al invocaţiilor spiritualizate, trecând la 
unele date şi fapte concrete, la exemple edificatoare. Simetria 
interioară se manifestă prin enumerări, interogaţii şi răspunsuri, dar şi 
prin configurarea unei ambianţe religioase, a unei atmosfere specifice. 
Trebuie relevat faptul că Antim a compus, de fapt, predici, şi nu 
imnuri. Cu toate acestea, în predicile rostite de Sfânta Marie, 
rugăciunea finală conturează un edificator şi sublim portret al lui Iisus: 
“Stăpână, de Dumnezeu născătoare, împărăteasa ceriului şi a 
pământului,... nu ne lăsa pe noi păcătoşii, ci ne păzeşte şi ne 
mântuieşte de vicleşugurile diavolului”. Textul predicii are lirism şi 
plasticitate, se impune prin ritmica precipitată, prin pauzele cu efecte 
retorice bine stabilite, prin oralitatea dominantă în anumite fragmente. 

Se conturează, totodată, şi elementul stilistic primordial al 
predicilor: simetria. Tehnica frazării se impune prin supleţe şi 
fluiditate, prin naturalețea de tonalitate şi de viziune. Noile modalități 
de exprimare de la sfârşitul secolului al XVIII-lea au fost, în esență, 
dialogarea, prezenţa unor viziuni scenice, alternarea vorbirii directe cu 
vorbirea indirectă. Chiar dacă tehnica narativă, inserturile epice devin 
mai complicate, oarecum fastidioase, Antim izbuteşte să-şi domine 
materialul expresiv, să stăpânească substanța din care e alcătuită 
predica. 

Prin intermediul unor “figuri de cuvinte”, Didahiile devin 
caracterizări sau glisări spre o anume eleganţă expresivă. Hiperbola şi 

inversiunea, ca figuri stilistice, sunt utilizate din plin în opera lui 
Antim Ivireanul: ...”şi păsări mai cu dulce glasuri”, “poate, cu 
adevărat, cu cea desăvârşit a lui puternicie să facă stele mai 
luminoase”. Între elementele stilistice cele mai frecvent utilizate, 
elipsa ocupă un loc însemnat, figură de stil, sintactică şi, în acelaşi 
timp, de compoziție. Exprimarea eliptică se referă mai ales la 
intonaţie, fapt remarcat de Eugen Negrici: “Elipsa îşi pune cu adevărat 
în valoare potenţialul artistic în cadrul rugăciunilor finale ale 
predicilor, unde cooperează la acea subtilă ritmică sacadată”. 

Stilul predicilor lui Antim Ivireanul nu tinde spre simplitate. 
Supraabundența verbală şi sintagmele create prin forțarea unui 
complement intern (“De care chinuri asuda sudorile cele crunte”), 
sărăcia sinonimelor (“de toate vicleşugurile vicleanului”) sunt dovezi 
de necontestat ale unei expresivități de tip baroc. Creaţiile lingvistice 
ale lui Antim devin uneori stranii, prin structura cuvintelor. Distribuţia 
sufixelor în cadrul substantivelor accentuează senzaţia de variaţie 
lexicală a textului. Sintetizând comentariul Didahiilor, Eugen Negrici 
observă, cu deplină pertinență, importanţa acestora, cuvintele lui fiind 
un îndemn la prețuirea acestei opere extrem de importante a literaturii 
române vechi: “Să priveghem la cartea lui de predici nelumite ca la 
căpătâiul celor față de care avem, târziu, sentimentul de a fi făcut 
puţin, prea puţin”. G. Călinescu, de altfel, remarca faptul că 
barochistul se limitează la unele prbleme tehnice, delirul său este unul 
al tehnicii artistice, marcat de bombasticism şi amploare copleşitoare a 
viziunii. Eugen Negrici observă, în acest sens: “Se spune că expresia 
barocă e o boală a tinereţii, a tinereţii artistice, evident; sub această 
incidență, Antim este scriitoriceşte tânăr, într-o literatură tânără, 
experimentând, o dată cu el, pentru prima oară atracția noutăţii unui 
procedeu artistic”. Se poate vorbi, în legătură cu predicile lui Antim 
Ivireanul, de un anumit “antropomorfism cosmic”. Soarele capătă, 
astfel, unele caracteristici umane. Descrierile autonome sunt, în 
schimb, mai puţin frecvente. Întregul cosmos pare, în predicile lui 
Antim, o comunitate sătească în pragul înserării. Totuşi, s-ar putea 
spune că abundența personificărilor nu este obositoare. 

CAPITOLUL III 


LIMBA LITERARĂ ÎN SCRIERILE CRONICARILOR 
MOLDOVENI 


În perioada de constituire a limbii române literare, scrierile 
cronicarilor moldoveni au jucat un rol deosebit de important, deoarece 
au constituit, pentru scriitorii noştri clasici, adevărate surse de 
inspirație sau modele expresive. Marii cronicari moldoveni sunt 
contemporani cu Varlaam Simion, Ştefan, Dosoftei sau Antim 
Ivireanu. Propunându-şi să consemneze istoria Moldovei, ei au avut 
de înfruntat dificultăţi numeroase (lipsa de tradiţie, absenţa izvoarelor 
istoriografice etc.). Din paginile cronicarilor moldoveni reiese 
sentimentul utilității efortului istoriografic, conştiinţa responsabilității 
scrisului, a demnităţii morale a cronicarului, precum şi valoarea 
educativă pe care o au cronicile. 


Grigore Ureche 


Cultura umanistă a cronicarului Grigore Ureche se reflectă nu 
numai în sentimentele sale de patritism şi dragoste față de patrie, ci şi 
în interesul constant de a explica, argumenta şi ilustra originea romană 
a poporului român şi a limbii române, în interesul pentru a sublinia 
ideea unității neamului românesc şi de a relata faptele din perspectiva 
adevărului istoric, întemeindu-şi aserțiunile pe o documentaţie bogată 
şi diversificată, receptată cu discernământ critic, dar se oglindeşte 
deopotrivă în concepția sa cu privire la funcţia educativă a 
istoriografiei. 

Ureche este fiul lui Nestor Ureche şi a studiat la Lwow limba 
latină, retorica şi poetica. Între anii 1642 şi 1647 scrie Letopisețul 
Țării Moldovei, de când s-au descălecat țara şi de cursul anilor şi de 
viața domnilor, carea scrie de la Dragoş Vodă până la Aron Vodă. 
Cronica lui Ureche este redactată, după cum au observat şi exegeții 
săi, din perspectiva concepției sociale şi politice a autorului, care 

acordă o atenţie deosebită mai ales domnilor şi boierimii, neglijând 
viaţa ţărănimii. 

Cultura umanistă a cronicarului se reflectă nu numai în 
sentimentele sale de patritism şi dragoste față de patrie, ci şi în 
interesul constant de a explica, argumenta şi ilustra originea romană a 
poporului român şi a limbii române, în interesul pentru a sublinia 
ideea unităţii neamului românesc şi de a relata faptele din perspectiva 
adevărului istoric, întemeindu-şi aserțiunile pe o documentaţie bogată 
şi diversificată, receptată cu discernământ critic, dar se oglindeşte 
deopotrivă în concepția sa cu privire la funcţia educativă a 
istoriografiei. 

Cronica lui Grigore Ureche ni s-a transmis în mai multe copii 
manuscrise. Se poate spune că versiunea originală, care a circulat pe 
un spațiu mai restrâns, a suferit vizibile remanieri din partea lui 
Simion Dascălul, ale cărui interpolări se întemeiază pe unele izvoare 
false, astfel încât adevărul istoric a fost răstălmăcit, iar unele fapte 
mistificate. Unii dintre copiştii din secolul al XVII-lea au adăugat, la 
rândul lor, unele pasaje, existând aşadar al doilea şi chiar al treilea 
rând de interpolări. 


Limba română literară în opera lui Grigore Ureche 


Ureche este fiul lui Nestor Ureche şi a studiat la Lwow limba 
latină, retorica şi poetica. Între anii 1642 şi 1647 scrie Letopisețul 
Țării Moldovei, de când s-au descălecat ţara şi de cursul anilor şi de 
viața domnilor, carea scrie de la Dragoş Vodă până la Aron Vodă. 
Cronica lui Ureche este redactată, după cum au observat şi exegeții 
săi, din perspectiva concepției sociale şi politice a autorului, care 
acordă o atenţie deosebită mai ales domnilor şi boierimii, neglijând 
viaţa ţărănimii. 

Cronica lui Grigore Ureche ni s-a transmis în mai multe copii 
manuscrise. Se poate spune că versiunea originală, care a circulat pe 
un spaţiu mai restrâns, a suferit vizibile remanieri din partea lui 
Simion Dascălul, ale cărui interpolări se întemeiază pe unele izvoare 
false, astfel încât adevărul istoric a fost răstălmăcit, iar unele fapte 
mistificate. Unii dintre copiştii din secolul al XVII-lea au adăugat, la 
rândul lor, unele pasaje, existând aşadar al doilea şi chiar al treilea 
rând de interpolări. 

În ceea ce priveşte vocalismul, se poate constata prezența 
vocalei e  nesincopate (dereptate, diresele etc.). De asemenea, 
substantivul român şi adjectivul românesc au fonetismul analogic o, în 
locul fonetismului mai arhaic u (rumân), prin apropierea de cuvântul 
latin romanus. 

Se mai poate preciza faptul că vocala ă etimologică s-a 
păstrat, ca în exemplele: lăcuit, lăcuind, răsipi, săbor. În ceea ce 
priveşte diftongii, este de smenalat prezenţa diftongilor ea şi îi: seara, 
pâine, fenomen fonetic caracteristic graiului muntenesc, fapt care 
dovedeşte influența acestuia asupra graiului moldovean, prin 
intermediul cărților bisericeşti. Diftongul ia apare, de asemenea, 
conservat în cuvinte precum iape sau iazer. 

În domeniul consonantismului, să observăm că dintre 
consoane apar într-o formă alterată f şi p, care alternează cu formele 
nealterate. J în loc de g este predominant (judeţ, prejur, jumătate, joi, 
juruind, încunjure). În cuvintele cu prefixul în, acesta nu este notat 
atunci când cuvântul respectiv e precedat de prepoziţia din (din ceput). 
În compunerea cu de, pre, către, spre, pronumele personal îns îşi 
păstrează individualitatea (de înse, de către însul, pre însul, spre însul. 
Să notăm de asemenea că n se conservă într-un cuvânt precum 
mănuntă, în schimb, acelaşi n dispare uneori în urma fenomenului 
fonetic al iotacizării (să rămâie, să-şi ție, să pue, să spue). 

Morfologia prezintă câteva forme arhaice de substantive 
feminine: sor, mânule, trebe (pluralul de la treabă), construcții 
prepoziţionale cu particula a, cu valoare de genitiv: “ca să nu să înece 
a toate țărâle anii trecuţi”, articolul posesiv invariabil a înaintea 
substantivelor în genitiv, singular sau plusral: “ce se va fi lucrat într- 
acei doi ani a domniei lui”, lipsa articolului hotărât sau posesiv în 
anumite situații (“la une letopiseţe de-ale noastre”), adjectivul curând 
acordat cu substantivul (“curândă vreme”) etc. 

În ceea ce priveşte morfologia verbului, pot fi evidențiate 
următoarele trăsături: forma au este utilizată ca auxiliar pentru 
persoana a treia singular, timpul perfect compus (au venit, s-au 
descălecat), sau, uneori, chiar se repetă (“l-au şi ospătat-au”). Perfectul 
simplu şi mai mult ca perfectul au forme arhaice, precum: feace, 
cerşuse, feceră. La mai mult ca perfect, forma perifrastică este 
alcătuită din verbul “a fi”+gerunziul verbului de conjugat cu valoare 

de imperfect (“au fost lăcuind tătari”, “au fost zicând”). 

Conjunctivul perfect este format din conjunctivul prezent al 
verbului a fi, la care se adaugă participiuil trecut al verbului de 
conjugat: “să-l hie aflat în viclenie”. Condiţionalul perfect e alcătuit 
din imperfectul verbului a vreai + infinitivul verbului de conjugat (“nu 
vrea avea”, “vrea da războiu”, “să vrea hi făcut”. În ceea ce priveşte 
infinitivul, infinitivul lug este utilizat cu ajutorul prepoziției de: “de a- 
şi tocmire oastea”, ““de-a scoatere”, “de-a împlere”. 

În domeniul prepoziţiilor, se poate constata o schimbare a 
regimului unor prepoziţii: de este folosită în locul prepoziţiei de la (“şi 
din poveşti ce au auzit unul de altul”), de în locul lui din (“mănăstirea 
de Bistriţa”), de la pentru din (“Dragoş, carele venise de la 
Maramureş”), spre pentru asupra (“cu multe sudălmi şi ocări spre 
Mahomet”), despre pentru de sau înspre (“să-l sprijinească despre 
vrăjmaşii săi”). 

Particula şi se adaugă şi la alte forme pronominale: careşi, 
cumuşi, undeşi, cineşi, acestaşi, atunciaşi. 

În domeniul sintaxei, se pot pune în valoare următoarele 
particularități: inversiunea pronumelui (“pentru că mai demult o au 
fost chemând aşa”, “au săgetatu-le caii”, de n-ar hi schimbându-se 
norocul”. Frecventă este, de asemenea, şi reluarea pleonastică a formei 
neaccentuate a acuzativului pronumelui personal, aflat în poziție 
enclitică la construcția verbală (“i-au prinsu-i”). Grigore Ureche are 
meritul de a-şi fi scris cronica într-o limbă literară foarte apropiată de 
cea vorbită, datorită utilizării foarte frecvente a coordonării prin şi, o 
modalitate sintactică specifică naraţiunii: “au purces în anul 6975 (= 
1467) şi au tras spre Moldova, şi zicea că cu cale merge, ca să ducă la 
scaun la Moldova pe Petru Vodă”. O altă particularitate sintactică a 
coordonării e prezența — destul de frecventă — a lui căci că în 
propozițiile cauzale coordonate: “să nu însemnăm nici de feciorii lui 
Ştefan Vodă, căci că poate să fie adevărat”. 

Vocabularul cronicii este destul de eterogen. Există, astfel, 
elemente latine. Printre elementele latine ale limbii vorbite sunt mai 
frecvente: op (trebuie), : “cum se tâmplă, din pom bun roadă bună op 
să iasă”, pedestru (“de nu era nici de cal, nici de pedestru”). 
Elementele slave sunt şi ele considerabile ca număr. Cele mai multe 
elemente lexicale slave provin din slavonă şi au un caracter savant, în 
timp ce elementele slave împrumutate din polonă, ucraineană şi rusă 
sunt mai puţine la număr şi sunt mai ales caracteristice pentru limba 

vorbită. Astfel de elemente savante sunt: pohfală (strălucire), poticală 
(înfrângere), a pristăvi (a consimţi), a dostoi (a satisface). Elemente 
lexicale din limba vorbită sunt: fală (mândrie), hraniță (frontieră), 
plean (pradă de război), a poftori (a repeta), a pohlibui ( a cleveti). 

Nu puţine sunt şi cuvintele de origine neogreacă (a scimosi 
etc.) sau de origine turcă (adet, hochim, otac). 

O caracteristică semnificativă a stilului cronicii lui Ureche o 
reprezintă utilizarea frecventă a numeroase cuvinte din limba vorbită: 
a se aciua (a se adăposti), au (sau), a căuta (a trebui), decinde 
(dincolo), a nemeşi (a înnobila), omăt, prepus (bănuială), a plodi (a 
naşte), țarină, a urzi (a întemeia), a vicleni (a înşela) etc. 

Cronica lui Ureche se caracterizează şi prin utilizarea unor 
expresii tipice pentru sfera limbii populare: ca acela, mai cu asupră, 
bătrân de zile, în calea răutăților, a da război, au dat dosul, a sta la 
domnie, dinadreapta, dinastânga etc. 

Din punct de vedere stilistic, Grigore Ureche utilizează 
procedee ale expunerii orale, cu repetări de fraze, expresii din limba 
vorbită (s-au tras, ce se chiamă), antepunerea pronumelui personal o 
(o au scos). Există însă şi unele pasaje ale cronicii inspirate direct din 
limba cărților religioase. Alteori, formularea concisă, eliptică a unora 
dintre frazele sale presupune un model latinesc: “În Moldova este 
acest obicei, de pier fără număr, fără giudeţ, fără leac de vină; însuşi 
giudeţ, însuşi pâraşte, însuşi împle legea... Cine n-ar pofti să 
viețuiască? Place-le lor viaţa, alții încă nu o ar lepăda”. 

În dezvoltarea limbii române literare, exprimarea lui Ureche 
se caracterizează prin încercarea de a părăsi tiparele limbii bisericeşti 
şi de promovare a limbii populare, fapt ce constituie un progres 
important, pentru că limba scrierilor religioase se deosebea de limba 
vorbită prin fraze greoaie şi prin sintaxa uneori forțată. Portretul lui 
Ştefan cel Mare e remarcabil prin concizia şi precizia exprimării, dar 
şi prin caracterul lapidar al stilului. 

Tehnica portretului se asociază însă cu o artă a naraţiunii 
foarte expresivă, ca în pasajul următor: “Văzând Petru vodă că-l 
împresoară vrăjmaşii de toate părțile şi ai săi l-au părăsit toţi, lăsat-au 
scaunul şi s-au dus spre munţi, unde, cunoscând că nici acolo nu se va 
putea amistui, au gândit să treacă la Țara Ungurească”. 

Alteori, textul cronicii se impune prin accentele moralizatoare 
ori ironice: “Că cela ce-l e voia să se teamă atâta norod de un om, 


71 


Istoria limbii române literare 


trebuiaşte şi el să se teamă de toți; că tot vărsătoriul de sânge de frică 
face, ca să-i ia spaima şi să se teamă toți de dânsul, ce ar putea face cu 
blândeţe”. 

Datorită calităţilor sale stilistice şi a conținutului documentar 
al faptelor narate, cronica lui Grigore Ureche a servit ca izvor de 
inspirație pentru scriitorii de mai târziu (Negruzzi, Vasile Alecsandri, 
Delavrancea, Mihail Sadoveanu etc.). 


Miron Costin 


Miron Costin este o figură clasică a istoriei şi a literaturii 
române vechi, exemplară şi marcată de o moralitate incontestabilă. 
Activitatea sa ca diplomat de o mare abilitate, rangul de mare logofăt, 
experiența de militar — toate acestea îl recomandă ca o figură 
emblematică a evului mediu românesc. Pe de altă parte, Miron Costin 
avea o foarte solidă cultură clasică, dobândită în timpul studiilor în 
Polonia. Opera lui impune, în ansamblul ei, un ideal de clasicitate, 
prin admiraţia statornică a valorilor antichităţii greco-latine. Miron 
Costin nu a fost doar traducător şi imitator al lui Ovidiu, el se face 
ecoul impresiei puternice pe care poetul latin a produs-o încă în timpul 
Renaşterii. 

Miron Costin, născut în 1633 — mort în 1691, provine dintr-o 
familie de mari boieri moldoveni. Îşi efectuează studiile la Colegiul 
iezuit din Bar (Polonia). Întors în ţară în 1652, devine mare dregător şi 
diplomat. Între anii 1672-1674 scrie poemul filozofic Viaţa lumii, iar 
în anul 1675 termină redactarea Letopisețului Țării Moldovei. În 1677 
scrie în limba polonă Cronica Țărilor Moldovei şi Munteniei (Cronica 
polonă). Tot în această perioadă scrie Istoria în versuri polone despre 
Moldova şi Țara Românească (Poema polonă). Între anii 1686-1691 
scrie De neamul moldovenilor din ce ţară au ieşit strămoşii lor. 

Letopiseţul Țării Moldovei s-a păstrat în 56 de copii 
manuscrise, dintre care cele mai vechi datează de la sfârşitul secolului 
al XVII-lea, iar cel mai recent din 1844. A fost publicat pentru prima 
oară în anul 1852, de Mihai Kogălniceanu şi relatează evenimente 
istorice între 1595 şi 1661 (de la a doua domnie a lui Aron Vodă, până 
la domnia lui Dabija Vodă). Letopiseţul înfăţişează o perioadă 
zbuciumată, cu schimbări rapide de domni, trădări sau războaie. 
Letopiseţul lui Miron Costin se caracterizează prin simţul de 

observaţie bine dezvoltat, arta naraţiunii şi a dialogului, precum şi prin 
puterea de convingere a enunţurilor. 

Miron Costin, se dovedeşte în cronica sa, un bun cunoscător al 
sufletului uman, el punând în scenă conflicte şi acţiuni cu un deosebit 
simţ al autenticului. În Letopisețul Țării Moldovei întâlnim toate 
calitățile prozei de analiză psihologică pentru că cronicarul e interesat 
permanent de evoluţia personajelor, de reacțiile şi comportamentul lor, 
care sunt definite prin dialoguri sau expresii revelatoare. 

În ciuda diversităţii sale stilistice, Letopiseţul lui M. Costin 
are o remarcabilă unitate a tonalităţii, care este o mărturile a unei 
viziuni proprii, ce reuşeşte să structureze şi să ierarhizeze 
evenimentele. 

Concepţia asupra istoriei pe care o înfăţişează Miron Costin în 
Letopiseţul Țării Moldovei, ca şi în poemul Viața lumii este una 
pesimistă. Cronicarul consideră că vremurile se îndreaptă spre o 
continuă degradare, totul se distruge, şi nimic nu poate fi construit. 
Istoria e percepută ca superință şi întuneric spiritual, Miron Costin 
dovedindu-se un om al Renaşterii care tinde cu toată pasiunea spre 
adevărurile spirituale. Letopiseţul lui Miron Costin cuprinde 
evenimente şi oameni într-o continuă mişcare, evoluând între măreție 
şi decădere. Intenţia de a-şi informa corect cititorii îi impune 
cronicarului o atitudine critică față de surse, o anume obiectivitate şi 
imparțialitate a viziunii. 

Cronicarul reconstituie, dincolo de evenimente, atmosfera 
epocii, faptele de civilizație oglindite în organizarea societăţii, 
obiceiuri etc. Martor ocular al evenimentelor dintre anii 1648-1661, 
cronicarul dispune de impresii directe, care sunt concretizate în 
evocări de o mare precizie şi prospețime. Istoria este înțeleasă ca un 
spectacol ce antrenează o multitudine de personaje, cu trăsături morale 
de o mare diversitate. Numeroase portrete înfăţişează domni buni sau 
răi, cu fizionomii şi caractere diferite. 

Portretele, sunt cele mai multe, sintetice, esenţializate, 
constituite prin enumerări; în cadrul acestor portrete, caracterizarea se 
realizează prin alăturare sau antiteză. De exemplu, Vasile Lupu 
contrastează cu fiul său, loan. Extinse la proporţiile unor 
microbiografii, portretele impun fie imobilitatea unor caractere, fie 
devenirea lor. Evoluţia personajelor se realizează prin dialog şi prin 

vorbirea directă, în forma unor anecdote de o deosebită plasticitate şi 
savoare. 

Miron Costin este, însă, un scriitor atent la viaţa internă a 
personajelor şi la resorturile psihologice care le declanşează reacțiile, 
dar şi la scenele colective. De asemenea se poate afirma că Miron 
Costin înnoieşte cercetarea trecutului şi prin incursiunile sale în istoria 
Imperiului Otoman şi prin racordarea istoriei Moldovei la istoria 
universală. 

Pe de altă parte, Miron Costin se dovedeşte, în Letopisețul 
său, un scriitor înclinat spre problematizare, un scriitor ce meditează 
asupra evenimentelor relatate, în fraze aforistice, concentrate, în 
deplin consens cu învățăturile istoriei şi cu propriile sale observații. 

Trăsăturile scriiturii, alături de caracterul clasic al discursului 
şi de grija pentru compoziţie — sunt elemente ale unei formații 
umaniste şi renascentiste. De altfel, intenția literară este mai 
evidenţiată la Miron Costin decât la Grigore Ureche. În general, 
cronicarul menţine expunerea în spațiul cuvântului elaborat, de 
construcţie savantă. 

În descrieri (portrete, scene de luptă, tablouri de natură), dar şi 
în narațiuni autorul caută efecte stilistice. Dialogurile creează scene 
semnificative de viață în caracterizările anecdotice, în timp ce 
portretele se situează în contexte de viață, ele devin portrete 
biografice, prin care cronicarul surprinde devenirea caracterelor, 
intuieşte unele dominante morale. 

Măiestria lui Miron Costin se poate observa în felul în care 
utilizează ironia şi antiteza. Atunci când expunerea se apropie de 
faptul de viață, cronica lui Miron Costin impresionează prin naturaleţe 
şi prin firesc. Spiritul de observaţie al lui Miron Costin se exercită în 
detaliile pitoreşti, consemnate în scenele de la curtea domnitorilor, în 
care dialogul şi vorbirea directă contribuie la reconstituirea atmosferei 
de epocă. 

Una dintre paginile descriptive cel mai bine realizate ale 
Letopiseţului lui Miron Costin e tabloul invaziei lăcustelor, tablou ce 
are o deosebită forță evocatoare prin precizia amănuntelor descrise, 
prin caracterul concret al comparațiilor şi prin unele enumerații. 
Uneori stilul Letopiseţului prezintă unele asemănări cu stilul cărților 
bisericeşti, prin rezonanța gravă, solemnă a frazelor. Pe de altă parte, 

Miron Costin utilizează şi efecte şi modalități ale oralității, astfel că 
limba sa are la bază atât limba cărților bisericeşti, cât şi limba vorbită. 

Influenţa modelelor latine e evidențiată în sintaxă şi în 
vocabular, însă cunoaşterea şi folosirea limbii vorbite conferă stilului 
savoare şi autenticitate. 

P.P. Panaitescu afirmă că Miron Costin “e cel dintâi scriitor 
român care a încercat să creeze o modalitate de expresie literară limbii 
româneşti (...). Comparaţiile, dialogurile, portretele, întreg stilul lui 
Miron Costin este prelucrat în vederea unui efect literar”. 

Valoarea literară a cronicii lui Miron Costin e superioară celei 
a letopiseţului lui Ureche. Costin este un memorialist care evocă într-o 
tonalitate sugestivă viaţa şi destinele umane, un prozator ce cuprinde 
moravuri şi caractere. 

Mai ales ultima parte a cronicii, cuprinzând evenimentele 
dintre 1653-1661 are desfăşurarea epică a unui roman. Autorul 
cronicii dovedeşte şi un deosebit simţ al compoziţiei, prin îmbinarea 
documentului istoric şi a întâmplărilor trăite, fapt ce conferă 
letopiseţului proporție şi unitate. 

Pe de altă parte, Miron Costin are intuiţia psihologică a 
situaţiilor şi oamenilor, meditând asupra faptelor şi zugrăvind cu 
obiectivitate evenimentele istorice. Construcția frazei este realizată 
după model latinesc, cu predicatul aşezat la sfârşitul propoziției. 

De neamul moldovenilor din ce țară au ieşit strămoşii lor e o 
operă în care Miron Costin încearcă să clarifice problema originii 
poporului român şi a limbii române. Este o scriere polemică, în care 
cronicarul combate unele informaţii eronate puse în circulație de 
copiştii cronicii lui Ureche (Simion Dascălu, Misail Călugărul, Axinte 
Uricarul). 

Chiar dacă această operă nu excelează prin erudiție, totuşi De 
neamul moldovenilor se impune prin judecata matură, prin 
sentimentele de sincer patriotism şi demnitate prezentate aici. Cartea 
este împărțită în şapte capitole şi a rămas neterminată. Stilul se 
caracterizează prin rigoare şi sobrietate, dar, uneori, există şi tonalități 
afective ce conferă savoare şi sensibilitate expunerii. 

Arta narativă şi descrierea 


La treizeci de ani după moartea lui Grigore Ureche, Miron 
Costin continuă istoria Moldovei de unde o lăsase Ureche. El avusese 
la început intenția de a reconstitui istoria Moldovei pe un plan vast, 
aşa cum văzuse în istoriografia polonă, de la originile neamului până 
în stricta sa contemporaneitate: “Fost-au în gândul mieu, iubite 
cetitoriule, să fac letopiseţul țării noastre, Moldovei din descălecatul ei 
cel dintâiu carele au fost de Traian împăratul, şi urzisem şi începătura 
letopiseţului; ce sosiră asupra noastră cumplite aceste vremi de acmu, 
de nu stăm de scrisoare, ce de grije şi suspinuri. Şi la acest fel de 
scrisoare gând slobod şi fără valuri trebuieşte, iară noi privim cumplite 
vremi şi cumpănă mare pământului nostru şi nouă. Deci primeşte 
această dată atâta din truda noastră, ca să nu se uite lucrurile şi cursul 
țării de unde au părăsit a scrie răposatul Ureche vornicul”. 

Din acest pasaj reiese în modul cel mai limpede faptul că 
Miron Costin urzise începutul letopiseţului său de la luptele lui Traian 
cu dacii, şi de la colonizare, dar, din pricina “cumplitelor vremi”, 
“începătura letopiseţului”, de care vorbeşte în Predoslovie, a fost 
valorificată mai târziu pentru scrierea lucrării De neamul 
moldovenilor, din ce ţară au ieşit strămoşii lor. Cronica a fost 
concepută înainte de anul 1675, iar autorul a dat-o unui copist s-o 
“izvodească”, adică să o copieze pe curat. 

După copierea ei, Miron Costin a revenit cu completări, 
amplificând-o şi corectând-o. Această cronică înfăţişează istoria 
Moldovei pe o perioadă de şaizeci şi şase de ani, de la a doua domnie 
a lui Aron-vodă (1595), până la urcarea pe tron a lui Dabija-vodă 
(1661). De la anul 1595 şi până către sfârşitul domniei lui Vasile 
Lupu, Miron Costin reconstituie datele istorice după unele izvoare 
polone. De asemenea, cronicarul relatează şi fapte la care el însuşi a 
participat, sau a fost martor. Miron Costin este nevoit să recurgă la 
tradiția orală şi la cronicarii străini deoarece, după cum mărturiseşte 
singur, “letopiseţ de moldovean scris nu se află”. 

Izvoarele străine pe care le-a utilizat Miron Costin în cronica 
sa au fost analizate pe larg de către P.P. Panaitescu, în studiul 
Influenţa polonă în opera şi personalitatea cronicarilor Grigore 

Ureche şi Miron Costin. Se poate spune că principala sursă a lui 
Miron Costin pentru scrierea cronicii sale a fost cronicarul polon 
Piasecki. Cronica lui Piasecki, apărută la Cracovia în anul 1648, 
conținea informații demne de interes cu privire la istoria Moldovei, pe 
care Miron Costin le-a preluat în cronica sa. 

Din Piasecki a împrumutat Costin informațiile cu privire la 
urcarea pe tron a lui Ştefan Radu-vodă, a lui Ieremia Movilă, a lui 
Ştefan Răzvan, precum şi cele privitoare la cucerirea Moldovei de 
către Mihai Viteazul, la luptele polonilor cu Mihai Viteazul pentru 
înscăunarea lui Ieremia Movilă, sau la domnia lui Ştefan Tomşa. 
Ştefan Tomşa al II-lea (1611-1615) este prezentat ca un domn bun, 
aspru cu boierii, însă binevoitor cu țăranii: “Foarte frumos vorbea cu 
cei săraci. Dar vorbă bună nu spunea niciodată boierilor săi, niciodată 
în sprijinul lor, deoarece erau nedrepți cu sărăcimea. Dar ei îi făcu 
blânzi ca nişte miei. Îi tăie, îi asupri, le luă bunurile, le pustiii casele şi 
averile. Şi preamăreau săracii pe Hristos Împăratul”. 

În cronica lui Miron Costin nefericirea nu vine numaidecât din 
suferință, dar şi din imaginaţie. Impresia de grandoare provine nu 
totdeauna din spectacol, ci adesea din profunzimea gândurilor. Având 
în vedere şi relația presupusă cu lumea interioară a personajelor din 
letopiseţ, se poate spune că creaţia lui Miron Costin are şi un puternic 
caracter imaguinativ. Epoca pe care Miron Costin o redă în cronica sa, 
reprezintă, în istoria Moldovei, partea sa de decădere, de declin, de 
agonie a ultimelor rămăşiţe de autonomie, de independenţă. 

Ceea ce surprinde cu adevărat în acest letopiseţ este 
învălmăşeala de evenimente, de gesturi, de atitudini şi de fapte ce se 
petrec într-un interval de timp foarte scurt. Astfel, în 65 de ani s-au 
succedat 22 de domnii şi nici una nu se încheie în linişte: Miron 
Barnovschi este decapitat la Constantinopol, Vasile Lupu este închis 
în temniţa celor şapte turnuri, Antonie Ruset este dus în fiare la 
Adrianopol etc. Se poate spune astfel că narațiunea trece dincolo de 
hotarele genului istoric şi se apropie, prin gradaţia interesului şi prin 
forța dramatică cu care autorul ştie să redea evenimentele, de nuvelă şi 
de roman. 

Presărată adesea cu detalii pitoreşti, cu portrete având un 
contur bine definit, cu descrieri plastice, cronica lui Miron Costin este 
limpede, are vioiciune, e captivantă, are comparații sugestive (domni 
care înfruntă vremurile “ca şi copaciii cei mai înalți”, care “mai multe 

vifore şi mari vânturi sprijinesc”, în cumpăna vieţii “ca cel ce se 
îneacă şi de sabie goală se prinde”. 

Cronicarul valorifică şi expresivitatea proverbelor, apelând la 
tezaurul paremiologiei populare: “Banii răscolesc în lume împărăţiile 
şi mari cetăți surpă, cum zice un cuvânt leşesc: sula de aur zidul 
pătrunde”, sau, atunci când relatează rivalitatea dintre Matei Basarab 
şi Vasile Lupu: “Zece dervişi pe un covor pot încăpea, iară doi 
împărați într-o ţară nu încap”. Aceste expresii pline de prospețime, 
preluate din materialul concret al limbii (au luat câmpii, nu era copt în 
vârsta sa, umbla cu capul a mână, soarele era mai sus de trei, patru 
sulițe, pe vremea secerei) dau stilului cronicii un colorit extrem de 
plastic şi o deosebită savoare. 

Întorsăturile frazei, deşi modelate după sintaxa latină, au, în 
cazul cronici lui Miron Costin, un colorit cu totul particular. Pentru 
cronicar, însă, istoria nu înseamnă numai fapte trecute, ci şi extragerea 
unor învăţăminte din desfăşurarea evenimentelor, din zugrăvirea unor 
drame sociale sau omeneşti, care puteau fi evitate: “Că letopiseţele nu 
sunt numai să le citească omul, să ştie ce au fost în vremi trecute, ce 
mai mult să fie de învăţătură, ce este bine şi ce este rău şi de ce-i să se 
ferească (...)”. 

Miron Costin avea un incontestabil talent literar. El nu descrie 
tablouri într-o formă aleatorie, într-o structurare întâmplătoare, lipsită 
de nerv şi de emoție. Verbul lui este inspirat şi exprimă în modul cel 
mai plastic ideea, sentimentul, gestul ori culoarea. Cronica are, de la 
un capăt la celălalt, o construcție coerentă, o viziune foarte bine 
articulată şi un stil particularizant. Este evident că nu se simte o 
diferență între modul de a povesti evenimentele după izvoare scrise 
sau spusele bătrânilor şi între modul de a reprezenta faptele văzute de 
el însuşi. Există, aşadar, o unitate de stil şi de artă literară. 

Foarte bun cunoscător al limbii latine, Miron Costin a suferit 
influenţa topicii şi a vocabularului latin. Separarea după modelul altin 
a două părți de propoziţie organic legate între ele (substantiv-atribut 
sau verb-complement) prin intercalarea altor părți de propoziţie, 
precum şi aşezarea verbului în finalul propoziției produc unele 
distorsiuni la nivelul înţelesului propoziției sau frazei. Atunci când 
cronicarul părăseşte artificiul stilistic şi se sprijină pe limba vorbită, 
fraza este lipsită de întortocheri, simplă, naturală şi poetică. 

În conspirația împotriva lui Vasile Lupu, Miron Costin descrie 
cu măiestrie caractere diverse. Logofătul Gheorghe Ştefan e tipul 
vicleanului, care joacă drama omului lovit de mare necaz, “scornită de 
mare mâhniciune”, “că-i este giupâneasa pre moarte”. Miron Costin 
are un mod cu totul deosebit de a percepe şi apoi de a fixa în cuvinte 
caracterul oamenilor şi ipostazele în care se mişcă ei. 

Spre deosebire de firile semeţe, ridicole, Vasile Lupu apare ca 
un om stăpân mereu pe nervii săi, în împrejurări critice. Cunoscând 
bine realitatea, are răbdare să asculte minciunile lor şi numai după 
aceea încheie discuţie cu o frază scurtă. 

Deşi figura lui aspră încremeneşte pe adversari, nu loveşte 
imediat pe adversar. Pe vinovaţi nu-i trimite pe loc la tăiere, ca sadicul 
Tomşa. Trebuie subliniat faptul că Miron Costin nu narează simple 
evenimente istorice, ci prezintă, asemenea unui scriitor autentic, 
oameni vii, în relaţii istorice, politice şi sociale, capabili de acţiuni şi 
comportamente diverse. Fiecare dintre aceşti oameni are firea, 
psihologia, deprinderile lui personale. 

Eroii cronicii nu sunt zugrăviți în mod stereotip, în stil sec, de 
consemnare istorică strict impersonală, ci încadrați într-o tipologie 
umană, într-o panoramă a destinelor omeneşti. Pe de altă parte, 
cronicarul introduce în lucrarea sa fapte de detaliu, paranteze, 
descrieri, comparații şi metafore. Cavaleria polonă, “tot în hier (numai 
ochii şi vergile gurii să văd) (...), cu arepi tocmite de pene de hultur”, 
“sulițe de opt coţi de lungi” în frunte şi la piept cu “câte o tablă de 
hier”. 

Se poate aprecia că în cronica lui Miron Costin sunt 
valorificate şi elemente de folclor şi de etnografie. Astfel, la 
petrecerea organizată de Rakoczy şi de Gheorghe Ştefan după 
înfrângerea răscoalei seimenilor, sunt prezenți şi cântăreţi populari: 
“Ciumpoiaşul, cu cimpoi de urşinic, la vorbă cu dzicături” etc. 

Scrisul lui Miron Costin izvorăşte deci dintr-o cultură 
multivalentă. Din cronica sa s-au inspirat Hasdeu (în Domnia 
Arnăutului), Mihail Sadoveanu (în Neamul Şoimăreştilor şi Nunta 
Domniței Ruxandra), Nicu Gane ş.a. Cronicarul nu a reuşit să ducă 
letopiseţul său mai departe de anul 1661, deşi a dorit acest lucru. 

Pe de altă parte, Miron Costin poate fi considerat primul 
nostru poet cult care, în creațiile sale în versuri a abordat o temă cu o 
circulaţie deosebit de frecventă, aceea a “soartei schimbătoare” 

(fortuna labilis), temă prezentă în întreaga literatură universală, de la 
antici, la biblicul Ecleziast, la dante sau Shakespeare. Meditaţia asupra 
condiției umane din paginile lui Costin evocă măreţia unor oameni cu 
un destin exemplar, a căror figură se profilează pe fundalul unei epoci 
istorice dramatice. Meditaţia supra fragilităţii condiției şi a ființei 
umane vizează, însă, aspirații mai generale decât supraviețuirea 
omului ca individ. 

Prezentând exemplul decăderii marilor imperii de altădată 
întemeiate pe stăpânirea tiranilor cu ambiţii expansioniste, Miron 
Costin şi, mai târziu, Dimitrie Cantemir, strecoară nu puține aluzii la 
situația contemporană, afirmând speranța în posibila izbăvire de sub 
oprimarea turcească. Acestea sunt tot atâtea argumente pentru a afirma 
că literatura română veche este solidară cu omul căruia-i însoţeşte 
drumul sinuos în vremuri tulburi, repetând întrebările lui grave şi 
făcând propuneri parţiale pentru marile lui nelinişti. 

Oferindu-ne pagini de proză literară autentică ce i-au inspirat 
pe scriitorii de mai târziu, letopiseţul lui Miron Costin este o operă 
încă destul de puţin accesibilă unui public mai larg, o operă ce rezumă 
şi exprimă în modul cel mai limpede şi mai autentic omul şi epoca în 
care a trăit, dar şi drama unui spirit dintre cele mai reprezentative 
pentru istoria noastră. 

Extrăgând, din bogăția de nuanţe a acestei opere, o concluzie, 
s-ar putea spune că trăsătura fundamentală a spiritului costinian este 
moralismul, izvorât însă din reprezentarea, cu fidelitate şi 
obiectivitate, a faptelor, dar şi din respectarea adevărului. Ceea ce 
interesează, într-un grad mai înalt, pe cititorul de astăzi este mişcarea 
acestei conştiinţe a unei epoci de mari convulsii istorice, 
consubstanţialitatea dintre om şi timpul său, dintre cronicar şi făptura 
biografică. 


Limba literară şi stilul scrierilor lui Miron Costin 


Miron Costin este un reprezentant însemnat al umanismului 
româneasc. El este autorul mai multor categorii de scrieri: istorice: 
Letopiseţul Țării Moldovei (care conţine relatarea unor evenimente 
istorice petrecute între anii 1595 şi 1661), De neamul moldovenilor (o 
operă cu caracter istoric în care sunt redate informaţii despre geneza 
poporului român), Cronica ţărilor Moldovei şi Munteniei (Cronica 

polonă — o istorie prescurtată a Moldovei şi Munteniei, cu o scurtă 
descriere geografică a ţărilor române, cuprinzând şi unele idei legate 
de latinitatea limbii române), Istoria în versuri polone despre Moldova 
şi Ţara Românească (Poema polonă), Viaţa lumii (un poem filosofic 
având ca nucleu semantic generator motivul fortuna labilis) şi Stihuri 
împotriva zavistiei, aceasta din urmă versificarea Psalmului 5 din 
Psaltire. De asemenea, Miron Costin este autorul a trei discursuri 
ocazionale, adresate domnitorului Moldovei şi fiului acestuia, în limba 
polonă. 

Letopiseţul Țării Moldovei s-a păstrat în 56 de copii 
manuscrise, dintre care cele mai vechi datează de la sfârşitul secolului 
al XVII-lea, iar cel mai recent din 1844. De neamul moldovenilor s-a 
păstrat în 29 de copii manuscrise, dintre care cele mai fidele sunt 
aceea a lui Axinte Uricariul, de la începutul secolului al XVIII-lea şi 
aceea a ieromonahului Savva din 1720-1724. În felul în care ni s-au 
transmis, scrierile româneşti ale lui Miron Costin conţin numeroase 
modificări ale copiştilor. Ortografia se resimte de o anume influență 
savantă, influenţă ce se manifestă şi prin unele deprinderi ortografice, 
cum ar fi grafia cu zs (zsugrumatu, răzsipă etc.), sau reduplicarea lui p 
în verbul suppune (suppunere, suppusă). 

În cadrul fonetismului, se poate aprecia că vocala u în 
substantivul rumâni este un fonetism normal al limbii vorbite, însă e 
folosit, adesea, şi fonetismul analogic cu o (român, româneşte), i, sub 
influența pronunțării dure a lui s trece de obicei în î (obosâtă); î trece 
la i după s în unele cuvinte (osindă, singe). Un alt fenomen fonetic îl 
reprezintă palatalizarea lui f în h (hirelor, hirea herălor etc.), ca şi 
păstrarea celui de al doilea u în cuântul surupa etc. 

În domeniul morfologiei, pe lângă formele limbii comune, 
Miron Costin utilizează numeroase forme arhaice şi populare. De 
exemplu, unele forme cu î, caracteristice graiului moldovean la G.-D. 
singular (țărâi, țărâlor), genitivul construit cu articolul posesiv- 
genitival a invariabil (“în neşte poeni a codrului”). 

În ceea ce priveşte adjectivul, se poate semnala în textul 
cronicii lui Costin păstrarea formei invariabile a lui mare, ca în secolul 
al XVI-lea. De asemenea, infinitivul lung este adesea precedat de 
prepoziţiile de sau a (de-a firea, de-a starea): “şi aflându vreme pe 
voia a supunere ţara către sine”, “şi s-au gătit a stare cu războiul”. O 
expresie întrebuințată frecvent de Miron Costin este avedere, compusă 

din a şi infinitivul lung al verbului “a vedea”, cu sensul de “după cum 
se vede, evident”: “Şi aşe şi de a doua dzi după purcesul lui, au 
început avedere a suna glas de unguri şi de munteni”. 

Frecvent utilizat este şi infinitivul lung: “şi i-au căutat a 
scoate”, “că nu putea a înfrânge puterea” etc. Ca şi în secolul al XVI- 
lea, verbul a căuta, ca unipersonal (cu sensul de “a trebui”, “a fi 


Pali 


nevoit să”) este construit cu subiectul logic în dativ: “şi amu prinsese 
Udrea de veste şi i-au căutat a scoate şi lui oastea la câmpu”, “au 
căutat o samă de oameni a eşi”. 

În domeniul sintaxei, este evidentă influenţa sintaxei limbii 
latine. Cronicarul a încercat chiar, ca şi Dimitrie Cantemir mai târziu, 
să aplice limbii române regulile frazei latine şi a introdus în 
vocabularul scrierilor sale cuvinte latine. Unele elemente latine se 
explică chiar prin izvoarele în limba latină folosite în documentarea 
cronicii şi a lucrării de neamul moldovenilor. lată de ce, în scrierile lui 
Miron Costin există numeroase construcţii morfologice şi sintactice 
împrumutate din limba latină, care dau limbii scrise o structură diferită 
de aceea a limbii vorbite. Unele construcții sunt simple imitații 
formale, cum ar fi redarea unui nume propriu sub forma acuzativului 
latin în terminația —os: “Nemţii italianului zic vallios, noao şi 
muntenilor valahhos”. 

Dativul construit cu esse este frecvent aici: “acest împărat, 
împărat era hatmanilor”, după cum construcţia cu participiul este 
echivalentă construcţiei latineşti cu participiul (“şi încă neînălțate 
zidurile, au venit într-una din zile Remu să vază sporiul lucrului” — De 
neamul moldovenilor”). 

Tot recurente sunt şi propoziţiile introduse prin pronumele 
relativ care: “au acestu obicei căzacii... de dau năvală tocmai acolea 
de unde batu puşcile, care hirea lor, hie cine va hi vădzut”, ca şi lipsa 
adverbului de negaţie nu, atunci când verbul e precedat de nici: “nici 
este şagă a scrie ocară vecinică”, “nice cădea stol peste stol”. 

Prepoziţia la redă construcția din limba latină cu apud (“că 
aşa era de vestit Mihai vodă şi la leşi”, “multe obiceiuri de a Râmului 
sunt acum la turci” etc.). Pe de altă parte, ordinea cuvintelor în frază o 
imită pe cea a limbii latine. Astfel, predicatul este aşezat la sfârşitul 
propoziției: “care locuri nici un fel de vas a trece nu poate” sau “iară 
de tot răsipă aceste hoarde a face n-au putut”. Un fenomen specific 
este şi inversiunea complementului direct sau indirect, plasat înaintea 

verbului de care depinde (“Iară celorlalți boieri toate gândurile a lui 
Alexandru au descoperit Constantin Aseni”), sau utilizarea a 
numeroase propoziții incidente (““Oastea căzăcească, dacă apucă să se 
îngroape, să arunca şanţuri prejur sine, nu la ce loc, sub cetate ca 
aceasta, ce hie la ce pârâu, nedobândită este”). 

În domeniul formării cuvintelor se pot observa în cronică 
nueroase calcuri lingvistice: nastânga, denadreapta, denastânga sunt 
calcuri după expresiile slave cu nai ( naleva). De asemenea, expresia 
“a pune tabără” e calchiată după expresia latinească “castra ponere” 
(“Și au pus Ştefan vodă tabăra”. Se poate remarca şi prezenţa unor 
cuvinte derivate cu prefixul —a (amistuiască, aprânzu, atocma), ca şi a 
sufixului diminutival -ce în bisericuce. 

Lexicul scrierilor lui Miron Costin conține: arhaisme —“de 
fire”, cu sensul de “nobil”, “îmbe” (amândouă), “să lege bir” (să 
fixeze birul), “pestit” (târziu), “ponoslu” (mustrare), “a vrea” (a dori); 
cuvinte şi expresii din limba vorbită — “aevea” (clar, evident), “mică” 
(clipă, moment), “în pilda” (sub pretext), “rost” (gură), “a cădea” (a 
deveni) etc. 

Miron Costin a utilizat în scrierile sale şi neologisme, 
provenite din limba latină. Pe unele dintre ele le-a explicat 
(“consilium, latineşte este sfatul), în timp ce altele sunt inserate în text 
fără explicaţii: astronomi, calendar, colonie, consul, răspublică, 
senator, tiran, țărămonie etc. 

Există, în textul scrierilor lui Miron Costin, numeroase fraze 
cu întorsături savante, cu perioade clasice, influențate de modelele 
latineşti. lată un exemplu: “Este ţara Italiei plină, cum se zice, ca o 
rodie de cetăţi şi oraşe iscusite; mulțime şi desime de oameni, târguri 
vestite pline de toate bişugurile”. Alteori e folosită gradaţia ascendentă 
sau reluarea unor cuvinte cu scopul amplificării efectelor stilistice: 
“Crede neputinţii omeneşti, crede valurilor şi cumplitelor vremi, 
întreabă pe ce vremi am scris şi cât am scris”. Alteori sunt inserate în 
text proverbe, sau sunt emise idei generale, într-un stil aforistic, de 
maximă concizie. Una din paginile descriptive cele mai bine realizate 
din Letopisețul Țării Moldovei este tabloul invaziei lăcustelor, tablou 
ce are o deosebită forță evocatoare prin precizia amănuntelor descrise, 
prin caracterul concret al comparaţiilor folosite şi prin unele 
enumeraţii (“nice frundze, nice pai, ori de iarbă, ori de sămănătură nu 
rămânea”). 

Uneori, stilul Letopisețului prezintă unele analogii cu stilul 
cărților bisericeşti, cu rezonanţe arhaice, de gravitate şi solemnitate. 
Pe de altă parte, Miron Costin utilizează şi procedee ale oralității, 
astfel că limba sa are la bază deopotrivă limba cărților bisericeşti şi 
limba vorbită, chiar dacă în cuprisnul cronicii apar şi unele inovaţii 
lexicale şi sintactice. 

Influenţa modelelor limbii latine este mai mult decât evidentă 
în cadrul sintaxei şi al vocabularului, însă cunoaşterea şi utilizarea 
limbii vorbite conferă textului savoare, naturaleţe şi autenticitate. P.P. 
Panaitescu afirmă că Miron Costin este “cel dintâi scriitor român care 
a înercat să creeze o modalitate de expresie literară limbii româneşti 
(...). Comparaţiile, dialogurile, portretele, întreg stilul lui Miron 
Costin este prelucrat în vederea unui efect literar”. 


ION NECULCE 


În 1686, Neculce se refugiază în Muntenia, la familia 
stolnicului Constantin Cantacuzino. Se întoarce în Moldova în timpul 
domniei lui Constantin Cantemir, intră în viaţa publică şi va fi, rând pe 
rând, mare spătar şi hatman. E nevoit să plece în exil în Rusia, după 
bătălia de la Stănileşti (1711), întorcându-se în țară abia în 1720. 
Începând din anul 1733 începe să-şi scrie cronica, Letopiseţul Țării 
Moldovei de la Dabija Vodă până la a doua domnie a lui Constantin 
Mavrocordat (1662-1743), precedat de un ciclu de legende istorice, 
grupate sub titlul O samă de cuvinte. 

Scrisă la o vârstă înaintată, cronica lui Neculce înfăţişează 82 
de ani din istoria Moldovei şi e structurată în 25 de capitole, 
corespunzând celor 25 de domnii ale perioadei evocate. Cronica lui 
Neculce ni s-a păstrat într-un număr de 17 copii manuscrise şi a fost 
publicată de Kogălniceanu în 1845. În aprecierea cronicii lui Neculce 
trebuie ţinut cont de faptul că a fost scrisă la maturitate şi că cronicarul 
a fost contemporan şi chiar martor la majoritatea întâmplărilor şi 
evenimentelor evocate. 

Astfel se explică specificul conţinutului cronicii şi modul de 
expunere exterioară a faptelor. Bogăția şi varietatea conținutului 
acestui letopiseţ dovedesc faptul că autorul a cunoscut amănunțit 
evenimentele pe care le relatează şi că el participă afectiv la 

desfăşurarea întâmplărilor, fapt ce explică şi caracterul oral, vorbit al 
stilului. 

Limba în care scrie Neculce e graiul Moldovei de nord, cu o 
serie de particularități care sunt, în mare parte, proprii şi graiului 
moldovenesc actual. Din cauza caracterului ei vorbit, limba literară a 
lui Neculce se deosebeşte în mod evident de cea a scrierilor lui Miron 
Costin, la care influenţa sintaxei latine are drept consecință o 
construcție artificială. 

Letopiseţul Țării Moldovei al lui Neculce reprezintă debutul 
prozei în literatura română. Cronicarul nu enumeră doar fapte, 
întâmplări, documentându-se cu rigoare, dimpotrivă el participă 
afectiv la evenimentele povestite. 

Letopiseţul se referă, în general, la evenimente contemporane, 
cunoscute cronicarului din relatările altora sau din propria experiență, 
autorul fiind martor şi alteori participant la desfăşurarea faptelor şi 
evocând epoca din perspectiva unui memorialist înzestrat cu talent 
epic. Autorul descrie şi el aspecte din viaţa domnilor şi a boierimii, 
schimbările de domni, războaiele, relațiile cu ţările vecine etc. De 
exemplu, în paginile cronicii sale Neculce îl elogiază pe Dimitrie 
Cantemir, care, deşi a domnit doar nouă luni, ocupă o mare parte din 
cronică. 

Ion Neculce este, cum observă M. Sadoveanu “cel dintâi 
povestitor artist al nostru”, prin simplitatea şi naturaleţea sa. 
Cronicarul are calitatea evocării fireşti şi autenticitate a descrierii. 
Portretele se caracterizează prin voinţa de individualizare expresivă a 
personalității evocate. 

Portretul e realizat din detalii neaşteptate, pe baza 
enumeraţiei şi a acumulării de trăsături pozitive sau negative. Portretul 
lui Constantin Mavrocordat e constituit prin contrastul dintre aparenţă 
şi esenţă, la baza lui aflându-se epitetul expresiv şi sugestiv. De 
asemenea, se poate afirma că Neculce e cel care introduce în literatura 
română “portretul biografic”, în cadrul căruia figura umană ni se 
dezvăluie din întâmplările şi faptele personajului; nu e vorba de un 
portret static, ci de unul dinamic, în mişcare, cum e cazul portretizării 
lui Dimitrie Cantemir, în mai multe ipostaze: la începuturile sale, când 
se urcă pe tron, în timpul exilului etc. 

Pe de altă parte, limbajul creației lui Neculce renunță la 
clasicitatea de origine latină a stilului, preferând exprimarea plastică, 

uzuală, bazată pe limba populară. Neculce introduce în cronica sa 
stilul paremiologic, rostirea pildelor şi proverbelor (“pasărea vicleană 
dă singură în laţ”, n-au stins bine focul cu paie” etc.). 

Cu o cultură “preponderent orală, cum este şi expresivitatea 
limbii lui” (N. Manolescu), Neculce îşi scrie letopiseţul într-o epocă în 
care se cristalizase deja ideea alcătuirii unei cronici complete a 
Moldovei. Perioada înfăţişată e destul de nestatornică şi zbuciumată; 
acum încep domniile fanariote, se amplifică şi conflictul dintre 
boierimea autohtonă şi cea grecească, se înrăutăţeşte soarta țăranilor. 

Neculce ne înfăţişează pe rând aspecte ale domniilor lui 
Dabija Vodă, Duca Vodă, Iliaş Vodă, Mihai Racoviţă, Constantin 
Cantemir, Dimitrie Cantemir, Grigore Ghica etc. Intenţia lui Neculce 
era, ca şi în cazul predecesorilor săi, să pună la dispoziția 
contemporanilor şi urmaşilor o operă instructivă, izvorâtă din 
experienţa sa proprie: “Deci, fraţilor cetitorilor, cu cât veţi îndemna a 
ceti pe acest letopiseţ mai mult, cu atâta veţi şti a vă feri de primejdii 
şi veţi fi mai învățați a dare răspunsuri la sfaturi ori de taină, ori de 
oştire, ori de voroare, la domni şi la noroade de cinste”. 

Neculce nu realizează o prezentare seacă a faptelor, ci le 
comentează aprobator sau dezaprobator, manifestându-şi în mod 
deschis sentimentele şi meditând asupra celor povestite. Arta 
naraţiunii la Neculce se remarcă prin prezenţa continuă a cronicarului 
în mijlocul evenimentelor şi prin legătura permanentă ce se stabileşte 
între autor şi cititor, astfel încât formula “iubite cititorule” revine 
frecvent în text. Narațiunea lui Neculce este presărată cu tonalități 
vesele sau dramatice, autorul e ironic sau patetic, în funcţie de 
personajele sau situaţiile aduse în prim-plan. 

În descrierea unor bătălii sau în conturarea unor portrete, 
Neculce urmăreşte un scop educativ. El creează figuri memorabile cu 
o individualitate puternică, chiar şi atunci când portretele sunt schiţate 
sumar, în trăsături concentrate. 

Spre deosebire de descrieri, în cazul cărora Neculce preferă 
amplificarea unor detalii semnificative, portretul se realizează aproape 
de fiecare dată prin câteva trăsături fizice sau morale, caracteristice, 
trăsături care sunt adesea dozate în funcţie de varietatea situaţiilor. 
Ceea ce surprinde la portretele lui Neculce este sinceritatea cu care 
sunt zugrăvite personajele prin prezentarea unor detalii revelatoare. 

Letopiseţul e precedat de o culegere de 42 de legende, 
intitulată O samă de cuvinte, legende care oferă imagini pilduitoare 
prin semnificația lor istorică şi patriotică, evocând momente şi figuri 
din istoria Moldovei. 

Este evident darul de povestitor al lui Neculce, preocuparea de 
a conferi legendelor culoare evocatoare, de a schiţa portrete, ca şi 
tendința de a dezvolta narațiunea, înmulțind episoadele şi creând 
adevărate mici nuvele, precum în cazul legendei consacrate lui 
Nicolae Milescu Spătarul. 

De remarcat că Neculce a realizat o selecție în rândul 
numeroaselor povestiri fabuloase care circulau în epoca sa pe seama 
personalităţilor istorice, înregistrându-le doar pe cele “mai alese”, mai 
deosebite prin problematică şi conținut dar şi mai verosimile. 

Prin intermediul acestor legende, cronicarul transformă voit 
cadrul strict informativ al relatărilor în fapte artistice prin care 
încearcă să capteze interesul cititorilor. I. Neculce s-a dovedit, de 
asemenea un psiholog desăvârşit, care umanizează personajele cu 
însuşiri legendare, prin prezentarea virtuţilor şi viciilor acestora în 
toată concreteţea lor. 

În concluzie, în scrierile lui Neculce predominantă e 
reflectarea vorbirii poporului. Pentru a reliefa actualitatea conţinutului 
şi istorisirea unor fapte la care a fost martor, Neculce utilizează 
procedeele expunerii orale. E folosit adesea dialogul, există 
numeroase exclamaţii, repetiții, enumerații, proverbe. Vorbirea eroilor 
e redată mai ales în stil liber, sporindu-se astfel participarea afectivă a 
autorului. 


Limba literară şi stilul în creaţia lui Ion Neculce 


Limba literară nu este un aspect fixat o dată pentru totdeauna, 
de o rigiditate implacabilă, al limbii întregului popor. Limba literară 
trece, ca orice fenomen social, de la o formă imperfectă spre forme din 
ce în ce mai perfecționate. Normele supradialectale unice se 
configurează în mod treptat. Pe de altă parte, trebuie precizat că ele nu 
reies din evoluţia independentă a limbii, ci mai cu seamă din acţiunea 
conştientă a vorbitorului. Prima condiţie a unei limbi spre a fi literară 
este aspectul îngrijit şi unitar, normat, cu alte cuvinte. 

Contribuţia cronicarilor la dezvoltarea culturii şi a literaturii 
române este, în primul rând, de ordin istoriografic, înscriindu-se şi în 
alte sfere ale culturii, dar interesând în mod cu totul deosebit istoria 
limbii şi literatura. Cronicile din prima jumătate a secolului al XVII- 
lea din Ţara Românească şi Moldova sunt cronici de curte, scrise în 
favoarea unui demnitar, ceea ce le coboară interesul documentar şi pe 
cel literar. 

Cel care a reluat tradiţia şi a reuşit să ridice istoriografia la cel 
mai înalt nivel artistic este Ion Neculce, adevărat continuator al lui 
Miron Costin. Neculce a făcut pentru literatură mai mult decât pentru 
istorie, fiind primul scriitor care a servit urmaşilor nu numai ca sursă 
de inspirație, ci chiar ca model, până astăzi. 

La Neculce se poate recunoaşte, considerând lucrurile sub 
aspectul talentului în sine, pe cel mai valoros scriitor din literatura 
română veche. G. Călinescu afirmă că atunci când “citeşti cronica lui 
Neculce, un nume îţi năvăleşte numaidecât în minte: Creangă”. 

În ultimele două decenii ale secolului al XVII-lea şi primele 
decenii ale secolului următor, se împlineşte, într-un incontestabil 
apogeu, încununat de scrierile lui Dimitrie Cantemir şi de cronica lui 
Neculce, sinteza culturală românească a epocii medievale. Anii 
petrecuţi la Bucureşti sau prin alte locuri din Țara Românească i-au 
dat prilejul lui lon Neculce să constate nu numai uimitoarea unitate a 
neamului, dar şi să audă limba românească în pronunţarea ei 
muntenească, lucru care ar explica până la un punct apropierea 
uimitoare a limbii sale de limba română literară de astăzi. 

Limba literară pe care o găsim în scrierile lui Neculce este tot 
atât de românească şi de expresivă ca şi limba lui Mihail Sadoveanu, 
care, de altfel, a considerat Letopisețul lui Neculce, alături de Amintiri 
din copilărie, drept cartea lui de căpătâi. 

Prin Letopiseţul Țării Moldovei, lon Neculce realizează un 
moment de vârf al scrisului istoric în literatura noastră veche. Prin 
calităţile sale stilistice, Neculce se dovedeşte a fi, în acelaşi timp, un 
deschizător de drumuri şi un anticipator al marii proze româneşti. 
Letopiseţul lui Neculce se deschide cu o Predoslovie, urmată de cele 
patruzeci şi două de legende preluate din tradiţia orală, “audzite din 
om în om, de oameni vechi şi bătrâni”, legende care poartă titlul 
semnificativ O samă de cuvinte. 

De altfel, cronica însăşi, relatând evenimente reale, aparține 
mai mult decât istoriei propriu-zise, literaturii. Neculce scrie despre 
oameni şi fapte din epoca lui. El se exprimă simplu, spontan, cu o 
mare naturalete a frazării, aproape țărăneşte. 

Din cronica lui Neculce reies figuri şi personaje, în primul 
rând figura lui Neculce însuşi, într-o proiecție mascat autobiografică, 
fapte cu relief particularizant, dar e prezentă şi ambianța epocii, pe 
care graiul moldovenesc popular vorbit atunci a înregistrat-o, odată cu 
timbrul de povestire bătrânească al vocii autorului, amintind de proza 
lui Creangă. 

În scrierile lui Ion Neculce se înfăptuieşte, în fond, acel 
amestec de cultură minoră de târgoveţ şi de înţelepciune populară. În 
viziunea criticului şi istoricului literar lon Rotaru, trei sunt condiţiile 
esențiale ale unui povestitor artist de talent: să aparţină unui grup 
etnic a cărui limbă, printr-o îndelungată tradiţie orală sau scrisă, să fi 
devenit clară şi expresivă, să aibă neapărat ce povesti şi să fie înzestrat 
cu talent epic. 

Trebuie precizat, de asemenea, că Neculce nu şi-a petrecut 
copilăria şi adolescenţa în şcoli, asemeni înaintaşilor săi; el scrie în 
limba bătrânească a timpului său, cu rădăcini adânci, viguroase în 
limba populară. De aceea, stilul său nu are acea simetrie a părților 
componente, acel ritm armonios ca la Dimitrie Cantemir, de pildă. 

În cronica lui Neculce limba e cursivă şi limpede, precum 
graiul popular, conturându-se în acest fel un ritm de o incontestabilă 
armonie şi coerență. Cugetările lui Neculce se înşiruie lent, pe acelaşi 
plan orizontal, legate între ele prin coordonare cu ajutorul conjuncției 
copulative “şi”: “şi l-au scos pe câmp şi l-au culcat la pământ învălit 
într-un harasisc şi l-au sărit de trei ori cu calul”. 

Cronica lui Neculce are, aşadar, un interes deosebit din punct 
de vedere lingvistic. În evoluţia limbii române literare, ea constituie 
un drum nou. Scenele povestite de cronicar sunt pline de mişcare, 
exprimând totodată şi deosebitul dar de a evoca şi de a surprinde în 
imagini plastice, definitorii şi definitive, psihologia maselor în 
mişcare. 

De altfel, aproximativ trei pătrimi din Letopiseţ sunt rodul 
memoriei afective a cronicarului, fapt ce îl situează pe Neculce în 
categoria acelor scriitori adânc ancoraţi în realitatea prezentului lor. 
Cuvintele sale preliminare pot fi considerate ca cea dintâi prelucrare a 

folclorului românesc, anterioară, cu o sută şi mai bine de ani celei a lui 
Vasile Alecsandri. 

În acest fel, Neculce poate fi considerat, structural, un mare 
scriitor “artist”, al cărui gen predilect a fost tradiționala “cronică”, 
transformată însă în adevărate memorii, cu o voinţă de a reda autentic 
cele mai mici detalii ale evenimentelor şi faptelor. 

Se poate constata de asemenea că istoricii literari români, 
pentru care Neculce a rămas în mod constant o figură patriarhală şi 
tradițională, au nimerit adesea formule asemănătoare în definirea 
personalităţii de artist a cronicarului. Între aceştia, cel mai 
reprezentativ este G. Călinescu, critic care relevă “dezlegarea limbii”, 
accentele moralizatoare, “usturătura cuvintelor”, împletită cu “vaiete 
bătrâneşti” ce dau cronicii acel aer de vechime şi de inocenţă. 

Exelent observator al gesturilor, comportamentelor şi vorbelor 
semenilor săi, lon Neculce reţine, atunci când descrie o scenă, aspecte 
inedite, surprinzătoare şi, în acelaşi timp foarte caracteristice, capabile 
să insufle sentimentul celui mai acut concret, să actualizeze cu o 
intensitate rară faptele şi impresiile evocate. 

Este cu totul neîndoielnic faptul că Neculce, ca scriitor a fost 
un spontan, un povestitor de geniu, care s-a autoanalizat cu atenţie. El 
îşi gândeşte într-un fel opera, revine necontenit asupra ei, urmăreşte 
efectul artistic, utilizează şi valorifică mai mult sau mai puţin 
conştient unele procedee caracteristice. 

Pentru a pune mai bine în evidență principalele trăsături ale 
stilului lui Neculce, este necesar să observăm că de la bun început că 
limba pe care acesta o scria şi o vorbea se mula în mod perfect pe 
temperamentul scriitorului. Limba îl stăpâneşte atât de mult pe 
povestitor încât cronica pare cu adevărat să se scrie pe sine cu o 
neîndoielnică naturalete. 

În acelaşi timp, Neculce, ca şi Miron Costin, utilizează pe 
scară largă informaţii orale ale rudelor şi prietenilor, tradiţii şi 
obiceiuri populare, asemeni lui Dimitrie Cantemir. Cele patruzeci şi 
două de legende, intitulate O samă de cuvinte, şi aşezate în fruntea 
Letopiseţului, conţin astfel de tradiţii “ ce sîntu audzite din om în om, 
de oameni vechi şi bătrâni”. 

Limba în care scrie lon Neculce este, aşadar, graiul Moldovei 
de Nord, unde cronicarul s-a născut şi a trăit cea mai mare parte a 
vieţii sale. În epoca lui Neculce, ca şi înaintea sa, n-a existat o limbă 

literară unitară, care să se conformeze normelor gramaticale, aşadar 
oamenii culți vorbeau ca şi cei neinstruiți şi scriau aşa cum vorbeau. 
Limba lui Neculce este imaginea scrisă, nu literară însă, fidelă a limbii 
moldoveneşti, vorbită în prima jumătate a secolului al XVIII-lea. 

În Introducerea la o ediţie a Letopisețului, Iorgu Iordan 
observă că “limba literară românească ia naştere în prima jumătate a 
veacului al XIX-lea, când ia naştere şi limba naţionalăa cărei varietate 
desăvârşită şi unitară, în cel mai înalt grad, este limba literară. Limba 
scrisă şi limba literară nu sunt noţiuni identice nici în momentul de 
față, cu atât mai puţin puteau fi ele identice în vremea lui Neculce sau 
mai înainte”. 

Din cauza caracterului său vorbit, limba lui Neculce se 
deosebeşte sensibil de limba lui Miron Costin, la care influența 
sintaxei latine are drept consecinţă o construcție oarecum artificială, în 
contrast cu limba vorbită. 

Ion Neculce a reprezentat şi reprezintă şi astăzi un model 
stilistic; deoarece limba literară românească s-a format relativ târziu, 
mulţi dintre scriitorii noştri de valoare sunt, în creaţiile lor 
reprezentative, artişti ai limbii vorbite, în tradiţie neculceană. 

Primul în acest sens este lon Creangă, care, în poveştile şi 
amintirile sale, exprimă în modul cel mai sugestiv resursele oralităţii. 
Şi Mihail Sadoveanu e un descendent al lui Neculce, în opera sa stilul 
aparte, de o intensă afectivitate şi originalitate constând în sinteza 
dintre stilul popular şi cel cult, dintre limba vorbită şi limba literară. 

Aşadar, Neculce reproduce artistic realitatea, în timp ce 
Sadoveanu creează o realitate proprie, care se impune cu aceeaşi forță 
de plasticizare şi de evocare, făcând, parcă, concurenşă naturii şi 
istoriei, ca orice operă de incontestabil talent. 

De aceea, ori de câte ori are prilejul, în imagini de o rară 
intensitate, îl creează în chip poate inconştient, prin intermediul 
comparaţiilor folosite. Letopisețul lui Neculce cuprinde toate 
elementele unui tablou tragic. În acest sens, Nicolae Cartojan afirmă: 
“Sunt, în cronica lui Neculce pagini încordate de intrigi, de decădere 
națională, de umilință deprimantă, pe care le simțim tablouri sumbre, 
pe care şi le înfăţişează cronicarul”. Cartojan semnalează scene de un 
realism crud. Comparaţiile lui Neculce reproduc din intensitatea 
impresiilor prea violente, învăluie, estompează imaginile prea 
agresive, prea crude. 

Un alt procedeu care pătrunde temperamentul pasional şi 
vindicativ al lui Neculce este multiplicarea epitetului: triplu, 
cvadruplu, în rafală, epitetul are darul de a biciui pur şi simplu 
personajele. Insistenţa pe detalii, urmate de considerații insidioase, 
arată că izvorul lui Neculce era şi el interesant, încadrându-se într-un 
stil cronicăresc, de epocă. Neculce are, pe de altă parte, simţul 
necesităţii compoziționale. Tabloul zugrăvit este sintetic, armonios şi 
se încheie într-o notă de echilibru şi de coerenţă imagistică. 

Se poate observa, pe de altă parte, că în scrisul lui Neculce îşi 
face loc, într-o măsură mult mai mare decât la înaintaşii săi, ironia şi 
umorul de un anumit specific moldovenesc. Comicul se declanşează 
acolo unde Neculce redă situaţii dintre cele mai realiste, mai concrete, 
având, fără îndoială, ştiinţa faptului că o relatare mecanică, rece, 
impersonală, poate să plictisească, să reducă din interesul cititorului. 
Tocmai de aceea, Neculce înviorează mereu textul, relatarea, cu 
incidente palpitante, cu episoade pline de haz, cu aspecte pitoreşti. 

În acelaşi timp, simţul dramatic apropie, în anumite momente, 
povestirea de teatru. Fragmentul XVI din O samă de cuvinte, referitor 
la “începerea” lui Despot-vodă, este o nuvelă venețiană redusă la 
liniile şi datele ei esenţiale, un fel de scenariu cu intrigi, documente 
revelatoare şi substituiri de persoane. 

Farmecul limbii populare, sub pana lui Neculce, mai reiese, 
pentru cititorul de azi şi din redarea într-un stil de o mare libertate a 
cuvintelor străine, a celor de origine occidentală, preluate îndeosebi 
prin intermediul limbii ruse şi polone, uneori din gramatica modernă 
şi românizate apăsat. 

Caracteristică povestitorului Neculce, ca şi lui lon Creangă, 
este prezența destul de frecventă, la începutul frazei a unor iterative de 
tipul: şi, deci, iar, ce, că etc. cel căruia i se adresează Neculce este mai 
degrabă un ascultător, decât un cititor. Se poate afirma că Neculce 
reprezintă punctul cel mai înalt atins de arta cuvântului în evul mediu 
românesc. Această observaţie se impune cu evidenţă, mai ales dacă 
observăm fenomenul din punctul de vedere al formelor expresive ale 
limbii şi stilului neculcian. 

În comparaţie cu Grigore Ureche şi Miron Costin, Ion 
Neculce ne apare mai puţin preocupat de problemele teoretice ale 
scrisului. Limba lui Neculce, atât de apropiată prin structura sintactică 
de limba populară în care începuseră să se facă simțite turcismele, 

capătă o deosebită savoare şi prin abundența imaginilor sugestive, 
împrumutate din cadrul vieţii rustice şi a proverbelor în care se găseşte 
concentrată întreaga înțelepciune populară (“tătarii au intrat în ţară ca 
lupii într-o turmă”, “pasărea în cuibul său piere” etc.). 

Neculce a izbutit să apropie limba literară de limba vorbită a 
timpului său, de limba vie a oamenilor de rând din satele pe care le-a 
condus pe câmpul de luptă. Pe această linie s-a dezvoltat, de altfel, 
proza românească, mai ales în secolul al XIX-lea la cei mai importanți 
scriitori. De aici rezultă, de asemenea, apropierea lui Neculce de 
Mihail Sadoveanu. Cu intuiţia lui artistică atât de subtilă, Sadoveanu i- 
a alăturat pe Neculce şi Creangă, care, prin modalităţile lor stilistice şi 
prin intermediul limbii sunt foarte apropiați de limba populară. 

Nu de puţine ori, Neculce îşi însoţeşte cugetările cu vaiete 
bătrâneşti care dau cronicii sale acel aer de vechime şi de inocenţă atât 
de caracteristic, într-un limbaj viu, familiar şi savuros. Cronicarul 
relevă şi impune, totodată, literaturii române expresivitatea, împinsă 
până la magia limbii, o elevată estetică a exprimării. Frazele lui ne 
procură adesea, dincolo de înțelesuri nu o dată comune, plăceri 
fonetice, eufonii surprinzătoare. Neculce este, aşadar, primul mare 
artist al cuvântului dintr-o serie impunătoare ce se prelungeşte până la 
Eugen Lovinescu şi George Călinescu. 

Să nu uităm că Neculce a fost un reprezentant tipic al 
spiritului nostru latin şi local-țărănesc, un adevărat artist al cuvântului. 
Sextil Puşcariu împarte epitetele de “blândul autor” şi constată “tonul 
ei blând”. Opera lui Ion Neculce prefigurează în mic ceea ce literatura 
română, care începea într-un fel odată cu el, va deveni în mare. Opera 
lui Neculce a fost “cântecul de lebădă al literaturii epocii feudale” 
(George Ivaşcu). Odată cu moartea sa, o mare parte a istoriei literare 
româneşti lua sfârşit. 

Cronica lui Ion Neculce, Letopisețul Țării Moldovei, cuprinde 
evenimente din istoria Moldovei de la Dabija-vodă (1661) până la a 
doua domnie a lui Constantin Mavrocordat (1743). În aprecierea 
cronicii lui lon Neculce, trebuie să ţinem cont de două aspecte. Mai 
întâi, cronica este scrisă în perioada de maturitate a autorului, iar apoi 
cronicarul a fost contemporan şi chiar martor la majoritatea 
întâmplărilor şi evenimentelor evocate. În acest fel se explică 
specificul conţinutului cronicii şi al modului de prezentare a faptelor. 

Bogăția şi diversitatea conținutului conținutului acestei cronici 
dovedesc faptul că autorul cunoaşte în mod amănunțit evenimentelor 
pe care le relatează şi că el participă afectiv la desfăşurarea 
întâmplărilor, fapt care explică, într-un anumit sens, caracterul vorbit, 
oralitatea stilului. Textul propriu-zis al cronicii e precedat de o 
Predoslovie şi de o culegere intitulată O samă de cuvinte, alcătuită din 
42 de legende istorice referitoare la evenimente petrecute înaintea 
domniei lui Dabija-vodă. 

Stilul acestor legende este marcat de oralitate, de 
spontaneitatea, simplitatea şi naturaletea limbii vorbite. Opera lui 
Neculce a fost tipărită abia în secolul al XIX-lea. Se cunosc 17 copii 
manuscrise. Limba literară a lui Neculce reprezintă, în general, graiul 
provinciei sale natale, cu o serie de particularități care sunt, în mare 
parte, proprii şi graiului moldovenesc actual. 

De precizat că, fie datorită unei tendinţe de unificare a limbii, 
fie datorită unor copişti de origine munteană, particularităţile 
lingvistice moldovene sunt concurate în bună măsură de elementele 
munteneşti. Pe lângă trăsăturile regionale, limba literară a lui Neculce 
are şi un pronunţat caracter arhaic şi popular. 

În domeniul foneticii, există în cronică o serie de trăsături 
regionale: trecerea lui i la e (bini, Cantimir, celi, ciniva, di, diparti, 
fimeile, să pitreacă, tari, au vinit), trecerea lui a la è (ace, be, gre, re), 
transformarea lui ia în ie (abie, apropiet, Ilieş, tăiet, spăriet). Pe de altă 
parte, rostirea dură a consoanelor s, z, £, dz, ş, j are drept consecinţă 
modificarea timbrului vocalelor următoare. Astfel, e se transformă în 
ă (adusesă, bejănisă, țălegând, letopisăţ, sămn etc.). 

Alături de aceste fonetisme moldoveneşti, apar şi fonetisme 
munteneşti, care se vor impune mai târziu în limba literară comună (se 
bejeniră, înţeles, nemţescu, Ruset, scrise, senin, straje etc. trebuie, de 
asemenea, făcută precizarea că în unele fonetisme precum lacrâmi, 
odoară, răle se observă pronunţarea dură a consoanei r. În unele 
cazuri, textul lui Neculce oglindeşte fenomenul regional al 
palatalizării labialelor: chept, here, hiece, hire, a răschira. 

În domeniul consonantismului se produc următoarele 
fenomene fonetice: trecerea lui j la č (agiunsu, agiutat, gios, giuca, 
giudecătoriu, giumătate), trecerea lui zi la dz (aşedzat, cădzut, dzi, 
vădzusă), trecerea lui v la h (biholi, horba, huie, hulpe) sau 
transformarea lui g în h (hraniţă). 


94 


Istoria limbii române literare 


Cele mai importante particularităţi arhaice şi populare care pot 
fi puse în evidenţă în cazul scrierilor lui Neculce sunt: prezenţa lui —u 
silabic după un grup de consoane (agiunse, aprinsu, câmpu, domnu, 
fostu, ieşindu, împărătescu); terminația arhaică —riu, apare la unel 
substantive precum giudecătoriu, adevăriul, ficioriul, împregiuriu; 
pronunţarea lui a neaccentuat ca à (băltagul, căzaci, Gălaţi);, păstrarea 
lui i iniţial în verbe precum a îmbla, a împle etc.; conservarea lui e 
neaccentuat (căruia în limba actuală îi corespunde un i): aice, atunce, 
inemile, nemic, veziriul, chiar dacă uneori sunt prezente şi unele 
alternante între fonetismele arhaice şi cele mai noi: beserică/ biserică, 
dece/ deci, nice/ nici, nemică/ nimic. 

De asemenea, alternanţa lui pre şi pe, precum şi unele forme 
diferite ale prepoziţiei prin sunt caracteristice cronicii lui Neculce 
(pren, pen, pin, prin). Aşadar, unul şi acelaşi cuvânt apare şi în forma 
veche, şi în ce aregională, dar şi în forma nouă, cunoscută şi astăzi. 

În cadrul morfologiei, sunt de urmărit mai multe fenomene 
lingvistice, precum: modificarea regională a lui e şi i are drept 
consecință terminația i în loc de e la singularul unor substantive (frati, 
numi etc.); terminația i în loc de e la pluralul unor substantive 
feminine şi neutre (aceli, alteli, tali); articolul hotărât —le devine li 
(averili, frateli, mareli, oştili); trecerea lui a la è, fenomen specific 
graiului moldovenesc, se poate întâlni şi la pronume (me, acee, altuic, 
atâte), ca şi la persiana a III-a a imperfectului, indicativului viitor şi 
conjunctivului prezent (ave, să-i de, nu pute, s-a vide etc.). 

De asemenea, trebuie precizat că dispariția lui i după ş, sau 7 
are drept consecință apariția unor forme de plural în ş sau f, la unele 
substantive şi adjective masculine şi neutre, ca şi la unele pronume 
(blăstămaţ, cetăţ, fraţ, obosiţ, răutăţ, robiţ, supuş). Transformarea lui i 
în î după consoane dure (casâi, cetăţâi, Portâi) şi apariţia terminaţiei ă 
în loc de —iei, la pluralul unor substantive feminine şi neutre (braţă, 
cară, giupâneasă, hotară, oasă, obrază) dar şi forme cu ă la persoana a 
III-a a conjunctivului prezent (să lasă, să omoară etc.). 

Cele mai importante particularităţi morfologice arhaice şi 
populare sunt: forma de plural în e la unele substantive feminine şi 
neutre (barbe, blane, lefe, rane, talpe etc.). În paralel sunt consemnate 
şi forme de plural în —i (dumbrăvi, vrăjbi etc.) sau în —uri la unele 
substantive neutre (diamanturi, obrazuri etc.); terminația la unele 
substantive feminine în cazul genitiv şi dativ oscilează între terminația 

—ei (domniei, durerei, păcei) şi —ii sau îi (Bistriţii, domnii, farfurii, 
țărâi); articolul posesiv din construcţia genitivală a substantivelor se 
păstrează sub forma invariabilă a (bunătăţi a domnului, al patrule an a 
domniei, acele multe schimbări multe a vezirilor), cu valoare de 
genitiv apare, mai rar, construcția prepoziţională cu de(“la giumătatea 
de scări a cerdacului”, “purtători de trebile domniei”). 

De asemenea, cu valoare de dativ, apare în mod frecvent 
construcţia cu prepoziţia la (“au scris nişte cărți viclene şi le-au trimis 
la Constantin-vodă cel Bătrân”), dar şi dativul adnominal (“era ficior 
solului celui mare”). La adjective se poate observa formarea 
superlativului cu adverbul pre (“pre bun prietin moscalilor”, “bătaie... 
pre groznică”), mai rar, superlativul este construit cu mult 
(“Dumnezeu este mult milostiv”. De asemenea, adjectivul mare are 
pentru singular şi pentru plural o singură formă (“clopotele cele 
mare”, “mare gâlcevi”). 

Morfologia pronumelor are câteva trăsături arhaice şi 
populare specifice. Astfel, este foarte frecventă utilizarea dativului 
posesiv (“asupră-le”, “apropiindu-se de casă-şi”, “la gazdă-mi”, “la 
scaonu-ş”). În textul scrierilor lui Neculce, o notă arhaică e dată de 
articularea numelor proprii (“Cornescul, Radul-vodă”) ca şi a 
pronumelor relative: carii, carele, careli. Substantivele care indică 
nume de rudenii, urmate de un adjectiv posesiv, apar de obicei 
nearticulate:  frate-său sau  frățâne-său  etc.; la  acuzativul 
substantivelor nume de persoană se remarcă uneori lipsa morfemului 
pe (“Au ţinut Scarlat fata lui Iliaş-vodă”). În general, limba literară a 
scrierilor lui Ion Neculce se resimte în mod evident de influența limbii 
populare, a rostirii obişnuite. Limba literară a operei lui Neculce, 
suculentă, expresivă, curgătoare, are modulaţii dintre cele mai diferite. 
Scriitorul se conformează acelei legi a ficţiunii în arta cuvântului prin 
care exagerarea de un anume tip atrage pe cititorul sau pe ascultătorul 
său. Cititorul poate observa unele forme inedite ale limbii române, în 
fond, adevărata limbă română, naturală, de o mare spontaneitate şi 
cursivitate. Ceea ce face farmecul legendar al lui Neculce este şi 
conținutul educativ, naraţiunea simplă, cu caracter popular. Legendele 
cronicarului au fost prelucrate de scriitorii din secolele următoare, însă 
îşi pierd din autenticitate, păstrându-şi mai departe adevăratele arome 
în original. 

CAPITOLUL IV 


LIMBA LITERARĂ A CRONICARILOR MUNTENI 


Cronicarii munteni au scris la sfârşitul secolului al XVII-lea şi 
începutul secolului al XVIII-lea. Aceste cronici se caracterizează 
printr-o mai mare subiectivitate decât letopiseţele moldovene, fapt ce 
se datorează faptului că ele au fost scrise pentru a apăra interesele 
unor partide boiereşti. Cele două partide boiereşti din această epocă 
(Cantacuzinii şi Bălenii) au solicitat cronici care să le apere interesele, 
dar de asemenea s-a scris şi cronică de curte din porunca unor 
domnitori. În perioada în care apar cronicile muntene, Țara 
Românească şi Moldova se află în plin feudalism, iar instabilitatea 
politică şi exploatarea turcească duc la o acutizare a luptelor interne. 
Cele mai vechi cronici muntene scrise în limba română sunt anterioare 
letopiseţului lui Grigore Ureche. Este vorba de două cronici ale 
domniei lui Mihai Viteazul, una oficială şi alta boierească, datând de 
la sfârşitul secolului al XVI-lea şi Cronograful lui Mihail Moxa, din 
anul 1620. Aceste cronici, datorită circulaţiei restrânse, nu au exercitat 
o influență imediată şi directă asupra dezvoltării limbii române 
literare. Doar cronicile următoare vor stabili o tradiție în istoriografia 
munteană, cu o influență evidentă asupra evoluției limbii române 
literare. Este vorba de Cronica anonimă a domniei lui Matei Basarab, 
Letopiseţul Cantacuzinesc, Cronica Bălenilor, Istoria Ţării Româneşti 
a lui Constantin Cantacuzino, Viaţa lui Constantin Brâncoveanu de 
Radu Greceanu, Cronica lui Nicolae Mavrocordat de Radu Popescu şi 
Anonimul Brâncovenesc (sau Cronica Anonimă Brâncovenească). 

Chiar dacă aceste cronici n-au fost tipărite decât în secolul al 
XIX-lea, începând cu anul 1845, totuşi, ele au circulat intens în epoca 
în care au fost scrise sau în epocile următoare, fapt dovedit de numărul 
mare de copii manuscrise care au fost executate. Cronica anonimă a 
lui Matei Basarab înfăţişează evenimentele istorice din ţara 
Românească de la întemeiere până în anul 1660. Partea de început este 
doar o compilare a unor letopisețe interne (slavone, greceşti, 
româneşti), precedată de o introducere. Partea de mijloc a cronicii 

prezintă domnia lui Matei Basarab, fiind continuată apoi sub forma 
unor memorii, a unor scrieri cu caracter memorialistic. 

Cronică oficială a domniei, reflectând înainte de toate 
concepția boierimii, Cronica lui Matei Basarab nu s-a păstrat în 
original, ci doar în forma ce a fost preluată de cele două cronici care o 
continuă: Letopisețul cantacuzinesc şi Cronica Bălenilor. Cronica lui 
Matei Basarab are toate caracteristicile vorbirii populare, autorul 
folosind şi exploatând resursele stilistice ale invectivei şi ale 
exclamaţiei. Uneori este reprodusă chiar vorbirea directă a unor 
persoane, într-un stil viu, adesea neîngrijit, ce valorifică expresivitatea 
oralității. Letopisețul Cantacuzinesc, având de fapt titlul Istoria Țării 
Româneşti de când au descălecat pravoslavnicii creştini, se păstrează 
sub forma unor compilaţii ce înglobează alte lucrări, în total 53 de 
manuscrise, datând din secolul al XVIII-lea, dar şi din secolele XVIII 
şi XIX. Istoria Țării Româneşti a stolnicului Constantin Cantacuzino 
are ca obiectiv declarat demonstrarea latinităţii poporului român, a 
originii comune a tuturor românilor şi a continuității lor în Dacia. 
Trebuie relevat faptul că stolnicul Constantin Cantacuzino îşi concepe 
lucrarea în conformitate cu metoda criticii istorice, bazându-se pe 
studiul temeinic a numeroase izvoare. 

Toate aceste surse istoriografice sunt considerate însă cu un 
ochi critic, autorul fiind, după expresia lui Nicolae Iorga, “un spirit 
iubitor de adevăr, şi onest”. În limba literară a cronicii stolnicului 
Constantin Cantacuzino se poate remarca formația sa erudită. Sintaxa 
frazei se resimte astfel de influenţa unor modele latine, existând însă şi 
tendința spre o exprimare mult prea complicată, cu o topică artificială 
şi cu foarte multe digresiuni, elemente care s-ar putea datora influenţei 
stilului literaturii bizantine. 

Cronica lui Constantin Brâncoveanu de Radu Greceanu 
prezintă, cu numeroase detalii, viaţa şi domnia domnitorului muntean, 
de la începutul ei până în primăvara anului 1714, oprindu-se nu cu 
mult timp înaintea morţii lui Brâncoveanu. Deşi e o cronică oficială a 
domniei, cronica lui Radu Greceanu se caracterizează printr-o 
atitudine mult mai temperată față de oameni şi evenimente, decât 
celelalte cronici muntene. Bun cunoscător al limbii vorbite, Radu 
Greceanu a fost influențat însă de limba cărţilor bisericeşti, folosind o 
sintaxă greoaie, complexă, uneori prea încărcată. 

Fără a fi o cronică oficială, Anonimul brâncovenesc sau 
Cronica anonimă brâncovenească descrie domnia lui Brâncoveanu şi 
perioada următoare acesteia, până în anul 1717. Această cronică a fost 
scrisă într-o tonalitate apologetică la adresa lui Brâncoveanu şi cu 
numeroase accente polemice îndreptate împotriva Cantacuzinilor. 

Anonimul brâncovenesc este cronica munteană cu cele mai 
pronunțate şi mai evidente calităţi stilistice. Deşi nu posedă un orizont 
prea larg, autorul este un foarte înzestrat analist, care evocă cu un 
talent deosebit şi cu accente pasionale aspectele cele mai importante 
ale vieţii sociale contemporane. Cronica lui Nicolae Mavrocordat, 
scrisă de Radu Popescu, este, de fapt, o continuare a Cronicii 
Bălenilor. Această cronică este una oficială, de curte. În pasajele 
polemice, limba literară e colorată, policromă, uneori chiar 
vehementă. 

Pe de altă parte, în descrierea unor acțiuni sau evenimente pe 
care autorul le-a cunoscut în mod direct, ca martor, sau din informaţii 
directe, de la contemporani ai săi, Radu Popescu imprimă dinamism şi 
culoare expunerii, utilizând resursele stilistice ale limbii vorbite, şi 
chiar anumite procedee care prefigurează reportajul literar. Limba 
literară a cronicarilor munteni se caracterizează prin prezenţa unor 
trăsături populare, dintre care multe s-au impus cu timpul ca normă 
supradialectală în limba română, iar altele, mai reduse ca număr, s-au 
păstrat ca elemente regionale, în graiurile din sud. De asemenea, pot fi 
întâlnite şi o serie de particularități arhaice, unele consacrate în scris, 
altele specifice epocii redactării. 

Din punct de vedere fonetic, fonetismul cronicilor muntene 
este relativ unitar, oglindind unele etape determinate din evoluţia 
limbii. Totuşi, pot fi întâlnite şi unele alternante fonetice: între forme 
vechi şi forme noi (dintre care unele vor deveni, mai târziu, normă 
supradialectală). Aceste alternante nu privesc numai elementele 
lexicale a căror frecvență generală nu e prea ridicată, ci şi unele 
elemente cu frecvență mare (prepoziţii, conjuncții, pronume). Dintre 
cronicile muntene, cele mai multe trăsături arhaice le conțin Cronica 
anonimă a domniei lui Matei Basarab şi Letopiseţul Cantacuzinesc. 
Istoria Ţării Româneşti a stolnicului Constantin Cantacuzino conține o 
serie de fonetisme populare şi de elemente noi care, ulterior, se vor 
impune ca normă. 

Viaţa lui Constantin Brâncoveanu şi Cronica lui Nicolae 
Mavrocordat prezintă unele fonetisme populare noi, unele chiar 
dialectale, dar şi particularități fonetice arhaice. Arhaismele acestor 
două cronici se explică mai ales prin influenţa literaturii religioase, 
cronicarii respectivi (Radu Greceanu şi Radu Popescu) fiind mai 
familiarizați cu textele religioase. 

Un fonetism specific este prezenţa lui —u după grupuri 
consonantice, în cazuri în care limba literară modernă nu l-a conservat 
(“haraciul împărătescu”, au mersu”, “au agiunsu”, “pă ascunsu” etc.). 
Aceste forma alternează, însă, cu unele forme fără —u, la acelaşi autor 
(“mergând vorba”, “au mers”, “fiind”, “scaunul domnesc” etc.). O 
grafie arhaică generală în toate cronicile muntene este notarea 
tradițională cu ii în prima silabă a verbului de origine slavă (priimi, 
priimise, să priimească). Dintre fonetismele vechi curente sunt de 
semnalat formele lăcaş, lăcui, inemă, întra, rădica, răsipi, aice, 
atunce. 

Diftongul ea (ia) apare redus la a, după consoanele similare: 
“Tara leşască”, “să păzască” etc. Notarea arhaizantă cu —ia (ea) în loc 
de ie apare şi în câteva elemente slavone: boieriu, obiceaiul, 
priiatenii, alături de forme mai noi (boieri, obiceiu rău). 

Se pot observa şi numeroase alternante între forme ca din şi 
den (dintâi/ dentâi, dencolo/ dincolo, dentre/ dintre). Dittongul îi 
(câine, pâine, mâine şi derivatele lor) este general în cronicile 
muntene. De asemenea, tot generale sunt şi fonetismele z şi j, care, în 
aceelaşi cuvinte, se opun formelor mai vechi dz şi č (zise, judecată, 
jurământ, au încunjurat, au jurat jupânese). Într-o serie de cazuri, sub 
acțiunea asimilării, apar anumite inovaţii, care se vor impune mai 
târziu ca normă dialectală (biserică, a umbla, a umfla), faţă de formele 
arhaice (beserică, a mulțămi, a îmbla, a îmfla). De menţionat şi 
prezența derivatelor preumbla, preumblare care, mai târziu, vor fi 
înlocuite cu plimba. 

Dintre inovațiile care se vor impune cu timpul ca normă în 
limba literară, cele mai importante sunt modificarea lui ht la ft, la 
substantivul poftă şi derivatele lui (pofteşte, va pofti, după pofta lor, 
am poftit). Inovaţiile populare care s-au impus mai târziu ca normă 
dialectală sunt, şi ele, frecvente în cronicile muntene. Câteva cazuri 
tipice sunt conjuncțiile şi prepozițiile dă, dăstul dă, ca şi unele cuvinte 

care încep cu dă sau cu dăs. Un fonetism popular frecvent este î față 
de mai vechiul i: au mazălit, tătărâmea, năcăjâţii, tatarălor 

Există şi unele particularități fonetice cu caracter dialectal, 
cum ar fi dupre sau dupe (“dupre cum îi iaste obiceaiul”, “dupre 
aceia”, “s-au rânduit dupre împărăție”). Un fenomen cu caracter 
general este iotacizarea (văz, să-i auză, să puie, să vie, să scoaţă, să 
cuprinză, să să vază, să sloboază, să crează). 

Din punct de vedere morfologic, structura morfologică a 
cronicilor muntene este, în general, unitară. În majoritatea cazurilor, 
avem de a face cu elemente ale limbii vorbite, elemente cu caracter 
popular. În cazul flexiunii nominale se poate sublinia articularea cu 
articol hotărât a numelor proprii (“Radul-vodă negrul”), lipsa 
articolului enclitic şi pierderea caracteristicilor de gen, caz, număr şi 
categoria flexionară a substantivelor indicând grade de rudenie 
(“Nunta fii-sa Stancăi”, “au chemat pe nepotă-său”), dispariţia lui —l 
ca articol la masculin şi neutru singular, nominativ şi acuzativ (“La 
Beci, la împăratu nemtesc Leopold”, “în mijlocu târgului”). 

Se poate identifica, de asemenea, folosirea formelor acordate 
în gen şi număr ale articolului posesiv şi prezenţa foarte rară a formei 
invariabile a (“ale lui haine”, “cei trei soli ai noştri”, “oameni ai 
muntelui”), ca şi prezența unor forme neaccentuate de dativ ale 
pronumelui personal cu valoare de adjectiv posesiv (dativul posesiv): 
“vin tătarii asupră-le”, “l-au iertat domnul şi au venit la casă-şi”, “câte 
au găsit pe urmă-ți urme de lei jăfuite”. Există, pe de altă parte, forme 
frecvente de pronume nehotărât compuse cu particula —și (altcevaşi, 
cevaş, oareceş). Un alt fenomen tipic este prezența unor forme ale 
pronumelui demonstrativ din graiurile populare (alelalte, un cal d-ăi 
care i-au plăcut). 

Sunt prezente, însă, şi unele forme frecvente de pronume 
nehotărâte compuse cu particula şi (a/cevaşi, cevaş, oareceş) dar şi 
folosirea pronumelui relativ care, cu valoare de pronume demonstrativ 
şi cu funcţie administrativă (carele, carea, carii, carei): “oameni care 
ştia plaiurile”, “dogmă carea să nu o credem”. În cazul flexiunii 
verbale, se poate menționa prezența unor forme mai vechi pentru 
unele persoane ale prezentului indicativ al verbului a vrea (“cine va, 
grăieşte cu dânsul”, “toți vom, toți pohtim”). Terminaţia în a a 
imperfectului indicativ, la persoana a treia plural: era, împingea, zicea 
sau folosirea frecventă a formelor de prezumtiv: “De nu vor fi mers 

boieri alţii”, “şi vor fi vrând numai să-şi râză de mine”. De asemenea, 
la persoana a treia singular, indicativ viitor, alături de va şi infinitiv, se 
constată prezenţa unor construcţii de tipul va şi conjunctiv prezent 
(“va să vie”, “va să-i dea” etc.). În cazul adverbelor, se folosesc unele 
adverbe sau locuţiuni adverbiale arhaice (“acea de apoi”, “dinsu de 
dimineaţă”, “de toate orile”). 

În domeniul sintaxei, relaţiile şi funcţiile în cadrul propoziției 
au un caracter prin excelență popular. În sintaxa frazei se întâlnesc 
însă şi unele construcții şi relații cu caracter artificial, savant. În 
sintaxa propoziției, se pot menționa construcții de dativ adnominal 
(atribut în dativ posesiv), căreia îi va corespunde mai târziu un raport 
de genitiv: “era nepot lui Traian”, “au rămas şi ei stăpânitori multori 
țări”, sau acordul în caz al apoziţiei cu substantivul determinat: “O, 
ticăloase Radule”, “craiule Attilo”, după cum, alături de topica curentă 
“substantiv + atribut substantival sau pronominal în genitiv” se 
întâlneşte, mai rar, şi construcţia cu topică inversă, precedată de 
articolul posesiv (“ale lui haine”, “unul dintr-ai lui oameni”). Este 
curentă, de asemenea, şi construcţia “atribut adjectival + subtantiv”, 
cu adjectivul nearticulat, dar cu substantivul însoţit de articolul 
determinat (“pomenire de mari şi de puternice faptele lui”, “mişcaţi de 
osebite pohtele şi voile lor”), dar şi folosirea infinitivului într-o serie 
de funcții sintactice în care mai târziu a fost consacrată construcția cu 
conjunctivul: “şi lucrul fiind, ce a face eu n-am, fără cât iată”, “căci şi 
vremea prelungă îmi va fi a cheltui”, “dirept aceea nici pe acel Carol a 
mai trăi au vrut”. 

Un alt fenomen sintactic frecvent este prezenţa pronumelui 
personal persoana a treia singular, genul feminin, formă neaccentuată, 
cu rol de complement direct, în acuzativ, aşezat înaintea perfectului 
compus al indicativului: “când o au făcut”, “cetatea o au fărâmat”, 
“Armenia toată o au luat”. În cadrul propoziției negative introduse 
prin nici, nu este folosit adverbul de mod de negaţie nu (“nici un rod 
osebit de oameni poate rămâne în lume”). În acelaşi timp, se poate 
observa dislocarea determinantului, în propoziţii sau fraze, de 
determinat: “sângele cât au vărsat acei tirani, creştinescu”, “mare 
oarecând a romanilor celor biruitori toată lumea era slava”. 

În domeniul sintaxei frazei, există numeroase fraze construite 
din segmente simetrice, care conferă expunerii o anumită ritmicitate: 
““Turburatu-s-au domnul, întristatu-s-au boierii, miratu-s-au de 

nestatornicia turcilor”, ca şi prezența unor fraze greoaie, lipsite de 
precizie şi de concentrare, alcătuite din multe propoziţii secundare sau 
multe construcţii incidente. În domeniul vocabularului, există 
numeroase elemente ale fondului vechi, moştenite din limba latină (a 
astruca, carte, a căuta, a cerca), elemente slave (becisnic, 
blagocestiv, a căzni, clucer, proclet) etc. 

Din punct de vedere stilistic, departe de a fi simple expuneri 
ale unor evenimente istorice, cronicile muntene folosesc procedee 
stilistice variate. Principalele procedee stilistice sunt folosirea 
frecventă a unor expresii populare, a unor comparații şi epitete 
specifice stilului colocvial-familiar, recursul la o serie de proverbe şi 
sentinţe, metafore, utilizarea vorbirii directe şi a vorbirii indirecte, a 
unor modalităţi descriptive specifice ş.a. 

Atunci când relatează fapte sau evenimente văzute sau trăite 
personal, cronicarii munteni dau o serie de detalii demne de interes, 
atât sub raport afectiv, cât şi din unghi expresiv. Nu de puţine ori, 
tablourile descrise al cronicarilor au valoarea şi funcția unor adevărate 
reportaje literare. Scenele descrise sunt adesea pline de viaţă, 
descrierea şi narațiunea împletindu-se strâns. Se poate afirma aşadar 
că cronicile muntene se caracterizează, în general, printr-un stil mult 
mai personal, cu numeroase accente polemice şi cu calităţi literare de 
excepţie. Ele au adus un suflu nou în dezvoltarea limbii române 
literare, prin savoarea particulară a limbii şi a procedeelor stilistice 
utilizate. 

Un important cărturar al epocii este stolnicul Constantin 
Cantacuzino. El a iniţiat un tratat de istorie, Istoria Țării Româneşti, 
din care au rămas doar opt capitole. În predoslovia lucrării, priveşte în 
mod critic izvoarele documentare, constatând sărăcia documentelor 
interne şi inexactităţile oferite de informaţiile provenite din tradiţii şi 
din creaţiile poporului. Stolnicul îşi începe relatarea de la “dachi şi 
geţi (...) ostaşi mari şi tari la bătaia războaielor”. 

Principalele idei ale acestor cronici sunt: 

1) continuitatea elementului daco-roman în Dacia anului 

271; 

2) originea comună a tuturor românilor; 

3) consemnarea aportului slavilor la etnogeneza 

românilor. 


103 


Istoria limbii române literare 


Contribuţia cea mai importantă a cronicarului este în 
domeniul vocabularului. Astfel, el introduce neologisme legate de 
noțiuni istorice şi geografice (etnici, atlas, geograf etc. Din limba 
slavonă cronicarul preia mai ales termeni bisericeşti. În unele părți ale 
sale, cronica adoptă un stil cu trăsăturile specifice stilului ştiinţific. De 
asemenea, sunt notate maxime din Aristotel sau din părinții bisericii. 

Stolnicul Constantin Cantacuzino nu a dispus doar de erudiție, 
de informaţii istorice şi geografice, stilul operelor sale având şi 
numeroase trăsături expresive. În această cronică naraţiunea e 
înlocuită prin demonstraţie, portretul şi dialogul lipsesc aproape cu 
totul, iar accentul cade pe cantitatea şi calitatea documentării. Studiul 
trecutului are, pentru Constantin Cantacuzino, o finalitate morală dar, 
din cercetarea faptelor trecutului, cărturarul extrage şi concluzii ale 
unei adevărate filosofii a istoriei şi chiar a existenţei. Şi cronicarul e 
un adept al evoluției istorice ciclice şi organice. 

O altă cronică din această perioadă este Anonimul 
cantacuzinesc, păstrată în numeroase copii manuscrise: Istoria Țării 
Româneşti de când au descălecat pravoslavonicii creştini sau 
Letopiseţul cantacuzinesc (1290-1688). Nicolae Iorga şi N. Cartojan 
au atribuit lucrarea lui Stoica Ludescu, însă cercetările mai noi au 
contestat paternitatea acestuia, preferând să numească lucrarea 
Anonimul Cantacuzinesc. Stilul acestei cronici se caracterizează prin 
notația de o mare simplitate, în timp ce sintaxa şi topica frazei sunt 
apropiate de limba română contemporană. Stilul are două însuşiri mai 
însemnate; el este uneori narativ, cu evidente trăsături ale limbii 
vorbite — dialoguri, exclamații, repetiţii, după cum există şi un stil 
descriptiv, mai ales în prezentarea Mănăstirii Argeşului sau a 
Mănăstirii Cozia. În ultima ei parte, de la domnia lui Gr. Ghica, 
cronica poveşteşte fapte care îi privesc direct pe Cantacuzini, 
devenind partizană, angajată. Portretele sunt redate fie laudativ, fie 
polemic sau chiar caricatural. Cronica dovedeşte o mai mare apropiere 
de limba populară, în timp ce stilul se apropie foarte mult de stilul 
beletristic. 

Anonimul brâncovenesc se referă la domniile lui Brânco- 
veanu, Ştefan Cantacuzino şi N. Mavrocordat şi la începutul domniei 
lui Ion Mavrocordat în Țara Românească. În centrul cronicii se află 
domnia lui C. Brâncoveanu, descrisă elogios. Trăsătura specifică a 
talentului epic al autorului Anonimului Brâncovenesc este capacitatea 

creaţiei de scene; cronicarul e un atent observator al comportării şi 
vorbirii oamenilor, în timp ce personajele sale se definesc prin 
manifestările lor exterioare, prin dialog sau prin vorbirea directă. 

Nu există, în cronică, un portret propriu-zis al lui Constantin 
Brâncoveanu, pentru că figura acestuia se alcătuieşte treptat, din 
întreaga cronică, din gesturi şi replici, din gânduri şi reacții externe. Pe 
de altă parte, cronicarul alternează imaginile de ansamblu cu detaliile 
surprinse în mişcare vie şi în expresia verbală a personajelor lor. 
Dinamismul unor pasaje dovedesc simţul de observaţie şi de redare a 
mişcărilor vieţii, care se reflectă şi în tipul de frază utilizată, pentru că 
autorul foloseşte din ce în ce mai mult construcţiile cu subordonate cu 
un volum sintactic mai amplu. 

În textul cronicii vorbirea directă şi vorbirea indirectă 
interferează, precum în proza modernă, după cum, de multe ori 
scenele sunt descrise în maniera unor reportaje de epocă. Şi în această 
cronică predomină notele de realism şi de dramatism, alternarea 
scenelor de masă cu portretele individuale, preocuparea pentru decor 
sau prezenţa detaliului anecdotic. 

Unul dintre cei mai importanți cronicari munteni este Radu 
Popescu (1665-1729), autor al cronicii intitulate Istorile domnilor 
Țării Româneşti, care cuprinde trei părți distincte, deosebite prin 
diferenţele stilistice şi de structură. Prima parte, reia unele cronici 
anterioare şi este un text tipic pentru cronicile de curte, redactat 
ulterior pe baza unor însemnări, a unor legende fără o continuitate 
prea pronunţată. Celelalte două părți poartă amprenta apăsată a unei 
intenționalități artistice, dar şi amprenta personalităţii autorului. 

Prima parte, care conține evenimente de la descălecatul lui 
Radu Vodă până spre epoca contemporană, autorului, se 
caracterizează printr-un stil simplu, o expunere clară, materia cronicii 
fiind împărţită în capitole şi subcapitole. În partea a doua se reflectă 
sentimentele de antipatie față de familia Cantacuzinilor, aici 
tonalitatea devine pamfletară, iar portretele au o alură caricaturală. 
Elementele oralității sunt mai frecvente şi mai concludente; autorul 
reproduce întocmai o scenă, în toate detaliile ei, redând cu exactitate 
vorbirea personajelor. 

În cadrul cronicii pot fi identificate naraţiuni, care sunt în fond 
nuvele, schiţe, reportaje sau anecdote, în care autorul utilizează 
frecvent figuri de stil sau modalităţi artistice: epitetul, comparaţia, 

dialogul, portretizarea, ironia, pamfletul. G. Țepelea afirma că 
“majoritatea genurilor şi procedeelor literare se găsesc în faşă la acest 
cronicar muntean. Exprimarea cronicarului se eliberează de tiparul 
limbajelor bisericeşti, sau al relatării istoriografice riguroase, 
realizându-se o expunere plastică, expresivă, ce are la bază limbajul 
popular”. 

Radu Popescu evită portretul în stil clasic, preferând să redea 
fapte semnificative care ilustrează o anume trăsătură de caracter. 
Cronicarul priveşte istoria ca pe un spectacol, iar viaţa e înfăţişată ca o 
scenă de teatru pe care evoluează oameni reali. 


Oralitate şi spirit polemic în cronicile muntene 


În Țara Românească, la sfârşitul secolului al XVII-lea şi 
începutul secolului al XVIII-lea este situată perioada de înflorire a 
istoriografiei medievale. Cronicile devin mai numeroase şi cu un 
conținut mult mai diversificat. Conţinutul lor este mai bogat şi mai 
variat: metodele utilizate în expunerea faptelor istorice sunt altele 
decât cele din trecut, mai pătrunzătoare, mai rafinate, în timp ce arta 
literară a cronicilor atinge culmi ale expresivității şi plasticității 
stilistice. 

Deşi tradiţia scrierii cronicilor în comparaţie cu Moldova nu 
este atât de bogată, şi în Ţara Românească perioada de înflorire a 
istoriografiei — sfârşitul secolului al XVII-lea şi începutul secolului al 
XVIII-lea — are în urma ei o îndelungată experienţă de înţelegere, 
interpretare şi scriere a istoriei. 

Însuşi caracterul parţial de compilație a două dintre cele mai 
mari cronici ale acestei perioade (Letopiseţul cantacuzinesc şi Cronica 
lui Radu Popescu) — în componenţa cărora au intrat numeroase cronici 
mai mici demonstrează în mod peremptoriu existența unei vechi 
tradiţii de scriere a istoriei. 

Pe lângă acestea, alte cronici, cum ar fi de pildă cronica 
domniei lui Mihai Viteazul întocmită la sfârşitul secolului al XVII-lea 
de Teodosie Rudeanu şi apoi, în primele decenii ale secolului al XVII- 
lea, cronograful în limba română al călugărului Moxalie (prima scriere 
istorică în limba română păstrată în mod autonom) subliniază faptul că 
societatea medievală din Țara Românească simţea necesitatea acestui 
tip de literatură şi că, totodată, poseda capacitatea de o satisface. De 

aceea, cronicile muntene sunt cu totul altceva decât un capitol — dintre 
cele mai bogate şi mai interesante — al istoriei scrisului istoric în limba 
română, în evul mediu. 

Pe de altă parte, neglijarea o perioadă mai lungă de timp a 
istoriografiei muntene — considerată nu numai prea partizană ca 
atitudine, dar şi lipsită, din această cauză, de prestigiu artistic —, a fost 
cu siguranță o eroare, căreia i-au pus capăt George Călinescu şi 
Nicolae Cartojan. Cu toate acestea, nici supraevaluarea cronicilor 
muntene nu este un fapt pozitiv, căci exegeza istoriografiei riscă să 
construiască cele mai hazardate ipoteze pe acest teren mai puțin 
străbătut. O astfel de cercetare din unghi retoric, consacră zeci de 
pagini alcătuirii modeste a lui Radu Greceanu care ar ilustra 
exigenţele clasice ale encomiasticii, dar condamnă foarte sever 
ideologia mult mai înzestratului autor al Anonimului Brâncovenesc. 

Istoriografia Ţării Româneşti ne este cunoscută azi abia sub 
forma pe care a îmbrăcat-o la sfârşitul secolului al XVII-lea, adică 
prin cele două cronici ale facţiunilor boiereşti ce rivalizau pentru 
cucerirea puterii şi-şi reprezentau, prin argumente istoriografice mai 
mult sau mai puţin documentate, drepturile lor: Letopisețul 
Cantacuzinesc şi Letopiseţul Bălenilor. 


Letopisețul Cantacuzinesc 


Cronica alcătuită de către un anonim din vremea lui Matei 
Basarab reprezintă un real progres față de cronicile slavone şi de 
acelea ale lui Mihai Viteazul, care au precedat-o, fiindcă leagă 
prezentul cu întreaga povestire a istoriei țării; ea este prima cronică a 
Țării Româneşti. Cu toate acestea, rămâne o cronică feudală, cu un 
început legendar şi cu o relatare care comportă o continuare fără 
concluzii. Cronicarul înregistrează numele a numeorşi boieri, cei care 
şi-au slujit cu credință domnul şi ţara, destinați să fie păstraţi în galeria 
de pilde istorice pentru posteritate. 

Autorul Letopseţului cantacuzinesc a scris cronica în mai 
multe fragmente: se pot recunoaşte măcar trei părţi, una dintre ele 
fiind povestirea despre uciderea lui Constantin postelnicul, plăsmuită 
la câţiva ani după tragicul eveniment, a doua până la izbânda 
Cantacuzinilor, la urcarea pe tron a lui Şerban Vodă, a treia, domnia 
lui Şerban, scrisă într-o tonalitate mai vehementă. După stil şi după 

nivelul de cultură al autorului, toate aceste părți par să fie opera unuia 
şi aceluiaşi scriitor, un grămătic pus în slujba Cantacuzinilor. 

Letopiseţul cantacuzinesc reprezintă ideologia socială şi 
politică a unei părți a marii boierimi, în luptă cu altă parte a aceleiaşi 
boierimi, animată, totuşi, de aceleaşi idei, care au la bază interese 
egoiste de clasă. 

Valoarea literară şi expresivă a letopiseţului este în funcție de 
contextul şi de motivațiile pentru care a fost alcătuit. Orizontul 
ideologic şi literar al cronicarului, care scrie din porunca stăpânilor 
săi, este relativ limitat. Limba are puţine slavonisme, cu caracter 
stereotip (dni, stari etc.), e o limbă curentă şi cursivă, aşa cum o putea 
mânui un diac de cancelarie, fără prospeţime poetică, dar cu 
simplitatea care nu cuprinde retorică savantă ori fraze construite în stil 
ornamental. Numai în clipe de iritare ori exasperare cronicarul recurge 
la cuvinte acide ori la expresii tari, ca atunci când relatează despre 
răscoala seimenilor împotriva boierilor “turbați ca nişte porci făr de 
ruşine”. 

În schimb, stilul polemic, invectiva, combaterea vehementă a 
adversarului pot fi considerate necesare într-o scriere de acest tip. 
Polemica nu este organizată ca o argumentaţie sau o pledoarie, ci în 
favoarea celor susținuți şi aprobaţi de autor, ce invocă sprijinul 
divinității pentru actele şi faptele lor, în timp ce pentru duşmani sunt 
rezervate invectivele cele mai acerbe. 

Citatele din Biblie sunt inserate nu numai pentru finalități 
morale, ci şi pentru a determina o situație, pentru a caracteriza, prin 
comparaţie, o faptă sau o situație. Nu lipsesc, de asemenea, citate din 
operele părinților bisericii, Vasile cel Mare, loan Hrisostomul ş.a. Cu 
alte cuvinte, cronicarul, necunoscând operele scriitorilor laici din 
Europa, străin de ideile umanismului, îmbracă polemica sa în expresia 
literaturii religioase, considerând că în acest fel va conferi cauzei 
apărate mai multă solemnitate şi gravitate. 

Bineînţeles că în această cronică nu lipseşte invectiva directă 
împotriva adversarilor, după cum e prezent şi elogiul adus calităților 
excepţionale ale celor pe care cronicarul îi slujeşte. Întreaga grupare 
de boieri adversară Cantacuzinilor este pentru acest scriitor o “ceată 
spurcată”. 

Dimpotrivă, Constantin Cantacuzino este “cel înţelept”, căci, 
cum scrie cronicarul, “avut-au săraca de ţară noroc pentru acel om 


108 


Istoria limbii române literare 


bun, carele sta în toată vremea pentru binele ei”. Acest tip de polemică 
nu are darul de a persuada decât pe cei care erau convinşi dinainte, 
deoarece nu se arată de ce sunt unii apăraţi de Dumnezeu, buni şi 
folositori țării, în timp ce ceilalți sunt doar unelte ale răului şi ale 
forțelor malefice. 

În general, stilul este ornat cu proverbe, al căror scop este 
întotdeauna cuprinderea într-o caracterizare generală a unui fapt izolat 
care trebuie scos în relief, fapt ce denotă un fel de a gândi popular. 
Proverbul este de obicei modalitatea prin care poporul fără cultură 
cărturărească trece de la particular la general. În cronica muntenească, 
spre deosebire de cele moldoveneşti, proverbele sunt rare, cu toate 
acestea se întâlnesc câteva, dintre cele mai reprezentative. 

O cronică trebuie judecată în primul rând prin funcționalitatea 
pe care o îndeplineşte, anume aceea de a înregistra faptele istorice şi 
de a le ierarhiza prin introducerea unei perspective asupra lor. Această 
funcţie o duce la îndeplinire şi Letopisețul cantacuzinesc, fără însă a 
atinge culmi literare spectaculoase. 


Cronica Bălenilor 


Cronica Bălenilor este, într-o anume măsură, un răspuns dat 
Letopiseţului cantacuzinesc, cu scopul de a se arăta că facțiunea 
boierească condusă de Băleni, prin conduita sa patriotică, prin 
autoritatea ce o exercita asupra boierilor era singura îndreptățită să 
cârmuiască țara, care, din păcate, căzuse în mâinile unor oameni 
hrăpăreţi, intriganţi, de o cruzime extremă. 

Construcţia cronicii este similară cu aceea a adversarilor: este 
o cronică feudală, care debutează cu prezentarea figurii primului domn 
al Țării Româneşti, Radu Negru şi, la fel cu Letopisețul cantacuzinesc, 
reproduce vechile cronici ale țării, după care urmează, începând cu 
anul 1660, cronica facțiunii boiereşti. Cronica Bălenilor, aşa cum 
reiese din tonul polemic, din vehemența stilului şi a expunerii, din 
pasiunea cu care e redactată, se arată a fi o scriere compusă în mijlocul 
confruntărilor, o armă de luptă a facțiunii boiereşti. 

Este caracteristic faptul că şi această cronică, ca şi cea 
cantacuzinească, se încheie cu episodul căsătoriei domniţei Smaragda, 
fiica lui Şerban Vodă, cu Grigore Băleanu, în anul 1688, moment care 
a pecetluit împăcarea dintre cele două grupări care erau învrăjbite de 

douăzeci şi cinci de ani. Ca şi Letopisețul cantacuzinesc, cronica 
rămâne anonimă, voit anonimă, pentru că a fost redactată de un 
grămătic, un mic boier din facțiunea Bălenilor, cu alte cuvinte 
cronicarul patronat de “clan” nu avea dreptul la titlul de autor. 

Pe de altă parte, în Cronica Bălenilor cititorul nu va întâlni 
lungi citate din cărțile bisericeşti, adesea în limba slavonă, citate care 
erau destul de frecvente în Letopisețul cantacuzinesc. Cronicarul nu 
scrie pentru a compara teme morale, sau pentru a face analogii între 
povestea vremii sale şi timpurile biblice. 

El scrie numai ca să spună ceea ce a văzut şi cum a înţeles 
faptele. ÎL interesează, aşadar, aspectele exterioare, deşi nu le descrie 
în mod plastic, ci se mulţumeşte să le constate: “Doamna era 
îmbrăcată în haine frânceşti foarte frumoase şi într-acela chip au fost 
până au intrat în Bucureşti: deci au lepădat hainele acelea şi au luat 
rumâneşti”. În acest tip de fragmente, cel care vorbeşte e un spectator, 
căruia îi face plăcere să expună şi aspecte din afara istoriei politice şi 
polemice, pe care era nevoit să o compună. 

Letopiseţul cantacuzinesc a fost continuat de acelaşi autor sau 
de altul până în anul 1690, în timp ce Letopisețul Bălenilor a ajuns 
până la anul 1699. Interesant de remarcat este faptul că nici una dintre 
aceste cronici de partidă nu au fost aprobate de noul domnitor, 
Constantin Brâncoveanu. Sarcina de a scrie cronica domniei sale a 
fost încredințată unui erudit, elenistul Radu Greceanu, unul dintre 
traducătorii Bibliei de la Bucureşti. Cronica logofătului Radu 
Greceanu se ocupă numai de anii domniei lui Constantin Brâncoveanu 
(1688-1714) şi este o cronică oficială de curte, scrisă din porunca şi 
sub îndrumarea domnitorului. 

Având şi o predoslovie, cronica poartă titlul pompos 
Începătura istoriei vieţii luminatului şi preacreştinului domnului Țării 
Româneşti, lo Constantin Brâncoveanu Basarab-voievod, dă când 
Dumnezeu cu domniia l-au încoronat, pentru vremile şi întâmplările 
ce în pământul acesta în zilele măriii-sale s-au întâmplat. Cronica lui 
Radu Greceanu suferă, în marea ei parte, de monotonie, cu atât mai 
mult cu cât autorul nu are de relatat evenimente epice, ci întâmplări 
curente, lipsite de semnificaţie majoră. 

Ca toți cronicarii munteni, Radu Greceanu este foarte dotat cu 
arma satirei şi cu modalitățile pamfletului de o virulență deosebită. 
Spre exemplu, aga Bălăceanu îi apare cronicarului ca un om trufaş, 

care credea “în cai, arme, vitejii şi fandasii nebuneşti”. Soția lui 
Şerban Cantacuzino este denunțată ca fiind “sârbcă la fel ca Nicolae, 
fata Gheţii, neguțătorul de abale”, după cum chiar şi Dimitrie 
Cantemir este ponegrit ca “tălpiz”, “rău şi nebun”, cumplit. 

Cronica se opreşte cu puţin înainte de mazilirea şi execuţia lui 
Constantin Brâncoveanu, probabil, în acele tragice circumstanţe fiind 
ucis şi autorul cronicii. Un alt autor rămas neidentificat până astăzi a 
reluat /storia Țării Româneşti, de la 1688 până la 1717, într-o relatare 
mult mai vie, atribuită şi ea într-o vreme lui Radu Popescu. 

Autorul, după toate aparențele un reprezentant al micii 
boierimi, poate un mic dregător, nutreşte o oarecare simpatie pentru 
Constantin Brâncoveanu, dar este liber de orice obligaţie exterioară, 
pentru că el nu scrie în tonalitate encomiastică, precum Radu 
Greceanu, ci redactează, mai degrabă, un memorial, o cronică 
personală, bazată nu pe însemnări de cancelarie, ci pe mărturii 
contemporane şi observaţii proprii. Cronica anonimului brâncovenesc 
se încheie cu venirea la tronul țării a lui loan Vodă Mavrocordat, în 
luna martie a anului 1717. 

Arta literară a cronicilor este vie, de o vădită naturaleţe şi 
limpezime, actuală, legată de realităţile acelei vremi din ce în ce mai 
îndepărtate, mai străină de canoanele estetice medievale, care fac ca 
arta medievală să fie atât de rigidă, de canonică, de lipsită de relieful 
vieții. 

Cu câte un cuvânt bine nimerit, cu o metaforă izbutită, 
cronicarii recreează o întreagă atmosferă, plastică şi colorată, 
necontrafăcută şi de o extremă disponibilitate stilistică şiexpresivă. Pe 
de altă parte, cronicarii munteni vădesc o predilecție deosebită pentru 
ironie, o ironie ascuţită, persiflantă, nu lipsită de virulenţa vorbei iuți, 
ironie menită adesea să scoată în relief trăsăturile caracteristice ale 
oamenilor sau ale situațiilor. De pildă, generalul Heisler, deloc 
îndrăgit de autorul Istoriei Țării Româneşti de la octombrie 1688 până 
la martie 1717 era “mânios ca un urs împuşcat...”. 

Austriecii, de asemenea puțin simpatizaţi de autor s-au 
comportat, spune acesta, într-o luptă cu turcii astfel: “...şi zic cei ce au 
fost acolo că-şi bătea joc nemţii, tinzând mâinile în sus să prinză 
gloanţele; însă nădejdea lor a fost deşartă”. 

Toate aceste relatări conferă stilului cronicii muntene vigoare, 
o robusteţe care-l fac într-adevăr să fie un stil evocator şi referenţial, 


111 


Istoria limbii române literare 


de mare impact asupra cititorului de astăzi. Pe de altă parte, cronicarii 
munteni procedează adesea ca nişte adevărați gazetari, consemnând în 
câteva cuvinte, foarte expresive, într-o cromatică vie, evenimentele 
care țin de viaţa obişnuită, cotidiană a oamenilor pe care, în acest fel o 
putem cunoaşte mai bine. 

Sunt descrise aici, de asemenea, diverse calamităţi naturale 
(furtuni cu trăznete, invazie de lăcuste, secete, inundaţii, cutremure 
etc.). de cele mai multe ori, aceste adevărate “reportaje” cu privire la 
calamitățile naturale ne oferă informaţii şi despre evenimente istorice 
ori politice. În general, tendința de obţinere a efectului literar prin 
folosirea artificiului expresiv este destul de vădită la cronicarii 
munteni. 

G. Călinescu surprinde, în Istoria literaturii române de la 
origini până în prezent, particularitățile stilistice ale cronicarilor 
munteni, mai ales în planul verbalității, al cuvântului încărcat de 
expresivitate literară pregnantă: “Cronicarii munteni n-au arta 
portretistică a moldovenilor, în schimb, graţie limbii lor nervoase, a 
repeziciunii munteneşti, ei pot dramatiza mai viu, mai familiar. 
Prinderea lui Pârvul Vistierul de către beşlii, sub cort când Mihnea 
vodă zise turceşte vurşughidi (lovire), fioroasa ucidere de către acelaşi 
a altor boieri în sunetele tabulhamalei, isprăvile lui Ştefăniţă Lupul 
care punea pe boieri călare pe cai fără frâu până ce-i dădea într-un 
heleşteu şi altele sunt dintre acele tablouri istorice de mare frenezie 
epică”. 


Numai cronica anonimului brâncovenesc şi aceea a stolnicului 
Constantin Cantacuzino au caracter independent, ultima fiind mai 
degrabă o lucrare de istorie. Cronicile muntene, deşi au mai puţin 
caracter narativ sau descriptiv ca cele moldovene, dau totuşi o imagine 
interesantă a epocii feudale, chiar dacă adevărul istoric trebuie uneori 
dedus. Sub raport literar, cronicile muntene constituie întâiele noastre 
pamflete şi, prin vioiciunea expunerii sau vehemența expresiei, 
Letopiseţul Bălenilor, Anonimul brâncovenesc şi cronica lui Radu 
Popescu se ridică până la nivelul artistic al lui Neculce, după cum, 
prin căldura şi seriozitatea demonstraţiei, Constantin Cantacuzino face 
trecerea de la Miron Costin la Dimitrie Cantemir, de la cronică la 
istorie, în spirit înaintat, umanist”. Cronicarii munteni au reprezentat, 
în evoluţia literaturii române, o etapă de incontestabil interes, prin 

limbajul de o expresivitate şi plasticitate deosebite, dar şi prin darul 
evocării şi al descrierii extrem de bine reliefate. Concluzionând, se 
poate afirma că istoriografia munteană originală îşi face apariția mai 
târziu decât cea moldoveană, în a doua jumătate a secolului al XVII- 
lea. Al. Piru consideră că “cele două prime cronici anonime, 
Letopiseţul Cantacuzinesc şi Letopiseţul Bălenilor sunt scrieri de 
compilaţie cu o parte finală polemică, reprezentând interesele a două 
facțiuni politice rivale. Cronica lui Radu Greceanu şi cronica lui Radu 
Popescu sunt cronici oficiale, de curte, una în serviciul lui Constantin 
Brâncoveanu, alta în serviciul lui Nicolae Mavrocordat. 

Literatura religioasă, cronicile din Moldova şi Muntenia au 
creat momentul de început al literaturii române. Dacă secolul al XVII- 
lea e secolul triumfului scrisului în limba română, secolul al XVII-lea 
poate fi considerat veacul naşterii conştiinţei literaturii române. 
Letopiseţele, care s-au născut din sentimentul datoriei față de istoria 
neamului, creează unele modele narative ce vor fi valorificate de 
scriitorii de mai târziu. O serie de procedee şi tehnici literare apar 
pentru prima dată în naraţiunile istorice: portretul, descrierea, 
naraţiunea, dialogul, interogaţia retorică etc. De asemenea, cronicarii 
vor afirma câteva idei esențiale pentru identitatea etnică a românilor: 
romanitatea poporului român, continuitatea şi unitatea sa. 

CAPITOLUL V 


DIMITRIE CANTEMIR — ASPECTE ALE LIMBII ROMÂNE 
LITERARE 


Dimitrie Cantemir a dezvoltat într-un mod original limba literară din 
epoca veche, atât în domeniul istoriografiei, cât şi în acela al literaturii 
filosofice şi artistice. Dintre lucrările lui Dimitrie Cantemir, Divanul sau 
gâlceava înţeleptului cu lumea sau giudețul sufletului cu trupul a fost tipărită 
la laşi în anul 1698, iar Istoria ieroglifică (un roman alegoric cu caracter de 
pamflet politic) şi Hronicul vechimei a romano-moldo-vlahilor s-au păstrat 
în muanuscrisul original al autorului, fiind publicate târziu, în 1883, 
respectiv 1836. Născut la 26 octombrie, ca fiu al domnului Constantin 
Cantemir, Dimitrie Cantemir e prima personalitate de formaţie şi vocaţie 
enciclopedică din cultura românească. Studiază în ţară şi la Constantinopol, 
însuşindu-şi principiile culturii greco-latine şi ale filosofiei. După o domnie 
de o lună, Cantemir ia din nou calea exilului, la Constantinopol. Revine la 
tron în 1710, dar după bătălia de la Stănileşti (1711) e nevoit să plece la 
Moscova. Moare la 21 august 1723, după ce în 1714 fusese ales membru al 
Academiei din Berlin. 

Prima carte a lui Cantemir e Divanul sau gilceava înțeleptului cu 
lumea (1698) un tratat de etică, poate primul eseu din literatura română. 
Această lucrare e concepută sub forma unui dialog polemic între spirit şi 
trup, fiind un compromis între dogma religioasă şi gândirea filosofică. N. 
Manolescu consideră că, “acestui carpe diem al lumii îi răspund lamentațiile 
Înţeleptului pe tema vanitas vanitatum, aceeaşi din poemul costinian, în 
variante de o fantezie superbă, după obiceiul lui Cantemir de a multiplica 
orice motiv în infinite oglinzi paralele”.A doua lucrare a lui Dimitrie 
Cantemir, apărută la Constantinopol în 1700, în limba latină, are titlul 
Imaginile ştiinţei sacre care nu se poate zugrăvi (tradusă parţial în limba 
română sub titlul Metafizica). O altă lucrare importantă e Logica (scrisă în 
limba latină, în 1701) o lucrare cu caracter didactic; Cantemir e şi autorul 
unui Tratat de muzică turcească (1703). 

În domeniul istoriei, Cantemir e autorul mai multor lucrări. Una 
dintre cele mai importante e Creşterea şi descreşterea Curţii Otomane, în 
care sunt înfăţişate cauzele prosperității şi ale declinului Imperiului Otoman. 
Viaţa lui Constantin Cantemir reprezintă fie un capitol anticipat din 
Hronicul vechimii a romano-moldo-vlahilor, fie o biografie independentă a 
tatălui lui Dimitrie Cantemir. 

Hronicul vechimei a romano-moldo-vlahilor, apărută în 1718, este 
“opera unui Haşdeu al veacului XVIII, cu un plan utopic şi nerealizat, în care 
autorul îşi pune deodată mai multe întrebări decât şi-au pus toţi înaintaşii lui 
într-ale istoriei naționale la un loc” (N. Manolescu). 

Lucrarea lui Dimitrie Cantemir e importantă în primul rând prin 
varietatea documentației folosite, dar şi prin cercetarea istoriei Moldovei 
dintr-o perspectivă mult mai largă, prin integrarea ei în context european. De 
asemenea, Cantemir a subliniat rolul care revine cauzalității în derularea 
evenimentelor istorice (“Nici un lucru fără pricină să se facă nu poate”). Altă 
lucrare, cu caracter teologic, este Sistema religiei mahomedane. 

Descrierea Moldovei (1716) e o lucrare cu caracter monografic în 
care e prezentată ara Moldovei sub aspect geografic, etnografic şi 
lingvistic. 

Cartea este structurată pe 3 părți: 

1) o descriere a florei, faunei şi formelor de relief specifice 
Moldovei; 

2) descrierea tradiţiilor, a obiceiurilor de înscăunare şi mazilire a 
domnilor; 

3) observaţii cu privire la graiul şi scrierea moldovenilor (Cantemir 
afirmă că moldovenii au folosit mai întâi alfabetul latin, pentru ca mai apoi 
să-l adopte pe cel chirilic). Lucrarea e importantă şi prin faptul că, la sfârşitul 
ei, se află prima hartă a Moldovei, conținând şi primele observaţii şi 
interpretări etnografice din literatura română. 

Istoria ieroglifică, elaborată într-un timp relativ scurt (în 1705) are 
aspectul unui pamflet politic în care autorul îşi propune să demaşte 
disensiunile dintre familiile boiereşti aflate la putere în Moldova şi Țara 
Românească, dar şi rolul nefast jucat de Poarta Otomană în politica şi în 
viața acestor două ţări, totul expus într-un limbaj alegoric, cu personaje 
preluate din lumea fabulelor. 

Scriitorul se dovedeşte aici un fin psiholog, un observator foarte 
atent al comportamentului uman, dar şi un fantezist înzestrat, capabil să 
asocieze unor moravuri omeneşti măşti animaliere. În Istoria ieroglifică se 

relatează lupta dintre animalele din ţara patrupedelor şi vieţuitoarele din ţara 
păsărilor. 

Opera lui Cantemir poate fi asemănată cu o epopee eroi-comică în 
proză. E semnificativă verva narativă a scriitorului, dar şi capacitatea sa de a 
figura simbolic stările afective ale personajelor sale. George Călinescu 
sublinia, în acest sens că “aceste eleghii căielnice şi trăghiceşti cu toată 
mecanica retorică, pe care însă o cultivă Shakespeare, sunt primele adevărate 
poeme române. Cantemir are talent, evident în muzica frazei, în ideea de a 
percepe concret figurile simbolice ale constelaţiilor. Cronicarii au farmec 
lingvistic, Cantemir e scriitor, creator, aducând idei şi combinaţii”. 

Personajele Istoriei Ieroglifice, evoluează pe o vastă scenă 
imaginară, risipindu-şi verva în tirade sau monologuri izvorâte dintr-o foarte 
limpede putere de invenţie. Acţiunile personajelor sunt pur verbale, căci în 
viziunea lui Cantemir scrierea “voroavă neîncetată ieste”. 

Uneori, unele personaje au revelaţia propriei lor condiţii minate de 
precaritate şi de perisabilitate: “Toţi nişte atomuri putezritoare suntem, toți 
din nemică în ființă şi din ființă în putregiune pre o parte călători şi trecători 
ne aflăm, una numai rămâietoare şi în veci stăruitoare să ţină şi ieste, adecă 
sfărşitul carile în bunătate se plineşte”. 

După cum observă Al. Piru, “motivul fortunei e interpretat de 
Cantemir nu numai în sensul caducităţii, ci şi în acela de cult al seninătății în 
fața încercărilor sorții, ba chiar în sensul de exploatare subtilă, după 
exemplul Principelui lui Machiavelli, a împrejurărilor favorabile”. 

Scriere foarte complexă, şi de aceea dificil de clasificat într-o anume 
tipologie, Istoria ieroglifică, a fost numită “lucrare morală filozofică”, 
“satiră politică” de A.D. Xenopol, “roman istoric” sau “carte de memorii” 
(N. lorga), pamflet politic etc. P.P. Panaitescu apreciază că Istoria ieroglifică 
este “roman social, memorii şi roman de aventuri — toate acestea la un loc, 
cu precizarea numai că modul în care toate acestea se realizează e unul 
perpetuum alegoric”. 

Recursul la alegorie e justificat oarecum prin intenția polemică la 
adresa contemporanilor şi dezvăluie preferința lui Cantemir pentru această 
specie literară ambiguă şi aluzivă. 

Din punct de vedere al conținutului, cartea redă un conflict legat de 
succesiunea puterii în Moldova, deschizându-se cu adunarea de la 
Arnăutehioi, lângă Adrianopol, din 1703, a reprezentanţilor boierimii 
muntene şi moldovene, adunare ce-şi propune să aleagă noul domn al 
Moldovei. Scriitorul îi aşază în scenă în această primă parte pe eroii cărții, 

lăsîndu-i să se prezinte prin intermediul unor discursuri nesfârşite. După 
investitură, intervine o înţelegere între domnii şi boierii celor două state, 
îndreptată împotriva fraților Antioh şi Dimitrie Cantemir, complotul fiind 
însă dejucat de o răscoală a claselor mijlocii, care erau nemulțumite de 
amestecul lui Constantin Brâncoveanu în Moldova. 

Motivele conflictului dintre boierimea moldoveană şi cea munteană 
le reprezintă dorinţa de putere şi lăcomia. Personajele din Istoria ieroglifică 
se abandonează plăcerii de a rosti, scopul  divanului fiind amânat la 
nesfârşit, autorul având prilejul de a-şi demonstra “deprinderea 
retoricească”. 

Textul Istoriei ieroglifice poate fi abordat şi dintr-o perspectivă 
social-politică şi filozofică, pentru că în substanţa cărții găsim idei legate de: 
crearea lumii, structurarea materiei, mișcarea ciclică a materiei, 
superioritatea experienței, rolul primordial al rațiunii în cunoaşterea de sine a 
individului etc. 

De asemenea, Cantemir se referă şi la probleme legate de 
organizarea statului. Tirania şi monarhia, domnia ereditară, importanța 
divanului (sfatului) ţării; însemnătatea sfetnicilor în conducerea țării, 
alegerea dregătorilor înţelepţi şi cinstiți. Se fac referiri şi la intrigile şi 
comploturile din acea perioadă, autorul conturând, cu vervă epică şi satirică, 
o întreagă şi diversă galerie de portrete din societatea epocii. 

Prin toate aceste aspecte evocate şi descrise cu deplină veridicitate, 
Istoria ieroglifică este, cum observă N. Stoicescu, “un izvor unic pentru 
studiul mentalități societății româneşti de la sfârşitul evului mediu”. Dacă 
din punct de vedere al exactităţii faptelor Istoria ieroglifică trebuie privită cu 
rezerve, fiind o scriere cu caracter polemic şi pamfletar, în privinţa descrierii 
instituţiilor feudale şi a relaţiilor sociale găsim în cartea lui Cantemir 
informaţii foarte preţioase, tocmai datorită faptului că nu avem de a face cu o 
cronică minuțioasă, obiectivă şi analitică, ci cu o operă literară ce-şi propune 
să redea atmosfera acelui timp, culoarea de epocă. 

Fără să fie o lucrare filosofică, Istoria ieroglifică conţine numeroase 
idei filosofice şi social-politice, chiar dacă acestea sunt expuse într-un limbaj 
greoi. Astfel, Cantemir îşi exprimă idei despre teoria existenței, teoria 
cunoaşterii, logică, psihologie, etică, despre unele probleme legate de 
conducerea statului. 

Personajele pe care autorul le introduce în opera sa au un suport real 
şi o individualitate a lor pe care scriitorul ştie cum să o pună în lumină, prin 
sublinierea unor detalii revelatoare. Se întâlnesc, de asemenea, în opera lui 

Cantemir numeroase “sentențe”, enunțuri cu caracter aforistic. Ele sunt fie 
idei personale ale scriitorului, fie împrumutate din folclor sau din culegerile 
de sentinţe cu caracter filosofic şi moral, mult răspândite în acea perioadă. 

În ceea ce priveşte viața socială, Cantemir transpune ideea de 
cauzalitate din concepția despre lume, conjugată foarte strâns cu viziunea 
eticii creştine. Astfel, în timp ce afirmă libertatea de acţiune a omului, 
Cantemir consideră totuşi că toate depind de voinţa divină: “tot lucrul 
muritorilor, din voia slobodă purcede, iară sfârşitul cu bine a să vădea, din 
cele de Sus să aşteaptă”. 

În concepţia sa despre lume, Cantemir acordă omului o importanţă 
deosebită. În cadrul lumii create de forța divină omul ocupă un loc central. 
Pe de o parte, omul se supune determinismului lumii naturale, iar pe de altă 
parte este şi asemănător Divinităţii, deoarece este înzestrat cu un suflet 
“înţelegătoriu”, care face din el o ființă morală, capabilă să-şi conducă 
faptele pe linia binelui. 

Această perspectivă etică prin care e privită ființa umană îl 
determină pe scriitor să introducă în substanța cărţii sale o serie de povestiri 
cu caracter moralizator din care se desprinde ideea că în viaţă socială nici o 
greşeală nu rămâne nepedepsită. Cu toate acestea, omul nu e privit doar ca 
un instrument orb, în puterea şi la discreţia fatalităţii. 

Cantemir observă ființa umană şi în procesul creației, al muncii, ca 
transformator şi modelator al materiei. În opinia sa, Cantemir are prilejul să 
contureze diferite caractere şi să teoretizeze etic pe marginea unor exemple 
din viaţa de toate zilele, oferite de faptele contemporanilor săi, în prezentarea 
cărora scriitorul adoptă o atitudine critică, uneori chiar vehementă. Cu alte 
cuvinte, etica lui Cantemir, aşa cum se oglindeşte ea în Istoria ieroglifică nu 
mai este o simplă mânuire de idei moral-teologice, precum în Divanul sau 
gâlceava înțeleptului cu lumea, ea este expresia unei atitudini active şi 
constructive, izvorând din cunoaşterea realităților vremii. 

În concepţia lui Cantemir, statul trebuie să însemne o monarhie 
autoritară şi centralizată, care să se bazeze însă pe ideea de dreptate socială şi 
să pună capăt oligarhiei marii boierimi. Concepţia despre stat şi organizarea 
sa conţine şi unele idei valoroase precum: accentuarea puterii domneşti în 
fața boierilor, conlucrarea unitară între domn şi boieri pentru întărirea puterii 
statului, importanţa legilor şi a libertăţii individuale. 

Istoria ieroglifică e, pe de altă parte, şi un roman autobiografic, 
pentru că cititorul găseşte aici o profundă sensibilitate umană, în cele mai 
intime aspecte ale sale, proiectată pe un fundal social şi istoric. 

Pildele, cugetătorile, proverbele din Istoria ieroglifică sunt culese în 
mare parte din literatura universală; întâlnim, astfel, citate din Horaţiu, 
Homer, Hesiod, Sf. Augustin etc. Prin Istoria ieroglifică cititorul surprinde 
însă şi o strânsă legătură între Cantemir şi literatura română veche sau 
literatura populară. 

Portretele satirice evocate în /storia ieroglifică sunt remarcabile prin 
fineţe caracterologică şi prin plasticitatea descrierii unor detalii. Ilustrativ 
este portretul spătarului Mihai Cantacuzino, unchiul lui Constantin 
Brâncoveanu: “multe grăieşte, dară puține isprăveşte; la mânie iute, la foame 
nemăsurat ieste”. Întâlnim în această carte şi descrieri ale unor animale 
exotice, descrieri ale unor oraşe fantastice, dar şi narațiuni care ne introduc 
în viața de toate zilele a oamenilor simpli. 

Istoria ieroglifică e o carte cu nenumărate valenţe artistice, care pot 
fi descoperite la fiecare pagină. Planul lucrării e dens, iar faptele şi 
evenimentele nu sunt descrise în ordine cronologică. Nu de puţine ori, firul 
naraţiunii e întrerupt de proverbe, basme, cugetări şi expresii tipice, care 
sporesc interesul cititorilor. 

Semnificativă pentru Cantemir e năzuința spre un ideal expresiv, 
spre “iscusita limbă” la care tindea în scrierile sale şi Miron Costin. Istoria 
ieroglifică dezvăluie preferința autorului pentru acele efecte de contrast prin 
care sunt definite cele două lumi (a păsărilor şi a patrupedelor). Opera 
literară a lui Cantemir poate fi caracterizată printr-un spirit baroc, datorită 
teatralităţii unor evenimente şi fapte, datorită atenuării limitelor temporare şi 
spațiale. 

Autorul constată cu tristețe forţa răului într-o societate coruptă, 
pentru că în aceste ţări dominante au fost întotdeauna dezbinarea, lupta şi 
invidia. 

În domeniul stilului, ca formă, limba Istoriei ieroglifice se distinge 
net de limba cronicarilor şi a textelor religioase. Cantemir încearcă să creeze 
modalităţi noi de expresie literară. 

Domeniul în care scriitorul introduce termeni noi e cu preponderență 
cel filosofic, unde terminologia este împrumutată din limbile latină, greacă şi 
turcă. 

Opera lui Cantemir se caracterizează prin plăcerea rostirii, spiritul 
polemic şi argumentarea foarte riguroasă, la care se adaugă imaginaţia foarte 
bogată şi capacitatea de observaţie psihologică. În acest sens, Istoria 
ieroglifică ni se dezvăluie ca o creaţie cu multiple sensuri şi intenții 
filosofice şi morale. 

Doina Curticăpeanu observă că, dincolo de subiectul propriu-zis, 
importanţa cărţii stă în perspectiva mai largă asupra destinului uman, ceea ce 
conferă operei polisematism, pentru că “deschiderea şi dinamismul baroc ce 
o caracterizează, obligă pe cititor să-şi modifice unghiul de lectură, pentru că 
din orice punct am privi textul, el ne oferă de fiecare dată un alt spectacol.” 

Dimitrie Cantemir foloseşte cu abilitate modalități de expresie foarte 
diverse. Stilul operelor sale, mai ales în Istoria ieroglifică, e un stil alegoric, 
cu o succesiune de imagini bine structurate. În ceea ce priveşte procedeele 
stilistice folosite de Cantemir, se poate remarca bogăţia proverbelor, 
reflecțiilor şi zicătorilor, procedeu împrumutat din literatura turcă. 

De remarcat, de asemenea, fragmentele marcate de accentele ironice, 
dar şi de acumularea epitetelor. În istoria limbii române literare, Cantemir 
are meritul de a fi încercat, printre primii la noi, să pună bazele stilului 
ştiinţific. În acest scop, autorul face efortul de a prelua şi valorifica o 
terminologie specifică pentru ştiinţele sociale sau exacte (de exemplu, în 
domeniul social: avocat, democraţie, monarhie, tiranic, tractate). 

Această încercare a lui Cantemir de a formula un stil ştiinţific şi o 
frază savantă a rămas însă fără ecou în cultura românească, pentru că 
principalele lucrări ale sale scrise în limba română au intrat în circulaţie mult 
mai târziu. 

Scrierile lui Cantemir marchează începuturile stilului ştiinţific în 
evoluţia limbii române literare. Exprimarea sa e, de cele mai multe ori, 
savantă şi inedită, de o anume plasticitate a expresiei. 


Limba literară şi stilul 


Din punct de vedere al ortografiei, unele particularități grafice ale 
limbii lui Dimitrie Cantemir se explică prin influenţa savantă. Astfel este 
grafia cu zs în cuvinte precum răzsboi, a răzscumpăra etc. 

Reduplicarea consonantică imită modele din limba latină (afflându-se, 
sufferi, suppune, suppunere), în timp ce grafia cu e pentru I, în cuvinte ca 
den sau pren este arhaică, dar ea se poate explica şi prin faptul că scriitorul 
îşi dă seama că din şi prin sunt compuse cu de şi în, cu pre şi în. Exemple: 
den gios, denainte, pen, pre prejur etc. 

Din perspectivă fonetică, trăsături regionale apar în următoarele 
elemente: prezența lui a în cuvinte ca macar, i în să videm, monoftongarea 
diftongului ea (ivală, să-I mai trimată, vac, bat, să margă), prezenţa 
diftongului ie în mierare, mierat, mierare, mă mier. Palatalizarea labialelor 

este notată în escrierile lui Dimitrie Cantemir, însă uneori apar cuvinte cu 
consoana labială conservată (ar fi fost, hireş, hirişie), dar, de asemenea, apar 
cuvinte nepalatalizate (firescul, firesc, unei firi, fier).Trecerea lui v la h în 
hulpe, de exemplu, este un alt fenomen fonetic caracteristic textelor lui 
Dimitrie Cantemir, ca şi păstrarea celui de al doilea u în cuvântul surupa, 
fapt care se constituie în arhaism. 

La nivelul morfologiei, există câteva trăsături arhaice, precum 
prezenţa vocativului masculin nearticulat (0, şoaime, o, coarbe, ome). Se pot 
observa şi unele forme mai vechi, precum duroare sau mânu, cu pluralul 
mânule (“zidirea mânulor mele”), dar şi forma mână. Se mai poate spune că 
articolul posesiv invariabil a este o particularitate specifică graiului 
moldovenesc (““astronomii, adică a stelelor cunoscători”). 

În domeniul verbului, la indicativ prezent, persoana întâi şi a doua 
plural, apar formele blem, blemați, pentru, umblăm, umblați. Există, însă, şi 
unele forme mai vechi de perfect simplu, cum ar fi eu răspunși, dzişi, eu 
dziş, scoasem, vădzum, zisem, ajunsem, dar şi de mai mult ca perfect (au fost 
agiuns, au fost invitând pe Attila), sau cu valoare de imperfect (“pierdut aş fi 
fost toată nădejdea”). 

Din punct de vedere sintactic, datorită variatelor sale lecturi, 
Dimitrie Cantemir scrie de cele mai multe ori sub influența modelelor 
străine. Cea mai puternică influență străină a fost cea a limbii latine. De 
altfel, Cantemir vorbea şi scria în mod curent în limba latină, iar Hronicul 
vechimei a romano-moldo-vlahilor a fost scris mai întâi în această limbă şi 
abia mai apoi a fost tradus în limba română, după cum autorul însuşi 
mărturiseşte: “însă acestea toate fiind de noi în limba latinească scrise şi 
alcătuite, socotit-am că cu strâmbătate, încă şi cu păcat va fi, de lucrurile 
noastre deciia înainte mai mult streinii decât ai noştri să ştie. De care lucru 
acmu de izvoadă osteninţă luând, din limba lătinească iarăşi pe cea a noastră 
românească le prefacem”. 

Această cunoaştere şi utilizare a limbii latine explică topica uneori 
nefirească a frazei lui Cantemir şi aşezarea verbului la sfârşitul propoziției 
sau a frazei: “Însă înțeleptul călător ce face? Îşi vârtos urechile sale astupă” 
sau “În marea mărime a mirării mirându-mă şi uitându-mă stau” ori “Însă 
cătră aceasta încă mai ştim, precum că părerea scaunul adevărului a răsturna, 
sau locul a-l cuprinde, nici cum nu poate”. 

Există în textele lui Cantemir şi fraze retorice, care presupun un 
original latin. Influența turcă se precizează printr-o serie de procede stilistice 

şi de compoziţie preluate din literatura turcă, un mare număr de proverbe, 
exprimarea apologetică şi alegorică, preferința pentru ficțiune şi fantastic etc. 

Tot sub incidența influenței turceşti, apar şi unele construcţii 
nefireşti în limba română: “cinstite şi de trudă iubitoriule cititor, iată trei 
sprea sufletului dulce gustare ţi se întind mescioare”, “aşa a sufletului stat şi 
podoabă îţi privind socoteşte”, “atuncea şi corbul de uscate vinele goalelor 
ciolane clonțul şi-ar ciocăni”. 

Dimitrie Cantemir este, însă, şi un foarte bun cunoscător al limbii 
vorbite şi al folclorului; astfel, în operele sale există fragmente sau 
construcţii în care se resimte influenţa limbii vorbite. În acest fel se explică, 
în versurile la stema ţării, repetarea articolului: “l-au încoronatu-l/ l-au 
întemeiatu-l”. cunoaşterea limbii vorbite se vădeşte însă mai ales în folosirea 
anumitor elemente de vocabular, ca şi în recurgerea la unele procedee 
stilistice. 

În textele lui Dimitrie Cantemir se întâlnesc numeroase cuvinte din 
limba vorbită, care denotă cunoaşterea de către autor a graiurilor de la ţară. 
De altfel, în Descrierea Moldovei, autorul realizează o descriere a graiurilor 
vorbite în Moldova. Pe de altă parte, materialul lexical foarte bogat al 
lucrărilor în limba română ale lui Cantemir cuprinde un mare număr de 
elemente străine, culese de autor din diferite izvoare, din turcă, slavă veche, 
ucraineană, polonă, arabă, ebraică, persană, elină, neogreacă etc. 

La acest material lexical se adaugă cuvintele formate de Dimitrie 
Cantemir din patrimoniul limbii române, adică acele cuvinte compuse sau 
derivate. Preocuparea lui Dimitrie cantemir de a exprima în limba română 
orice noţiune îl apropie de scriitorii din prima jumătate a secolului al XIX- 
lea, care au introdus în limba română un număr considerabil de neologisme. 

În ceea ce priveşte împrumuturile, autorul Istoriei ierogilifice îi 
depăşeşte cu mult pe contemporanii săi prin bogăția materialului lexical 
împrumutat. 

Există, astfel, elemente specifice limbii vorbite: a amelița (“câte 
oarece şi pentru a altora au amelițat”), bărdăhan (bărdăhanul spărgându-i”), 
bişug (“pentru bişugul mierii”), brâncă (brânca leului”), brudatec (“şi mai 
vârtos, brudatecule, prin a mea pricină”), a buigui (“precum liliacul 
buiguieţte”), chiar (“ca când puterea sufletului chiară în priveala înţelegerii 
se înfige”), chiteală (“şi atâtea împotrivnice chitele a azi să învoiască”), 
ciudeasă (“mierare şi ciudeasă aduce”), duroare “Hameleonul într-atâtea 
duori ce se afla”), a dosluşi,(“neputând dosluşi de cine să fie scris”), fârtat 
(“nu cumva în prepus intri o fârtate”), a se olecăi (“unul către altul se 

olecăiră”), topsicat (“de carile lovit şi topsicat, acum cele mai de pe urmă 
duhuri trăgea”), vârtoapă (“şi adâncă peşteră de hârtoapă”), vitioană (“nici 
de grasă ân seamă băgând, nici de vitioană cevaşi milă având”), zmicea 
“cele de prin pregiur mlădiţe şi zmicele”), vipt (“carile a doa noapte viptul 
copt şi deplin le era a da”. 

În cadrul neologismelor, se poate aprecia că unele neologisme 
provin din limba latină, unele dintre acestea pătrunzând prin limba slavă: 
canțilar, continuaţie, consens, a explicui, fundament, instrument, a 
pretendelui, substituție. Există însă şi neologisme din limba greacă 
(archetyp, avtentic, ghenealoghie, hronolog, tomos, typ), germană (graf), 
slavonă (blagodarenie, blagorodnic, boz), polonă (herb, hloricar), rusă 
(nacealnic, oblastie), turcă (bigaz, cumbea, paic). 

În domeniul formării cuvintelor, xistă cuvinte formate cu -a 
(amână), compuse cu —și, dar şi formaţii proprii, adică termeni formaţi de 
Cantemir sau derivați de el din cuvintele limbii comune. (cârință, feldeință, 
firian, a informui, materiesc, nesimţitoreşte, păciulire, vios). 

Din punct de vedere stilistic, Dimitrie Cantemir foloseşte cu abilitate 
modalităţi de exprimare foarte diversificate. Stilul operelor sale, mai ales în 
Istoria ieroglifică, este un stil alegoric, cu o succesiune de imagini bine 
structurate: “Acestea într-acest chip prin câteva a nopţii ciasuri Inorogul cu 
Șoimul voroavă făcând, hameleon, precum mai sus s-a pomenit, la lăcaşul 
său ducându-se în vasul uluirii vetrilele gândurilor deşchidea, prin marea 
relelor socotele înotând, spre toate vânturile holburilor funele chitelelor 
întindea”. 

Alteori, Cantemir utilizează un stil preponderent narativ, apropiat de 
limba vorbită, purtând însemnele oralităţii: “Odinioară era un om sărac, 
carile într-o păduriță, subt o cobiliță era lăcuitoriu. Acesta mai mult de dzece 
găini, doi cucoşi, doi miei şi un dulău, altceva după sufletul lui nu avea. Deci 
dulăul atâta era de bun păzitoriu şi atâta de tare în giur împregiurul casei 
străjuitoriu, cât nici frundza de vânt să se clătească şi ela supra sunetului să 
nu se năvrăpească cu putință nu era”. 

În ceea ce priveşte procedeele stilistice valorificate de Dimitrie 
Cantemir, se poate remarca bogăţia proverbelor, reflecțiilor şi a zicerilor 
tipice, procedeu împurmutat, se pare, din literatura turcă, cu care scriitorul 
român era familiarizat de timpuriu. 

Pe de altă parte, unele dintre paginile Istoriei ieroglifice sunt scrise 
în ritmul poeziei populare: “Eu m-am vechit/ M-am veştezit/ Şi ca florile de 
brumă/ M-am ovilit./ Soarele m-au lovit/ Căldura m-au pălit/ Vânturile m-au 


123 


Istoria limbii române literare 


negrit,/ Drumurile m-au ostenit,/ Dzilele m-au vechit/ Anii mau îmbătrânit,/ 
Nopțile m-au schimosit/ Şi decât toate mai cumplit/ Norocul m-au urgisit/ ŞI 
din dragostele tale m-au izgonit”. 

Există, în Istoria ieroglifică, şi unele fragmente marcate de accente 
ironice, un alt procedeu stilistic important folosit de Dimitrie Cantemir fiind 
acumularea epitetelor. În istoria limbii române literare, Dimitrie Cantemir 
are meritul de a fi încercat, printre primii în literatura română, , să pună 
bazele stilului ştiinţific. 

În acest scop, este de remarcat efortul făcut de autor pentru a prelua 
şi valorifica stilistic o terminologie specifică pentru ştiinţele sociale sau 
pentru ştiinţele exacte. 

În domeniul social există cuvinte precum avocat, dimocrație, 
monarhie, privileghii, sentenţios, tirannie, tractate. Există termeni neologici 
în domeniul psihologiei (anomalia, antipathia, fantazia, ironic, melanholie, 
temperament), filosofiei (argument, atheist, axioma, categorii, idea, 
metafizic, theorie), medicină (anatomic, antidot, boală hronică, pilula, 
rețeta), literaturii (armoniu, comedie, dialog, eleghii, ritor, theatru, tragodie, 
tropuri), muzică (harmonie, melodie, palinodie), ştiinţelor exacte (atomuri, 
chentru, eclipsis, energhie, experienţa, materie, organ, orizon, planeta, 
sfera, tropic). 

Această încercare a lui cantemir de a formula un stil ştiinţific şi o 
frază savantă a rămas însă fără ecou în cultura română, pentru căr 
principalele opere ale lui Cantemir nu au intrat în circulaţie publică decât 
mai târziu. 

Scrierile lui Dimitrie Cantemir marchează începuturile stilului 
ştiinţific în evoluţia limbii române literare. Scriitorul a încercat să 
îmbogăţească lexicul limbii române cu termeni tehnici capabili să exprime 
noțiuni noi din diverse ştiinţe. Adesea, exprimarea sa este inedită, uneori 
artificială, cu un caracter aproape obscur. 

Pentru că nu au fost cunoscute de contemporani şi de generaţiile 
următoare, manuscrisul Istoriei ieroglifice şi a Hronicului vechimei a 
romano-moldo-vlahilor nu au avut o influență deosebită asupra dezvoltării 
limbii române literare. 

Contribuţia lui Dimitrie Cantemir la dezvoltarea limbii şi literaturii 
române 


Dimitrie Cantemir s-a născut la 26 octombrie 1673, într-o familie de 
răzăşi, la Şilişteni, în ţinutul Fălciului (azi, judeţul Vaslui). Tatăl, Constantin 
Cantemir, a luptat ca mercenar în războaiele din Polonia, une a slujit 
şaptesprezece ani. De aici, trece în Muntenia, în vremea domniei lui Grigore 
Ghica, de la care a primit slujba de ceauş spătăresc. Fără avere şi fără cultură 
(n-a ştiut nici măcar să se semneze, deşi cunoştea câteva limbi), Constantin 
Cantemir ocupă totuşi tronul Moldovei, între anii 1685 şi 1693, datorită 
conjuncturii politice şi a contextului social de atunci. 

Mama lui Dimitrie Cantemir, Ana Bantăş, era femeie învățată, dar, 
după câțiva ani de convieţuire, moare, lăsându-i orfani pe Antioh şi pe 
Dimitrie. 

Intuind de timpuriu înclinațiile fiului său, Constantin Cantemir, îl 
aduce din Muntenia pe călugărul Ieremia Cacavelas, om de mare distincţie şi 
erudiție, căruia îi încredințează educația lui Dimitrie. Aşa se face că savantul 
de mai târziu îşi desăvârşeşte pregătirea literară, filosofică, de limba latină şi 
greacă, de retorică şi logică, încă din fragedă copilărie. 

În anul 1688, Dimitrie îl schimbă pe fratele lui, Antioh, la 
Constantinopol, în calitate atât de învățăcel, cât şi de ostatic-garant al tatălui 
său. Preocupările lui Dimitrie Cantemir au circumscris domenii multiple şi o 
sferă largă de probleme. A învăţat limbile turcă, arabă, franceză, persană şi 
italiană, a studiat filosofia, etica, logica, istoria, geografia şi muzica. 

În anul 1693, la moartea tatălui său, Dimitrie Cantemir a fost ales 
domn de către boieri, o domnie neoficială, de o lună (martie-aprilie 1693), 
deoarece turcii, la instigarea domnului Ţării Româneşti, Constantin 
Brâncoveanu, nu recunosc alegerea ca domn a lui Dimitrie Cantemir şi îl 
numesc în această calitate pe Constantin Duca. 

Dimitrie se retrage la Constantinopol ca exilat, îşi face relaţii şi se 
împrieteneşte cu mulți demnitari şi învăţaţi turci. În acest fel, reuşeşte să 
pătrundă în bibliotecile şi arhivele inaccesibile creştinilor, unde studiază, cu 
pasiune manuscrisele şi cronicile turceşti. 

Vastul material documentar studiat de Cantemir în decursul celor 
douăzeci şi doi de ani de şedere la Constantinopol îi va permite să cunoască 
în profunzime, foarte temeinic istoria şi cultura popoarelor musulmane, pe 
care le-a înfățişat ulterior în lucrări de o mare probitate ştiinţifică. De fapt, 

prin operele sale consacrate popoarelor orientale, Dimitrie Cantemir se 
impune ca primul nostru orientalist de talie europeană. 

Perpessicius, încercând să fixeze locul lui Cantemir în istoria 
literaturii române observă că “locul pe care îl ocupă un scriitor în ierarhia 
istoriei literare a unei naţiuni e condiționat de cel puţin trei factori: 
personalitatea sa, opera sa şi influenţa acestei opere, în primul rând asupra 
contemporanilor săi, şi implicit după aceea, asupra urmaşilor; aşadar ecoul 
prelungit şi durabil cu care această operă ancorează în posteritate. (...). Că 
Dimitrie Cantemir a fost o personalitate puternic conturată, aceasta o 
mărturisesc toate acele ecouri care vorbesc în numele şi cărţile lui ce se 
găsesc consemnate în paginile unor mari scriitori şi poeţi ca Voltaire şi 
Byron şi poate chiar de influenţa operei lui istorice asupra unor deschizători 
de drumuri în filosofia istoriei, cum ar fi Montesquieu, de pildă. Vasta lui 
cultură, poliglotismul lui, cunoştinţele de muzică orientală, de religie 
mahomedană, cercetările caucaziene, la cererea şi îndemnul lui Petru cel 
Mare erau tot atâtea dovezi ale acelui umanism de la Gurile Dunării, al 
căruia unul din cei mai de seamă reprezentanţi a fost Cantemir şi care i-a 
adus între altele şi titlul de membru al Academiei din Berlin”. 

Erudiţia lui Cantemir căpătase oarecum dimensiuni legendare. 
Prima dintre operele lui scrisă în limba română este Divanul sau Gâlceava 
înțeleptului cu lumea sau Giudeţul sufletului cu trupul, tipărită la laşi în 
august 1698, pe cheltuiala autorului şi hărăzită tuturor în dar. E o lucrare de 
tinereţe, pe una dintre teme predilecte, convenţionale ale Evului Mediu, o 
dezbatere între Înțelept şi Lume, fundamentată pe autoritatea Bibliei, a 
părinților bisericii şi a filosofiei: tema zădărniciei zădărniciilor. E, în fond, 
aceeaşi temă care l-a ispitit pe François Villon, de pildă şi cartea lui 
Cantemir este, deşi a fost socotită îndeobşte artificioasă, capabilă să 
trezească în cugetele cititorilor un fior de lirism, o undă de meditație 
filosofică asupra destinului individului şi a civilizaţiilor. 

În opinia lui Nicolae Iorga, viața lui Dimitrie Cantemir nu poate fi 
prezentată ca o simplă biografie de autor. Vorbind despre Divan, carte 
încadrată între “încercările de şcoală” ale lui Cantemir, N. Iorga că în acest 
caz avem de a face cu o “compilaţie greoaie”, rău scrisă şi fără scop”. 

Dacă ţinem cont de circumstanţele social-politice, dar şi culturale 
din Țările Române, la începutul secolului al XVIII-lea, se poate presupune 
că apariţia acestei lucrări a avut un motiv mai adânc, ea datorându-se unei 
dorinţe, puternice şi profunde, de a se ilustra prin scris, pentru că în 

societatea vremii una din căile de afirmare, nu numai pe teritoriul Moldovei, 
dar şi în alte părţi ale lumii, era scrierea şi publicarea de cărți. 

Este, de asemenea, o epocă în care diplomaţii iau locul oamenilor de 
arme, căci Divanul îl recomandă pe autorul său ca pe un om al timpului său, 
pătruns de spiritul creştin dar şi de sentimentul respectului faţă de tradiții, 
informat în profunzime în tendințele ideologice ale vremii, iscusit în arta 
scrisului şi erudit. 

Istoricul Nicolae lorga abordează opera lui Dimitrie Cantemir dintr- 
o perspectivă analitică, urmărind şi interpretând mai ales faptele 
semnificative, revelatoare pentru cursul unui destin şi pentru configurația 
unei conştiinţe, din unghiul corespondenţei acesteia cu datele realității 
epocii. 

De asemenea, lorga reuşeşte să impună, pe bună dreptate şi în cazul 
acestei creaţii principiul ordinii în cronologia faptelor prezentate de 
Cantemir. În acest fel, cercetătorul conturează cu claritate şi precizie 
coordonatele fundamentale, definite în funcție de unitatea temporală, ale 
tabloului istoric al Ţărilor Române la începutul secolului al XVIII-lea, având 
ca punct de plecare documentele vremii, izvoarele istoriografice. 

În timpul domniei fratelui său Antioh Cantemir, Dimitrie se întoarce 
în Moldova, pentru scurt timp, pentru a se căsători cu Casandra, fiica 
domnului muntean Şerban Cantacuzino. 

În această perioadă încheie lucrarea sa Sacrosanctae scientiae 
indepingibilis imago (Imaginea ştiinţei sacre care nu se poate zugrăvi), 
tradusă în limba română sub titlul Metafizica, în anul 1928. Cartea a fost 
scrisă în latineşte, la Constantinopolşi, deşi orientarea sa generală este 
mistic-religioasă, punerea în discuție a problemelor fundamentale ale 
filosofiei din vremea autorului (teoria cunoaşterii, teoria atomilor şi a originii 
materiei, problema timpului etc.) face din Cantemir un adevărat precursor al 
filosofiei româneşti originale. 

Cam în aceeaşi epocă, Dimitrie Cantemir scrie şi Compendiolum 
universae logices institutiones (Prescurtare a sistemului logicii generale), 
cunoscută sub numele de Logica, concepută în limba latină şi apărută în anul 
1883 în Operele principelui Demetriu Cantemir, lucrare editată de Academia 
Română. 

În anii 1701 şi 1705, Dimitrie Cantemir desfăşoară o intensă 
activitate politică împotriva lui Constantin Brâncoveanu, puternicul domn 
muntean şi împotriva influenţei acestuia asupra scaunului Moldovei, în care 
reuşea să-şi impună oameni ai săi. În anii 1703-1704, inventând un nou 

sistem de notație, Dimitrie Cantemir compune un tratat de muzică turcească 
pe care îl dedică sultanului Ahmed al III-lea. 

În baza acestui tratat, este citat printre clasicii muzicii turceşti. În 
contextul mai amplu al activității sale culturale şi literare, preocupările lui 
Cantemir pentru muzică ni-l înfăţişează ca pe un enciclopedist ce are 
preocupări cu caracter universal, după modelul umanismului european. 

Cea de a doua lucrare scrisă în limba română (în 1705) este Istoria 
ieroglifică şi, chiar dacă a fost cunoscută mai târziu, ea a devenit obiectul de 
studiu al istoricilor şi criticilor literari, care au putut descoperi, inventaria şi 
interpreta procedee şi tehnici literare de o mare diversitate. 

S-a afirmat, de exemplu, că Istoria ieroglifică poate fi asemănată 
unui roman social, prin toată acea structură pe care se fundamentează 
fabulaţia, subiectul în sine şi care nu e nimic altceva decât viaţa, în 
diversitatea sa policromă, a principatelor române în decurs de şaptesprezece 
ani, între 1688 şi 1705, adică între începutul domniei lui Constantin 
Brâncoveanu şi a doua domnie a lui Antioh Cantemir. 

În acest fel, Istoria ieroglifică, acest summum al scrisului lui 
Dimitrie Cantemir va deveni un bun colectiv, chiar dacă este produsul unui 
talent artistic de o surprinzătoare singularitate. În monografia sa despre viața 
şi opera lui Dimitrie Cantemir, P.P. Panaitescu pune în discuţie problema 
concordanţei, a raportului dintre faptele inserate de autor în substanța operei 
sale şi realitatea efectivă a epocii. 

Scoţând în relief o sumă de amănunte semnificative cu privire la 
viața social-politică redată artistic, P.P. Panaitescu subliniază că “Istoria 
ieroglifică este un izvor istoric de foarte mare importanţă pentru cercetătorul 
care nu caută în istorie numai determinarea amănuntelor cu caracter 
individual, ci cercetează instituţiile şi împrejurările sociale”. 

Analiza realizată din perspectiva desprinderii faptelor de sub 
înfăţişarea şi modul de acţiune al “ieroglifelor” se asociază cu unele 
observaţii despre limba şi stilul valorificate de către autor. Astfel, P.P. 
Panaitescu discută despre caracterul baroc al operei: “Istoria ieroglifică este 
o carte cu multe frumuseți, dar nu este o carte frumoasă. Îi lipseşte armonia. 
Podoabele îneacă linia clădirii, ca într-un monument în stil baroc. Perioadele 
lungi, prolixitatea o fac o scriere greoaie, în care trebuie cercetate, găsite 
locurile de preț”. 

Descrierea Moldovei este cea de a treia operă literară a lui Cantemir, 
Şi, cu toate că este scrisă în limba latină, a cunoscut un destin generos. 
Tradusă încă de la jumătatea secolului al XVIII-lea în limba germană, ea a 

fost şi obiectul unor traduceri în limba română, începând cu aceea a lui 
Vasile Vârnav, efectuată la îndemnul mitropolitului Veniamin Costache şi cu 
aceea a lui Costache Negruzzi din 1851. 

Redactată în urma unei documentări foarte vaste, scrisă, totodată, în 
spiritul adevărului, Descrierea Moldovei este, în acelaşi timp, şi o operă cu 
caracter literar prin acele pagini descriptive şi retorice, în care autorul face 
elogiul peisajului țării sale, prezentând munţii şi râurile, ospitalitatea 
tradițională a oamenilor, armonia şi ecoul folcloric al horelor, alături de 
bucuria de a-şi face ţara cunoscută şi altora, ca şi vibrația nostalgică a celui 
ce şi-a părăsit vatra strămoşească. 

În acest sens, al excelenţei descripţiei în Descrierea Moldovei, se 
poate aprecia că descrierea Ceahlăului are numeroase similitudini, tematice 
şi stilistice, cu descrierea Țării Ardealului de către Nicolae Bălcescu, în 
Românii supt Mihai- Voievod Viteazul. 

Nici dorul de patrie, nici dorinţa de a împărtăşi frumusețile naturii 
țării sale nu pot diminua răspunderea adevărului pe care o resimte autorul în 
redactarea lucrării sale. 

Tocmai de aceea, capitolul despre obiceiurile şi tradiţiile 
moldovenilor este o continuă alternare de alb şi negru. Aroganţa şi mândria 
rău înţeleasă, înclinațiile bahice, puţina râvnă la învățătură, incertitudinile şi 
nesiguranțele unei firi şovăitoare cel mai adesea sunt expuse de autor cu 
necruțătoare luciditate, în spiritul adevărului şi al echilibrului viziunii. 

În schimb, scriitorul înfăţişează cu afecțiune, cu duioşie, cu un fior 
nostalgic ospitalitatea moldovenilor: “E de laudă şi vrednică de a fi deosebită 
şi totdeauna cunoscută ospitalitatea pe care o acordă călătorilor şi străinilor. 
Deşi sunt foarte săraci din cauza vecinătăţii tătarilor, dar o mâncare şi un 
adăpost nu refuză trecătorului, ba chiar cu cel cu cai îl ţin trei zile fără plată. 
Pe cel care vine îl primesc cu bunătate şi veselie, ca şi cum ar veni un frate 
sau o rudă. Sunt unii care întârziară cu prânzul până la ceasul al noulea şi, ca 
să nu mănânce singur, trimit servitorii pe drum şi orice călător întâlnesc îl 
poftesc la masă şi la adăpost. Numai cel din Vaslui nu merită această laudă, 
căci nu numai îşi închid casa şi cămara față de oaspete, dar când văd venind 
vreun străin se strecoară pe ascuns, se întorc acoperiți cu zdrenţe şi cer de 
pomană ca cerşetorii chiar de la acel străin”. 

P.P. Panaitescu crede că locul autorului în literatura română se 
situează pe linia marilor creatori de mituri şi de expresie şi că, dacă anumite 
legende şi anumite împrejurări neprielnice au zădărnicit în parte 

recunoaşterea aceasta, nimic nu opreşte ca viitorul să repare această injustiție 
şi această inadecvare. 

Activitatea lui Dimitrie Cantemir se încheie cu o operă în limba 
română, Hronicul vechimei a  romano-moldo-vlahilor, carte care îl 
reintegrează pe Cantemir în ierarhia istoriografiei româneşti, în tradiția lui 
Miron Costin, a fiului acestuia, Nicolae Costin, şi a stolnicului Constantin 
Cantacuzino. 

Ca şi Descriptio Moldaviae, această lucrare i-a fost solicitată lui 
Cantemir de către Academia din Berlin, deşi scrisese un compendiu de 
istorie a românilor, dezvoltând numai problema etnogenezei româneşti, în 
limba latină, încă din anul 1717. Nu se ştie dacă acest compendiu a fost 
trimis sau nu Academiei din Berlin, căci a rămas inedit până astăzi. Autorul 
şi-a amplificat mult lucrarea în limba română, în decurs de aproape cinci ani, 
până în anul 1722, oprindu-se însă tot la epoca întemeierii țărilor române. 

De data aceasta, Dimitrie Cantemir nu mai scrie după îndemn străin, 
ci dintr-un impuls interior, dictat de sentimente patriotice, de dragoste pentru 
neamul şi ţara sa, pentru a oferi contemporanilor săi modele de abnegaţie şi 
de dăruire morală extrase din trecutul istoric: “Slujască-să dară cu 
ostenințele noastre niamul moldovenesc şi ca într-o oglindă curată chipul şi 
statul bătrâneţilor şi cinstea neamului său privindu-şi îl sfătuiesc ca nu în 
trudele şi sângele moşilor, strămoşilor săi să se mândrească, ce în ce au 
scădzut din calea vredniciei chiar înțălegând, urma şi bărbăţia lor râvnind, 
lipsele să-şi plinească şi să-şi aducă amente că, precum odată, aşa şi acmu tot 
aceia bărbaţi sunt carii cu multul mai cu fericire au ţinut cinsteşi a muri, 
decât cu chip de cinste şi de bărbăţia lor nevrednic a trăi”. 

Cantemir atribuie, aşadar, istoriei un rol educativ, o funcție 
formativă şi o finalitate morală, asemeni cronicarilor moldoveni şi mai ales a 
lui Miron Costin. Ca şi stolnicul Constantin Cantacuzino, Dimitrie Cantemir 
ia în considerare, ca surse istoriografice, şi poeziile populare, citând 
colindele cu “Ler, aler, domnul”, în care vede un rest din numele împăratului 
Aurelian şi un cântec despre Petru-Vodă. 

De o deosebită forță inovatoare se dovedeşte ideea de a scrie istoria 
românilor de pretutindeni, aşa cum se observă în predoslovie: “Hronicon a 
toată Țara Românească carea apoi s-au împărţit în Moldova, Muntenia şi 
Ardealul din descălecatul ei de ta Traian Împăratul Râmului; aşişderea 
pentru numirile care au avut loc odată şi carele acum şi pentru romanii carii 
deatuncea într-însa aşezându-să, într-aceeaşi şi până acum necontenit 

lăcuiesc”. Mai mult, Cantemir nu neglijează nici istoria românilor 
macedoneni, numiţi de el “cuţovlavi”. 

Efectuând o analiză pertinentă a Hronicului vechimei a romano- 
moldo vlahilor, Nicolae Iorga ajunge la concluzia că în măsura în care 
Cantemi “ni dă o expunere interesantă, el ascunde într-însa tendinți de 
răzbunare şi de laudă. Lucruri pe care trebuie să le aibă în minte acel care se 
foloseşte de aceste izvoare indispensabile, dar mai nesigure, putem zice, 
decât oricare altele, fiindcă nimeni printre cronicarii noştri n-au avut înalta 
situaţie, temperamentul răspicat şi meşteşugul de formă al lui Dimitrie 
Cantemir”. 

Sunt demne de interes acele precizări de natură stilistică pe care le 
efectuează lorga în legătură cu opera lui Cantemir. Atsfel, într-o bună 
măsură, stilul “greoi şi pedant”, care a fost adesea incriminat în legătură cu 
această lucrare, este motivat prin raportarea la moda timpului. 

Între anii 1714 şi 1716, Dimitrie Cantemir redactează şi Incrementa 
atquae decrementa aulae othomanicae (Creşterea şi descreşterea cturţii 
otomane), o lucrare ce se va bucura de interesul multor specialişti din statele 
europene. Iorga precizează că “În inima acestui imperiu puţini puteau 
înțelege mai bine decât Dimitrie Cantemir cursul inexorabil al «descreşterii» 
otomane, de care erau legate şi aspirațiile către libertatea patriei sale. 
Structura şi însuşirile, cultura şi experiența făceau din prințul român un 
excelent expert în chestiunea orientală”. 

Între anii 1716 şi 1718 scrie Vita Constantini Cantemiri (Viaţa lui 
Constantin Cantemir); cartea apare la noi tot în limba latină în anul 1883 în 
Operele principelui Demetriu Cantemir, publicate de Academia Română. De 
asemenea, trebuie amintit faptul că în anul 1783 apare la Moscova o 
prelucrare în limba latină şi rusă de T.S. Bayer. 

Lucrarea este “întâia biografie istorică românească” şi, totodată, 
prima monografie modernă ca spirit şi metodă a unei domnii. În paginile 
cărții, Dimitrie Cantemir pledează pentru dreptul de moştenitor al tronului 
tatălui său, iar în ceea ce priveşte datele biografice asupra acestuia se poate 
constata o oarecare tendință de idealizare a lui Constantin Cantemir. O altă 
lucrare cu caracter istoric, Evenimentele Cantacuzinilor şi ale Brâncovenilor 
a fost scrisă în limba rusă; la noi a fost publicată pentru prima oară în 
“Arhiva românească”, în laşi, 1841 şi în Operele principelui Demetriu 
Cantemir. 

În anul 1719, Dimitrie Cantemir se mută din Kiev la Petersburg, ca 
senator. Aici se căsătoeşte cu o prințesă Trubeţkoi, Anastasia. În 1720 

Cantemir îl însoţeşte pe ţar în Persia, devenind senator şi consilier intom al 
țarului. În această calitate participă în mod direct la conducerea statului, şi 
mai ales la pregătirea şi traducerea în viaţă a unor acțiuni inițiate de ţarul 
Petru I. 

În anul 1719 scrie în limba latină Curanul, carte tradusă apoi în 
limba rusă şi tipărită sub titlul Sistema religiei mahomedane. Această carte 
conține o descriere detaliată a civilizaţiei musulmane, cu informaţii foarte 
prețioase, cu atât mai mult cu cât unele dintre ele erau inedite pentru 
europeni la acea dată. 

Se poate afirma, pe bună dreptate, că, odată cu Hronicul vechimei a 
romano-moldo-vlahilor, Dimitrie Cantemir pune fundamentele istoriei 
critice a românilor, reluând ideea cronicarilor moldoveni cu privire la 
unitatea de origine, de limbă şi de teritoriu a poporului român, idee care este 
ilustrată printr-o informaţie vastă, bazată pe surse istoriografice de o mare 
varietate. 

Deşi majoritatea lucrărilor lui Dimitrie Cantemir au fost concepute 
în limbile greacă, latină, rusă sau turcă, unele dintre ele bucurându-se chiar 
de o largă audienţă şi difuzare în rândul oamenilor de cultură ai vremii şi 
fiind traduse în arabă, franceză, germană sau engleză, nu trebuie să ne scape 
din vedere, ca un fapt deosebit de revelator, faptul că savantul şi-a început şi 
încheiat activitatea de scriitor cu lucrări scrise în limba română: Divanul sau 
gâlceava sufletului cu trupul şi Hronicul vechimei a romano-moldo-vlahilor. 
Interesante sunt, pentru înţelegerea efortului depus de Dimitrie Cantemir de 
a da expresie corespunzătoare, adecvată tuturor ideilor şi nuanţelor de ordin 
intelectual sau afectiv ale gândurilor şi trăirilor sunt creaţiile propriu-zise, 
cuvinte alcătuite de autor din materialul lingvistic împrumutat sau existent în 
spațiul limbii române. Câteva exemple ilustrează această acţiune de 
construcție lexicală: “îmbunător” (linguşitor), “căptuşitură” (mască), 
“lucrareț” (activ) etc. 

Dimitrie Cantemir moare la 21 august 1723, pe moşia Dimitrievka, 
dăruită de ţar. Este înmormântat inițial la Moscova, după care, în anul 1935, 
osemintele sale au fost aduse în ţară şi reînhumate în biserica Trei Ierarhi din 
Iaşi. Dimitrie Cantemir a avut, în contextul istoriei literaturii române vechi, 
rolul unui deschizător de drumuri în numeroase domenii ale cunoaşterii 
(filosofie, istorie, geografie, etnografie, literatură etc.), putând fi considerat 
un adevărat “uomo universale”, în tradiția renascentistă a umanismului 
european. Referindu-se la limba literară a scrierilor lui Dimitrie Cantemir, 
Iorgu Iordan observă că cele mai multe cuvinte noi sunt din limbile greacă şi 

latină. Multe dintre aceste cuvinte apar fără nici o modificare a aspectului lor 
fonetic sau morfologic, fapt inevitabil, deoarece adaptarea lor la sistemul 
limbii române nu se putea realiza decât printr-o folosire relativ frecventă şi 
îndelungată a lor, ceea ce constituia în acea epocă o imposibilitate din punct 
de vedere material. 

CAPITOLUL VI 


ŞCOALA ARDELEANĂ ȘI PROBLEMELE LIMBII ROMÂNE 
LITERARE 


Reprezentanţii Şcolii Ardelene au căutat să legitimeze 
drepturile naţiunii române din Transilvania prin argumente istorice şi 
filologice. Chiar dacă unele dintre ideile latiniste ale reprezentanţilor 
Şcolii Ardelene au fost, nu de puţine ori, exagerate, rolul decisiv al 
Şcolii Ardelene în formularea sistematică şi argumentată a latinității 
limbii române e un element pozitiv în istoria culturii românești. În 
condiţiile sociale, politice şi istorice specifice secolului al XVIII-lea, 
Şcoala Ardeleană s-a manifestat ca o mişcare culturală, cu o ideologie 
şi o atitudine politică particulare, impuse de necesitatea luptei pentru 
emanciparea românilor şi legitimităţii lor naţionale. În armonie cu 
ideile iluminismului moderat care preconizau schimbările sociale nu 
prin modalități radicale, ci prin “reforme” şi luminare a maselor, 
corifeii Şcolii Ardelene înţeleg emanciparea maselor prin educaţie şi 
cultură, ei militând astfel pentru organizarea învăţământului în limba 
română (Gh. Şincai, de pildă, a înfiinţat aproximativ 300 de şcoli, 
editând totodată manuale şcolare şi cărţi de popularizare ştiinţifică). 
Chiar dacă nu se poate vorbi de o concepţie filosofică şi pedagogică 
originală, cărturarii ardeleni au avut o contribuție deosebită la 
emancipare culturală a maselor, traducând şi sintetizând în forme 
accesibile cărți cu conţinut filozofic şi teologic pe care le-au adaptat la 
cerinţele din şcolile româneşti. Astfel de lucrări sunt: Loghica şi 
Învăţătură metafizică de Samuil Micu, Învățătura firească de Gh. 
Şincai sau Procanonul lui Petru Maior. 

În domeniul gândirii şi acţiunii politice, momentul cel mai 
important îl reprezenta Supplex Libellus Valachorum Transilvaniae 
(1791) un memoriu adresat împăratului Leopold al II-lea, prin care 
națiunea română din Transilvania a formulat unele revendicări juste, 
întemeiate pe originea romană a poporului român, pe vechimea şi 
continuitatea sa pe aceste meleaguri. Aceste afirmații sunt susținute 

prin tratatele de istorie ale cărturarilor Şcoalii Ardeleane: Scurtă 
cunoştinţă a istoriei românilor şi Istoria şi lucrările şi întâmplările 
românilor de Samuil Micu, Hronicul românilor şi a mai multor 
neamuri de Gh. Şincai şi Istoria pentru începutul românilor în Dachia 
de P. Maior. 

Gheorghe Şincai a alcătuit, totodată, prima colecție de 
documente cu privire la istoria românilor (26 volume) rămasă în 
manuscris. Hronica românilor şi a mai multor neamuri a lui Gheorghe 
Şincai este, după expresia lui G. Ivaşcu, “cel mai complex edificiu de 
erudiție al istoriografiei româneşti până la operele lui N. Iorga, 
monumentul istoriografiei Şcolii Ardelene (....), prima operă 
ştiinţifică a mişcării Şcolii Ardelene, ceea ce Țiganiada este pentru 
beletristică, unul din piscurile cele mai înalte”. 

Având un accentuat caracter polemic şi militant, istoriile 
enunță şi argumentează unele idei esenţiale pentru fixarea condiţiei 
națiunii române. În privința originii poporului român se susţine 
ascendenţa sa doar din romani, această idee fiind enunțată în paralel 
cu susținerea ideii latinităţii limbii române, fapt ce va genera un 
puternic curent latinist, ce va revendica, între altele purificarea limbii 
române de elementele nelatine. Referindu-se la continuitatea 
populaţiei daco-romane pe acest teritoriu, se afirmă, prin argumente 
ştiinţifice, că retragerea aureliană n-a însemnat părăsirea acestor 
pământuri de toți locuitorii, ci numai de cei din administraţie şi 
armată. 

În domeniul filologiei, Şcoala Ardeleană a realizat primele 
studii privind structura gramaticală a limbii române, deschizând calea 
unor cercetări care vor înlătura exagerările latiniste. Şcoala Ardeleană 
se constituie aşadar într-o etapă inter-mediară ce leagă umanismul 
cronicăresc de manifestările paşoptiste, prin faptul că ridică la un nivel 
superior conştiinţa de sine a poporului român, față de epoca 
cronicarilor, propunând totodată un nou mod de a înţelege istoria, 
bazat pe studiul arhivistic şi o documentaţie legată de ansamblul 
formelor de manifestare a vieţii naţiunii şi nu limitată la ansamblul 
vieții unui domnitor. 

Se modifică, de asemenea, concepţia asupra cărții; ea nu mai 
este act cvasioficial de înregistrare a evenimentelor importante, simplă 
memorie scriptică, precum în cazul letopiseţelor, ci îşi diversifică 
funcţiile, acoperind o serie mai largă de preocupări, de la studiul 

istoric până la interesul pentru filologie, textul de popularizare, 
memoriul justificativ sau beletristica propriu-zisă. Pe de altă parte, 
cultura, erudiția nu rămân un scop în sine sau nu mai sunt 
preponderent astfel. Rostul lor se înscrie în aria de preocupări a luptei 
de emanicipare şi eliberarea naţională şi socială a românilor 
transilvăneni. 

În acest fel, adevărul ştiinţific devine sinonim cu arhiva 
politică, necesară pentru apărarea drepturilor românilor. G. Ivaşcu 
observă că “Şcoala Ardeleană descoperă astfel, rând pe rând, direcțiile 
şi formele evoluţiei culturii româneşti moderne. Ea descoperă şi 
creează cultura cu un public nefeudal, pregătindu-l pentru beletristică 
şi imprimă întregii atmosfere intelectuale o temperatură înaltă, un 
patos constructiv şi militant, pus în slujba idealului naţional 
fundamentat pe crezul originii şi al mândriei latine” 


ION BUDAI-DELEANU 


Preocupările literare ale reprezentanţilor Şcolii Ardelene sunt 
dominate de intenții moralizatoare, patriotice şi ideologice, 
predominând traducerile, compilațiile sau imitațiile. Cu toate acestea, 
prin I. Budai-Deleanu, Şcoala Ardeleană dă scrisului românesc pe 
primul său mare poet. Poemul Trei viteji, de exemplu, se distinge prin 
caracterul său satiric, el materializându-se printr-o schemă epică 
asemănătoare cu cea din Don Quijote de Cervantes. Sub aparența unor 
întâmplări şi aventuri comice, se ascund unele aspecte caracteristice 
societății vremii. Aventurile celor trei personaje principale constituie 
pretexte epice care scot în evidență moravuri şi caractere 
contemporane autorului. 

Capodopera lui Ion Budai Deleanu, 7iganiada, este, cum s-a 
spus, primul mare monument literar al culturii româneşti. Budai- 
Deleanu s-a inspirat, în scrierea operei sale, din Vergiliu, Torquatto 
Tasso, Tassoni, Milton etc. Cu toate aceste influenţe, opera rămâne 
profund originală, mai ales prin “calitatea morală a materialului 
omenesc manevrat” (D. Popovici). Subintitulată “poemation eroi- 
comico-satiric”, epopeea lui Budai-Deleanu e construită în două 
registre: un registru eroic, unde sunt relatate faptele de glorie ale lui 
Vlad Ţepeş, şi un registru comic, ce redă mişcările ţiganilor între 
Bărbăteşti şi Inimoasa, cu toate peripeţiile prin care trec aceştia în 

drum spre Spăteni. loana Em. Petrescu subliniază, de altfel, caracterul 
de mixtură, de sinteză a genurilor şi modalităţilor literare pe care 
opera lui Budai-Deleanu l-ar justifica (“Țfiganiada este o eopee mixtă, 
în care eroicomicul fuzionează cu eroicul pur”). 

Prologul şi Epistolia închinătoare încadrează mărturisirea 
autorului despre “neajungerea” limbii în scrierea operei sale, dar şi 
despre sursele de inspiraţie valorificate. Umorul, cu uşor accent 
parodic, se situează între ironie şi autoironie: “Eu (spuind adevărul) 
vrui să mă răpez într-o zburată tocma la vârvul muntelui acestui, unde 
e sfântariul muselor, ca să mă deprind întru armonia viersului ceresc al 
lor; dar ce folos! Căzui şi eu cu mulți alții depreună, şi căzui tocma 
într-o baltă, unde n'auzii numa broaşte cântând!... Pentru aceasta, 
pără la un alt prilej, când mi să va lovi să beu din fântâna curatelor 
surori, primeşte, iubite cetitoriu, cu bunăvoință, această izvoditură!... 
şi socoteşte cu priință, aducându-ți purure aminte că apa de baltă nice 
odinioară nu este limpede ca de fântână”. 

Nicolae Manolescu are dreptate să considere că interesul lui 
Budai-Deleanu se îndreaptă mai curând spre scrierea unei “comedii a 
literaturii”, întreţesând în “poemation”-ul său realul şi ficțiunea, într- 
un joc permanent al livrescului ce se complace într-o oglindire în 
propriile sale structuri: “Aceste texte preliminare ne dau o idee relativ 
exactă de ce a urmărit în fond Budai şi de cititorul căruia el i se 
adresa. Budai era la fel de puţin ispitit să scrie o epopee burlescă, cum 
era să scrie una serioasă. Subiectul şi personajele îl preocupau mai 
degrabă ca pretexte pentru o «jucăreauăy literară, pentru o comedie a 
literaturii, constând într-un permanent amestec de ficțiune şi de critică 
a ficţiunii (căci subsolurile trebuie considerate ca aparținând textului 
operei), în care cele mai diverse procedee să fie deopotrivă puse în 
practică şi discutate. Dacă există un model, acesta nu poate fi decât 
romanul lui Cervantes. Adevăratul caracter ludic al acestei epopei nu e 
de găsit la nivelul conținutului, ci la acela al mijloacelor formale. 
Tiganiada este mai degrabă o epopee a literaturii decât una a țiganilor 
şi o comedie a literaturității mai degrabă decât una a limbajului”. 

În acelaşi sens, opera poate fi considerată o apologie a unei 
“lumi pe dos”, a unui univers carnavalesc, în care sensurile sunt 
răsturnate, ierarhiile prestabolite sunt abolite iar dinamica relațiilor 
dintre oameni — aleatorie. Ion Istrate este criticul ce aderă la o astfel de 
intuiție a operei, punând în penumbră mesajul operei şi făcându-ne 

mai curând atenţi la viziunea artistică a autorului: “departe de a fi, 
cum s-a spus, un poem eroicomic, care surprinde comicul în cadrul 
eroicului, epopeea e de la un capăt la altul un clocotitor hohot de râs, 
expresie a maximei gratuităţi, pe care se întemeiază câteodată comicul 
ca atitudine faţă de existenţă”. 

De altfel, chiar în invocaţia adresată muzei, ghicim un gust 
neîndoielnic al farsei, sugestia unei “lumi pe dos”, precum şi un spaţiu 
al carnavalescului, în care convențiile — literarului şi ale umanului — 
sunt demitizate, iar desacralizarea e singura normă ce guvernează 
universul acesta uman pestrit, policrom, de o diversitate ce 
accentuează asupra “deşertăciunii” tuturor lucrurilor (“O! tu hârtie 
mult răbdătoare/ Care pe spate-ţi, cu voie bună,/ Toată-înţelepţia de 
supt soare/ Şi nebunia porți împreună, / Poartă şi-aceste stihuri a mele,/ 
Cum ţi le dau, şi bune şi rele./ Apoi zică cine câte ştie,/ Eu cu mândru 
Solomon oi zice:/ Toate-s deşerte şi nebunie”). Compoziţia epopeii 
este structurată pe două planuri: cel terestru şi cel divin, corespunzând 
zeilor din epopeile homerice. Alcătuită din 12 cântece, Tiganiada e 
prima epopee încheiată din literatura română. Acţiunea e plasată în 
Muntenia, în epoca lui Vlad Ţepeş, autorul alegând ca protagonistă a 
lucrării sale, alegorice şi parodice, eterogena ceată a țiganilor aflată 
într-o tentativă eroi-comică de organizare statală. 

Acţiunea, simplă în sine, se rezumă la prezentarea drumului 
țiganilor, o parodie a unui traseu inițiatic. loana Em. Petrescu observă: 
“Ca orice epopee, şi mai ales ca orice epopee comică, Țiganiada se 
hrăneşte dintr-o îndelungată tradiție literară pe care o integrează şi, în 
acelaşi timp, o parodiază. Dar, cu sentimentul unui întemeietor, 
Budai-Deleanu săvârşeşte gestul unei întoarceri la Homer, care e o 
întoarcere spre poezia originară”. Planul epic al epopeei e dominat de 
Vlad Ţepeş, apoi de viteazul Argineanu şi în final, de personajul — 
simbol Romândor. 

În plan stilistic, e remarcabilă capacitatea lui Budai-Deleanu 
de a reda modul caracteristic de a vorbi al eroilor săi, cu 
particularităţile fonetice individualizate. Graiul muntenesc se îmbină 
cu elementele de argou, arhaismele cu neologismele, toate creând 
imaginea unei limbi expresive, capabile să redea, în egală măsură, 
sublimul şi ridicolul. Pentru loana Em. Petrescu, “Opera lui Budai- 
Deleanu este, în esență, o întrebare deschisă asupra perspectivelor 
umanității de a ajunge la fericire, o întrebare născută în climatul 

secolului al XVIII-lea, în care ideea «fericirii» — a fericirii societăţii în 
primul rând — devine o obsesie”. 

Tiganiada este în esenţa structurii şi stilului său, o operă cu 
mesaj iluminist dar şi o creaţie de o incontestabilă valoare estetică, în 
care elementele baroce sunt uşor de identificat. Cuvintele lui Drăghici, 
de pildă, aduc în scenă ideea — iluministă — a unirii, a unităţii de voință 
a întregii naţiuni, ca o condiţie a progresului social şi național (“Fiţi 
purure-ntr-o minte ş-o voie,/ Mai vârtos la vreme dă nevoie,/ Că, dacă 
nu vă veţi prinde dă mână,/ Părtăşiri iubind şi-mpărechiare,/ Asuprivă- 
va limbă străină/ Şi veți hi periți fără scăpare;/ Nice veți mai face-un 
neam pă lume,/ Ci veţi hi fără ţară şi nume”). 

Ion Budai-Deleanu îşi realizează opera prin categoria 
grotescului, ca modalitate de redare imagistică a talentului său critic, 
prin virulenţa expresivă, satirică şi pamfletară. Subiectul Țiganiadei 
are, cum mărturiseşte scriitorul, “temei istoricesc” iar autorul declară 
că a scris sub influența categoriei comicului, susținând totuşi că 
afirmaţiile sale sunt adevărate, în acest fel scrierea sa devenind 
patetică. Din punct de vedere al structurii, în ciuda aparenţei de unitate 
epopeică, Tiganiada e alcătuită din nuclee şi fragmente alăturate de 
scriitor după un plan îndelung chibzuit, compunând astfel o operă cu 
caracter baroc. În acest sens, foarte semnificativă e reproducerea în 
ordine a “argumentelor” care rezumă explicativ conţinutul celor 12 
cânturi. Firul epic al evenimentelor e fixat pe călătoria, fabuloasă şi 
pitorească a ţiganilor de la Flămânda la Inimoasa, în cadrul căreia 
scriitorul intercalează alte întâmplări şi acțiuni. 

Înaintarea epică de-a lungul celor 12 cânturi se face lent, 
pentru că forțe de natură social-politică (Vlad Ţepeş) şi forțe 
supranaturale (Satana) îşi dispută stăpânirea asupra cetei țiganilor. Pe 
parcursul acțiunii, alte două forțe intervin: pe de o parte turcii, în 
frunte cu sultanul şi pe de alta chiar puterea demiurgică, divinitatea. 

Dialogul asupra destinului țiganilor se desfăşoară între două 
planuri epice: pe de o parte, simbolul binelui, Vlad "Ţepeş, ajutat de 
paradis şi, pe de altă parte, simbolul malefic, al răului, reprezentat de 
Sultan, sub protecţia forţelor infernului. Cadrul epic general al epopeii 
e constituit, aşadar, din călătoria taberei țiganilor, o călătorie fără sens 
şi fără scop, cu multe popasuri şi ocolişuri ce nu îşi au rostul. În timp 
ce Vlad Ţepeş imaginează înarmarea cetei ţigăneşti ca pe o farsă, 
protagoniştii epopeii iau iluzia drept realitate, devin personaje hilare în 

această înscenare carnavalescă, se transformă în măşti cu o mimică ce 
oscilează de la ridicol la grotesc şi absurd. 

În cadrul general al aventurii migrației ţiganilor de la 
Flămânda spre Inimoasa se intercalează cea de a doua călătorie, 
aventura individuală a lui Parpanghel, o parodie caricaturală a unui 
roman cavaleresc medieval. 

Ion Budai-Deleanu face de la început distincția între poet şi 
orator, între poetică şi retorică. El consideră că, faţă de retorică, 
poetica are o modalitate proprie, personificarea. Scriitorul se 
dovedeşte un bun cunoscător al oratoriei antice; astfel, se observă, în 
tabăra ţiganilor, la curtea lui Vlad-Ţepeş, în paradis şi în infern 
numeroase adunări unde se discută probleme dintre cele mai diverse, 
astfel încât întreaga Țiganiadă e spaţiul de desfăşurare a unor pitoreşti 
lupte oratorice între membrii cetei, între sfinţii paradisului şi demoni 
sau între voievod şi boieri. E un adevărat “bâlci al deşertăciunilor”, în 
care personajele, cu înfăţişări comice şi groteşti, joacă diferite roluri, e 
un univers simbolic, încărcat de semnificaţii alegorice, care dezvăluie 
sensuri istorice majore, dar şi adevăruri tragice. Autorul ajunge să 
parodieze chiar retorica, ironizând structura sa tradițională, 
devalorizată şi mistificată de-a lungul timpului. 

Nu lipsesc din discursurile 7iganiadei diverse figuri de stil, 
clişee de vorbire şi de gândire. Aproape toate discursurile au un 
caracter polemic, căci vorbitorii se înfruntă cu violenţă, se contrazic 
neîncetat, sfatul transformându-se astfel într-un spațiu al unei lupte 
oratorice haotice (un exemplu l-ar constitui discursurile lui Baroreu şi 
Slobozan). Ceea ce îl caracterizează mai ales pe lon Budai-Deleanu ca 
poet e faptul că el a înţeles marea importanță a mitologiei şi tradițiilor 
româneşti pentru literatură. În întreaga sa operă, scriitorul se 
dovedeşte un profund cunoscător al oamenilor, el reuşind să 
transforme impresiile adunate din diferitele medii pe care le-a 
străbătut şi le-a cunoscut în valori literare. În versurile 7iganiadei, 
satira se împleteşte strâns cu alegoria, o alegorie ce are, adesea, 
aspectul personificării şi al parabolei cu iz baroc. 

Tiganiada poate fi considerată şi un fel de “tratat despre 
fericire”, conceput în mod epopeic. Premisele viziunii epopeice se află 
în raportul pe care Ion Budai-Deleanu îl stabileşte între existența 
umană şi universul sacru. Din cânturile Țiganiadei se desprind foarte 
multe idei social-politice şi istorice de origine iluministă, expuse fie 

prin intermediul oratorilor, fie prin comentariile de subsol sau direct 
de către poet, toate aceste idei definind o concepție social-politică 
radicală, ce valorifică ideile enciclopediştilor francezi. 

Din punct de vedere stilistic, se poate observa că autorul, în 
ciuda “neajungerii” limbii, reuşeşte să redea în mod sugestiv trăiri, 
emoţii, sentimente, prin comparații plastice, prin hiperbole sau 
enumerări, multe dintre ele folosite în spirit şi în expresie populară 
(“Cum vulturul silit de foame,/ Împrejur, pretutinde-ne zboară,/ 
Câmpuri, păduri şi grădini cu poame/ Străbătând cu vederea, ca doară/ 
Va zări stârvuri şi mortăciune/ Sau ceva vrednic de vânăciune,/ Aşa 
Sătana cu faţa viclenită/ Caută de sus, nevăzut de nime,/ Şi zăreşte 
toate-ntr-o clipită...”). Mai e de semnalat capacitatea scriitorului de a 
reda modalităţile caracteristice de a vorbi ale eroilor săi, cu trăsături 
fonetice specifice, dar, de asemenea, şi verva expunerii, cu o 
cunoaştere subtilă a psihologiei maselor dezorganizate, aflate într-o 
mişcare haotică, centrifugă. 

În epopee, graiul muntenesc se împleteşte cu elemente de 
argou, cu arhaisme şi neologisme, creându-se astfel imaginea unei 
limbi literare de o deosebită forță expresivă, capabilă să redea, în 
egală măsură şi cu egal efect, grandoarea şi caricaturalul, sublimul şi 
ridicolul, ca trăsături extreme ale psihologiei umane, suprinse în 
gesturile şi mişcările cele mai ascunse ale eroilor (“Iar” dă crâcimăriţe 
şi crâcimari/ Pe-aceia pun ş'acolo să fie,/ Care din drepte măsuri şi 
mari/ Au făcut mai mici prin viclenie/ Ş'au băgat vrăjituri ş'apă-în 
vin/ Sau măsura n'au făcut dăplin.// Dincolo vezi bolte şi dughiene/ 
Tot cu marfă pentr’ oamenii răi:/ Cesta vinde-obrăzare viclene/ Pentru 
fățarnici şi farisăi,/ Cela sâliman şi rumenele/ Ş”alte-ape stricătoare de 
piele”) . 

Exegeţii operei lui Budai-Deleanu au observat că faptele, 
gesturile eroilor sunt toate aşezate pe o scenă a imaginarului, pe o 
scenă a verbalităţii dezlănțuite, împinse la limita neverosimilului. De 
altfel, poetul însuşi îşi mărturiseşte caracterul volubil, verbozitatea, 
abundența lexicală (“Cum sunt femeile totdeună/ Când ştiu ceva 
despre oarecine,/ Ar crepa pe loc să nu o spună/ Încai la pretenele 
vecine,/ Aşa-i musa mea: de minte uşoară,/ lar de gură tocma ca ş-o 
moară”). 

În mod cu totul frapant, această verbalitate excesivă aduce cu 
sine în structura imaginarului epopeii un efect sporit de 

referenţialitate, un dinamism al imaginilor, o deosebit de puternică 
impresie a viului, a mişcării, a vânzolelii umane ce este presupusă de 
imaginea cetei țiganilor aflaţi în stare de ebuliție socială. 

Memorabilă este imaginea iadului, zugrăvită în tuşe lirice care 
îmbină atrocele cu naivitatea, enormul şi grotescul, într-o perspectivă 
dusă până la caricaturalul teratomorf al bestiariilor medievale (“Nice 
un soare acolo luminează, Nici pă ceriu sărin lună cu stele/ Ci numa 
văpăile fac rază;/ Însă ce mai văpăi sunt ahele;/ Dintr-însă nori dă fum 
se ridică/ Şi ploaie dă scântei arzând pică.// Râuri dă foc încolo 
ş'încoace/ Merg bolbotind ca neşte pârjoale,/ Focul nestâns toate-arde 
şi coace,/ Jar” pe zios, în loc de iarbă moale, Jar şi spuză fierbinte 
răsare,/ Nespusă din sine dând putoare./ Văzui pe toţi dracii-în pielea 
goală,/ Cu coarne-n frunte, cu nas dă câne,/ Păstă tot mângiţi cu 
neagră smoală,/ Brânci dă urs având şi coade spâne,/ Ochi dă buhă, dă 
capră picioare,/ Ş-arepi de liliac în spinare”). 

Operă de indiscutabile ecouri iluministe, în ceea ce priveşte 
ideologia trasată atât de plastic în limbajul său suculent, Tiganiada nu 
este mai puţin o operă barocă, prin abundența episoadelor, eroilor, 
întâmplărilor şi gesturilor, dar şi prin spectacolul lumii ca teatru ce ni 
se înfăţişează aici, al lumii privite din perspectiva enormă a unui 
comediograf. Țiganiada este, cum subliniază Nicolae Manolescu, 
“Don Quijote al nostru, glumă şi satiră, fantasmagorie şi scriere înalt 
simbolică, ficțiune şi critică a ei”. 


Preocupări lingvstice şi istorice ale reprezentanţilor Şcolii 
Ardelene 


Ideea dezvoltării limbii literare în concordanță cu ritmul 
progresului ştiinţific e dezvoltat foarte limpede în lucrarea Istoria 
besericei românilor (1813) a lui Petru Maior. În această lucrare, Petru 
Maior expune două recomandări mai importante: recomandarea de a 
se îmbogăţi limba română şi cu elemente luate din celelalte limbi 
romanice mai importante; necesitatea punerii de acord a limbii 
literare cu stadiul cel mai nou al ştiinţei moderne şi transformarea ei 
într-un important factor cultural. 

Petru Maior şi Gheorghe Şincai sunt conştienţi de necesitatea 
creării unei norme literare de exprimare. Samuil Micu încearcă să 
formuleze unele directive în vederea utilizării corecte a limbii române 

în Elementa linguae daco-romanae sive valachicae, începută de el la 
Blaj, înainte de 1779 şi completată de Gh. Şincai la Viena, unde apare 
în 1780. 

Lucrarea e scrisă în limba latină, însă exemplele şi dialogurile 
sunt redate în limba română. Importanţa lucrării constă, mai întâi, în 
faptul că e cea dintâi gramatică în care, pentru scrierea limbii române, 
se foloseşte alfabetul latin. Petru Maior şi-a exprimat opiniile despre 
limbă şi ortografie în mai multe lucrări: Disertaţie pentru începutul 
limbii române şi Disertaţie pentru literatura cea veche a românilor 
(ambele publicate la sfârşitul lucrării Istoria pentru începutul 
românilor în Dahia, Ed. a Il-a, Buda, 1834) şi Dialog pentru începutul 
limbii române. De asemenea, Petru Maior a lăsat în manuscris 
fragmente dintr-o gramatică (Disertație despre articlii limbii 
româneşti şi Fragmente sintactice) care au fost publicate mai târziu. 

În privinţa latinităţii limbii române, Petru Maior era de părere 
că limba latină clasică s-a format din limba latină populară, din care au 
derivat apoi toate limbile romanice, inclusiv limba română. Petru 
Maior nega, totodată, influenţele limbii autohtonilor asupra limbii 
latine, recunoscând, totuşi, influența limbilor slave asupra limbii 
române şi subliniind că această influenţă s-a exercitat mai ales asupra 
lexicului, structura gramaticală a limbii rămânând latină. Tendinţele 
exagerate, puriste ale lui Petru Maior apar cu limpezime atunci când el 
enunță opinia că s-ar putea proceda la o eliminare a cuvintelor slave 
din limba română. 

O altă lucrare importantă, în care se încearcă rezolvarea 
practică a problemelor neologismelor e Lexiconul de la Buda, a cărui 
valoare constă în primul rând în lărgirea vocabularului. Scopul lucrării 
a fost nu de purificare a lexicului, ci, mai ales, de normare a 
materialului lingvistic existent. Prin gramatici, dicționare, şi tratate 
filologice, corifeii Şcolii Ardeleane oferă burgheziei române în 
ascensiune modalități practice de cunoaştere şi cultivare a limbii 
române. Se ştie că Şcoala Ardeleană s-a configurat, ca mişcare 
culturală, socială şi ideologică în descendeneţa iluminismului, în 
perioada de destrămare a feudalismului, în contextul unei efervescenţe 
revoluţionare pe plan european. 

Nicolae Iorga remarcă, subliniind importanța acestei mişcări, 
că “într-un timp când nu are o literatură românească însuflețită de 
amintiri şi de aspirații, într-un timp când nu se iviseră forme de stat 


143 


Istoria limbii române literare 


cari să se întrupeze în vederea tuturora aceleaşi mari amintiri şi 
aceleaşi aspirații potrivite cu ele, într-un timp când orice frunte 
românească era aplecată spre pământ de stăpâniri străine, când sufletul 
românesc nu vorbise încă în nepieritoare forme literare, era nevoie de 
exagerarea ca puritate a acelui singur element de legătură a tuturor 
românilor, de reabilitate morală a lor, cari era limba. În ea s-a văzut 
curcubeul vremurilor mai bune, în numele ei s-au dat luptele de 
redeşteptare; în acel semn am învins”. 

Activitatea reprezentanților Școlii Ardelene pe plan politic, 
social şi ideologic a continuat şi a dezvoltat liniile directoare ale 
acțiunii lui Inochentie Micu (Klein). În anul 1791, cum se ştie 
reprezentanţi de frunte ai Şcolii Ardelene au redactat Supplex Libellus 
Valachorum, un memoriu politic care prin conținutul său este cel mai 
important document politic al românilor transilvăneni. Operă 
colectivă, întocmită de mai mulţi intelectuali cu o temeinică pregătire, 
Supplex-ul este, în fapt, o pledoarie vibrantă pentru drepturile politice 
şi sociale ale românilor din Transilvania. 

Pentru a-şi fundamenta aceste revendicări, reprezentanţii 
Şcolii Ardelene au formulat, în tratatele şi lucrările lor de istorie şi 
filologie, argumente de ordin istoric, lingvistic şi demografic. Ei au 
susținut originea latină a limbii şi a poporului român, acesta 
dovedindu-se cel mai vechi popor din Transilvania. 

În investigarea evoluţiei preocupărilor cu privire la unitatea 
limbii române literare, în conexiune strânsă cu procesul evoluţiei 
istorice, a luptelor politice şi a frământărilor sociale, Şcoala Ardeleană 
a reprezentat un moment de cotitură şi de referință. Ea marchează 
piatra de fundament pe care se vor clădi amplele eforturi viitoare, 
începutul unor preocupări care îşi vor lărgi în mod treptat 
dimensiunile, intensificându-se şi amplificându-şi semnificația, până 
la triumful final al năzuinţelor care i-au dat naştere şi au alimentat-o 
de-a lungul timpului. 

Receptând şi valorificând în mod creator ideile iluminismului, 
dar preluând şi unele elemente necesare din gândirea secolelor 
anterioare, Şcoala Ardeleană va jalona şi îndruma direcţiile principale 
ale preocupărilor care vor urma, definind soluţiile şi mijloacele 
adecvate pentru realizarea dezideratelor de ordin social, politic şi 
cultural. Fenomen specific românesc, Şcoala Ardeleană este un produs 
al stadiului în care a ajuns procesul istoric unitar de dezvoltare a 

țărilor române şi reprezintă, în acelaşi timp, o sinteză superioară a 
întregii gândiri sociale şi politice româneşti până în secolul al XVII- 
lea. 

Analiza modului în care a fost discutată problema unităţii 
limbii de către reprezentanţii Şcolii Ardelene permite definirea relaţiei 
acesteia cu unitatea naţională, circumscrierea locului şi a rolului ei în 
lupta pentru unitate politică, înfăţişarea convingerilor şi a principiilor 
avansate, care circulau în epoca respectivă. Se dovedeşte astfel că 
preocupările complexe, aprofundate, de mai târziu, legate de 
cultivarea şi unificarea limbii române literare îşi au punctul de plecare 
hotărâtor în ideologia, gândirea şi acțiunea prodigioasă a Şcolii 
Ardelene. 

Preocupările cărturarilor ardeleni cu privire la unitatea limbii 
române literare poartă, de altfel, amprenta trăsăturilor specifice 
realităților sociale şi politice din Transilvania. Ele sunt în legătură 
directă cu eforturile românilor din Ardeal de a se afirma în plan 
politic, social şi cultural, cu aspiraţiile lor la unitatea tuturor românilor 
într-un stat naţional. În Transilvania, procesul dezvoltării sociale se 
armonizează cu procesul evoluției naționale, pentru că, aşa cum afirmă 
David Prodan, “aici asuprirea sau lupta socială se împleteşte mereu şi 
cu o asuprire sau o luptă naţională”. 

Acest resort al dublei asupriri, naţionale şi sociale, este foarte 
tranşant exprimat în răspunsul la petiția lui Inochentie Micu, precum 
şi în articolul 6 al Dietei din anul 1744: “... dacă s-ar recunoaşte şi 
naționalitatea politică a românilor, s-ar răsturna constituţia țării, pe de 
o parte, dar pe de altă parte, plebea românilor şi a altor venetici şi-ar 
face loc între naţiuni şi ar periclita drepturile, privilegiile, imunitățile 
şi prerogativele celor trei naţiuni recepte” (apud Alexandru Papiu- 
Ilarian, storia Românilor din Dacia Superioară, Viena, 1852). 

Ideile, discuţiile şi preocupările privind unitatea limbii române 
literare au ca suport solid conştiinţa unităţii naţionale. Aceasta a 
constituit întotdeauna resortul primordial care a animat marile 
înfăptuiri politice şi culturale şi în numele căreia s-au desfăşurat 
marile bătălii istorice. 

În Transilvania, conştiinţa unităţii naţionale cunoaşte 
consacrarea definitivă prin Supplex Libellus Valachorum din 1791. 
Fără îndoială că Supplex-ul nu constituie un început, ci doar un 
important moment într-o organică şi istorică luptă politică. El 

întrupează forma cea mai desăvârşită, mai avansată în care s-au 
condensat ideile şi aspirațiile tuturor românilor din veacurile trecute şi 
până atunci. Pe temeiul acestuia se va fundamenta ideologia 
revoluţionară din secolul al XIX-lea, ale cărei origini se regăsesc în 
valorosul document politic. 

În procesul dezvoltării conştiinţei unităţii naţionale sunt 
activate toate argumentele capabile să dezvoltă unitatea, să o fortifice 
şi să-i sporească puterea de convingere. Iluminismul potenţează lupta, 
care se desfăşoară ca un proces propriu, îi descoperă argumente, 
atitudini şi perspective noi, lărgindu-i orizontul şi îmbogăţindu-i 
consecințele. Având această menire, iluminismul profesat de cărturarii 
Şcolii Ardelene nu poate fi limitat la aspectul cultural şi ştiinţific. Nu 
îi lipsea nici finalitatea pe plan politic. Toată lupta reprezentanților 
mişcării nu era, în esență, decât lupta politică, desfăşurată în/ prin 
mijloacele culturii şi ştiinţei, în condiţiile cenzurii severe şi ale 
prohibiţiilor imperiale. 

Tocmai factorii social-politici au impus şi stimulat dezvoltarea 
culturii şi ştiinţei. Scopul urmărit de autori, prin scrisul lor, era acela 
de a demonstra legitimitatea revendicărilor românilor, de a ridica 
masele la nivelul comprehensiunii propriilor interese şi aveau mai 
puţin conştiinţa valorii contribuţiei lor la dezvoltarea ştiinţei 
respective. Necesităţile polemice impuneau cel mai adesea calitatea 
argumentelor şi profunzimea cercetării. De aceea, la profilul conturat 
trebuie adăugat şi aspectul naţional-politic, care nu lipseşte 
iluminismului Școlii Ardelene. 

Exprimată în mod plenar şi concretizată prin lupta lui 
Inochentie Micu (Klein) şi prin Supplex Libellus Valachorum, 
conştiinţa unității naționale este prezentă la toţi promotorii Şcolii 
Ardelene, fundamentând acțiunile întreprinse şi animând operele 
acestora. Ea este pusă în evidenţă, mai întâi, prin opera lor istorică, în 
care, spre deosebire de cronicari, scrutarea trecutului cuprinde pe toţi 
românii. 

În discursul său de recepţie la Academia Română, Al. Papiu- 
Ilarian relevă şi apreciază această concepţie, care l-a călăuzit pe 
Şincai: “Şincai, în Cronica sa, e departe de a fi numai ardelean, el e 
român din toate părțile ambelor Dacii. Cronica sa e pentru toți 
românii... Şincai, mai fericit, începând de la Traian, nu scapă din 

mâini acest fir al legăturii comune,... al unităţii române... până în 
zilele noastre”. 

Corifeii Şcolii Ardelene percep, cu o fină intuiţie, 
însemnătatea copleşitoare a limbii în viața unei naţiuni. Limba era 
considerată ca fiind expresia ființei naționale, semnul distinctiv al 
existenţei sale. Cărturarii Şcolii Ardelene au sesizat în mod corect şi 
au definit cu obiectivitate intercondiționarea care există între 
dezvoltarea limbii şi dezvoltarea națiunii. 

Comuniunea dintre limbă şi istorie îşi are originea în gândirea 
Şcolii Ardelene. Tot de aici derivă ideea interrelației dintre limbă şi 
națiune, în gândirea corifeilor Şcolii Ardelene, două elemente 
inseparabile, aflate într-o reciprocitate deplină. Ele se confundau în 
procesul luptei de emancipare, deoarece lupta pentru eliberarea 
națiunii însemna lupta pentru apărarea, ilustrarea şi dezvoltarea limbii. 

În gândirea Şcolii Ardelene, legătura dintre starea limbii şi 
existența națională se concretiza prin diverse aspecte particulare, ea 
cunoştea diverse forme de manifestare ce defineau însemnătatea 
complexă a limbii. 

Cărturarii epocii sesizează, în acest mod, în primul rând, 
raportul dintre limbă şi cultură, în cadrul căruia limba era socotită 
drept mijloc fundamental pentru cultivarea naţiunii. Toţi reprezentanţii 
Şcolii Ardelene au fost conştienţi că cea mai importantă problemă a 
timpului lor ar fi instruirea, cultivarea maselor, ceea ce se poate face 
în mare măsură prin cultivarea şi progresul limbii române. 

Rolul copleşitor al cultivării limbii pentru prosperitatea 
naţională este afirmat cu hotărâre de reprezentanții acestei generații de 
cărturari. Theodor Aaron, în Scurtă apendice la istoria lui Petru 
Maior (1828) observă că “cel dintâi... mijloc... spre cultivarea şi 
procopsirea naţiii este cultivarea limbii”. Aceeaşi idee este exprimată 
şi de Emanoil Gojdu în Cuvântarea sa din anul 1829, către boierii din 
Principate. 

Autorii Lexiconului de la Buda, Samuil Micu, V. Coloşi, 
Petru Maior, I. Cornelli, I. Theodorovici şi A. Teodori, în opera lor 
impunătoare au fost călăuziți de aceeaşi convingere că limba 
reprezintă o modalitate de cultivare a spiritului naţional. 

Petru Maior formulează, de altfel, un apel asemănător: “Au 
sosit acel timp bine primit ca românii, smulgându-se din grosul 
întuneric al urâtei neştiințe, să se deştepte a-şi lămuri limba sa cea 

română şi, lucrând cu bunul său talent, să se procopsească întru ştiinţe 
din care se naşte întregirea minții”. Pe de altă parte, în scrisoarea sa 
(din 14 octombrie 1815) către episcopul Samuil Vulcan, I. Corneli îl 
înştiințează despre nevoia de a completa Lexiconul şi, în acest fel, “a 
îmbogăți limba şi a lumina naţia noastră, carea întru esprimarea unor 
lucruri e săracă şi lipsită de termini espresivi”. 

În viziunea corifeilor Şcolii Ardelene, limba dobândeşte o 
nouă şi majoră semnificaţie. Ea constituia un factor al coeziunii 
naționale, contribuind la apropierea şi unirea vorbitorilor. Gh. 
Constantin Ruja extinde această misiune la întregul teritoriu lingvistic, 
accentuând că “datoria profesorilor e să răspândească cunoştinţa 
acestei limbi literare, care să formeze legătura atotputernică între toate 
elementele româneşti”. 

Ni se dezvăluie astfel o nouă relație a cultivării limbii, aceea 
cu unitatea națională. Cu cât o limbă era mai cultivată, mai aleasă şi 
mai îngrijită, cu atât îşi putea îndeplini mai bine, în condiţii optime, 
menirea ei unificatoare şi integratoare. 

Studiile istorice şi filologice ale reprezentanţilor Şcolii 
Ardelene erau întreprinse nu de dragul ştiinţei pure, din rațiuni pur 
teoretice, “ ci numai pentru a apăra cu ştiinţa poporul lor”, cum afirmă 
Mario Ruffini, în studiul său La scuola latinista romena. Gheorghe 
Bulgăr consideră că, în raport cu situaţia Transilvaniei, “lucrările 
fruntaşilor Şcolii Ardelene erau manifeste politice şi spirituale, 
pledoarii pentru adevăr şi dreptate, cu ştiinţă precisă, practică, nu 
simple derivate ale unei erudiții abtracte”. 

În acest fel, istoria şi limba capătă un caracter militant cu totul 
remarcabil. Interesul manifestat pentru cultivarea şi unificarea limbii 
române literare îşi avea sursa în faptul că reprezentanţii Şcolii 
Ardelene erau “conştienţi că ea este instrumentul principal de afirmare 
a unității noastre naţionale şi culturale” (D. Macrea). 

În ideologia acelei epoci, cultivarea, consolidarea şi unificarea 
limbii literare erau privite ca un act de patriotism. Interesul pentru 
cultivarea limbii este apreciat, în această viziune, ca o îndatorire, ca o 
virtute patriotică. 

Acest suport patriotic dădea ideilor şi preocupărilor acestor 
cărturari o forţă mobilizatoare cu totul specială. Iubirea “neamului” şi 
a “nației” potenţează, amplifică şi adânceşte interesul pentru limbă şi 

stimulează preocupările acestea subordonate unor energii de natură 
ideologică. 

De altfel, un asemenea imperativ este subliniat de către autori 
ca un resort determinant al tuturor eforturilor şi aspirațiilor lor. Paul 
Iorgovici, în Observaţii de limbă rumânească, recunoaşte interesul său 
pentru perfecţionarea limbii: “Eu din ardoarea pentru naţia mea n-am 
păstrat osteneala pentru a aduce limba aceasta la o stare mai bună”. Pe 
de altă parte, Samuil Micu recunoaşte că dragostea pentru cultura 
patriei sale l-a stimulat în redactarea dicționarului: “Să scriu această 
carte m-a îndemnat numai iubirea pentru cultura şi ştiinţa neamului 
meu”. 

În acelaşi timp, suportul eforturilor lui Ion Budai-Deleanu era 
o foarte sinceră dorință patriotică, “de a vedea cândva şi întru poporul 
românesc încai răsărind bunele învățături”. Autorul 7iganiadei 
mărturiseşte că acelaşi patriotism l-a orientat şi în lucrările sale: 
“îndemnul — iubire de neam, scoposul — folosire de obşte”. 

Amorsată de Şcoala Ardeleană în circumstanţele cunoscute, 
pasiunea pentru limbă, căreia Timotei Cipariu îi va dedica întreaga sa 
voinţă şi putere de muncă, se va transmite, amplificându-se mereu şi 
va călăuzi preocupările tuturor intelectualilor din generaţiiloe 
următoare. 

Exprimate prin glasul celor mai diverşi învățați care 
aparțineau, într-un fel sau altul, Şcolii Ardelene, aceste convingeri şi 
principii converg către acelaşi rezultat final. Ele se constituie într-o 
adevărată conştiinţă a limbii, care se întemeia, în esenţă, pe 
recunoaşterea semnificației multiple a limbii în viaţa socială, naţională 
şi culturală, pe înţelegerea exigenţelor fireşti ale dezvoltării ei. 
Această conştiinţă a limbii însuma, în conţinutul ei, convingerile cu 
privire la originea limbii, la valoarea şi funcțiile acesteia, la rolul 
limbii în procesul renaşterii naționale. 

Conştiinţa lingvistică a Şcolii Ardelene se integra, fără 
îndoială, în conştiinţa națională ca un domeniu al acesteia, 
îmbogățindu-i necontenit conținutul. Pe temeiul conştiinţei de limbă 
se dezvoltă, astfel, conştiinţa națională, conştiinţa unităţii. 

Pătrunzând esența fenomenului, G. Ibrăileanu discerne şi 
reţine, în lucrarea sa Spiritul critic în cultura românească, tocmai 
acest aport al conştiinţei lingvistice, cristalizată prin lucrările Şcolii 
Ardelene, la consolidarea conştiinţei naționale şi a unităţii în rândul 

maselor populare, arătând că ea “ajunge până unde poate să ajungă — 
până la limită — şi devine ceea ce e foarte important, o forță socială, un 
fenomen de progres”. 

Conştiința națională şi lingvistică exprimată cu atâta 
determinare în Supplex Libellus Valachorum Transilavaniae şi 
dezvoltată de către reprezentanţii Școlii Ardelene, a contribuit la 
dezvoltarea şi impunerea conştiinţei de sine a poporului, l-a ajutat să 
cunoască mai bine care sunt drepturile sale legitime şi cum trebuie să 
lupte pentru dobândirea lor, să înţeleagă mai bine, mai limpede 
misiunea sa istorică. 

Toate aceste principii ce alcătuiau conştiinţa națională şi 
lingvistică a Şcolii Ardelene au constituit suportul ideologic pe care s- 
au întemeiat discuţiile şi preocupările privind situația limbii şi 
perspectivele cultivării şi unificării ei. Profilându-se pe acest fundal 
solid, mai amplu, unitatea limbii a constituit unul dintre obiectivele 
majore ale preocupărilor reprezentanţilor Şcolii Ardelene. 

Proporțiile pe care le-a cunoscut tratarea acestei probleme au 
fost determinate de mobilul care a stimulat activitatea celor mai mulți 
dintre cărturari şi de scopul urmărit prin scrierile lor. Ei au fost 
îndrumați şi stimulați în preocupările şi căutările lor de două resorturi 
şi intenţii fundamentale: de a dovedi originea latină a limbii române şi 
de a o face cunoscută străinilor, facilitând învăţarea ei; preocupările 
legate de situaţia limbii române în acel moment, de satisfacerea 
cerinţelor cultivării şi unificării ei, fiind subsumate acestora. 

Lucrările şi eforturile cărturarilor Școlii Ardelene trebuiau să 
satisfacă, în primul rând, un scop teoretic-polemic, reclamat de 
imperativele luptei politice şi unul didactic-utilitar, scopul intern, ca să 
zicem aşa, propriu, legat de cultivarea şi unificarea limbii române, 
având în raport cu celelalte finalităţi un raport secundar. 

Într-un prim stadiu, prin elaborarea lucrărilor lingvistice se 
urmărea nu atât normarea limbii în vederea perfecționării şi unificării 
ei, cât oferirea instrumentului necesar pentru a putea fi cunoscută şi 
învățată şi pentru a se putea dovedi originea ei latină. Generalizând 
aprecierea făcută Lexiconului de la Buda, Nicolae Iorga arăta despre 
acesta că era o “demonstraţie, precum demonstraţii erau toate lucrările 
Şcolii Ardelene, o demonstraţie a originii romane pe care o avea 
poporul”. 

Învăţaţii Şcolii Ardelene se străduiesc să aducă cât mai 
plauzibile şi mai numeroase dovezi pentru a demonstra menţinerea 
unității şi coeziunii limbii. Petru Maior, de pildă, se opreşte 
îndeaproape asupra acestei probleme, urmărind-o în evoluția şi 
continuitatea sa. El constată şi accentuează menţinerea unității limbii 
române în diverse etape istorice, recurgând la numeroase argumente 
pentru a-şi ilustra teza, spre a-l convinge pe cititor şi a infirma 
supoziţiile adversarilor. 

Unitatea limbii, în structura ei originară, nu a putut fi 
zdruncinată nici de contactul cu popoarele slave. Petru Maior observă 
cu multă obiectivitate că influența limbilor străine, şi mai ales a limbii 
slave, nu a alterat structura intimă a limbii române, care s-a menţinut, 
în esenţa sa, aceeaşi: “Însă slovenii de țesătura limbei româneşti cea 
din lontru, nice cum nu s-au atins, ci aceasta au rămas întreagă, 
precum era când întâiu au venit romanii, strămoşii românilor în 
Dacia”. 

Ideile cele mai importante ale gândirii lingvistice ale Şcolii 
Ardelene vor fi preluate şi vehiculate mult în perioada următoare de 
către cărturarii din cele trei țări române, mai ales de către Alecu 
Russo, Negruzzi, Heliade, Timotei Cipariu, Barițiu etc. sesizând 
diferenţierile existente, Petru Maior observă, în Disertaţie pentru 
începutul limbii româneşti, că aspectul scris conservă o limbă mai 
unitară, spre deosebire de cel vorbit: “ba în cărţi nice nu au fără o 
dialectă singură”. 


Preocupările reprezentanţilor Şcolii Ardelene pentru 
problemele limbii literare 


Şcoala Ardeleană este o grupare de cărturari de formație 
iluministă, strâns legată de afirmarea burgheziei româneşti din 
transilvania, Reprezentanții Şcolii Ardelene (Samuil Micu, Gheorghe 
Şincai, Petru Maior, lon Budai-Deleanu) au căutat să legitimeze 
drepturile populaţiei româneşti din Transilvania prin argumente 
istorice şi filologice. 

Ideile centrale în jurul cărora se cristalizează concepţia, 
ideologia şi activitatea lor sunt: latinitatea limbii române, originea 
romană a poporului român şi continuitatea românilor în Dacia. Chiar 
dacă unele dintre ideile latiniste ale reprezentanților Şcolii Ardelene 

au fost, nu de puţine ori, exagerate, rolul hotărâtor al Şcolii Ardelene 
în formularea sistematică şi în argumentarea ideii latinităţii limbii 
române este un element pozitiv pentru toată istoria culturii române. 

Ideea dezvoltării limbii române literare în concordanță cu 
ritmul progresului ştiițific şi tehnic este subliniată în modul cel mai 
limpede în lucrarea lui Petru Maior Istoria besericei românilor 
(1813): “Unde întru ştiinţele cele mai înalte nu ne-ar ajunge unele 
cuvinte, precum grecilor le iaste slobod în lipsele sale a se îmrpumuta 
de la limba elinească şi sârbilor şi ruşilor de la limba slovenească cea 
din cărți, aşa şi noi toată cădinţa avem a ne ajuta cu limba latinească 
cea corectă, ba şi cu surorile limbei noastre, cu cea italienească, cu cea 
frâncească şi cu cea spaniolească”. 

În acest citat, Petru Maior expune două recomandări mai 
importante; anume, recomandarea de a se îmbogăţi limba română şi cu 
elemente din celelalte limbi romanice mai importante şi, pe de altă 
parte, necesitatea punerii de acord a limbii literare cu stadiul cel mai 
nou al ştiinţei moderne şi necesitatea transformării ei într-un important 
factor cultural. 

Samuil Micu şi Gheorghe Şincai sunt conştienţi de necesitatea 
existenței unor norme literare de exprimare. Samuil Micu încearcă, 
astfel, să formuleze unele directive în vederea utilizării corecte a 
limbii române literare în Elementa Linguae daco-romanae sive 
valachicae, lucrare începută de Samuil Micu la Blaj, înainte de anul 
1779 şi completată şi prefațată de Gheorghe Şincai la Viena, unde 
apare în anul 1780. 

Această lucrare este scrisă în limba latină, însă exemplele şi 
dialogurile sunt redactate în limba română. Importanţa acestei Icurări 
constă în faptul că este cea dintâi gramatică a limbii române în care 
pentru scrierea limbii române se folosesc litere latine. 

Utilizarea alfabetului latin a fost, de altfel, iniţiată de Samuil 
Micu în anul 1779, prin lucrarea sa intitulată Carte de rogaciuni 
pentru evlavia homului chrestin, în care este prezentă şi cea dintâi 
enunţare a principiilor de ortografie ale Şcolii Ardelene, principii ale 
ortografiei etimologizante. 

Ortografia preconizată de Samuil Micu are unele trăsături care 
nu s-au păstrat (cuvente, dente, fen, pane, camp, porta, sorte, hom, 
hoste etc.). 

Faţă de prima ediţie, ortografia propusă în ediţia a doua din 
Elementa linguae daco-romanae sive valachicae (1805) este mult mai 
apropiată de ortografia actuală. De altfel, se poate spune că Samuil 
Micu şi Gheorghe Şincai au părăsit în mod treptat pozițiile iniţiale ale 
sistemului ortografic etimologizant şi s-au orientat spre scrierea 
fonetică. 

Deşi gramatica lui Samuil Micu şi Gheorghe Şincai conţine o 
serie de erori, totuşi, unele observaţii şi remarci de aici rămân valabile 
şi astăzi. Astfel de poziţii şi observaţii juste ar fi adoptarea formei 
populare a indicativului prezent de la verbul a fi, notarea unor forme 
populare de viitor (eu oi fi) sau de mai mult ca perfect (eu am fost 
lăudat) etc. 

Şi în domeniul sintaxei, alături de unele erori, pot fi 
identificate şi o serie de reguli gramaticale juste: folosirea articolului 
hotărât şi nehotărât, unele construcţii cu substantiv şi pronume, 
folosirea lui pe la acuzativ, precizarea cazurilor cerute de diferitele 
verbe etc. 

În vocabularul anexat gramaticii sale, Samuil Micu include 
mai ales cuvinte din fondul de bază al limbii române, dovedind un 
latinism moderat. Astfel, din 457 de cuvinte incluse, aproximativ 350 
sunt de origine latină, restul fiind format din elemente slave, 
maghiare, turceşti, greceşti sau împrumuturi din alte limbi. 

De asemenea, sunt prezente unele cuvinte care se presupune 
că ar face parte din fondul autohton (moş, spuză etc.). Deşi au acordat 
o atenție deosebită mai ales problemelor referitoare la originea latină a 
limbii române, preconizând, totodată, şi înlocuirea alfabetului chirilic 
cu cel latin şi formulând principiile de bază ale unei ortografii 
etimologice, pentru a apropia în acest fel cuvintele limbii române de 
aportul lor latin originar, Samuil Micu şi Gheorghe Șincai au 
manifestat interes şi pentru problemele referitoare la limba română 
literară din epoca lor. 

Astfel, Samuil Micu, în prefața la traducerea Bibliei (Blaj, 
1795), discutând limba Bibliei de la Bucureşti din 1688 crede că 
această lucrare s-a tipărit “ cu foarte întunecată şi încurcată aşezare şi 
întocmire a graiului românesc, şi mult osebit de vorba cea de acum 
obicinuită şi mai ales de graiul şi de stilul cel din cărțile bisericeşti”. 

În acest fel, Samuil Micu este preocupat nu numai de 
problema clarităţii exprimării, ci şi de aceea a muzicalității limbii. Pe 

de altă parte, Gheorghe Şincai are şi el preocupări constante cu privire 
la limba română literară. 

În prefața la Catehismul cel mare (Blaj, 1783), Şincai îşi 
mărturiseşte efortul pe care l-a întreprins pentru alegerea unor termeni 
adecvaţi în vederea exprimării noţiunilor: “În carea muncă a mea m- 
am sârguit cât am putut ca de la cuvintele şi vorbele cele tocma 
româneşti nici cum să nu mă abat şi depărtez, ci să le aleg, după cum 
pre unele locuri mai bine vorbesc româneşte decât pre altele”. 

Se poate observa, în aceste enunţuri, tendința lui Gheorghe 
Şincai de a găsi un principiu de “selecțiune” a termenilor care urmează 
să pătrundă în lexicul limbii române. 

Petru Maior şi-a exprimat opiniile despre limbă şi ortografie 
în mai multe lucrări: Disertaţie pentru începutul limbii române, 
Disertaţie pentru literatura cea veche a românilor (ambele publicate 
la sfârşitul lucrării Istoria pentru începutul românilor în Dachia, din 
1834). 

Alte lucrări ale lui Petru Maior sunt Orthografia romana sive 
latino-valachica una cum clavi (1819) şi Dialog pentru începutul 
limbii române. De asemenea, Petru Maior a lăsat în manuscris 
fragmente dintr-o gramatică (Disertaţie despre articlii limbii 
româneşti şi Fragmente sintactice), care au fost publicate mai târziu. 

În privinţa latinităţii limbii române, Petru Maior are o părere 
distinctă de aceea exprimată de Samuil Micu şi Gheorghe Şincai, care 
considerau că limba română este rezultatul “coruperii” latinei clasice. 

Petru Maior constată, astfel, că există o latină “gramaticească 
sau a învățaţilor” şi alta a “poporului”, precizându-se că latina clasică 
s-a format din latina populară. În acest fel, se poate spune că Petru 
Maior consideră că latina populară stă la originea tuturor limbilor 
romanice, idee acceptată azi de către toţi specialiştii în romanistică. 

Precizând că şi limba română îşi are originea în limba latină 
populară, sau vulgară, Petru Maior consideră că “limba românească e 
acea limbă lătinească comună, care pe la începutul sutei a doao era în 
gura romanilor şi a tuturor italienilor”. 

Petru Maior nega, totodată, influența limbii autohtonilor 
asupra limbii latine. El consideră că unele particularități ale limbii 
române (postpunerea articolului sau sunetul î) ar proveni din latina 
adusă de colonişti în Dacia. 

Pe de altă parte, Petru Maior recunoaşte influenţa limbii slave 
asupra limbii române, subliniind, însă, că această influență s-a 
exercitat mai ales asupra lexicului, structura gramaticală a limbii 
române rămânând în esenţa şi fundamentul său, latină: “slovenii de 
ţesetura limbei româneşti cea de luntru nice cum nu s-au atins, ci aceia 
au rămas întreagă, precum era când au venit romanii, strămoşii 
românilor, în Dachia”. 

Tendinţele puriste ale lui Petru Maior apar limpede atunci 
când enunţă părerea că s-ar putea proceda la o eliminare a cuvintelor 
slave din limba română: “Cuvintele care sunt de la sloveni vârâte în 
limba românească prea lesne se cunosc şi uşor ar fi, de s-ar învoi 
românii spre aceia, a le scoate şi a face curată limba românească”. 

Atunci când continuatorii curentului latinist (Timotei Cipariu 
sau August Treboniu Laurian) vor încerca să practice ideea 
“purificării” limbii române prin eliminarea elementelor slave, ei vor 
crea doar o limbă artificială, un jargon nefiresc, ce va fi ridiculizat de 
scriitorii reprezentativi ai epocii (Vasile Alecsandri, Alexandru 
Odobescu sau Costache Negruzzi). 

Ideile lingvistice puse în circulație de Samuil Micu, Gheorghe 
Şincai şi Petru Maior au avut ecou în mediul transilvănean şi au avut 
drept consecinţă dezvoltarea preocupărilor în domeniul studiilor de 
gramatică. Apar astfel o serie de lucrări de gramatică a limbii române, 
în ale căror prefețe sunt dezbătute şi unele probleme care interesează 
evoluţia limbii române literare. 

Astfel, Ioan Molnar este autorul unei gramatici germane 
pentru studiul limbii române (1788). De asemenea, într-o prefaţă la o 
altă lucrare, Economia stupilor (1785), loan Molnar subliniază 
dificultăţile pe care le-a avut de înfruntat, plângându-se de lipsa şi 
“scăderea” în limba română a unor termeni necesari pentru a desemna 
anumite noțiuni: “Învățătura aceasta nu o am putut scrie în limba 
noastră cât s-o înţeleagă toți în toate laturile. Că pre unele locuri să 
usăbeşte vorba, pentru lipsa şi scăderea cuvintelor în limba 
românească şi mi-am căutat să mă ajutoresc cu cuvinte împrumutate 
din alte limbi”. 

Poziția lui loan Molnar apare cu şi mai multă limpezime în 
prefața la traducerea Istoriei universale (1800) a lui Millot, în care se 
precizează: “Această istorie se iveşte acum în limba românească (...). 
La aşezarea acestii istorii am împrumutat şi cuvinte de la maica 

noastră limba latinească, că în unele părți şi ţinuturi sunt lăcuitorii 
deprinşi cu ele, iară pe alte locuri nu sunt obicinuite; pentru aceea le- 
am tâlcuit cu cuvinte de obşte înțelegătoare, ca să respunză folosului şi 
binelui peste tot mai sporiu”. 

În secolele XVIII şi XIX se punea cu destulă insistență 
problema necesității de a crea mijloace de exprimare a noilor noțiuni 
apărute. În principal, două sunt mijloacele de rezolvare a acestor 
probleme: împrumuturile de termeni din alte limbi şi crearea unor 
termeni noi din materialul pe care îl pune la dispoziție limba din epoca 
respectivă. 

Un alt discipol al latiniştilor a fost Radu Tempea, autorul unei 
lucrări intitulate Gramatică românească, tipărită la Sibiu în anul 1797. 
Este foarte interesantă încercarea lui Radu Tempea de a crea o 
terminologie gramaticală românească. Autorul consideră că gramatica 
are un rol deosebit în cadrul celorlalte ştiinţe: “măiestria 
grammaticească este începere şi preţuire spre toate celelalte măiestrii 
şi ştiinţe înalte”. 

Autorul semnalează, în acelaşi timp, şi unele deosebiri 
dialectale existente în epoca sa. În privinţa scrierii, Radu Tempea 
susține o ortografie etimologică, scriind sole (de la latinescul solem) în 
loc de soare, omeni (lat. homines) în loc de oameni etc. 

Se poate constata însă că Radu Tempea nu împărtăşeşte întru 
totul “purismul” celorlalți latinişti. El îşi dă seama că dacă s-ar reveni 
la “limba veche râmlenească”, s-ar ajunge la un limbaj identic cu 
latina sau italiana, iar cei care ar învăţa o astfel de limbă n-ar mai 
putea înţelege “vorba obştească de acum obicinuită”. 

Terminologia lui Radu Tempea nu s-a impus, însă, efortul său 
de clasificare a elementelor gramaticale ale limbii române este întru 
totul demn de elogiu. 

Mai originală şi, în acelaşi timp, de o importanță mai 
considerabilă pentru cultivarea limbii române este cartea lui Paul 
lorgovici intitulată Observaţii de limbă rumânească (Buda, 1799). 
Paul lorgovici consideră că îmbogățirea vocabularului se poate realiza 
mai ales prin derivare, adică prin formarea unor cuvinte noi din fondul 
latin, dar şi din elementele aparținând limbilor romanice 

O altă lucrare cu totul notabilă, în care se încearcă rezolvarea 
practică a problematicii neologismelor este Lexiconul de la Buda. 

Autorii lucrării au înregistrat un număr mare de neologisme care, în 
marea lor majoritate, s-au dovedit viabile. 

Astfel de neologisme sunt încadrabile în domeniile economiei, 
politicii sau vieţii sociale (bancă, capitalu, creditoru, proprietate, 
rată, transportu, complotu, convenţie, parlamentu, patriotu, politicu, 
condiție, conversaţie, familie, protocolu, societate). 

Există, în cuprinsul lexiconului şi neologisme din domeniile 
ştiinţelor naturii, medicinei sau literaturii (climă, elementu, metalu, 
planetă, plantă, chirurgie, contagios, medicină, oculistu, respiraţie, 
epilogu, fabulă, paragraf, poezie, retorică, ritoru, strofă, fantazie, 
ghelosie, moralu). 

Valoarea Lexiconului de la Buda consă, în primul rând în 
lărgirea vocabularului limbii române literare prin împrumuturi din 
limba latină şi din alte limbi, mai ales din limbile romanice. 

În cazul Lexiconului de la Buda, scopul fundamental a fost nu 
acela de purificare a lexicului, ci, mai ales, de normare a materialului 
lingvistic existent. Prin gramaticile şi prin dicţionarul pe care îl 
publică, corifeii Şcolii Ardelene oferă burgheziei româneşti în 
ascensiune modalităţi practice de cunoaştere şi de cultivare a limbii 
române, contribuind în mod efectiv la modernizarea limbii şi literaturii 
române, în primul rând prin caracterul normativ al lucrărilor lor. 


Limba română literară şi stilul în opera lui Ion Budai-Deleanu 


În perioada în care scrie Ion Budai-deleanu, operele 
reprezentanţilor Şcolii Ardelene au un caracter preponderent militant. 
Aceste opere, deşi nu se încadrează în sfera literaturii artistice propriu- 
zise (sunt tratate de istorie şi filologie), depăşesc totuşi cu mult 
rigiditatea cronicilor. 

Expunerea acestor lucrări urmăreşte, în primul rând, să 
convingă şi să demonstreze. În schimb, lon Budai-Deleanu şi-a 
manifestat înclinații destul de limpezi pentru poezie, el dorind să 
elaboreze “un product nou”. Ion Budai-Deleanu consideră că stilul 
poetic se deosebeşte de limbajul obişnuit, de stilul vorbirii cotidiene. 

Aceste stil poetic nu permite cuiva să vorbească “de obşte sau 
ca în voroava de toate zilele, ci mai vârtos are deosebite regule şi 
vorbeşte pe scurt, ba şi multe cuvinte lasă afară şi trebuie să înțâleagă 
ca şi când ar fi puse”. 

Intenţia lui lon Budai-Deleanu era aceea de a introduce în 
literatura română un gen nou de poezie, care reclama o limbă literară 
bogată şi nuanţată, de o mare diveristate şi cu largi posibilități de 
exprimare. Acest instrument lingvistic nu era însă, în acea epocă, pe 
deplin format. Materialul lingvistic al acestei perioade lasă impresia 
de nesiguranță, de căutare, de aspect nefixat, neprecizat în tipare 
stabile. 

Această impresie decurge, fără îndoială, din lipsa de stabilitate 
a formelor din toate domeniile limbii, astfel încât limba literară se afla 
în această perioadă într-o fază de tranziție. De altfel, lon Budai- 
Deleanu resimte din plin, în elaborarea 7iganiadei acest handicap, al 
“neajungerii limbii”, autorul subliniind, însă, că “vremea ar fi însă 
începem o dată a ne cunoaşte limba şi a vorbi cum se cuvine”. 

De altfel, autorul Țiganiadei a militat împotriva acestei 
“neajungeri” a limbii, contribuind la crearea unui stil poetic original, 
printr-o selectare riguroasă a modalităţilor de expresie, sprijinindu-se 
în permanenţă pe limba vie a poporului, pe expresia cotidiană. 

Concepută la sfârşitul secolului al XVIII-lea şi terminată în 
două variante până în anul 1812, Tiganiada a fost publicată de Teodor 
Codrescu în revista “Buciumul român”, în 1876-1877. A doua 
variantă, considerată de autor ca definitivă, a fost tipărită târziu, în 
anul 1925, de George Cardaş. 

Ion Budai-Deleanu este şi autorul poemului eroic Trei viteji, 
un poem cu implicaţii satirice şi etice, ce are aspectul unui roman 
picaresc, prin redarea peripeţiilor prin care trec personajele. 

Se poate aprecia că, deoarece Țiganiada a apărut postum, 
limba şi literatura română nu au putut fi influențate de această operă 
literară de o remarcabilă realizare artistică. 

Limba literară a Țiganiadei, ca şi limba literară scrisă din 
această epocă, are numeroase elemente specifice vorbirii populare, dar 
şi numeroase elemente arhaice, care imprimă adesea limbii operei un 
caracter învechit, şi chiar greoi. 

Trăsătura esențială a acestei opere literare o reprezintă, cu 
toate acestea, caracterul său popular, deoarece elementele populare şi 
regionale se împletesc foarte strâns cu cele arhaice, fiind greu de 
delimitat unele de altele. 

Între trăsăturile fonetice ale Țiganiadei poate fi remarcată, mai 
întâi, alternanţa dintre elementele vechi şi cele noi. Spre exemplu, 

unele fonetisme vechi precum aice, nice, pre, preste, a rumpe, 
alternează cu corespondentele lor mai noi, care s-au păstrat: nici, aici, 
pe, peste, a rupe. Un exemplu al acestui fenomen fonetic este şi 
următorul: “Poeticul chiamă pe preoţii lui Dionis, adecă pre cei ce-l 
cinsteau”. 

Se pot remarca, de asemenea, şi unele fonetisme cu diftongii 
modificaţi, precum în limba veche: deacă, mearsă, neinţelease, 
trimeasă, dar şi unele forme noi, cu diftongul redus: dacă, mersă etc. 
Se menţine, de asemenea, fonetismul regional şi arhaic al unor cuvinte 
(a îmbla, împrotiva, a se preîmbla, a se rădica, răsipă). 

Alte trăsături fonetice, de asemenea semnificative, sunt: 
trecerea lui a (neaccentuat) la ă: bălauri, lătineşte, păhară, tirănie; 
sau trecerea lui ă (neaccentuat) la a: îmbracat, lasând, saracă, 
scapare, țarani. Se remarcă, pe de altă parte, şi palatalizarea labialelor 
şi a dentalelor, în unele cuvinte precum desghinat, răşchierate, gevolie 
etc. 

Consoanele labiale p, b, m, v, nu sunt palatalizate. Acestea, 
precum şi consoanele r, s, z, ¢ modifică vocalele care le urmează. 
Astfel, e se transformă în ă (însămnare, înțălege, învălit, număroasă, 
oțăl, stăjariu, văşmânt, Zăfir), dar apar şi unele forme ca însemnare, a 
înțelege ş.a. 

De asemenea, i se transformă în î (a împărți, nestâns, săli, 
sângur, țânc, zâle. Unele forme literare ca a păți, singur, silit, stricat, 
zile reflectă orientarea spre graiul muntean. Sub influenţa acestor 
forme, se ajunge la unele false regresiuni, precum fermuri, căpățină, 
păminteni, Strins, tinăr, zină. 

De asemenea, trebuie remarcată monoftongarea lui ea în a: 
asară, grăbască, împărțală, să păzască, tocmală, trabă, ţapă, vra. 
După aceleaşi consoane, i nesilabic dispare (cine-m va spune, f-am 
fost dat, îm pare) alternând cu forma literară (să-mi iasă, ţi-oi cânta). 
Aceste modificări vocalice pe care le provoacă consoanele p, b, mv, r, 
s, Z, t au şi consecinţe în plan morfologic. 

Spre exemplu, unele substantive neutre au terminația de plural 
ă, în loc de e: brață, izvoară, obrază, odoară, păhară, iar formele de 
conjunctiv prezent (să lasă să pogoară) se confundă cu formele de 
indicativ prezent, datorită terminației ă. 

Din punct de vedere al morfologiei, există câteva 
particularități morfologice vechi şi populare. Astfel, se întâlneşte 

articularea numelor proprii (Bratul, Dondul, Neagul), dar şi articularea 
pronumelui relativ (carea, carele). 

O altă particularitate este articularea substantivelor masculine 
şi neutre cu u: capu, cuvântu, lucru, războiu, viziriu. Cu toate acestea, 
sub influența limbii scrise, lon Budai-Deleanu încearcă să se 
conformeze normei, utilizând articolul hotărât 1 (focul, moşul, tiranul, 
omul, steagul). 

Se produc însă, nu de puţine ori, şi alternanţe morfologice: 
“Căzând calul peste o râpă lungă, căzu călărețul fără ispită cu capu în 
gios”. O altă trăsătură arhaică este utilizarea formelor de pronume 
nehotărât fără articol: “la une cronice”, “pe une locuri”, dar şi a 
subiectului nearticulat: “Au pus în frunte să meargă bucate”, “când 
răsărea soare”. 

Câteodată, formele nearticulate specifice limbii vorbite apar 
alături de cele articulate: “toată mulțimea adunată lăudă Sfat şi vorbele 
sfinte” sau “începea a mişca mâinile şi picioare”. Se mai poate preciza 
că, uneori, lipsa articolului la substantive este condiţionată şi de unele 
necesități prozodice. 

O altă particularitate este prezenţa unor substantive feminine 
cu pluralul în e, precum în limba română mai veche: barbe, cirede, 
cronice, groape, inime, lumine, stânce, râpe, după cum se întâlnesc şi 
unele dublete de tipul lacrime/ lacremi, mreje/ mreji, adânce/ adânci, 
lunge/ lungi. 

Ca fenomen popular se poate observa utilizarea acuzativului 
cu prepoziţia de: “vaietul de maica obidată”, “împrejur dă țigănie”, “în 
mijloc de războaie” şi folosirea unor construcții cu prepoziţia la, cu 
valoare de dativ (“a Romicii față mai la mulți tineri țigani plăcusă”, 
“de toţi ce te beu pururi faci haz”). 

Ca fenomene arhaice şi populare se pot pune, de asemenea, în 
lumină următoarele aspecte morfologice: vocativul cu terminația e 
(boabe, coadre, oame), alături de vocativul în —ule (Bumbule, 
Sfârcule), lipsa lui pe la acuzativul pronumelui relativ care (“fapte 
care ei n-au făcut”, “din iscoade încredințate care trimisesem sus”), 
dar şi prezenţa lui pe atunci când nu este strict necesar: “a aduce pe 
soiul nostru la oarecare rânduială” sau “Turburează pe biata noastră 
mulțime”. 

Articolul posesiv invariabil a este un fenomen lingvistic 
obişnuit în acea epocă (“nemauri a Europei”, “Stihuri a mele”, “a 
noastre biserici”). 

Superlativul la adjective se formează cu ajutorul lui prea, 
foarte şi mult: “pre bun cântăreţ”, “hârtie mult răbdătoare”, “vechie 
foarte pergamină”. Adjectivul pronominal este utilizat, ca în limba 
română veche, în locul pronumelui personal la genitiv (“Craii 
creştineşti lăsând a sale ţări de jaf”), ca şi în limba veche, pronumele 
relativ care ţine locul pronumelui demonstrativ, la început de 
propoziție (“care făcându-se după poruncă, toți muriră”). Pronumele 
demonstrative apar, şi în forma lor veche (cela, cesta, ceastă) şi în 
forma nouă (acela, acesta, aceaia, aceasta). 

Între pronumele nehotărâte, se întâlnesc unele forme vechi, 
neobişnuite sau rare astăzi: fiece, fieşcare, fieştine, nescare, neştine. 
Există şi câteva forme populare de pronume nehotărât (macar ce, 
macar câţi, oarecâte), dar şi de pronume demonstrative (asta, alantră, 
estea, ahasta, ha, hele). 

Pe de altă parte, pronumele de întărire e mai frecvent şi mai 
răspândit decât în limba actuală. Uneori, acesta apare şi independent, 
înlocuind pronumele personal: “căci înşii vedeți”, “însumi nu ştiu”, 
după cum alteori întăreşte un pronume sau un substantiv cu care nu se 
acordă întotdeauna (“el însuş”, “eu însuş”, “însuş a ta”). De asemenea, 
se păstrează unele forme vechi şi populare, de exemplu, forma veche 
a numeralului colectiv îmbe (amândouă), ca şi o formă de genitiv 
neobişnuită a numeralului ordinal: a duor, dar şi al doie, a doia. 

În domeniul verbului, trebuie consemnată marea frecvență a 
verbelor iotacizate (să puiu, să spui, să auză, să cază, să crează, să 
rămâie, să sâmţă, să vază, puind, viind). 

La indicativ prezent şi conjunctiv prezent alternează, la 
anumite verbe, formele cu şi fără sufixul esc sau ez: înceată, 
întârziază, să lucreze, să mângăiască, visază. La indicativ prezent, 
există câteva forme populare, precum amurte, încăp, sparie, îs. La 
indicativ perfect simplu se înregistrează unele forme mai vechi ca : 
fum, fece, adausără, dede, dederă, stete, steteră. La indicativ 
imperfect şi mai mult ca perfect, persoana a treia, predomină formele 
mai vechi: “Toţi să mira”, “lui să închina nenumărate noroade”, 
“Turcii întrasă în ţară” etc. 


161 


Istoria limbii române literare 


Pentru perfectul compus al indicativului, persoana a treia 
singular se menţine construcția veche cu auxiliar la persoana a treia 
plural: “Vlad vodă au armat țiganii”, “poeticul au greşit”. Viitorul 
indicativ se formează cu conjunctivul, precum în limba veche: “va s- 
ajungă”, “va să se certe”, “va să pată”, dar şi cu infinitivul (“vor 
rămânea”, “voi tăia”). 

E utilizată de asemenea, şi forma construită cu verbul a avea 
şi conjunctiv: “Noi avem să stăm cu vitejie”, “are să ajute păgânilor”, 
dar şi forma cu auziliarul redus: “n-oi ajunge”, “care n-a ieşi este un 
calic” etc. La conjunctiv prezent se observă şi unele forme populare şi 
regionale: să arete, să bee, să dee, să iee şi să iaie. 

Infinitivul lung apare, uneori, în acelaşi vers, alături de forma 
scurtă: “A vorbi şi sfătuire poate”. 

În cazul adverbelor şi al locuţiunilor adverbiale, se observă 
prezența unor forme vechi şi populare (aşijdere, fără = decât, drept 
aceasta, mai vârtos), dar şi unele forme mai noi: amintere, oarecând, 
într-acea. 

Prepoziţia la este folosită, adesea, în locul prepoziţiei în: “Să 
nu ne amestecăm la bătaie”, “multe să află netrebnice la limba 
noastră”, “este scris la Biblie”, sau alternează cu în: “Fiind eu în 
Eghipet/ Tot aici sunt la Eghipet”, după cum prepoziția asupra se 
construieşte cu acuzativul, în loc de genitiv: “Asupra nearmaţi şi de a 
ta samă Argineanul sabia nu poartă”. 

În domeniul sintaxei, există numeroase construcţii specifice 
limbii române vechi. Astfel, se întâlneşte destul de frecvent 
construcția cu dativul: “de n-aş fi întâi născută ție”, “jurat vrăjmaş 
turcescului nume”, “boierii pismuia lui Vlad”. 

Genitivul  determinărilor şi al apoziţiilor de pe lângă 
substantivele sau pronumele în genitiv este, de asemenea, des întâlnit: 
“Omer este de bună seamă începătoriul... aceii înaltei neasemănate 
poezii”, sau “A Ilenii domniţei frumoase ş-a lui Arghin dragoste 
fierbinte”. 

Este folosită şi negația simplă: “nice eu mă încredinţez în 
putere”, sau “nici unul lasă pe altul să-ş fârşască vorba”, dar şi lipsa 
reluării complementului în acuzativ sau în dativ: “Pe Parpanghel abia 
la viață întoarce mamă-sa isteață” sau “Altor a se lăuda place, “nu să 
ar cădea mie” etc. 

O altă trăsătură specifică a limbii literare a Țiganiadei este 
frecvenţa gerunziului, care înlocuieşte uneori propoziţii temporale sau 
condiţionale: “când fu spre zio el se trezeşte, fiind încă ea în somn 
afundată”. 

Sintaxa limbii din 7iganiada se apropie foarte mult de sintaxa 
limbii populare, mai ales prin construcția propoziţiilor secundare. 
Astfel, completiva directă este construită adesea cu conjunctivul: “căci 
nu putea să creadă să fie în bucate atâta pradă”, completiva 
circumstanțială de timp introdusă prin cât, cum sau dacă (“Cât glasul 
sună, voinic ochi întoarsă”, “Pe care cumu-i vine nainte”, “Şi părea că 
nu să teme de zece, dacă scoasă sabia din teacă”. 

Propoziția subordonată condiţională este construită cu ajutorul 
conjunctivului prezent sau perfect, cu ajutorul conjuncţiei de (= dacă) 
şi cu forma inversă a viitorului (““Săracu-ş făcea moarte să fi avut un 
cuţit la sine”, “De sultanului de dânşii îi pasă, vie să şi-i ducă” şi 
“Cine ştie vedea-ne-vom vreodată”). 

Propoziția subordonată concesivă este introdusă prin măcar 
că: “Măcar că calu inimos îl duce”, “Căci cunoaştea pe Vlad foarte 
bine, măcar că era în haine străine”. 

Topica Țiganiadei prezintă numeroase inversiuni, dislocări, 
intercalări de cuvinte sau de propoziţii. Astfel, atributul este aşezat 
înaintea substantivului: “Sosit-au de tine hotărâtă vreme”, după cum, 
alteori, construcția atributivă este dislocată de predicat (“Pe lângă 
aceasta, multe încărcate sosiră şi care de bucate”). 

Vocabularul epopeii prezintă o mare diversitate lexicală, el 
cuprinzând cuvinte vechi şi populare, care au dispărut din limbă 
(libovie, a obori, a se oşti, a se pogori, a purcede, a via), dar şi 
cuvinte şi sensuri populare regionale (bucate, clisă, dărdală, pită, 
ghizdav, tină, o ţără, foale). 

Neologismele sunt mai numeroase în anumite episoade. Există 
un număr mai mare de neologisme în fragmentele privitoare la 
organizarea statală, la război şi la armată (anarhie, dictator, învalid, 
ministru, onor, politică, republică, noblu), în autocomentarii sau în 
discuţiile despre meşteşugul scrisului (acțent, autoriu, critică, imn, 
operă, orighinal, product, satiră) sau în exprimarea unor noţiuni noi, 
din domenii diverse de viaţă (curios, egoist, elegant, emisfer, intrigă, 
musică, practică, sferă, teorie). Necesitatea unei exprimări 
diversificate l-a determinat pe lon Budai-Deleanu să recurgă la 

derivație. Cele mai frecvent utilizate prefixe sunt ne (neblând, 
necrunt, nepace, netihnă), în, alternând cu forme mai vechi, 
neprefixate: mulţi/ înmulți, prejur/ împrejur, spăimântat/ înspăimântat, 
tâmplare/ întâmplare sau prefixul pre (prevărsa, previnde). 
Majoritatea  sufixelor utilizate de Budai-Deleanu sunt 
productive şi astăzi: ie (boierie, curăție, tinerie), ime (cruzime, 
iuțime), ire (îndrăznire, stăpânire), ătate (creştinătate, păgânătate). 
Chiar dacă nu a constituit un factor activ în evoluţia limbii române 
literare, datorită publicării ei târzii, când normele limbii literare erau 
deja fixate şi consolidate, totuşi, Tiganiada rămâne, cum s-a spus, un 
caz de dezvoltare izolată a limbajului poetic românesc, o mărturie 
elocventă a posibilităților de dezvoltare ale acestuia la un moment 
istoric determinat. Din vorbirea populară, Budai-Deleanu preia 
numeroase elemente ale stilului oral, care imprimă expunerii un 
caracter spontan, natural. Se folosesc, de asemenea, interogaţii, 
exclamaţii, interjecţii, diminutive, locuţiuni, proverbe şi zicători. 
Trebuie precizat, de altfel, că Ion Budai-Deleanu este şi autorul unei 
gramatici a limbii române, intitulată Temeiurile gramaticii româneşti, 
interesantă prin câteva sugestii viabile, care au rămas până astăzi. 

CAPITOLUL VII 


TENDINȚE ÎN EVOLUȚIA LIMBII ROMÂNE LITERARE ÎN 
EPOCA PAŞOPTISTĂ 


Curentul latinist şi atitudini moderate 


Principalii reprezentanţi ai orientării latiniste au fost Timotei 
Cipariu, August Treboniu Laurian şi I.C. Massim. Timotei Cipariu a 
fost un filolog de o vastă cultură, orientalist şi istoric. Cipariu a fost, 
de asemenea, membru al Societăţii de orientalistică de la Berlin, 
membru fondator al Astrei şi vicepreşedinte al Societăţii Academice 
Române. În cadrul concepţiei sale lingvistice, Cipariu porneşte de la 
ideea relaţiei strânse între istoria limbii şi istoria poporului: “Toate 
evenimentele care trec peste viața unui popor, toate îmbunătățirile şi 
calamitățile ce întâmpină o naţiune, toate fazele prin care trece, toate 
se revarsă şi asupra limbii acelui popor”. În acest fel, Timotei Cipariu 
a aplicat cu consecvență punctul de vedere istoric în cercetarea 
lingvistică, fiind cel dintâi care a publicat la noi documente de limbă 
literară veche (Analecte literare, 1858). Idei şi concepte interesante se 
pot regăsi şi în lucrarea sa Principia de limbă şi de scriptură (1866), 
ca şi în Gramatica limbii române, apărută în două volume (1869 şi 
1877). O idee extrem de interesantă şi de fecundă a lui Cipariu este 
aceea a unităţii limbii române din toate provinciile româneşti; el 
consideră că această limbă unitară este temelia unei literaturi “cu 
adevărat naționale, corectă în expresii, corectă în forme”. 

Potrivit convingerilor lui Timotei Cipariu, unitatea limbii 
scrise nu poate fi realizată decât printr-un sistem ortografic 
etimologic, prin care se elimină posibilitatea utilizării pronunţiilor 
regionale. Cipariu a reuşit să impună acest sistem Societăţii 
Academice în anul 1869. Dacă în prima parte a activităţii sale Timotei 
Cipariu a afirmat unele opinii care îşi păstrează şi astăzi valabilitatea, 
în cea de a doua parte cantonarea în canoanele latinismului sau 
dezideratul perfecționării artificiale a limbii reprezintă coordonate 
esenţiale ale activităţii sale. În concepția lui Timotei Cipariu, 

latinizarea limbii române nu este împinsă până în faza limbii latine. 
Cipariu a încercat, de fapt, arhaizarea formelor moderne de limbă, 
preluând ca model aspectul formelor respective din scrierile vechi. 
Astfel, el susținea ideea de a “reduce limba la una forma mai 
omogenia, mai primitivă”. Pe de altă parte, în lucrarea Principia de 
limbă şi de scriptură, Cipariu afirma că menirea lingvistului este de a 
“reînsufleți moartele, uitatele, părăsitele forme, cuvente şi semnări”. 
Ca şi Petru Maior, Cipariu susține că limba română provine din limba 
latină populară, şi nu din limba latină clasică, cum se credea 
îndeobşte. Un alt reprezentant însemnat al latinismului a fost August 
Treboniu Laurian. În lucrarea Tentamen criticum in originem, 
derivationem et formam linguae romanica, A.T. Laurian îşi propune 
să realizeze o cercetare filosofică a limbii române. Cu toate acestea, el 
nu se referă propriu-zis la adevărata limbă română, ci la o limbă 
ideală, artificială, cu o structură gramaticală şi cu un lexic de aspect 
latin. Laurian consideră că, încă din epoca lui Traian, limba română nu 
a suferit modificări, singurele elemente străine existând în vocabular şi 
având o circulaţie regională. Cărturarul este de părere că, pentru a-i da 
limbii române puritatea de altădată, trebuie eliminate complet 
cuvintele străine şi chiar limba s-ar impune să fie reconstruită, pentru 
a-şi recăpăta aspectul său pur, noblețea inițială. Exemple de astfel de 
modele ale limbii române pure sunt: “una sagetta acutita” sau “due 
vergine petite”, ca să nu mai vorbim de “patre meu e forte morbosu”. 
A.T. Laurian şi I. C. Massim sunt cei care au conceput şi 
publicat Dicționarul limbii române (1871), redactat sub egida 
Societății Academice. Acest dicționar reprezintă apogeul exagerărilor 
latiniste şi al denaturării realităţii lingvistice. “Arsenal de erudițiune 
pedantescă” (Lazăr Şăineanu), acest dicționar a fost ridiculizat, pentru 
exagerările şi erorile pe care le conţine, de Vasile Alecsandri (în 
Dicționar grotesc) şi de Alexandru Odobescu (în Prandiulu 
academicu). Dicţionarul este redactat în două părţi. În prima parte sunt 
înregistrate cuvintele cărora, în mod corect sau forţat, li s-au stabilit 
etimologii latine. Cel de al doilea volum, Glosariu, cuprinde cuvintele 
de origine străină sau necunoscută, incertă, cuvinte care erau propuse 
de cei doi latinişti să fie eliminate din limbă. În esență, Dicţionarul 
limbii române al lui Laurian şi Massim se reduce la un conglomerat de 
forme ciudate, fanteziste, care n-au existat în limba textelor vechi sau 
în graiurile româneşti. Metoda de lucru a autorilor se rezumă la 

identificarea cuvintelor româneşti cu cele latine; din această cauză se 
creează impresia că dicţionarul latinesc a fost incorporat dicționarului 
limbii române. Glosarul încearcă, de asemenea, să stabilească 
etimoane latinești pentru unele cuvinte străine. De altfel, acest 
dicționar a marcat declinul curentului lingvistic latinizant. Lazăr 
Şăineanu aprecia, de aceea, că “dicționarul academic fu orațiunea 
funebră a iperlatinismului”. 

Studii şi cercetări de dată mai recentă au considerat însă că 
latinismul a avut şi un rol pozitiv în primenirea lexicală a limbii 
române literare, pentru că o serie de cuvinte neologice, luate de 
Laurian şi Massim din limba latină literară au fost asimilate cu succes, 
după anul 1900, de limba română. 

George Barițiu a fost o personalitate al cărei nume a fost legat 
de înființarea Astrei şi de conducerea revistei Foaie pentru minte, 
inimă şi literatură. Se poate spune că George Barițiu a acceptat 
principiul etimologic în ortografie, cu anumite reticențe şi concesii 
făcute sistemului fonetic. În ceea ce priveşte îmbogățirea 
vocabularului limbii române, Barițiu a fost un antilatinist consecvent, 
combătând exagerările puriste. El aprecia, astfel, că intelectualității îi 
revine misiunea de a cultiva limba română literară şi că numai o limbă 
selectă poate asigura apariția unor opere literare valoroase. 

George Barițiu a criticat, astfel, pe acei autori care nesocoteau 
expresiile idiomatice proprii limbii române şi utilizau unele forme de 
limbă sau construcții sintactice străine. Ca şi Timotei Cipariu, George 
Barițiu era convins de necesitatea creării unei limbi literare unice, 
considerând că prima etapă în realizarea acestui deziderat o constituie 
redactarea unui dicționar etimologic. George Barițiu a observat, pe de 
altă parte, evoluţia normală a limbii în deplină concordanță cu 
condițiile sociale. De aceea, el s-a pronunțat pentru acceptarea 
neologismelor, în măsura în care acestea puteau fi adecvate la 
structura morfologică a limbii române. 

Din articolele sale rezultă că George Barițiu avea o atitudine 
polemică față de jargonul grecizant, franțuzit sau germanizat existent 
în scrisul unor autori din principatele Române. Critica lui Barițiu se 
îndrepta însă şi împotriva latiniştilor, care erau acuzaţi de a se fi abătut 
de la graiul viu al poporului. Aceşti cărturari latinişti introduceau 
forțat o mulţime de termeni latineşti în limba română, neținând cont de 
fizionomia concretă a acestei limbi. Barițiu consideră, astfel, că 

trebuie să se împrumute “numai atâtea cuvinte câte ne sunt de 
neapărată trebuinţă”. 

În critica purismului etimologizant, Barițiu este de părere că 
elementele lexicale de origine slavă nu pot fi eliminate din limbă după 
bunul plac al filologilor. George Barițiu recunoaşte, pe de altă parte, 
că, în Transilvania, influența latinistă este mai puternică, datorită 
cunoaşterii insuficiente a limbii populare. Ideea dominantă ce se 
desprinde din articolele lui Barițiu este că limba română dispune de o 
mare bogăţie lexicală, de o mare diversitate şi expresivitate şi că, în 
acțiunea de îmbogăţire a vocabularului, neologismele trebuie 
acceptate şi însuşite indiferent de proveniența lor, pentru că înmulţirea 
ideilor atrage după sine îmbogățirea vocabularului. 

Făcând anumite aprecieri asupra limbajului publicistic din 
epoca sa (frebuința publicităţii), George Barițiu arată că stilul oricărui 
autor este în raport cu concepția sa. Astfel, limbajul prolix, confuz, de 
o mare ambiguitate este propriu pedantului, vulgaritățile sunt 
caracteristicile unui bădăran, “un latin va lătini totul, şi forme, şi 
rădăcini şi chiar construcțiunea cuvintelor”. Combătându-i pe toți 
aceştia, autorul îşi exprimă nemulțumirea că o bună parte a 
intelectualităţii contemporane manifestă o reprobabilă nepăsare față de 
limba română şi îi îndeamnă pe scriitori să scrie pe înțelesul tuturor, 
fără exagerări neologice, considerând că accesibilitatea şi caracterul 
plăcut sunt atributele esenţiale ale limbii literare. 

Urmând exemplul lui Jon  Heliade-Rădulescu, Barițiu 
militează cu fermitate pentru îmbogățirea literaturii prin cât mai multe 
traduceri. Mai exigent însă decât Heliade, Barițiu consideră că 
traducerea nu trebuie privită ca o transpunere seacă, rigidă, mecanică, 
“o copie mehanică de ziceri”. 

Menirea traducerii, în viziunea lui George Barițiu, este 
redarea originalului într-o manieră artistică: “Traducția să nu fie 
numai verbală, nu mehanică”, ci o transpunere expresivă, iar această 
acțiune de traducere trebuie să revină mai ales literaților, cei care sunt 
înzestrați cu un deosebit simţ al limbii. Pe lângă aceste calităţi de artist 
al cuvântului, Barițiu mai pretinde traducătorului cunoaşterea deplină 
a limbii, a gramaticii şi a ortografiei, bunul-simţ în selectarea 
cuvintelor, pentru a se realiza o concordanță deplină între conținutul şi 
forma operei traduse, dar şi exploatarea eficientă a vocabularului 
limbii române. 

George Barițiu a manifestat interes şi pentru probleme de 
stilistică. El a scris chiar câteva articole consacrate în mod special 
problemelor de stilistică: Un discurs asupra versificaţiei noastre, 
Stilul de jurnale: stil de valoare?, Stilul. Definind stilul, George 
Barițiu consideră că acesta este “lucrarea mai ales a duhului, însoțită 
de o uşurinţă deosebită, cum în limbă, în muzică, în zugrăvire. Stilul 
încât are temeiul în chipul de a cugeta şi în civilizaţia oamenilor, după 
deosebitele ramuri, epoce, lucrări, şcoale de arte şi individualități de 
artişti este deosebit”. 

Barițiu observă, astfel, în mod just, în definiţia sa, atât 
varietatea stilurilor, cât şi caracterul lor istoric, evoluţia lor, progresul 
pe care îl suportă. Chiar dacă aprecierile lui George Barițiu pentru 
problematica stilului nu sunt originale, ele se caracterizează prin 
erudiție, dar şi printr-o corectă şi nuanțată înțelegere a raporturilor 
dintre limbă şi stil. De asemenea, Barițiu include problemele de stil în 
contextul mai larg al retoricii. Înţeleasă ca o disciplină cu caracter 
normativ, stilistica retorică are rolul de a-i învăţa pe oameni să 
vorbească şi să scrie în conformitate strictă cu calitățile, înzestrările şi 
particularităţile spiritului uman. Opiniile lui George Barițiu cu privire 
la însuşirile generale şi particulare ale stilului îl situează pe autor 
printre precursorii stilisticii româneşti. 

Pe de altă parte, în cadrul activităţii sale, George Barițiu a fost 
preocupat de multe probleme de lingvistică. Astfel, el şi-a exprimat 
opinia cu privire la rolul esenţial ce revine limbii în evoluția unei 
națiuni, dar şi cu privire la rolul pe care îl au scriitorii talentaţi în 
dezvoltarea limbii literare, s-a ocupat de problema latinității limbii 
române şi de sistemul ortografic românesc, ajungând chiar să 
configureze un sistem ortografic propriu. 

Arătându-se preocupat mai ales de îmbogățirea lexicală a 
limbii române, Barițiu a manifestat un interes foarte viu pentru 
cultivarea limbii, a abordat de asemenea probleme de teoria şi practica 
traducerii, dar şi anumite chestiuni teoretice de stilistică. Chiar dacă 
aportul lui George Barițiu la dezvoltarea limbii române literare nu este 
de aceeaşi consistență şi importanță metodologică precum cel al lui 
Ion Heliade-Rădulescu sau Costache Negruzzi, totuşi, raportat la 
condiţiile istorice concrete în care şi-a desfăşurat activitatea, se poate 
afirma că George Barițiu a contribuit în mod esenţial la procesul de 
unificare a limbii române literare, demonstrând că limba de cultură 

realizează, în fond, o sinteză din ceea ce e mai valoros în limba vorbită 
şi scrisă în toate provinciile româneşti. 

În această epocă, Aron Pumnul reprezintă şi ilustrează 
fonetismul extremist şi analogismul. Dacă orientarea latinistă urmărea 
să realizeze unitatea limbii prin etimologism, şi Aron Pumnul 
intenționa acelaşi lucru, însă dintr-o perspectivă diferită. Pornind de la 
stadiul actual al limbii, Aron Pumnul căuta să aplice legile fonetice 
specifice evoluţiei limbii române şi în cuvintele noi, împrumutate din 
alte limbi. În acest fel, Aron Pumnul urmărea o românizare excesivă a 
neologismelor. 

Procedeul reformei ortografice, pe care o preconiza Aron 
Pumnul se baza pe o falsă analogie, pentru că orice lege fonetică are 
un caracter determinat din punct de vedere istoric şi a aplica legile 
fonetice specifice unor cuvinte româneşti vechi la forma unor 
neologisme înseamnă a le denatura. În domeniul formării cuvintelor, 
cele mai cunoscute cuvinte propuse de Aron Pumnul au fost 
evenemânt, despărțământ, regulământ, leptură, obiept, năciune, 
observăciune etc. La nivel lexical, principiul fonetismului lui Aron 
Pumnul tindea la remanierea, mai întâi exterioară, iar apoi definitivă, a 
terminologiei ştiinţifice. Înlocuirea termenilor ştiinţifici avea să se 
producă prin creaţii lexicale noi, inedite, operându-se cu procedeul 
derivaţiei, folosit mai ales în cuvintele populare. 

În lucrarea Îndreptariul cel mai nalt în vorbirea, scrierea şi 
formarea limbii româneşti, din 1850, Aron Pumnul făcea următoarea 
recomandare: “scrie cum vorbeşti, însă vorbeşte, scrie şi formează 
fiecare cuvânt aşa ca să fie regulariu, uşor de rostit şi dulce 
sunătoriu”. 

Apelând cu consecvență la respectarea strictă a analogiei, 
Aron Pumnul a considerat că se pot forma cuvinte noi din rădăcini 
lexicale, prin adăugarea unor sufixe, obținându-se astfel un fel de 
clişeu al derivării. Modificările pe care le susținea Aron Pumnul 
urmau să afecteze multe cuvinte existente şi frecvente în limbă, 
autorul fiind convins că poporul n-a ajuns încă “la conştiinţa chiară 
despre organismul limbii”. 

De asemenea, într-o altă lucrare, Formăciunea cuvintelor 
româneşti (1859), Aron Pumnul îi combate pe latinişti, dar şi pe cei 
care optau pentru introducerea fără discernământ a neologismelor. 
Optând pentru o poziţie mediană, Aron Pumnul a încercat să 

înlocuiască termenii ştiinţifici prin creații din spaţiul limbii române 
(ştiinţă limbistică, cugetământ, scriemânt, stelământ, tâmplământ, 
cuntrăzicător. Reforma lexicală preconizată de Aron Pumnul se 
bazează pe încălcarea regulilor şi a normelor fundamentale ale limbii 
române. Poziţia lui Aron Pumnul faţă de neologisme este, astfel, 
retrogradă. Curentul inițiat de acest cătrurar s-a manifestat cu şi mai 
multă vigoare după apariția, în ziarul “Bucovina”, a articolului 
Neatârnarea limbei româneşti. 

În acest fel, teoria puristă a lui Aron Pumnul a însemnat, în 
fond, exagerarea analogiei, dar analogia nu este, desigur, singurul 
factor important în evoluția limbii. Exagerata românizare pe care o 
încerca, pe care căuta să o legifereze Aron Pumnul a fost determinată 
şi de tendințele unor ardeleni de maghiarizare a terminologiei. 
Datorită exagerărilor pe care a încercat să le impună, cărturarul nu a 
reuşit să exercite o influență prea amplă asupra intelectualității 
românești. Mai mult, Vasile Alecsandri, în scrierea sa satirică şi 
polemică Rusaliile în satul lui Cremene, incriminează atât latinismul, 
cât şi fonetismul analogic al lui Aron Pumnul. 

Privite în ansamblu, opiniile lui Pumnul şi tendinţele sale 
reformatoare prezintă doar un caracter istoric, ele n-au influențat 
evoluţia limbii române literare. Un moment extrem de important în 
progresul limbii române literare, în discutarea şi formularea normelor 
supradialectale ale acesteia l-a reprezentat activitatea de filolog a lui 
Titu Maiorescu. 

În domeniul limbii române literare, Titu Maiorescu a căutat să 
impună norme stricte de scriere a limbii române, pe baza introducerii 
alfabetului latin şi a eliminării alfabetului chirilic. Pe de altă parte, se 
poate aprecia că Maiorescu a fost un adept important al principiului 
fonetic în domeniul ortografiei, combătând cu virulență 
etimologismul: “Fiecare cuvânt se scrie cum se pronunță. Acest 
principiu va da limbei române o scriere simplă, uşoară, conformă atât 
cu ideile lingvistice moderne, cât şi cu cerințele pedagogice în şcoală”. 

În privinţa neologismelor, Titu Maiorescu consideră că e 
preferabil împrumutul de cuvinte dintr-o limbă străină, atunci când 
trebuie denumite noţiuni noi, decât compunerea lor în interiorul limbii 
române din material lexical vechi. Neologismele trebuie împrumutate 
însă mai ales din limbile romanice şi numai atunci când ele sunt 
imperios necesare. Titu Maiorescu a combătut în articolele sale Limba 

română în jurnalele din Austria, Beţia de cuvinte şi Oratori, retori şi 
limbuţi tendinţele de stricare a limbii. 

În opinia lui Titu Maiorescu, aceste tendinţe de denaturare a 
limbii române se materializau în copierea expresiilor idiomatice, care 
schimbau sensul unei propoziţii, făcându-l de neînțeles, dar şi prin 
beţia de cuvinte, prin cuvântul golit de sens şi de adevăr. Titu 
Maiorescu era convins că unificarea limbii române literare a fost 
întârziată şi de “lipsa unei poezii şi proze recunoscute de clasice”. De 
asemenea, el consideră că dezvoltarea ulterioară a limbii române va fi 
determinată nu de limba propusă de filologi, ci de apariția unor 
scriitori cu adevărat importanţi. 

În acest sens, Titu Maiorescu notează: “Tot ce ştiu este că 
această alegere se face instinctiv, şi nu după reflecţie, şi că se 
îndreptează mai ales după poeți; şi datoria noastră este chiar de a ne 
împotrivi în contra oricărei monotonizări a limbii sub jugul vreunei 
filologii şi a aştepta venirea acelei poezii şi proze clasice, care să 
fixeze limba”. Mihai Eminescu, recunoscând meritele lui Titu 
Maiorescu în dezvoltarea limbii române literare, scria în anul 1877: 
“În lupta pentru limbă şi adevăr şi contra jargoanelor franțuzite şi 
nemţite şi a beţiei de cuvinte, domnia sa a rămas învingător; autorii 
loviți de pana sa energică nu mai cutează a se întoarce la obiceiul lor 
de a înşira cuvinte nouă în loc de idei adevărate”. 


Concepţia asupra limbii române literare în viziunea scriitorilor 
grupați în jurul revistei “Dacia literară” 


Revista “Dacia literară este mai consecventă în ceea ce 
priveşte cultivarea şi respectarea limbii populare şi în realizarea unei 
limbi literare cu un pronunţat caracter popular. De altfel, revista 
“Dacia literară” a apărut într-un moment în care publicistica 
românească era într-un plin avânt, fapt observat şi de Mihail 
Kogălniceanu în /ntroducția sa. După o prezentare sumară a 
publicaţiilor din epocă şi după menţionarea dificultăţilor inerente 
acestui început, Kogălniceanu constată că cele trei importante 
publicaţii ale vremii (“Curierul românesc”, “Albina românească” şi 
“Foaie pentru minte, inimă şi literatură”), cu toate meritele lor, 
păcătuiau prin culoarea lor locală accentuată şi printr-o exagerată 
atenţie acordată problemelor politice. Kogălniceanu crede că această 

stare de fapt poate fi remediată prin apariția unei reviste noi care, 
făcând abstracţie de politică, să se preocupe numai de literatură şi să 
se adreseze tuturor românilor din diferitele provincii româneşti, 
evitându-se astfel spiritul local, strict regional. 

Titlul revistei devine astfel simbolic, el sugerând caracterul 
național şi popular al publicației, dar şi scopul urmărit. Respectând cu 
fidelitate acest program, “Dacia literară” va publica operele originale 
ale colaboratorilor, dar şi unele traduceri semnificative. De altfel, 
Mihail Kogălniceanu se pronunţă împotriva traducerilor, susţinând că 
“traducţiile nu fac o literatură”. Revista “Dacia literară” urmărea, 
astfel, să creeze un repertoriu literar românesc original al tuturor 
provinciilor locuite de români, bazat exclusiv pe lucrări originale. 

Această idee este subordonată imperativului unității culturale 
a tuturor românilor, unitate care avea să se realizeze atât pe baza 
operelor literare originale ale scriitorilor români, cât şi pe baza unei 
limbi literare unice, de pronunţat aspect popular. De aceea, în viziunea 
scriitorilor grupaţi în jurul revistei “Dacia literară”, provincialismele 
exagerate trebuiau eliminate, urmărindu-se în acest fel însuşirea unor 
norme literare comune, acceptate de toți vorbitorii. 

Subordonat aceluiaşi scop al unității, se poate reține şi 
accentul pus pe ideea de critică pozitivă, constructivă şi obiectivă, o 
critică menită a viza opera, iar nu persoana autorului. Kogălniceanu 
pledează, astfel, pentru obiectivitatea şi imparţialitatea actului critic. 
De altfel, programul revistei “Dacia literară” este sintetizat astfel de 
către Kogălniceanu: “În sfârşit, țălul nostru este realizaţia dorinții ca 
românii să aibă o limbă şi o literatură comună pentru toţi”. Profilul 
revistei “Dacia literară” cuprinde astfel lucrări originale, scrieri 
teoretice, reproducerea unor articole originale din alte ziare, critica 
lucrărilor apărute în diferite provincii, Telegraful Daciei, care oferea 
cititorilor informaţii culturale şi literare. 

Sintetizând, se poate spune că revista “Dacia literară” a 
urmărit trei scopuri fundamentale: crearea unei literaturi originale, pe 
baza inspiraţiei din trecutul istoric, din literatura populară sau din 
realităţile vieţii cotidiene, cu evitarea traducerilor servile şi a 
imitațiilor, scrierea operelor literare într-o limbă literară comună, 
apropiată de vorbirea populară, pentru a se asigura deplina 
accesibilitate a operelor, fără însă a se neglija exprimarea aleasă, 
îngrijită; realizarea unităţii culturale a românilor. Acest curent literar 

şi cultural, creat în jurul revistei “Dacia literară”, a avut un puternic 
caracter popular şi naţional, el constituind un moment de o 
semnificație majoră în cultura românească a secolului al XIX-lea. 

Paşoptismul reprezintă, în literatura română, în primul rând 
mesianism cultural şi revoluţionar, spirit critic, deschidere spre 
valorile Occidentului şi lupta pentru impunerea unui specific naţional, 
conştiinţă civică şi patriotică, obsesia integrării în civilizaţie, dar şi o 
retorică foarte elocventă a urgenţei, a acțiunii şi entuziasmului. 
Literatura paşoptistă se dezvoltă sub semnul romantismului european, 
pe un drum sinuos, marcat de asimilarea simultană a mai multor 
orientări literare (clasicism şi romantism). 

Aderenţa la aceste orientări a fost mai degrabă exterioară, 
după cum observă şi Şerban Cioculescu: “Noi nu am cunoscut, ca alte 
literaturi vecine, atingerea directă cu problematica romantică. Expresia 
interioară a romantismului ne-a rămas străină. Scriitorii noştrii n-au 
trecut printr-o criză morală de esenţă faustică, demonică sau egoistă, 
ca urmaşii spiritului lui Goethe, Byron sau Chateaubriand, din alte 
tări”. 

Scriitorii români din această epocă asimilează principiile 
romantismului francez, punând un accent specific pe angajarea în 
istorie şi servirea idealurilor politice şi sociale ale vremii. Paul Cornea 
constată că “Romantismul românesc nu cunoaşte nici monarhia 
sensibilităţii, nici dereglarea simţurilor, nu explorează zonele 
tenebroase ale conştiinţei şi pare prea puţin tentat de metafizică. 
Aspectul oniric, teozofic, magic, prezent în romantismul german, 
lipseşte aproape cu desăvârşire”. 

Marile teme şi motive romantice îşi află ecoul în operele 
scriitorilor paşoptişti: fantezia creatoare, astfel spre absolut, ampli- 
ficarea viziunii interioare, eliberarea imaginaţiei de orice constrângeri, 
spiritul tiranian al revoltei. Un rol important îl are, în cristalizarea 
romantismului românesc, revista “Dacia literară”. 

Revista “Dacia literară” a apărut la laşi în 1840 sub 
îndrumarea lui Mihail Kogălniceanu. Titlul este simbolic, pentru că el 
exprimă ideea unităţii naţionale prin spiritul integrator al literaturii. 

Prin ideile, susținute “Dacia literară” devine o revistă 
programatică ce-şi propune să stimuleze creația originală şi să adopte 
un spirit critic obiectiv. Programul revistei e formulat cu precizie în 
primul număr al ei, în articolul programatic, Introducție, al lui Mihail 

Kogălniceanu. Articolul începe cu o prezentare elogioasă a tuturo 
ziarelor şi revistelor ce apăreau la acea dată în Ţările Române. In spirit 
analitic, Kogălniceanu observă însă caracterul provincial şi prea 

subiectiv al unor publicații ca “Albina românească”, “Foaie pentru 
minte, inimă şi literatură” şi “Curierul românesc” — pe care le critică 
datorită unei prea pronunțate culori locale şi abundenței informaţiilor 
politice. Este necesară, subliniază Kogălniceanu, o revistă care, 
“părăsind politica, s-ar îndeletnici numai cu literatura națională”. 

O astfel de publicaţie culturală şi literară va deveni, în 
viziunea autorului articolului program “un repertoriu general al 
literaturii româneşti, în carele, ca într-o oglindă, se vor vedea scriitori 
moldoveni, munteni, ardeleni, bănăţeni, bucovineni, fieştecarele cu 
ideile sale, cu limba sa, cu tipul său”. 

Pornind de la ideea că “însuşirea cea mai de preţ a unei 
literaturi este originalitatea”, M. Kogălniceanu combate traducerile, pe 
care le consideră “o manie primejdioasă, pentru că omoară în noi 
duhul naţional”. Kogălniceanu nu respinge însă în totalitate traducerile 
din alte limbi ale unor opere de valoare, el condamnă doar acele 
imitații servile, care se caracterizează prin superficialitate şi lipsă de 
originalitate. 

Ideea esenţială e, astfel, aceea a constituirii unei literaturi 
naţionale originale, care să reprezinte spiritualitatea românească şi să 
permită pătrunderea valorilor autohtone în circuitul cultural european. 
Kogălniceanu consideră că literatură originală nu poate fi concepută în 
afara specificului naţional românesc. De aceea, el face apel la scriitorii 
contemporani pentru a se inspira din istoria națională, din frumusețile 
patriei şi ale folclorului, fără a se neglija însă oglindirea realităților 
concrete ale epocii. 

Mihail Kogălniceanu subliniază, în acsest sens, că “Istoria 
noastră are destule fapte eroice, frumoasele noastre ţări sunt destul de 
mari, obiceiurile noastre sunt destul de pitoreşti şi de poetice pentru ca 
să putem găsi şi la noi sujeturi de scris, fără să avem pentru această 
trebuinţă să ne împrumutăm de la alte nații.” 

Autorul articolului — program consideră că vremea ezitărilor şi 
a tatonărilor trebuie depăşită, constituindu-se un stil şi o limbă literară 
cu valenţe estetice. În acest scop, trebuia instituit şi introdus în 
literatura noastră un spirit critic obiectiv, care să combată 
mediocritatea şi impostura estetică: “Critica noastră — observă 

Kogălniceanu, va fi nepărtinitoare: vom critica cartea, iară nu 
persoana. Vrăjmaşi ai arbitrariului, nu vom fi arbitrari în judecăţile 
noastre literare”. 

Programul revistei “Dacia literară” sintetizează şi necesitatea 
unei unităţi culturale a naţiunii. “În sfârşit, se menţionează în 
Introducţie, țelul nostru este realizarea dorinţei ca românii să aibă o 
limbă şi o literatură comună pentru toți.” 

Deşi a avut o apariţie redusă (doar trei numere), revista “Dacia 
literară” a format un curent de opinii critice şi estetice ce aveau să 
conducă la realizarea unei literaturi originale, care căuta să se 
sincronizeze cu literatura europeană. Revista şi-a propus să se 
călăuzească după principii morale şi să evite provincialismele, dar şi 
orice conflict care ar fi putut duce la dezbinarea vieţii literare, pentru 
că se consideră că “literatura are nevoie de unire”. 

Prestigiul şi influența exercitate de revistă în evoluţia 
literaturii române au fost determinate mai ales de orientarea ei 
programatică, ce răspundea aspirațiilor societăţii şi culturii româneşti 
din epocă, dar şi de calitatea operelor publicate în revistă, pe diferite 
secțiuni. Astfel, au fost tipărite opere originale ale colaboratorilor, 
selecţiuni din principalele ziare şi reviste apărute în limba română, o 
cronică literară şi artistică şi o secțiune întitulată Telegraful Daciei, 
cuprinzând ştiri variate din viaţa literară şi artistică a celor trei 
provincii româneşti. 

Concepută în acest fel, “Dacia literară” avea un caracter larg 
reprezentativ, constituindu-se într-o adevărată tribună de difuzare şi de 
orientare a creaţiei literare româneşti de pe întreg teritoriul naţional. În 
revistă au semnat articole şi opere literare valoroase cei mai importanți 
cărturari ai epocii paşoptiste: C. Negruzzi (Alexandru Lăpuşneanul, 
Cântece populare ale Moldovei), V. Alecsandri (Buchetiera de la 
Florenţa), Gr. Alexandrescu (Anul 1840), Alecu Russo, Al. Donici 
(Fabule) etc. 

Spiritul programatic al revistei “Dacia literară” a fost 
continuat de alte reviste ca “Propăşirea” (condusă de Mihail 
Kogălniceanu şi lon Ghica - 1844) şi “România literară” (1855, 
condusă de Vasile Alecsandri). Perioada 1830-1860 corespunde astfel 
unui proces de constituire a identității noastre culturale, în care 
literatura română îşi configurează genurile şi speciile caracteristice, 
dar îşi afirmă şi o conştiinţă de sine. În domeniul prozei, criticul 

Mihail Zamfir consideră că între 1830 şi 1880 proza românească 
reface, într-o formulă concentrată, traseul prozei europene din secolele 
XVIII şi XIX, care a fost determinat de dezvoltarea memorialisticii. 
Pentru paşoptişti şi postpaşoptişti memoria existenţială şi culturală e o 
temă dominantă. 

Principalele trăsături ale prozei din această perioadă sunt în 
linii mari literaturizarea faptelor autobiografice, atracţia pentru 
documentul nonestetic (memorii, scrisori, pagini de arhivă), cultivarea 
unor specii ca tipice memorialul, portretul, notele de călătorie, 
epistola, jurnalul intim. 

În domeniul poeziei, principalele teme sunt: istoria, revolta 
socială, timpul, eroul etc. Elementul anecdotic, istoric, ocazionalul 
primează în aproape toate poeziile epocii. Dramaturgia paşoptistă e 
dominată de personalitatea lui Alecsandri, care, prelucrând unele 
modele literare străine, pune bazele comediei (prin ciclul Chiriţelor) şi 
dramei istorice româneşti (Despot Vodă). Teatrul paşoptist se 
caracterizează prin evocarea trecutului istoric, prin exaltarea 
sentimentelor patriotice şi prin elementele de critică şi de satiră 
socială. Perioada paşoptistă corespunde, în mare măsură, procesului 
de constituire a primului model cultural şi literar modern în spațiul 
românesc, caracterizat prin spirit critic şi vizionar, prin obiectivitate şi 
apel la specificul naţional. 


Poezia paşoptistă 


În perioada 1830-1860 se configurează o conştiinţă artistică 
mult mai fermă, literatura absorbind în spațiul său toate problemele 
stringente ale epocii, chiar dacă literatura română nu avea o coloratură 
specifică, o amprentă naţională proprie. Datorită faptului că la 
începutul secolului XIX-lea literatura română împrumută forme 
artistice, modele culturale occidentale, se produce o coexistenţă şi 
interferență a unor curente precum preromantismul, romantismul, 
iluminismul şi realismul. 

Scriitorii paşoptişti sunt oameni de litere de o extremă 
disponibilitate, fiecare dintre ei exercitându-se în mai multe domenii, 
în mai multe genuri şi specii, dar şi în diverse modalități de scriitură. 
De exemplu, Heliade-Rădulescu e poet, prozator, lingvist, traducător 

şi gazetar, Gr. Alexandrescu e poet liric, dar şi fabulist, Negruzzi scrie 
nuvele, teatru, poeme eroice, epistole şi tablete. 

Pe de altă parte, literatura paşoptistă are, ca trăsături 
definitorii, înclinația spre mora-litate şi moralizare, caracterul militant, 
cosmopolitismul, exotismul, teatralitatea, superficialitatea percepţiei 
realităţii, exaltarea şi retoris-mul etc. 

Titu Maiorescu observă, în studiul În contra direcţiei de azi în 
cultura românească, din 1868, că paşoptiştii “văzuseră numai formele 
de deasupra ale civilizațiunii, dar nu întrevăzuseră fundamentele 
istorice mai adânci care au produs cu necesitate acele forme şi fără a 
căror preexistenţă ele nici nu ar fi putut exista”. 

Perioada 1830-1860 e reprezentată, cu alte cuvinte de procesul 
constituirii identității literaturii române, care trebuie să-şi constituie 
genurile şi speciile proprii, dar şi să-şi afirme o conştiinţă de sine. De 
aceea, dimensiunea didactică şi explicativă covârşeşte în mod vădit 
latura pur creatoare şi imaginară. 

Principala trăsătură a literaturii paşoptiste e, însă, coexistența 
curentelor literare, nu doar în creaţia aceluiaşi scriitor, dar chiar în 
aceeaşi operă literară. Iluminismul, specific secolului al XVIII-lea, se 
manifestă, în literatura română şi în perioada paşoptistă, prin funcția 
educativă şi moralizatoare ce i se acordă operei literare. De asemenea, 
trăsături iluministe pot fi regăsite şi la nivelul instituţiilor, deoarece 
acum se dezvoltă presa, teatrul şi învăţământul. Teatrul era considerat 
ca fiind “o şcoală de moral”, repertoriul său fiind în bună măsură 
național. 

Romantismul e teoretizat în introducerea la revista “Dacia 
literară”. Aici tema istorică şi folclorul sunt promovate ca surse 
esenţiale de inspirație. 

Folclorul devine, pentru scriitorii paşoptişti, un obiectiv 
programatic; de exemplu, M. Kogălniceanu afirma în 1837 că: “ceea 
ce formează sâmburele poeziei noastre naţionale sunt baladele şi 
cântecele populare”. Vasile Alecsandri publică, în 1852 culegerea 
Poezii populare. Balade (Cântece bătrâneşti), iar literatura populară 
devine, după model romantic, o importantă sursă de inspiraţie din 
perspectivă tematică şi prozodică. 

Una dintre temele fundamentale ale poeziei paşoptiste este 
istoria, o temă configurată şi în poezie, şi în proză şi în teatru. Un 
motiv important subsumat temei istorice e motivul ruinelor, specific 

preromantismului, şi care poate fi întâlnit în poezia lui Vasile Cârlova 
(Ruinurile Târgoviştei) sau Grigore Alexandrescu (Umbra lui Mircea. 
La Cozia). 

Atmosfera specifică preromantismului e cea a înserării, cu 
imaginea poetului solitar ce meditează la sensurile istoriei, ale 
trecutului. 

Un reprezentant tipic al preromantismului românesc e Vasile 
Cârlova (1809-1831) Cârlova debutează în literatură cu poezia 
Ruinurile Târgoviștei, în revista “Curierul românesc” (1830). Deşi e 
concentrată în doar cinci poezii, creaţia sa e foarte semnificativă, 
constituindu-se într-un veritabil început al poeziei româneşti moderne. 
Vasile Cârlova îi apare, de exemplu, criticului Şerban Cioculescu, ca 
un poet de mare talent care “inaugurează romantismul, intuindu-i toate 
notele parti-culare”. 

Cele cinci poezii pe care le-a scris sunt: Păstorul întristat, 
Înserarea, Ruinurile Târgoviștei, Rugăciunea şi Marşul oștirii 
române. Aceste creații sunt reprezentative pentru paşoptismul 
românesc, (poezia ruinelor, relația dintre om şi divinitate, elogiul 
spiritului naţional, introspecția melancolică, tonalitatea elegiacă etc.). 

Caracterizându-se printr-o trăire spirituală amplă şi profundă, 
poeziile lui Vasile Cârlova traduc o sensibilitate foarte acută față de 
temele romantice: natura, interioritatea ființei, interesul pentru 
sentimentul patriotic, toate aceste teme fiind configurate printr-o 
tonalitate lirică specifică, adecvată: tonalitatea elegiacă (în Înserarea), 
meditativă (în Ruinurile Târgoviștei), protestatară (în Rugăciunea) şi 
eroică (în Marşul oştirii române). 

Remarcabilă pentru această perioadă de început a literaturii 
române moderne este uşurinţa comunicării unor sentimente şi trăiri 
nuanțate, fapt care indică asimilarea sensibilităţii romantice şi 
virtuozitatea cu care este manevrat cuvântul poetic, un cuvânt simplu, 
capabil să se adapteze la toate modulaţiile sentimentelor. Versurile lui 
Vasile Cârlova sunt fluente şi expresive, având o anumită muzicalitate 
exterioară şi interioară, constituindu-se într-o confesiune sinceră şi de 
o mare spontaneitate. 

Ion Heliade-Rădulescu 


Pedagog, poet, critic literar şi publicist, Ion Heliade- 
Rădulescu şi-a adus o contribuţie substanțială şi în domeniul 
filologiei. Opiniile sale despre limbă au fost exprimate în prefața 
Gramaticii româneşti, tipărită la Sibiu în anul 1828. 

Se poate spune că autorul Gramaticii româneşti este bine 
informat, la curent cu ceea ce s-a scris la noi în acest domeniu. Cel 
mai important merit al lui Heliade este acela de a înlătura haosul 
ortografic din domeniul limbii române. El a încercat, totodată, 
reformarea alfabetului chirilic prin eliminarea literelor inutile şi 
reducerea semnelor ortografice la strictul necesar. 

Principalele idei filologice ale lui Heliade-Rădulescu au fost 
expuse în Prefaţa la Gramatica românească (1828), Repede 
aruncătură de ochi asupra limbii şi începuturilor românilor (1832), 
Precuvântare la Vocabular de vorbe străine în limba română (1847), 
Paralelism între limbile română şi italiană (1840-1841) şi Geniul 
limbilor în genere şi al celei române în parte (1868). 

În domeniul ortografiei, deşi, în plan teoretic, Heliade cerea 
respectarea ortografiei etimologice, în practica scrisului a recurs la 
ortografia fonetică. Încă din anul 1828, în prefața Gramaticii, Heliade 
face anumite confuzii între elementele româneşti şi cele romanice (de 
exemplu, canto, canti — cântă, cânți). 

Heliade s-a pronunţat, pe de altă parte, pentru scrierea cu 
caractere latine, dar acest proces inovator trebuia să se desfăşoare în 
mod gradat, urmând trei etape succesive: simplificarea alfabetului 
chirilic prin înlocuirea literelor polifone cu elementele lor 
componente, crearea unui alfabet de tranziţie, care să cuprindă atât 
elemente chirilice, cât şi elemente latine şi, în sfârşit, trecerea la 
alfabetul latin. 

În felul acesta se produce, în viziunea lui Heliade, şi 
familiarizarea populaţiei cu noul sistem de scriere. Heliade afirmă, 
uneori categoric, că, înainte de a scrie cu litere chirilice, românii au 
scris cu litere latine. 

În faza italienizantă, Heliade cere să se noteze în scris grupul 
labio-velar qu, gu, cere, de asemenea, dublarea consoanelor folosite 
inițial în neologisme (abbatere, adducere, appoziție). Dacă în 

cuvintele de origine latină l geminat (Il) la unul dintre numere 
(singular sau plural) a dispărut, el va fi reintrodus la celălalt. 

De asemenea, în lucrarea Repede aruncătură de ochi asupra 
limbii şi începuturilor românilor (1832), Heliade propune notarea lui ç 
şi č (în cuvinte precum Cicero sau Tacit), pretinzând că aşa le-ar fi 
rostit românii dacă le-ar fi moştenit din limba latină. În ultima fază a 
activităţii lui Helade-Rădulescu, ortografia latinizantă ajunge la 
exagerări deosebite. 

În ceea ce priveşte limba română literară, Ion Heliade- 
Rădulescu se dovedeşte a fi un partizan al limbii literare unice, el 
considerând că un model de limbă literară poate fi considerată limba 
textelor bisericeşti, datorită caracterului său unitar, deşi existau şi aici 
unele neglijenţe stilistice şi lacune lexicale. 

În viziunea lui Heliade, desăvârşirea stilistică s-ar fi produs 
doar în traducerea psalmilor de către Dosoftei. Deoarece limba 
bisericească era unică pentru toate provinciile româneşti, Heliade îşi 
propune ca în lecţiile sale de la Şcoala Filarmonică să aibă ca model 
această limbă, pe care o consideră semnificativă şi pentru oamenii de 
ştiinţă sau pentru scriitori. 

Heliade recunoaşte şi importanța literaturii populare, dar 
consideră că, la fel ca şi literatura bisericească, şi literatura de sursă 
folclorică se caracterizează printr-o anumită sărăcie lexicală, drept 
consecinţă a sărăciei de idei. Ion Heliade-Rădulescu consideră că orice 
scriitor trebuie să pornească întotdeauna de la valorile literaturii 
populare, dar să nu se limiteze numai la ea. 

Scopul adevăratului cărturar este, pe de altă parte, acela de a- 
şi înălța din punct de vedere spiritual poporul din care provine: 
“Pentru ce el (scriitorul, n.n. I.B.) să-şi strâmteze duhul şi să nu-şi 
boteze ideile sale, să nu-şi îngrijească stilul? Pentru ce el să piarză şi 
pe norod şi să nu-l facă să câştige?” (Asupra traducerii lui Omer). 

Heliade constată şi faptul că limba populară este fărâmițată şi 
din punct de vedere regional. Pentru a se ajunge la o limbă literară, 
este necesar să se recurgă la traduceri din literaturile străine, pentru că 
traducerile duc la îmbogățirea şi nuanţarea limbii cu noi construcții şi 
noi elemente lexicale. 

Adesea, scrie Heliade, un bun traducător are aceleaşi merite ca 
şi un scriitor original. Din această concepţie a izvorât, de altfel, ideea 

unei Biblioteci universale, pentru care Heliade a optat de-a lungul 
întregii sale activităţi literare. 

De asemenea, Heliade consideră că este necesar să se 
îmbogăţească vocabularul limbii române cu noi termeni, prin 
intermediul împrumuturilor neologice, dar şi prin intervenția directă a 
scriitorilor valoroşi. 

În cadrul problemelor de lingvistică generală, Heliade 
vorbeşte despre părţile corpului care sunt denumite prin termeni latini, 
intuind “fondul principal” al lexicului românesc. Heliade observă, 
astfel, că toate noțiunile de “neapărată trebuință” sunt denumite cu 
termeni latini. Cu toate acestea, scriitorul consideră că elementul 
slavon nu a alterat limba română în “țesătura ei”, în structura sa 
interioară, care a rămas latină. 

Cu privire la utilitatea neologismelor, în articolul Observaţii 
de limbă românească, Paul lorgovici consideră că îmbogățirea limbii 
române cu noi cuvinte trebuie întreprinsă pornindu-se de la termenii 
latini, consideraţi ca prototipi (exemple: atingere, contingent, contact, 
contagios etc.). 

De asemenea, Paul lorgovici era convins că astfel de forme 
“dacă nu vor plăcea românilor de acum, am nădejdea că se vor afla 
între următorii noştri”. De altminteri, idei similare se întâlnesc şi în 
lucrările de aspect teoretic ale lui Heliade-Rădulescu. 

Heliade propunea ca terminologia ştiinţifică să fie 
împrumutată din limba latină sau din limbile romanice. Cuvintele noi 
trebuie să fie însă adaptate, să se înfăţişeze într-o formă românească. 
Adaptarea se va face conform specificului limbii române. Problema 
adaptării trebuie înţeleasă în sensul unificării limbii române, pentru că 
în Țara Românească circulau numeroase variante formale, în funcție 
de influenţele exercitate de alte limbi (greacă, maghiară sau franceză). 
În acest sens, verbul a publica apare în mai multe variante, precum: 
publicarisesc, publicăluiesc, publicuiesc, publiez, publicez. 

În articolul intitulat Despre limba românească, apărut după 
Gramatica românească, Heliade îşi reafirmă ideile cu privire la 
necesitatea unei limbi române literare unitare şi la necesitatea 
recurgerii la limba latină şi la limbile romanice, în chestiunea 
neologismelor: “Aşa cum grecii s-au împrumutat de la fenicieni, 
romanii de la greci, celelalte popoare ale Europei de la romani, acelaşi 
lucru putem să-l facem şi noi. Şi cu atât mai mult cu cât avem de 

unde. Noi nu ne împrumutăm, ci luăm cu îndrăzneală de la maica 
noastră moştenire şi de la surorile noastre partea ce ni se cuvine”. 

Heliade-Rădulescu afirmă, de asemenea, că atunci când se 
împrumută dintr-o altă limbă, trebuie să se preia ceea ce este necesar 
şi într-o formă modelată în conformitate cu normele limbii române. 
Spre exemplu, Heliade arată că formele lexicale c/iros, soțieta, liberta, 
națion, ocazion, privileghium trebuie transcrise în formele clar, 
patriotism, ocazie, societate, libertate, naţiune, privilegiu. 

Heliade a fost preocupat cu precădere de crearea limbajului 
ştiinţific şi doar după aceea de limbajul poetic, pe care îl consideră 
limba inimii şi a sentimentului. 

Îmbogăţirea vocabularului limbii române trebuie să se 
producă, în viziunea lui Heliade, pe trei căi: prin derivare de la 
cuvintele deja existente în limbă, prin selectarea unor forme dialectale 
sau regionale şi, în al treilea rând, prin împrumuturi din limbi străine. 

Cu privire la dialecte, Heliade-Rădulescu consideră că limba 
română are trei dialecte: dacoromân, aromân şi romand. Desigur, 
Heliade face o eroare incluzând în cadrul limbii române şi limba 
retoromană. Interesant este faptul că scriitorul identifică şi existența 
unor subdialecte în dacoromână, dar între subdialectele moldovean, 
transilvănean şi bănăţean nu constată deosebiri fundamentale de 
vorbire: “Eu nu văz între aceşti români decât o limbă, un singur 
dialect”. 

Heliade remarcă şi faptul că împrumuturile lexicale din 
limbile străine suferă influenţele mediului lingvistic învecinat. Astfel, 
în Muntenia se exercită influența limbii greceşti, după cum în 
Transilvania se constată influenţa limbilor maghiară şi germană. 

Datorită formaţiei sale poetice, Heliade consideră că pentru 
cuvintele lungi trebuie să se reducă numărul silabelor pentru a se 
micşora volumul fonetic al cuvintelor, preconizând, totodată, 
reducerea sufixului —icesc la —ic (diplomatic, moral etc.). 

În acelaşi timp, Heliade credea că termenii străini şi regionali 
se utilizează pentru crearea atmosferei istorice şi pentru realizarea 
culorii locale. 

În legătură cu puritatea lexicului, Heliade consideră că o 
limbă nu poate fi reformată sau modificată după bunul plac al 
specialiştilor. În prima parte a activităţii sale lingvistice, Heliade, 
călăuzit de bun-simț şi de o anume obiectivitate, nu a făcut o 

discriminare categorică între elementele latine ale vocabularului şi 
cele de alte origini. 

În cea de a doua parte a activităţii sale, Heliade recurge la o 
atitudine puristă exagerată, rigidă, poziţia sa fiind lipsită de 
maleabilitate şi, totodată, dăunătoare dezvoltării normale a limbii. 

În acest sens, Heliade publică, în 1847, un Vocabular de vorbe 
străine în limba română. În prefața vocabularului, Heliade notează: 
“Vouă, copii, vă fac cunoascute vorbele străine şi e al nostru [rolul] de 
a le face să nu se mai audă, nici în scrierile voastre, nici în casele 
voastre, când veţi fi odată bărbaţi şi taţi de familie”. 

Argumentele lui Heliade sunt pur subiective; el pretinde ca 
toate cuvintele vechi să fie abandonate şi înlocuite cu neologisme. De 
la această normă restrictivă sunt exceptate doar cuvintele vechi care 
“aduc aminte un loc, o ţară, o epohă”. Cu toate acestea, Heliade 
respinge cuvinte precum cinste, slavă, milă, slobozenie, care, 
consideră el, ne “degradă”. Exemple de purificare a limbii sunt 
cuvinte ca: năsariu, sudariu, periginos, geridiciu, uniochi, superb (cu 
sensul de mândru) etc. 

În selectarea elementelor neologice, Heliade recomandă să se 
ia în considerare şi criteriul estetic, pentru că, în viziunea sa, cuvântul 
trebuie să se impună atât prin proprietatea sa semantică, cât şi prin 
armonie fonetică. 

Este foarte adevărat că purismul lexical al lui Heliade- 
Rădulescu nu este consecvent: “Nu ştiu, zău, de aş putea eu în ziua de 
astăzi să pui în loc de vârstă, etate. Nu ştiu ce să pui în loc de vorbele 
ispas, gata, treabă, geambaş”. 

În alte articole, însă, purismul exagerat devine dominant şi cu 
atât mai primejdios: “E ruşine, domnilor, să combatem cu atâta răutate 
tot ce este adevărat roman şi să ne facem apărătorii unor vorbe, pe 
care, pe cât le-am ţine, pe atâta ne sunt suveniri ale unei epohe de 
plâns şi de ruşine, pecetea sclaviei pe frunţile voastre”. 

În ceea ce priveşte purificarea lexicală, deşi s-a manifestat ca 
un adversar politic înverşunat al Regulamentului Organic, totuşi, lon 
Heliade-Rădulescu îi recunoaşte acestuia meritul de a fi eliminat din 
limba română o serie de cuvinte anacronice, mai ales cele privitoare la 
domeniul juridic şi administrativ. 

Heliade consideră că în acțiunea de purificare a limbii române 
un rol important îl poate juca politica autorităţilor oficiale. În acest 

scop, Heliade întocmeşte şi înaintează un memoriu domnitorului 
Bibescu, în anul 1843, cerându-i sprijinul practic pentru a impune, 
prin instituțiile oficiale “o limbă învățată, curată, studiată”. 

Exagerările italienizante ale lui Heliade-Rădulescu din a doua 
parte a activității sale se datorează, de fapt, şi necunoaşterii literaturii 
populare şi a limbii vorbite. În “Curierul românesc” din anul 1839, 
Heliade publică un presupus dialog între un țăran italian şi unul 
român, pentru a demonstra paralelismul dintre limba română şi limba 
italiană. 

În acest fel, scriitorul ajunge la concluzia că limba română şi 
cea italiană reprezintă o singură limbă, italiana deosebindu-se doar 
printr-o prelucrare mai deosebită din partea unor scriitori valoroşi. De 
asemenea, Heliade consideră că, pentru unificarea celor două limbi 
trebuie doar calchiate formele literare şi, în locul cuvintelor străine, 
care vor fi eliminate, se vor introduce termeni latini. 

Pentru a-şi aplica ideea, Heliade începe să traducă din autori 
latini (Dante, Tasso), într-o limbă de foarte mare efect italienizant; 
astfel, în “Curierul românesc” din 1844 Heliade traduce un cânt din 
Ierusalimul eliberat de Tasso, în care apar cuvinte ca: adiorare, 
afdidere, aggirare etc. 

În acelaşi ziar există şi un vocabular “de vorbe de origine 
romană necesare la curățirea şi cultivarea limbii române”. Trebuie 
subliniat faptul că, în anul 1841, Heliade publică studiul Paralelism 
dintre limba română şi cea italiană sau Forma şi gramatica acestor 
două dialecte. 

Acest studiu are două părți: mai întâi, reproducerea unui 
vocabular cu termeni de primă necesitate şi, apoi, inserarea 
elementelor gramaticale paralele ale celor două limbi. Heliade arată că 
cele două limbi se sprijină şi se susţin recirpoc, şi consideră că limba 
română este mai arhaică decât limba italiană. 

La Heliade, primele indicii mai consistente ale italienismului 
se pot întâlni în prefața Gramaticii româneşti. Adesea, cercetarea 
paralelă este însoțită şi îmbogăţită cu considerații asupra limbii 
franceze, fapt ce denotă conştiinţa relativităţii curentului lingvistic pe 
care îl susținea Heliade. 

În cadrul italienismului lui Heliade se disting două etape: o 
primă etapă, în care afirmarea concepției latiniste menţinându-se pe un 
plan teoretic, pe planul practicii scriiturii se impune limba italiană şi o 

a doua etapă, în care, pe fondul afirmării concepției italienizante, se 
recurge, în plan practic, la aspectul latinizant al limbii. 

În prima etapă, neologismele sunt preluate mai ales din limba 
latină, ele fiind doar modificate fonetic după modelul prototipurilor 
din limba latină. După anul 1848, în scrierile lui Heliade îşi fac tot mai 
accentuat simțită prezenţa neologismele de origine franceză, fapt ce 
atestă, din nou, relativitatea concepţiei sale italienizante, susținută mai 
degrabă în plan teoretic, conceptual. 

Spiritul novator al lui Heliade s-a manifestat nu doar în 
domeniul teoriei limbii literare; el a fost un înzestrat creator şi în 
spaţiul creației sale poetice. Astfel, se poate spune că Heliade- 
Rădulescu oferă cadre noi dezvoltării stilului publicistic şi ştiinţific, el 
însuşi fiind autor de manuale, tratate, dar şi ziarist. 

Pe de altă parte, adesea în contrast cu unele principii 
formulate, Heliade scrie într-o limbă literară savuroasă, cu accente 
umoristice, dovedind că şi-a însuşit şi unele procedee ale stilului oral. 
În creaţia poetică a scriitorului, influența limbii populare se conjugă 
cu influența livrescă. De altfel, chiar în perioada sa italienizantă, 
Heliade a scris câteva dintre marile sale opere literare, cum ar fi, de 
pildă, balada Zburătorul. 

Opera literară a lui Heliade-Rădulescu se remarcă, înainte de 
toate, prin aspectul fonetic şi gramatical specific subdialectului 
muntean. Ezitările de flexiune verbală (mai ales pentru verbele 
neologice de conjugarea întâi), ca şi frecvenţa gerunziilor cu valoare 
adjectivală şi cu funcţie de epitet nu sunt proprii numai limbii operelor 
sale, ele constituind o trăsătură definitorie pentru numeroşi scriitori ai 
acestei epoci. 

De asemenea, elementele de oralitate, expresiile familiare sau 
accentele retorice constituie o notă specifică a stilului beletristic al 
acestei perioade. Din multitudinea de încercări literare ale lui Heliade, 
puţine au rezistat probei timpului, datorită tendinței demonstrative şi 
didactice a autorului, rigidităţii imaginilor artistice şi poticnirilor 
limbajului. O vervă polemică deosebită o dovedesc satirele lui 
Heliade, în care se împleteşte caricatura cu invectiva, într-un limbaj 
savuros, extrem de plastic, dominat, uneori, de elementele de argou. 

În domeniul prozei, Heliade se afirmă pe două dimensiuni, 
aparent opuse; o dimensiune a stilului colocvial, plin de familiaritate, 
naturaleţe şi bună dispoziţie şi o alta a stilului solemn, oracular, stil ce 

impune imaginea unui personaj dantesc, care îşi clamează patetic 
aspiraţiile. 

Ambele maniere se regăsesc în Biblicele sale, dar, deopotrivă, 
în Echilibru între antiteze, încercare de fundamentare a unui sistem 
filosofic, unde, alături de unele pagini bizare, se pot regăsi şi unele 
elemente de memorialistică şi de pamflet foarte reuşite. 

În concluzie, se poate afirma că din întreaga activitate 
filologică a lui Heliade se desprinde cu uşurinţă caracterul eclectic al 
concepţiei sale despre limbă. De asemenea, conştient de fragmentarea 
dialectală a limbii române, Heliade propune o limbă literară unitară, 
care ar fi urmat să determine şi caracterul unitar al naţiunii române. 

În acest sens, încă din anul 1836, Heliade îi scrie lui Costache 
Negruzzi: “Suntem români amândoi şi socotesc că ne înțelegem şi din 
ochi. Cărţile bisericei, autorii clasici, o enciclopedie de ştiinţe şi actele 
şi lucrările guvernului alcătuiesc o limbă desăvârşită, iar limba este 
una din cele ce caracterizează o nație”. 

Se poate afirma că Heliade a avut, în primul segment al 
activităţii sale, reale merite, prin eforturile sale pentru susținerea 
ortografiei fonetice, a alfabetului latin, prin îmbogățirea lexicală a 
limbii cu noi cuvinte. 

Atitudinea sa puristă trebuie criticată mai ales din perspectiva 
disocierii limbii de viaţa socială, Heliade neţinând cont de 
funcționalitatea socială a limbii. Italienismul său exagerat este o 
poziţie eronată, pe care uzul limbii literare de după el a respins-o ca pe 
ceva nefiresc, în contradicție şi constrasens cu specificul limbii 
române. 

Pe de altă parte, cu toate scăderile şi exagerările sale, Ion 
Heliade-Rădulescu a constituit un element de progres în evoluția 
limbii române literare. Gramatica românească a lui Heliade- 
Rădulescu a fost, astfel, punctul de plecare al unor fertile dezbateri 
care au dus la perfecționarea normelor limbii literare, la îmbogățirea 
lexicului şi la clarificarea căilor de dezvoltare a limbii literare. 

Totodată, Heliade a fundamentat o conştiinţă filologică şi 
estetică de o importanţă fundamentală pentru cultura românească din 
acea epocă. Influenţa curentului popular îşi va pune definitiv amprenta 
asupra literaturii române şi asupra limbii române literare o dată cu 

apariţia, în anul 1840, a revistei “Dacia literară”. 

Ion Heliade-Rădulescu — contribuţia la dezvoltarea limbii române 
literare 


Puţine personalităţi ale trecutului ar putea fi comparate cu Ion 
Heliade-Rădulescu sub raportul consecinţelor pe care activitatea lor 
le-a avut în evoluţia şi dezvoltarea culturii şi a societăţii româneşti. 

Într-un discurs funebru patetic, Hasdeu îl numea pe Heliade, 
în 1872, “părinte al literaturii româneşti”. Câţiva ani mai târziu, în 
1881, Mihai Eminescu conturează cu un spor de expresivitate şi de 
adevăr, rolul lui Heliade, scriitor pe care îl consideră “cel dintâi 
scriitor modern al românilor şi părintele acelei limbi literare pe care o 
întrebuințăm azi”, relevând astfel o altă latură a activităţii sale. Istoria 
a confirmat intuiţia lui Eminescu, scoțând în relief contribuţia 
heliadescă la dezvoltarea limbii române literare. 

De altfel, de numele lui Heliade-Rădulescu se leagă înființarea 
şi dezvoltarea multor instituții fundamentale ale culturii române: 
şcoala, teatrul şi presa în limba română. Toate aceste instituții sunt, în 
viziunea lui Heliade, ipostaze esenţiale ale aceluiaşi efort de luminare 
şi propăşire culturală a maselor, de cultivare a spiritului naţional şi de 
apropiere între generaţii: “Şcoalele pregătesc numai tinerimea pentru 
un viitor numai şi până va veni acea epohă a domni asupra unui 
pământ o generaţie nouă, o pregătesc încă şi la o neînțelegere cu 
bătrânii, căci unii au prisos de cunoştinţe din teorie şi alţii din 
experienţă. Clasele astea contemporane de stare şi vârstă, unele ştiu a 
ceti şi altele nu. Aşadar trebuie să se facă şi pentru dânsele o şcoală 
prin care să se apropie duhurile. Altă şcoală n-am văzut mai lesnitoare 
decât o gazetă şi un teatru” — scrie Heliade într-o scrisoare adresată lui 
Costache Negruzzi, din care se desprind informaţii foarte elocvente cu 
privire la rolul şi sensul pe care îl conferă scriitorul activităţii sale 
multivalente. 

Teatrul, ca mijloc de educație, moralizare şi instruire are, în 
viziunea lui Heliade, avantajul de a se adresa tuturor generațiilor, de a 
realiza comuniunea între diferite clase sociale, de a comunica artistic 
cu întregul popor ştiutor sau neştiutor de carte: “Teatrul în limba 
naţională, cârmuit de un duh metodic, poate aducea toate clasele de 
orăşani şi prin bucăţile sale potrivite pe înţelesul norodului 
familiarizează iacă pe toți pe nesimţite cu istoria naţiilor, recomandă 

virtutea şi războieşte vițiul, aduce toate obiceiurile în râs şi insuflă 
gust pentru ale veacului”. 

Pe de altă parte, deschiderea teatrului naţional în octombrie 
1835 presupunea şi crearea unui repertoriu. În doi ani se scriu şi se 
traduc, după aprecierea lui Cezar Bolliac, în jur de nouăzeci de piese 
de teatru. Tot Bolliac apreciază că în trei ani, datorită Societăţii 
Filarmonice, “țara a progresat cât în douăzeci”, iar rolul lui Heliade- 
Rădulescu în activitatea Societății Filarmonice a fost unul covârşitor. 

Activitatea publicistică a lui Heliade, alături de celelalte laturi 
ale activităţii sale, a contribuit, de asemenea, în chip decisiv, la 
consolidarea autorităţii şi a prestigiului său cultural şi literar în epocă. 

În evoluţia gândirii filologice româneşti, gramatica lui Heliade 
se înscrie în aşa-numita direcție munteană, pe care Lazăr Şăineanu o 
defineşte ca “mai originală, croită de pe firea însăşi a limbii şi prin 
aceasta de un caracter mai ştiinţific”, direcție căreia îi mai aparțin 
lenăchiță Văcărescu şi Iordache Golescu. De altfel, lucrările acestora 
din urmă sunt foarte bine cunoscute de Heliade, care le aminteşte în 
prefața gramaticii sale. 

În lista de lucrări de gramatică cuprinsă de Heliade în prefață 
figurează însă şi lucrările datorate cărturarilor ardeleni, lucări pe care 
le cunoscuse, direct sau indirect. 

Deşi tipărită în anul 1828, gramatica lui Heliade a început să 
fie scrisă cu mult timp înainte, ea circulând în manuscris încă din anul 
1822 sau chiar din 1820. Copierea şi difuzarea lucrării în manuscris nu 
sunt cu totul suprinzătoare pentru acea epocă de început a şcolii 
româneşti, când manualele tipărite lipseau. Repetarea, mai mulți ani la 
rând, a aceluiaşi curs, a pregătit publicarea gramaticii, iar, pe de altă 
parte, este firesc ca acest material lingvistic să fi circulat între timp în 
manuscris. 

După anul 1828, gramatica lui Heliade devine accesibilă nu 
numai elevilor de la “Sfântul Sava”, ci şi diverşilor autori de gramatici 
şi de lucrări cu caracter didactic, dar şi scriitorilor, care simțeau nevoia 
unui călăuzitor în activitatea lor literară, a unui ghid care să fie o 
prezentare “canonistă” a limbii române, a devenit accesibilă, în sfârşit 
tuturor românilor care erau interesaţi, într-un fel sau altul, de 
sistematizarea principiilor şi normelor limbii române. 

De altfel, ecoul gramaticii din 1828 a lui Heliade a fost foarte 
larg şi a îmbrăcat forme foarte diverse, de la aprobare şi încurajare sau 

preluare, până la polemică şi critică acerbă. De cele mai multe ori, 
însă, în această epocă se discută nu meritele lucrării în ansamblul ei, ci 
unele probleme de detaliu, anumite soluţii particulare propuse de 
Heliade: simplificarea scrierii, încurajarea  neologismelor, 
recomandarea, prin includerea lor în gramatică, a unora dintre 
defavoarea altora etc. 

De pildă, pe Naum Râmniceanu îl revoltă reforma ortografică 
propusă de Heliade-Rădulescu, “forma personală, agresivă, 
şugubeață”, care de fapt caracterizează numai un segment al prefeței 
heliadeşti; aspectul polemic se datoreşte tocmai opoziției manifestate 
de profesorii orientali față de şcoala de la “Sfântul Sava”, restul 
textului având un aspect echilibrat, riguros şi justificând, pe drept 
cuvânt, includerea lui Ion Heliade-Rădulescu printre fondatorii stilului 
ştiinţific românesc modern. 

Gramatica lui Heliade reprezintă, în epoca de după anul 1828, 
o lucrarea de referință pentru autorii de gramatici. Astfel, alfabetul 
limbii române prin sistemul de adaptare specifică a semnelor la sunete 
datorează foarte mult lui Heliade. În tabelele publicate de Heliade în 
diverse momente, în scrierile şi publicațiile sale apar toate semnele 
inexistente în latină, create pentru a nota sunetele specifice limbii 
române. În cele mai multe situaţii este vorba de creaţii anterioare, 
Heliade contribuind însă în mod decisiv la popularizarea lor, la 
familiarizarea publicului larg cu ele, facilitându-le astfel impunerea. 

De altă parte, eliminarea totală a literelor slavone în urma 
utilizării alfabetelor de tranziţie succesive se încheie în anul 1844, 
când volumul al V-lea al “Curierului de ambe sexe” este tipărit în 
întregime cu caractere latine. 

Trecerea de la un alfabet la altul este însoţită la Heliade de o 
modificare treptată, dar profundă a atitudinii față de problemele şi față 
de spiritul ortografiei. Ortografia este privită, spre exemplu, ca o 
modalitate de diferenţiare, de rezolvare a dificultăților legate de 
problema omofoniei. Autorul restabileşte, prin afirmaţiile şi exemplele 
sale, raportul real şi, în acelaşi timp, firesc, dintre ortografie şi 
gramatică, afirmând că numai cunoaşterea gramaticii asigură şi 
favorizează o ortografie “adevărată”. 

Reforma ortografică preconizată de Ion Heliade-Rădulescu în 
gramatica din anul 1828 vizează simplificarea scrierii în limba 

română, simplificare identificată cu reducerea la un minimum 
funcţional necesar a semnelor grafice utilizate. 

O altă particularitate importantă a gramaticii lui Heliade o 
reprezintă succesiunea conjugărilor; autorul grupează, ca mulți alți 
gramaticieni, verbele româneşti în patru conjugări, dar modifică, 
urmând modelul limbii franceze, ordinea lor: conjugarea I (a), 
conjugarea a II-a (i, ire sau î), conjugarea a III-a (e, ere), a IV-a (ese). 
Mai târziu, reunind verbele în e şi ea, Heliade se referă la trei 
conjugări. Descrierea concretă a flexiunii se realizează prin tabele 
ilustrative, care introduc întâi verbele “auxiliare”, apoi verbele care 
exemplifică cele patru conjugări şi, în sfârşit, “verburile pasive”. 

Se poate afirma, pe bună dreptate, că Ion Heliade-Rădulescu 
aşază gramatica publicată în 1828 la fundamentul edificiului 
reprezentat de crearea limbii române literare, către care converg 
variatele modalități şi domenii ale activităţii sale complexe; presa, 
traducerile, creația poetică, teatrul, preocupările de lingvistică şi 
filologie sunt, în viziunea autorului, tot atâtea instrumente şi 
reciproc şi se completează pentru promovarea unei limbi literare de o 
mare suplețe, simplitate şi claritate, capabile să satisfacă exigenţele de 
expresie ale unei societăți moderne. 

Despre eforturile lui Heliade pentru susținerea latinității şi 
raporturile ei cu teoriile latinizante şi italienizante, s-au purtat multe 
discuţii. Demne de relevat sunt tocmai atitudinile de echilibru, de 
acceptare în spirit ştiinţific a situaţiilor lingvistice celor mai adecvate, 
absenţa intervențiilor de a forţa cursul normal al faptelor. Opiniile lui 
Ion Heliade-Rădulescu asupra limbii române în general se impun de 
asemenea prin poziții marcate de probitate şi echilibru. 

Astfel, Heliade consideră că vorbirea moldovenilor, a oltenilor 
şi a transilvănenilor nu prezintă deosebiri fundamentale, ele 
neconstituindu-se ca dialecte deosebite. Argumentul adus de Heliade 
se referă la înțelegerea perfectă dintre vorbitorii aparținând diferitelor 
provincii româneşti: “Eu nu văz între aceşti rumâni decât o limbă, un 
singur dialect, un schimatism”. Aceste păreri de perfectă adecvare ale 
lui Heliade ne ajută să precizăm meritele şi contribuția sa la formarea, 
modelarea şi consolidarea limbii române literare moderne. 

Ion Heliade-Rădulescu a intuit că o limbă literară în 
concordanță cu o dezvoltare culturală impetuoasă trebuie să răspundă 

la două mari cerințe: unitate lingvistică şi, în acelaşi timp, o cât mai 
mare şi mai nuanţată forță de expresie. Primul deziderat a fost realizat 
prin acceptarea, ca fundament, a vechii limbi bisericeşti. Cel de-al 
doilea s-a realizat pe mai multe căi, din care cea mai importantă este 
împrumutarea din limbi străine. 

S-a discutat foarte mult despre importanța limbii cărților 
bisericeşti, pentru formarea limbii române literare. Se poate spune că 
Heliade îşi atrage elogiile posterităţii din mai multe raţiuni. În primul 
rând, pledând pentru limba cărților bisericeşti, lon Heliade-Rădulescu 
se dovedeşte un lingvist cu un simţ foarte subtil al expresivităţii limbii 
române. Scriitorul găseşte, în structura acestei limbi, un model de 
unitate, care este indispensabil unei limbi de cultură. Această unitate 
prezintă avantajul de a nu fi fost realizată intenționat potrivit unei 
construcţii abstracte, de cele mai multe ori în mod spontan şi fără 
elemente artificiale. 

În limba cărților religioase medievale îşi dăduse, se poate 
spune, măsura chiar geniul limbii române. Pe de altă parte, ea oferea 
un model acceptabil, o structură cu caracter unificator şi integrator. De 
altfel, pe aprcursul lucrării sale, Heliade nu încetează de a afirma că 
nu vorbeşte în numele bucureştenilor, că muntenii au destulă “zgură” 
în graiul lor, că la moldoveni ori bănăţeni se găsesc multe forme 
corecte care trebuie integrate limbii române literare. 

Completate cu celelalte domenii ale unei activități 
multilaterale, opiniile lui Heliade despre limbă în general şi despre 
limba română în particular îşi capătă un contur mult mai precis. Cei 
doisprezece ani de activitate filologică, literară şi publicistică 
desfăşurați între 1828 şi 1840 se înscriu ca o participare pozitivă la 
constituirea limbii române literare moderne. 

Ca mai toți contemporanii săi, Heliade nu a fost original în 
opinii. Fondul cel mai bogat de idei îi venea de la Şcoala Ardeleană, 
pe care a adâncit-o şi a dezvoltat-o măcar parţial, într-o direcţie 
creatoare. Din multitudinea contribuţiilor, două ni se par demne de a fi 
reținute: efortul de a strânge elemente din diferite graiuri, de adaptare 
fonetică şi de încadrare morfologică a neologismelor. Modul în care 
Heliade a tratat cuvintele străine proaspăt introduse în limba română a 
avut ca rezultat o limbă literară foarte apropiată de cea actuală, şi 
aceasta contează, poate, mai mult decât orice contribuţie teoretică. 

Se poate afirma, cu deplin temei, că meritul esențial în 
procesul de unificare şi reunificare lingvistică ce a avut loc între anii 
1836 şi 1850 îi revine lui lon Heliade-Rădulescu. Apărut într-un 
moment în care limba română literară cunoştea o orientare divergentă 
în cele trei provincii româneşti, Heliade a înţeles că, pentru a-şi crea o 
cultură unitară, românii trebuiau să-şi făurească şi să-şi consolideze o 
modalitate de expresie literară adecvată. 

Latinist în fondul structurii sale lingvistice, Heliade a înţeles 
să se orienteze după modelul latin într-o manieră specifică, în mod 
echilibrat, conform unor norme ştiinţifice. Într-o perioadă când 
oamenii de cultură cei mai luminaţi reduceau problema unificării 
lingvistice la adoptarea unei ortografii etimologice, Heliade a aşezat 
cu deosebită determinare la baza concepției sale filologice tradiția 
literară. 

Pentru Heliade, limba literară se identifica în modul cel mai 
intim cu tradiţia, iar apelul la o formă mai veche a limbii nu însemna 
doar o regresiune spre forme mai apropiate de limba latină, ci, în 
primul rând, o promovare a ceea ce însemna o realizare unitară a 
acestei limbi. 

O altă achiziţie cu totul remarcabilă pe care o realizează limba 
română literară prin Heliade este valorificarea în mod adecvat a 
vorbirii populare, în ceea ce ea păstrase sau dobândise în decursul 
timpului în diferite părți ale teritoriului daco-român. Luată în 
ansamblul ei, norma literară propusă de Heliade ne apare ca o sinteză 
între tradiţie şi limba vie a poporului. 

Întemeindu-se mai ales pe limba bisericească unică din anii 
1750 şi 1780, noua limbă literară avea un caracter muntenesc 
predominant, dar, în acelaşi timp, ea se îmbogăţeşte şi nuanţează şi 
prin unele elemente lingvistice provenite şi din alte graiuri. 

Prestigiul de care s-a bucurat lon Heliade-Rădulescu a 
determinat acceptarea principalelor norme ale limbii române literare, 
elementele de detaliu urmând să fie definitivate, conturate în mod 
distinct în perioada următoare, adică, după anul 1880. 

În acest fel, orientarea spre limba latină şi, în general, spre 
limbile romanice continuă cu o mare intensitate după anul 1836 şi mai 
ales după 1848, când se încheie, în Principatele Române, influenţa 
rusă. 

Se poate spune, aşadar, că activitatea lingvistică şi filologică a 
lui Ion Heliade-Rădulescu se impune prin caracterul său coordonat, 
prin elementele de noutate pe care autorul le asumă, dar şi prin 
verificarea şi realizarea unui contact permanent cu tradiția literară, sau 
cu aspectul popular al limbii. 

În ciuda anumitor excese în adoptarea unor forme latinizante 
sau italienizante, Heliade a ştiut să păstreze, în interpretarea şi studiul 
limbii române, măsura, echilibrul, ponderea. Atitudinile sale, de cele 
mai multe ori cumpănite, i-au atras, de aceea, un deosebit prestigiu în 
epocă, Heliade fiind unul dintre gramaticienii care au influenţat, sub 
acest raport, al normării limbii române literare din prima jumătate a 
secolului al XIX-lea, pe ceilalți scriitori ai vremii. 

Concepţia despre limba română şi despre gramatică a lui 
Heliade-Rădulescu a fost expusă în Gramatica românească (Sibiu, 
1828), Repede aruncătură de ochi asupra limbii şi începutului 
românilor (1832), în Precuvântare la Vocabular de vorbe străine în 
limba română (1847), Paralelism între limbile română şi italiană 
(1840-1841) şi Geniul limbilor în genere şi al celei române în parte. 
Cel mai important merit al lucrărilor lingvistice şi filologice ale lui 
I.Heliade-Rădulescu constă în încercarea de a înlătura haosul 
ortografic din domeniul limbii române şi de a reforma alfabetul 
chirilic prin eliminarea literelor inutile. 

În domeniul ortografiei, deci teoretic, I.Heliade-Rădulescu 
cerea respectarea ortografiei etimologice, în practica scrisului el a 
recurs mai ales la ortografia fonetică. Heliade-Rădulescu s-a pronunţat 
pentru scrierea cu litere latine, considerând că acest proces novator 
trebuia să se desfăşoare gradat, în trei etape succesive: a) simplificarea 
alfabetului chirilic prin înlocuirea literelor polifone (ce exprimau mai 
multe sunete), cu elementele lor componente (ex.Y = ps); b) crearea 
unui alfabet de tranziţie (care să cuprindă atât elemente chirilice, cât şi 
elemente latine şi c) trecerea la alfabetul pur latin. Cu privire la limba 
literară, I.Heliade Rădulescu se dovedeşte un partizan al limbii literare 
unice, el dând ca model limbajul textelor bisericeşti. De asemenea, 
Heliade recunoaşte importanța limbii populare considerând însă că 
aceasta se caracterizează printr-o anumită sărăcie lexicală, ce este o 
consecință a sărăciei de idei. Heliade e de părere, astfel, că scriitorii 
trebuie să aibă ca punct de plecare limba populară, însă nu trebuie să 

se limiteze numai la ea, deoarece scopul adevăratului cărturar e acela 
de a-şi înălța din punct de vedere spiritual națiunea din care provine. 

Pe de altă parte, Heliade observă şi faptul că limba populară e 
fragmentată din punct de vedere teritorial, de aceea, pentru a se ajunge 
la o limbă literară unitară, el propune mai multe soluţii, între care: 
recurgerea la traducerile din literatura universală, necesitatea 
îmbogățirii vocabularului cu termeni noi, prin împrumuturi neologice 
şi intervenţia directă a scriitorilor de talent. 

De asemenea, în cadrul problemelor de lingvistică generală, 
Heliade intuieşte fondul principal al limbii române, observând că toate 
noţiunile de “neapărată trebuință” sunt denumite cu termeni de origine 
latină. De asemenea, deşi recunoaşte influențelor limbii slave asupra 
limbii române, Heliade consideră că elementul slav nu a alterat limba 
română în “țesătura ei”, în mecanismele ei de profunzime. Pe de altă 
parte, Heliade relevă necesitatea publicării unor dicționare bilingve, 
dar şi a unui dicționar explicativ al limbii române, care trebuie 
elaborat, după norme foarte riguroase, de către specialişti. 

În legătură cu utilitatea neologismelor, Heliade propune ca 
terminologia ştiinţifică să fie împrumutată din limba latină şi din 
limbile romanice, iar adaptarea acestor termeni noi trebuie să se 
realizeze în conformitate cu specificul limbii române. 

Scriitorul afirmă, de asemenea, că atunci când se împrumută 
dintr-o altă limbă, trebuie să se preia în mod selectiv, numai ceea ce 
este strict necesar, iar cuvintele trebuie să se adapteze normelor 
ortografice şi fonetice ale limbii române. 

În viziunea lui Heliade, îmbogățirea vocabularului limbii 
române trebuie să se realizeze prin trei modalități: prin derivare de la 
cuvintele deja existente în limbă, prin selectarea unor forme dialectale 
sau regionale şi prin împrumutul din alte limbi. Cu privire la dialecte, 
Heliade consideră, în mod greşit, că limba română are trei dialecte: 
daco-român, aromân şi romand (vorbit în Elveţia), identificând şi 
existența unor subdialecte ale dialectului daco-român. 

Pe de altă parte, Heliade constată şi faptul că împrumuturile 
lexicale din limbile străine suferă influenţele mediului livngvistic 
învecinat (în Muntenia, limba greacă, în Ardeal, influența maghiară şi 
germană). Datorită formaţiei sale poetice, scriitorul crede că pentru 
cuvintele lungi trebuie să se reducă numărul silabelor sau să se 
micşoreze volumul fonetic al cuvintelor. 

În privința purificării lexicului limbii române, la început 
Heliade a avut o atitudine moderată şi obiectivă pentru că, în viziunea 
sa, o limbă nu poate fi reformată sau modificată după bunul plac al 
specialiştilor. În a doua parte a activităţilor sale culturale şi literare, 
Heliade a ajuns la o atitudine puristă exagerată, el pretinzând ca toate 
cuvintele vechi să fie abandonate şi înlocuite cu neologisme. 

În selectarea neologismelor se recomandă să se ia în 
considerare şi criteriul estetic, pentru că în viziunea lui Heliade, 
cuvintele trebuie să se impună atât prin proprietate şi claritate 
semantică, dar şi prin armonie fonetică. O lucrare importantă în 
domeniul filologiei este Paralelism între dialectele român şi italian 
(1841), în care Heliade propune italienizarea vocabularului şi a 
gramaticii, considerând că italiana reprezintă stadiul la care ar fi ajuns 
limba română, dacă anumiţi factori istorici nefavorabili nu i-ar fi 
îngreunat evoluţia. 

Ca ideolog şi teoretician al literaturii, Heliade se manifestă 
într-un mod ambiguu, oscilând între o estetică a reflectării realității 
(minoesis) şi una a fanteziei creatoare. Regulile şi gramatica poeziei 
(1831), o traducere, de fapt, din limba franceză, rezumă şi 
sistematizează principiile esenţiale ale clasicismului, dar acceptă şi 
unele modalităţi preromantice. În Curs întreg de poezie generală 
(vol.I-III, 1868-1870), Heliade îşi exprimă adeziunea la estetica 
romantismului, care are, în viziunea scriitorului, meritul de a fi abolit 
tirania regulilor clasice, constrângătoare şi convenționale. O altă 
lucrare, Despre versificaţie (1838) prezintă, cu unele exemplificări, 
câteva probleme de tehnică a versului. 


GRIGORE ALEXANDRESCU 


Grigore Alexandrescu (născut 22 februarie 1814 — Târgovişte, 
murit la 25 noiembrie 1885 la Bucureşti). Studiază la Colegiul “Sf. 
Sava”. Debutează cu volumul FEliezer şi Neftali, care cuprinde 
traduceri din Florian, Byron şi Lamartine, dar şi zece poezii originale 
şi cinci fabule. În 1835 devine membru al Societăţii filarmonice, iar în 
1838 îi apare al doilea volum, Poezii ale d. Gr. Alexandrescu. În anul 
1840 este arestat pentru participarea la un complot împotriva lui 
Ghica-Vodă. În 1847 tipăreşte o nouă ediţie a poeziilor sale sub titlul 
Suvenire şi impresii, epistole şi fabule. Grigore Alexandrescu participă 

activ la revoluţia de la 1848, iar după revoluţie deține o serie de funcții 
ca: director al Arhivelor Statului sau director al Eforiei Spitalelor. 

Grigore Alexandrescu a creat în două registre estetice, aparent 
destincte, dar, în fond, exprimând contradicţiile conştiinţei sale, 
ireductibile şi greu de conciliat. Astfel, în meditații tonul liric este 
elegiac şi melancolic, în timp ce în epistole şi fabule tonalitatea se 
schimbă, accentele satirice fiind mult mai pronunțate. 

În acest fel, putem identifica două laturi ale operei lui Grigore 
Alexandrescu: pe de o parte, el este un poet melancolic şi reflexiv, 
frământat de marile întrebări asupra condiției umane şi asupra istoriei, 
aflat în contradicție cu o societate mediocră, incapabilă să-i 
recunoască meritele. 

Pe de altă parte, prin raționalismul său de esenţă clasicistă, 
Grigore Alexandrescu se dovedeşte un scriitor satiric, de o luciditate 
extremă, care îşi conceptualizează emoţiile, punând mereu o distanță 
ironică sau sarcastică între sine şi lucruri. Predilecţia, în poezia de 
început a lui Grigore Alexandrescu, pentru meditațiile sumbre în 
privinţa destinului omenirii ori a efemerităţii civilizațiilor, e 
influențată de preromanticii francezi, în timp ce melancolia gravă, 
transcrisă într-un vers solemn, are ecouri din Lamartine. 

În nota predominantă a personalităţii sale, Alexandrescu e un 
romantic, atât în elegii şi meditații, cât şi în epistole şi fabule, chiar 
dacă acestea din urmă se remarcă printr-o temperare a spiritului 
imaginativ şi prin echilibru formal. 

Poetul se dovedeşte, rând pe rând, reflexiv şi problematizant, 
stăpânindu-şi cu luciditate trăirile, el căutând să descopere adevărul 
profund al propriului destin, prin intermediul autoanalizei, dar şi 
adevărul lumii exterioare, prin denunţarea şi satirizarea viciilor şi 
defectelor contemporane. 

Meditaţiile şi elegiile lui Grigore Alexandrescu valorifică 
temele esenţiale ale romantismului şi preromantismului: sentimentul 
tristeţii metafizice, tema ruinelor, peisajul înserării, iubirea exaltată 
sau tumultuoasă, evocarea copilăriei şi a trecutului istoric, antiteza 
dintre noblețea conştiinţei poetice şi  mediocritatea societății 
contemporane. Influenţa lui Lamartine este foarte evidentă în meditații 
şi elegii, prin prezența reveriei melancolice, sentimentul nostalgic al 
timpului ireversibil, percepţia grandiosului cosmic, relaţiile dintre 
ființa umană şi Divinitate, prezența elementului autobiografic, 

tendința de a spiritualiza realitatea, împletirea reflecției filosofice cu 
autoanaliza, muzicalitatea versului etc. 

Versurile lui Grigore Alexandrescu valorifică, în tonalitate 
elegiacă, frământările unei conştiinţe care caută mereu să-şi afle 
echilibrul afectiv sau să se integreze într-o lume rău întocmită, în care 
principiul malefic e atotputernic iar individul suferă datorită solitudinii 
sale. Drama poetului e cea a interogaţiilor fără răspuns, a căutărilor 
zadarnice şi a eşecului, a speranțelor şi deziluziilor. În câteva elegii 
sentimentul dominant este acela de resemnare în fața efemerității 
fiinţei umane şi a tragismului existenţei, transcris în versuri expresive 
şi plasticizante, de sobrietate formală, dar marcate şi de un anume 
retorism (Miezul nopței, Adio. La Târgovişte, Cimitirul sau Candela). 

În alte poezii, precum Prieteşugul, tonul de confesiune 
elegiacă e dominat tot timpul de sentimentul încrederii în prietenie, de 
sentimentul aspirației spre limpezire sufletească şi fericire. 

Exprimându-şi concepția asupra artei, Grigore Alexandrescu 
consideră că aceasta trebuie să reprezinte o oglindă a realității, ce 
poate oferi omului anumite criterii morale, favorizând distincţia dintre 
bine şi rău, dintre estetic şi nonestetic. Creaţia literară are, de aceea, o 
clară funcție formativă, modelatoare şi educativă: “poezia pe lângă 
neapărata condiție de a plăcea, condiţie a existenţei sale, este datoare 
să exprime trebuinţele societăţii şi să deştepte sentimentele frumoase 
şi nobile, care înalță sufletul prin idei morale şi divine”. 

Din această tendință educativă a poeziei se nasc poeziile de 
inspirație cetăţenească şi patriotică (Anul 1840, Inima mea e tristă, 
Unirea Principatelor, Umbra lui Mircea. La Cozia, Aşteptarea etc.). 
În aceste poezii, individualismul şi freamătul afectiv al eului se 
temperează, iar lirismul e mai obiectivat, chiar dacă ținuta interogativă 
a versului mai trădează o conştiinţă torturată de probleme insolubile, 
incapabilă de  autoclarificare, ce pendulează perpetuum între 
certitudine şi nesiguranță. 

Chiar dacă poeziile sale de această factură sunt de o 
inventivitate metaforică redusă, meritul lui Grigore Alexandrescu e de 
a radiografia stările sufleteşti contradictorii şi instabile, într-un discurs 
poetic dramatizat prin utilizarea interogațiilor retorice şi prin 
construcţii exclamative. În cele mai reprezentative meditații ale lui 
Grigore Alexandrescu există un acord aproape desăvârşit între ideea 
poetică şi forma adoptată, între ritmul trăirii şi ritmul versului. 

Epistolele lui Grigore Alexandrescu, scrise în manieră clasicizantă, 
conţin elemente ale unei arte poetice (Epistolă către Voltaire, Satiră. 
Duhului meu). 

Ele pun în scenă imagini veridice ale moravurilor epocii, 
privite cu ochi satiric şi critic, configurând şi un autoportret moral al 
autorului, frământat de interogaţii dilematice în legătură cu destinul 
omului şi al artistului în societate; obiectivul epistolelor este 
demitizarea lumii mondene, dar şi a iluziilor care consideră că 
literatura poate corija moravurile. 

Ca autor de fabule, Gr. Alexandrescu se înscrie în tradiția 
clasică, fabulele sale conţinând ecouri din La Fontaine, Florian şi 
Krâlov. Fabulistul surprinde aspecte semnificative din societatea 
românească a epocii, vicii şi moravuri politice şi sociale, într-o viziune 
vag precizată, cu o semnificație tipologică universală, chiar dacă satira 
e directă şi, adesea, vehementă. 

Temele esențiale ale  fabulelor sunt:  parvenitismul, 
demagogia, ipocrizia şi tirania (ex.: Câinele şi cățelul, Vulpea 
liberală, Lupul moralist, Boul şi vițelul). O caracteristică a fabulelor e 
caracterul lor scenic, poetul insistând asupra gesturilor şi mimicii 
semnificative a eroilor săi. 

Grigore Alexandrescu s-a născut la 22 februarie 1814 la 
Târgovişte şi a murit la 25 noiembrie 1885 la Bucureşti. Studiază la 
Colegiul “Sf. Sava”. Debutează cu volumul Eliezer şi Neftali, care 
cuprinde traduceri din Florian, Byron şi Lamartine, dar şi zece poezii 
originale şi cinci fabule. 

În 1835 devine membru al Societăţii filarmonice, iar în 1838 îi 
apare al doilea volum, Poezii ale d. Gr. Alexandrescu. În anul 1840 
este arestat pentru participarea la un complot împotriva lui Ghica- 
Vodă. În 1847 tipăreşte o nouă ediţie a poeziilor sale sub titlul 
Suvenire şi impresii, epistole şi fabule. Grigore Alexandrescu participă 
activ la revoluţia de la 1848, iar după revoluţie deţine o serie de funcții 
ca: director al Arhivelor Statului sau director al Eforiei Spitalelor. 

Grigore Alexandrescu a creat în două registre estetice, aparent 
distincte, dar, în fond, exprimând contradicţiile conştiinţei sale, 
ireductibile şi greu de conciliat. Astfel, în meditații tonul liric este 
elegiac şi melancolic, în timp ce în epistole şi fabule tonalitatea se 
schimbă, accentele satirice fiind mult mai pronunţate. În acest fel, 
putem identifica două laturi ale operei lui Grigore Alexandrescu: pe de 

o parte, el este un poet melancolic şi reflexiv, frământat de marile 
întrebări asupra condiţiei umane şi asupra istoriei, aflat în contradicție 
cu o societate mediocră, incapabilă să-i recunoască meritele. 

Pe de altă parte, prin raționalismul său de esenţă clasicistă, 
Grigore Alexandrescu se dovedeşte un scriitor satiric, de o luciditate 
extremă, care îşi conceptualizează emoțiile, punând mereu o distanță 
ironică sau sarcastică între sine şi lucruri. Predilecţia, în poezia de 
început a lui Grigore Alexandrescu, pentru meditaţiile sumbre în 
privinţa destinului omenirii ori a efemerității civilizațiilor, e 
influențată de preromanticii francezi, în timp ce melancolia gravă, 
transcrisă într-un vers solemn, are ecouri din Lamartine. 

În nota dominantă a personalităţii sale, Alexandrescu e un 
romantic, atât în elegii şi meditații, cât şi în epistole şi fabule, chiar 
dacă acestea din urmă se remarcă printr-o temperare a spiritului 
imaginativ şi prin echilibru formal. 

Poetul se dovedeşte, rând pe rând, reflexiv şi problematizant, 
stăpânindu-şi cu luciditate trăirile, el căutând să descopere adevărul 
profund al propriului destin, prin intermediul autoanalizei, dar şi 
adevărul lumii exterioare, prin denunţarea şi satirizarea viciilor şi 
defectelor contemporane. 

Meditaţiile şi elegiile lui Grigore Alexandrescu valorifică 
temele esenţiale ale romantismului şi preromantismului: sentimentul 
tristeţii metafizice, tema ruinelor, peisajul înserării, iubirea exaltată 
sau tumultuoasă, evocarea copilăriei şi a trecutului istoric, antiteza 
dintre noblețea conştiinţei poetice şi  mediocritatea societății 
contemporane. 

Influenţa lui Lamartine este foarte evidentă în meditații şi 
elegii, prin prezenţa reveriei melancolice, sentimentul nostalgic al 
timpului ireversibil, percepţia grandiosului cosmic, relaţiile dintre 
ființa umană şi Divinitate, prezența elementului autobiografic, 
tendinţa de a spiritualiza realitatea, împletirea reflecţiei filosofice cu 
autoanaliza, muzicalitatea versului etc. Versurile lui Grigore 
Alexandrescu valorifică, în tonalitate elegiacă, frământările unei 
conştiinţe care caută mereu să-şi afle echilibrul afectiv sau să se 
integreze într-o lume rău întocmită, în care principiul malefic e 
atotputernic iar individul suferă datorită solitudinii sale. 

Drama poetului e cea a interogaţiilor fără răspuns, a căutărilor 
zadarnice şi a eşecului, a speranțelor şi deziluziilor. În câteva elegii 

sentimentul dominant este acela de resemnare în fața efemerității 
fiinţei umane şi a tragismului existenţei, transcris în versuri expresive 
şi plasticizante, de sobrietate formală, dar marcate şi de un anume 
retorism (Miezul nopței, Adio. La Târgovişte, Cimitirul sau Candela). 

În alte poezii, precum Prieteşugul, tonul de confesiune 
elegiacă e dominat tot timpul de sentimentul încrederii în prietenie, de 
sentimentul aspiraţiei spre limpezire sufletească şi fericire. 

Exprimându-şi concepţia asupra artei, Grigore Alexandrescu 
consideră că aceasta trebuie să reprezinte o oglindă a realității, ce 
poate oferi omului anumite criterii morale, favorizând distincția dintre 
bine şi rău, dintre estetic şi nonestetic. Creaţia literară are, de aceea, o 
clară funcție formativă, modelatoare şi educativă: “poezia, pe lângă 
neapărata condiție de a plăcea, condiție a existenţei sale, este datoare 
să exprime trebuinţele societăţii şi să deştepte sentimentele frumoase 
şi nobile, care înalță sufletul prin idei morale şi divine”. 

Din această tendinţă educativă a poeziei se nasc operele de 
inspirație cetăţenească şi patriotică (Anul 1840, Inima mea e tristă, 
Unirea Principatelor, Umbra lui Mircea. La Cozia, Aşteptarea etc.). 
În aceste poezii, individualismul şi freamătul afectiv al eului se 
temperează, iar lirismul e mai obiectivat, chiar dacă ţinuta interogativă 
a versului mai trădează o conştiinţă torturată de probleme insolubile, 
incapabilă de autoclarificare, ce pendulează perpetuu între certitudine 
şi nesiguranță. 

Deşi poeziile sale de această factură sunt de o inventivitate 
metaforică redusă, meritul lui Grigore Alexandrescu e de a radiografia 
stările sufleteşti contradictorii şi instabile, într-un discurs poetic 
dramatizat prin utilizarea interogaţiilor retorice şi prin construcții 
exclamative. În cele mai reprezentative meditații ale lui Grigore 
Alexandrescu există un acord aproape desăvârşit între ideea poetică şi 
forma adoptată, între ritmul trăirii şi ritmul versului. 

Epistolele lui Grigore Alexandrescu, scrise în manieră 
clasicizantă, conţin elemente ale unei arte poetice (Epistolă către 
Voltaire, Satiră. Duhului meu). Ele pun în scenă imagini veridice ale 
moravurilor epocii, privite cu ochi satiric şi critic, configurând şi un 
autoportret moral al autorului, frământat de interogații dilematice în 
legătură cu destinul omului şi al artistului în societate; obiectivul 
epistolelor este demitizarea lumii mondene, dar şi a iluziilor care 
consideră că literatura poate corija moravurile. 

Ca autor de fabule, Gr. Alexandrescu se înscrie în tradiția 
clasică, fabulele sale conținând ecouri din La Fontaine, Florian şi 
Krâlov. Fabulistul surprinde aspecte semnificative din societatea 
românească a epocii, vicii şi moravuri politice şi sociale, într-o viziune 
vag precizată, cu o semnificație tipologică universală, chiar dacă satira 
e directă şi, adesea, vehementă. Temele esenţiale ale fabulelor sunt: 
parvenitismul, demagogia, ipocrizia şi tirania (ex.: Câinele şi cățelul, 
Vulpea liberală, Lupul moralist, Boul şi vițelul). O caracteristică a 
fabulelor e caracterul lor scenic, poetul insistând asupra gesturilor şi 
mimicii semnificative a eroilor săi. 

Cea mai cunoscută şi mai semnificativă creație a autorului e 
poezia Umbra lui Mircea. La Cozia. În urma unei călătorii la 
mănăstirile din Oltenia, în 1842, Grigore Alexandrescu publică o serie 
de poezii evocatoare, pe tema trecutului istoric: Umbra lui Mircea. La 
Cozia, Mormintele. La Drăgăşani, Răsăritul lunii. La Tismana, 
Trecutul. La mănăstirea Dealul. Temele acestor creaţii sunt 
romantice: istoria, noaptea, ruinele; trecutul glorios este evocat însă în 
comparație antitetică cu un prezent mediocru, lipsit de anvergură, 
după care meditaţia trece, de la aspectul național la cel general-uman. 

Prin creaţia sa, Grigore Alexandrescu se dovedeşte a fi unul 
dintre cei mai importanţi reprzentanți ai paşoptismului, în latura sa 
protestatar-eroică. 


Aspecte ale limbii literare 


Grigore Alexandrescu nu a scris articole cu caracter teoretic în 
legătură cu problemele limbii române literare, însă atitudinea sa 
lingvistică se desprinde în mod clar din felul în care şi-a structurat şi 
formulat operele literare. Conştient de valoarea poeziei autentice, care 
este “cea mai antică artă a spiritului omenesc”, dar conştient şi de 
“influența ce are limba asupra stilului”, Grigore Alexandrescu şi-a 
elaborat opera într-un limbaj accesibil, marcat de naturalete, precizie 
şi simplitate, evitând influențele din partea diferitelor curente 
filologice extremiste. 

În Prefaţa Meditaţiilor sale, Grigore Alexandrescu subliniază 
funcţia socială a artei, travaliul chinuitor prin care se realizează opera 
literară, dar remarcă deopotrivă acţiunea de selecţie pe care timpul şi 
conştiinţa colectivă o operează în cadrul creaţiilor literare. 


202 


Istoria limbii române literare 


O poezie cu caracter programatic, Epistola către Voltaire, 
indică poziția lingvistică şi estetică echilibrată pe care se situează 
Grigore Alexandrescu. Aici, poetul observă dificultățile pe care le au 
de surmontat poeții români datorită lipsei unui limbaj poetic coagulat, 
bine articulat, considerând că rolul poeţilor este de a găsi formulările 
cele mai potrivite şi mai adecvate spiritului limbii române: “Altfel e-n 
țară la noi: noi trebuie să formăm,/ Să dăm un aer, un ton limbii în 
care lucrăm;/ Pe nebătute cărări loc de trecut să găsim,/ Şi nelucrate 
câmpii de ghimpi să le curăţim”. 

Criticând direcţiile lingvistice divergente, extremiste ale 
epocii sale, Grigore Alexandrescu se declară adeptul orientării 
populare, democratice şi realiste în ceea ce priveşte cultivarea limbii. 
Ideea fundamentală a acestei poezii e aceea a concentrării tuturor 
forțelor scriitoriceşti pentru prosperitatea limbii române literare: 
“Uniţi am face ceva, am fi de vreun folos/ Avem un dialect bun, uşor 
înmlădios”. 

Creația literară a lui Grigore Alexandrescu se caracterizează 
printr-o deosebită diversitate, tematică şi de formulă poetică. În lirica 
patriotică, evocarea trecutului istoric este realizată într-o tonalitate 
retorică, fără ca fraza poetică să degenereze în paseism. 

Nota socială şi eroică a poeziei patriotice se îmbină cu un 
ideal umanitarist, fapt remarcat şi în prefața la volumul Meditaţii: “Eu 
sunt din numărul acelora care cred că poezia, pe lângă neapărata 
condiție de a plăcea, condiţie a existenţei sale, este datoare să exprime 
trebuinţele soțietăţii şi să deştepte simţimente frumoase şi nobile care 
înalță sufletul prin idei morale şi divine până în viitorul nemărginit şi 
în anii cei vecinici”. 

În cadrul poeziei filosofice, deşi este tributar unor modele 
franceze, mai ales modelului poetic lamartinian, Grigore Alexandrescu 
ajunge, totuşi, la o tonalitate personală, îmbinând, spre exemplu, 
reveria şi accentele critic-acuzatoare. 

Lirica erotică este marcată, în cazul lui Grigore Alexandrescu, 
de un profund sentiment al melancoliei, poetul clamând, în versuri 
elegiace, pierderea iubirii sau efectele dezastruoase ale trecerii 
timpului asupra fiinţei umane. 

De asemenea, se poate spune că Grigore Alexandrescu a 
reacționat la tarele sociale ale vremii sale, prin cultivarea unor specii 

cu caracter didactic şi critic: satira, epistola şi fabula, specii definite în 
primul rând prin ironie, sarcasm şi caricaturizare. 

Diversitatea tematică a acestei opere a impus şi o mare 
diversificare a procedeelor stilistice. Limba literară a operei lui 
Grigore Alexandrescu se bazează pe vorbirea curentă de aspect 
popular, mai ales în fabule. 

La acest nivel popular al limbii se adaugă utilizarea moderată 
a termenilor neologici, mai ales de proveniență franceză, chiar dacă 
adaptarea fonetică şi morfologică a neologismelor este încă insuficient 
stabilită. 

Pentru o anumită perioadă, Grigore Alexandrescu a preferat 
anumite forme italienizante ale cuvintelor, la care apoi a renunţat. 

Din punct de vedere fonetic, există unele forme de aspect 
muntenesc sau arhaic, cum ar fi verbele iotacizate, unele cazuri de 
diereză, cuvinte precum fieşcine, cinevaşi etc. 

Structura morfologică a operei lui Grigore Alexandrescu 
reflectă, cu destulă fidelitate, oscilațiile şi ezitările epocii, mai ales în 
domeniul flexiunii verbale şi în privința genului substantivelor 
neologice. Există, de asemenea, multe verbe conjugate la indicativ 
prezent cu sufixul —ez, -ează (“oşti, taberi înviez”, “îmbunătăţează”) 
sau forme verbale analogice pentru persoana a treia plural la indicativ 
prezent: se cobor, se înarmez, se adun. 

Pe de altă parte, există, în scrierile lui Grigore Alexandrescu 
unele neologisme cu sensul schimbat: un comet, o rol, sau neologisme 
care primesc o desinență arhaică la plural (exempluri, sujeturi). De 
asemenea, unele cuvinte din fondul vechi al limbii aveau forme de 
plural arhaic ca timpi, pasuri, munte. 

Din punct de vedere lexical, în satire, epistole şi fabule 
cuvintele populare şi expresiile idiomatice sunt destul de obişnuite, 
asigurându-se o tonalitate orală a expresiei: cercare, cuconiță, 
trânteală, potaie, a trânti la vorbe, a căuta treabă ş.a. 

În poeziile de inspiraţie istorică, aspectul lexical capătă o notă 
mai distinsă, prin prezenţa neologismelor: generație, cadență, cavaler, 
a repeta, rezultat, nobil, glorie, orizon, varietate, reformator, 
instituție, politică, egoism. Pe lângă aceste cuvinte, se întâlnesc şi 
unele franțuzisme pe care uzul de mai târziu le-a eliminat sub această 
formă (a devina, jaluzie, sujet etc). 

Au fost respinse de asemenea şi unele derivate obişnuite pe 
atunci, ca rubinos sau sătănesc. Există, de asemenea, şi unele 
incertitudini lexicale în creaţiile lui Grigore Alexandrescu, fapt care 
explică unele aglomerări de epitete ca “plăpânda-lina rază a lunii”. 

Unele poezii ale lui Alexandrescu suferă din cauza 
structurării defectuoase a versurilor, pentru că nu întotdeauna accentul 
obişnuit al cuvintelor coincide cu accentul ritmic; de asemenea, chiar 
rima este adesea deficitară, iar unele construcții sintactice sunt 
dezechilibrate de inversiunile topice. 

În general, se poate spune că epistolele au ca elemente 
constitutive lirismul şi analiza cu note critice ori satirice. De pildă, în 
Epistolă marelui logofăt lancu Văcărescu, meditaţia este cursivă iar 
tonalitatea e familiară, de o mare simplitate şi sobrietate. De altfel, aici 
poetul se arată a fi adeptul simplităţii şi al eleganței expresiei (“A fi- 
nalt, cu desluşire, simplu, fără a cădea”), precum şi al sobrietății (“Şi 
să nu spui niciodată cuvânt ce-ar fi de prisos”). 

În satire, procedeul obişnuit este antiteza, procedeu care 
conferă o mai mare eficiență viziunii sociale. Uneori, ironia este 
camuflată în spatele unor naraţiuni comice, sau în frecventele relatări 
la persoana I singular. 

Utilizarea autoironiei, ca în Satiră. Duhului meu, e un prilej 
pentru autor de a răsfrânge asupra societăţii imaginea propriilor sale 
presupuse “vicii”. Şi în satire, şi în epistole şi fabule, Grigore 
Alexandrescu valorifică stilul aforistic, care, prin lapidaritatea sa, este 
în măsură să camufleze elementele satirice. Sunt folosite, de 
asemenea, raţionamentele absurde, într-o tonalitate gravă, solemnă, 
detaşată. În fabule, datorită necesităţilor legate de prezenţa naraţiunii 
şi a personajelor, un spaţiu extrem de importanbt îl ocupă procedeele 
stilului colocvial: dialoguri, formule de adresare, exclamaţii, 
interogaţii, interjecţii, expresii tipice, proverbe, zicători, elipse etc. 

În poeziile cu tematică erotică, figurile de stil au, în prima 
etapă de creaţie, un caracter convenţional, în manieră neoanacreontică. 
Mai târziu, modalităţile expresive capătă rafinament, mobilitate şi 
subtilitate, mai ales comparațiile şi metaforele fiind adaptate la 
conținutul de idei. Flexibilitatea intelectuală a lui Grigore 
Alexandrescu a impus o nuanţare stilistică a operei. În poezia de 
evocare istorică, stilul şi tonul capătă o alură solemnă, cu accente 
retorice şi patetice, precum în Umbra lui Mircea. La Cozia. Tabloul 


205 


Istoria limbii române literare 


iniţial al poeziei este dominat de grandoare şi dinamism; există aici o 
gradaţie ascendentă a imaginilor lirice, care echivalează cu evocarea 
domnitorului. Dinamismul elementelor poetice din acest tablou rezultă 
din frecvenţa verbelor la timpul prezent, iar ţinuta solemnă din pauzele 
de efect este marcată adesea de puncte de suspensie. În această poezie, 
elementele de imn, odă, pastel şi elegie se împletesc armonios, în mod 
benefic. 

CAPITOLUL VIII 


VASILE ALECSANDRI ŞI PROBLEMELE LIMBII ROMÂNE 
LITERARE 


Activitatea filologică a lui Vasile Alecsandri s-a manifestat în 
trei direcţii: ortografie, vocabular, gramatică. Din punct de vedere 
ortografic, deşi a făcut unele concesii etimologismului, Alecsandri a 
pledat pentru principiul fonetic, aşa cum reiese şi din scrisorile 
adresate lui lacob Negruzzi: “Ortografia trebuie să fie un mecanism 
inteligent pentru scrierea unei limbi, iar nu o ştiinţă adâncă, încâlcită, 
nesuferită, ce absoarbe o bună parte din capitalul inteligenţei şi 
întârzie studiile serioase şi folositoare”. În privința vocabularului, 
Alecsandri s-a făcut remarcat printr-un deosebit simţ lingvistic. Astfel, 
referindu-se la dicţionarul lui Laurian şi Massim, Alecsandri a criticat, 
cu argumente şi sarcasm, latinismul şi etimologismul exagerat până la 
caricatură al acestora. De exemplu, cuvinte precum onoare, animă, 
belețe, vergură au fost eliminate din limbă, aşa cum preconizase 
poetul. De asemenea, Alecsandri a fost de acord cu asimilarea 
neologismelor savante din diferite limbi romanice, mai ales din limba 
franceză, considerată mai apropiată de spiritul limbii române. 

Cu toate acestea, poetul respinge latinismele forțate sau 
neologismele improprii, create prin derivație în spațiul limbii române. 
În articolul Un model de stil epistolar în limba nouă este condamnat 
“balmuşul literar”, împestriţat cu forme lexicale de tipul infelicitate, 
considerăciune, serviciune etc. Pe de altă parte, în articolul O 
bazaconie lingvistică este respinsă, în mod ironic, o construcţie 
lexicală bizară a lui Nifon Bălăşescu. În domeniul gramaticii, Vasile 
Alecsandri publică la Paris, în anul 1863, o lucrare cu caracter practic 
şi normativ, Grammaire de la langue roumaine, destinată străinilor 
care doreau să înveţe limba română. 

Această gramatică cuprinde un “vocabular” şi “dialoguri”, în 
care se oferă sugestii cu privire la utilizarea corectă a cuvintelor. Aici, 
poetul se dovedeşte a fi împotriva abuzului de termeni lexicali străini 

şi recomanda ca, în paralel cu neologismele, scriitorii să utilizeze şi 
cuvinte populare şi regionale. Astfel, alături de unele neologisme ca 
auroră, a invita, a ordona, a promite sunt indicate şi cuvintele 
sinonime mai vechi, faptul zilei, horbăte, cordele, a pofti, a porunci, a 
făgădui. Principala caracteristică a lucrării de gramatică a lui 
Alecsandri constă în valorificarea formelor de vorbire populară, cărora 
autorul a încercat să le confere un caracter literar. Cu tot meritul său 
de a asigura un anumit echilibru între tradiție şi inovaţie, totuşi, în 
Gramatica sa, Alecsandri s-a manifestat mai degrabă ca un “tip ideal 
de diletant”, cum observa Garabet Ibrăileanu. 

În Prefaţa la Operele complete, apărute în anul 1876 la 
Bucureşti, Vasile Alecsandri exprimă câteva idei remarcabile cu 
privire la limbă: “Limba este tezaurul cel mai preţios pe care îl 
moştenesc copiii de la părinți, depozitul cel mai sacru lăsat de 
generaţiile trecute şi care merită păstrat cu sfințenie de generaţiile 
care-l primesc. Ea este cartea de nobleţe, testimoniul de naţionalitate 
al unui neam (...)”. Vasile Alecsandri a fost unul dintre scriitorii 
reprezentativi ai secolului al XIX-lea, care, prin intermediul unor 
articole teoretice, dar şi prin intermediul propriilor sale creaţii literare, 
a contribuit decisiv la dezvoltarea limbii române literare, militând 
pentru păstrarea armoniei şi expresivităţii acesteia şi luând atitudine 
critică faţă de orice formă de pedantism lingvistic. În revista 
“România literară”, Alecsandri a publicat mai multe articole privitoare 
la ortografie (4urodafe al lui “u” scurt, Iarăşi răposatul “u” scurt), 
declarându-se totodată împotriva proliferării sufixului —ciune, propus 
de Aron Pumnul. În alte articole, Alecsandri a criticat latinismul, aici 
ironia şi sarcasmul îmbinându-se cu argumentarea istorică, logică şi 
lingvistică. Ilustrative sunt, în această ordine de idei, articolele Un 
model de stil epistolar în limba română şi Dicţionar grotesc. 

Mult mai apăsată, cu consecinţe benefice, a fost influenţa lui 
Alecsandri asupra dezvoltării limbii române literare în chiar practica 
scrisului artistic. Adept al ideilor curentului istoric şi popular, 
Alecsandri a recurs cu predilecție la vocabularul de factură populară, 
fie în elemente populare propriu-zise, fie în sintagme lexicale. Sub 
influența literaturii franceze şi a celei italiene, Alecsandri a aderat la 
romantism, astfel explicându-se profunda sa înțelegere pentru 
literatura populară. Influenţa populară se concretizează atât în 

atmosfera şi tonalitatea operei, cât şi în domeniul prozodiei sau în ceea 
ce priveşte abundența formelor diminutivale. 

Poetul nu s-a limitat, însă, la imitarea liricii populare, 
elementele folclorice armonizându-se cu numeroasele ecouri livreşti 
(Petrarca, Lamartine etc.). Pe de altă parte, opera dramatică a lui 
Alecsandri dezvăluie mult mai accentuate elemente realiste. Și în 
piesele sale de teatru, scriitorul a continuat activitatea sa de cultivare a 
limbii frumoase şi expresive. Criticând latinismul, excesele puriste sau 
italienismul, Alecsandri şi-a propus să impună în literatură limba 
populară ca exprimare bogată şi nuanţată, în valenţe cu totul noi. Într- 
un articol cu caracter polemic, Alecsandri arăta: “Am încercat să 
biciuiesc ridicolele iar nu principiile; am încercat a stigmatiza nu pe 
oamenii ce au convingeri, dar pe şarlatanii care fac din cele mai mari 
principiuri o materie de speculație”. 

Meritul principal al lui Alecsandri este dat de valorificarea 
conştientă a unui material lexical selectat din vorbirea de aspect 
popular, chiar dacă uneori sunt prezenţi şi unii termeni prețioşi sau 
livreşti în exces, încadraţi în fraze retorice, de un patos declamativ. 
Elementele arhaice au rolul de a asigura culoarea locală şi de acorda o 
notă de pregnantă sugestivitate textului literar. Opera literară a lui 
Alecsandri reprezintă tabloul autentic, veridic, al unui moment 
important în evoluţia limbii române literare, când exprimarea se 
caracteriza prin siguranță a frazării, nuanțare a formulărilor, armonie 
şi noutate lexicală. 

Referindu-se la ortografie, Alecsandri se pronunță pentru o 
simplificare a acesteia: “Înainte de toate sunt de părere a se adopta o 
ortografie pe care să o poată învăţa şi deprinde lesne atât românii, cât 
şi străinii. Aş dori ceva care să se fixeze în minte a prima vista, pentru 
a evita astfel elevilor o pierdere de timp preţios (...). Ortografia 
trebuie să fie un mecanism inteligent pentru scrierea unei limbi, iar nu 
o ştiinţă adâncă, încâlcită, nesuferită, ce absoarbe o bună parte din 
capitalul inteligenții şi întârzie studiile serioase şi folositoare”. 

În articolele sale teoretice, dar şi prin practica scrisului, 
Alecsandri a imprimat o direcție limpede limbajului poetic modern, 
prefigurând lirica eminesciană. D. Popovici circumscrie astfel creația 
lui Alecsandri: “Sensul activităţii literare a lui Alecsandri înseamnă 
cea mai patetică luptă dintre local şi universal, pe care o cunoaşte 
literatura românească”. 

Născut la 14 iunie 1818 la Bacău, a murit la 22 august 1890. 
Studiază mai întâi în casa părintească, iar apoi la Iaşi într-un pension 
francez. Între anii 1834-1839 se află la Paris, unde obţine 
bacalaureatul în litere. Reîntors în ţară, participă la toate manifestările 
şi inițiativele culturale din Moldova. Colaborează la revista “Dacia 
literară” (1840) şi la “Propăşirea” (1844), e redactor şi proprietar al 
revistei “România literară” (1855). Ia parte la revoluţia de la 1848 din 
Moldova şi redactează unul din documentele ei programatice 
(Protestaţie în numele Moldovei, a omenirei şi a lui Dumnezeu). 

După revoluţie e exilat, între 1848-1849, în Franţa, după care, 
întors în Moldova, militează pentru Unirea Principatelor. După 1859 
este deputat şi ministru de mai multe ori. Debutează, cu nuvela 
Buchetiera de la Florenţa (1840), în revista “Dacia literară” şi cu 
piesa Farmazonul din Hârlău, jucată tot în anul 1840, pe scena 
Teatrului Naţional din laşi. După câteva încercări de versificaţie în 
limba franceză, debutează ca poet în limba română în publicaţia 
“Calendar pentru poporul românesc” (1843). 

Între anii 1852-1853 editează culegerea de folclor Poezii 
populare ale românilor. În 1833 apare primul său volum de versuri, 
Doine şi lăcrămioare. Între 1860 şi 1880, notorietatea lui Vasile 
Alecsandri e foarte mare, fiind considerat drept poetul cel mai 
reprezentativ al românilor. Dovedind o deosebită vitalitate stilistică şi 
forță de reînnoire, publică acum câteva din operele sale cele mai 
reprezentative şi valoroase: Pastelurile (1868-1869), Legendele 
(1872-1876) şi Ostaşii noştri (1878). 

Toate operele literare ale lui Alecsandri (poezii, proză, 
comedii, drame etc.). sunt în cea mai mare măsură reprezentative 
pentru timpul în care a trăit scriitorul, pentru că Alecsandri a fost un 
scriitor angajat, inspirat de marile probleme şi evenimente ale vremii 
lui, dar în acelaşi timp, şi un artist ce a surprins cu luciditate şi 
subtilitate lumea din jurul său, într-o expresie stilistică clasicizantă. 

Într-un text din 1886, Titu Maiorescu sintetizează în mod 
sugestiv rolul pe care l-a jucat Vasile Alecsandri în cultura şi literatura 
română:“În Alecsandri vibrează toată inima, toată mişcarea 
compatrioților săi, câtă s-a putut întrupa într-o formă poetică în starea 
relativă a poporului nostru de astăzi. Farmecul limbei române în 
poezia populară, el ni l-a deschis; iubirea omenească şi dorul de patrie 
în limitele celor mai mulţi dintre noi el le-a întrupat; frumuseţea 

proprie a pământului nostru natal şi a aerului nostru el a descris-o (...) 
a lui liră multicordă a răsunat la orice adiere ce s-a putut aştepta din 
mişcarea poporului nostru în mijlocul lui. În ce stă valoarea unică a lui 
Alecsandri? În această totalitate a acţiunilor sale literare”. (Poeți şi 
critici). 

Se poate afirma că Alecsandri este cel mai cuprinzător dintre 
scriitorii epocii sale, exprimând aspirațiile sociale ale acesteia, dar 
descoperind în acelaşi timp şi afectivitatea vieții intime, în aproape 
toate genurile şi speciile literare. Vasile Alecsandri a legat pe de altă 
parte creația literară de cea culturală, contribuind atât la extinderea 
domeniului literar artistic, cât şi la educarea publicului care trebuie să 
recepteze opera literară. 

Poeziile lui Vasile Alecsandri au fost structurate, chiar de la 
apariția lor în volume, în câteva cicluri mai mult sau mai puţin unitare, 
atât din perspectiva tematică, a substanței artistice, cât şi sub raport 
stilistic şi formal. 

Primele poezii, Doinele, sunt inspirate din literatura populară 
şi au fost publicate mai întâi în periodice între 1843-1849 iar apoi în 
volum în 1853. 

Există, în doinele lui Alecsandri o tonalitate optimistă şi o 
viziune echilibrată, dar şi atitudini de revoltă tranşante. Stilul acestor 
poezii se caracterizează prin limpezimea şi fluiditatea expresiei, iar 
versificația e influenţată de prozodia populară (măsura de 7-8 silabe, 
ritmul trohaic, rima îmbrăţişată), ea adecvându-se deplin fondului 
semantic al versurilor. Cele mai relevante doine (Hora, Strunga, 
Andrii Popa, Baba Cloanța etc.) definesc o estetică proprie, 
individualizată şi reprezintă o anumită filozofie a vieţii şi o viziune 
asupra lumii de neconfundat în contextul literar al epocii. 

Un alt criteriu poetic relevant e acela al Legendelor. 
Legendele lui Vasile Alecsandri relevă, cu modalităţile poetului 
romantic, imagini mitologice populare ce dau explicații mitice asupra 
genezei unor elemente ale naturii, într-un vers amplu, cu viziune 
grandioasă asupra cosmosului. Există două categorii de legende: 
istorice şi naturiste şi fantastice (Dumbrava Roşie, Dan, căpitan de 
plai, Legenda ciocârliei). 

Alecsandri a valorificat şi tema iubirii, în poemele din ciclul 
Lăcrămioare, poeme ce se impun prin armonie şi muzicalitate 
interioară, prin sinceritatea expresiei şi spontaneitatea confesiunii. 

Astfel de creaţii sunt: Steluţa, Dulce înger, Cântic de fericire, 
Barcalora venețiană. Ciclurile de poezii Suvenire şi Mărgăritarele 
sunt mai puțin unitare decât cele dinainte. 

În aceste cicluri sunt grupate poezii din epoci diferite şi de 
inspirație diversă (poezii de dragoste, legende, fabule, satire etc.). Tot 
aici regăsim acele creaţii care exprimă crezul de poet-cetăţena al lui 
Alecsandri: Cântice şi sărutări, La poeţii români, Deşteptarea 
României, Anul 1855, Moldova în 1857, Hora Unirii etc. sunt poezii 
ce demonstrează forța lui Alecsandri de a-şi armoniza talentul liric cu 
marile evenimente pe care le trăieşte poporul său. 

Aceste poeme dovedesc pe de altă parte, capacitatea lui 
Alecsandri de a-şi diversifica modalităţile de expresie; el apelează, 
astfel, la meditaţie şi la sugestia fantasticului, la rezonanțele solemne 
şi eroice ori la fraza patetică, de un retorism afectiv reţinut. Ciclul 
poetic Ostaşii noştri e, la rândul său, marcat de patriotism şi ardentă 
mobilizare, autorul evocând aici episoade semnificative ale Războiului 
de Independenţă. Pompiliu Constantinescu observă, pe bună dreptate, 
că “Alecsandri nu aparţine nici tipului romantic, nici tipului clasic; el 
este mai curând un tip autohton, de simţire idilică şi grațioasă, de 
lirism senin şi uşor, de o anume contemplativitate etnică, încadrată şi 
în limitele temperamentale ale scriitorului şi între condiţiile fizice şi 
sufleteşti ale unui peisagiu (...). Lirica lui Alecsandri e o efuziune de 
bună dispoziție morală, fie că se exprimă erotic, bucolic, prin visare 
contemplativă, sau chiar prin un anume exotism al prozei lui 
sprintene, spirituale şi cursive”. 

Se poate afirma că Alecsandri se dovedeşte, în poeziile sale, 
un model pentru mentalitatea dominantă a scriitorului paşoptist, 
efortul său fiind acela de a recupera diferența dintre literatura română 
şi cea occidentală. 

Ciclul de Pasteluri e foarte relevant în acest sens. Pastelurile 
au fost concepute între anii 1867-1869, fiind publicate în revista 
“Convorbiri literare”. Din punct de vedere structural, aceste poezii pot 
fi delimitate în două segmente: un segment central, unitar, alcătuit din 
30 de poezii şi un segment marginal, eterogen, alcătuit din 10 poezii. 
Segmentul central marchează intenţia autorului de a evoca 
succesiunea anotimpurilor, ciclul calendaristic, în imagini plastice şi 
armonioase (Iarna, Sania etc,). 

Echilibrul formal, la nivel structural şi expresiv indică de fapt 
clasicitatea lui Alecsandri, ca şi accentul pus pe elementele decorative 
şi descriptive. Acest ciclu se deschide cu o poezie meditativă, de 
atmosferă, Serile la Mircești, în care tensiunea lirică e creată prin 
opoziţia dintre imaginea calmă a interiorului şi vicisitudinile naturale 
externe. 

O dată cu poezia Sfârşit de toamnă, poetul devine un atent 
observator al naturii; relevantă este vocaţia poetului de a evoca natura 
în cele mai mici detalii. Elementul uman e o prezență complementară 
în Pasteluri pentru că fiinţa umană se integrează întotdeauna armonios 
în ritmurile naturii. În poeziile consacrate iernii (Iarna, Gerul, 
Viscolul, Miezul iernii) dominanta cromatică e albul, imaginile 
picturale fiind construite cu minuţiozitate. 

Poetul ne oferă aici un adevărat spectacol al naturii, o 
panoramă a peisajului în care imaginile statice şi cele dinamice 
alternează în mod armonios. În poezia Miezul iernii, de exemplu, 
autorul alcătuieşte un tablou al tăcerii absolute şi al neclintirii care 
conduce parcă la crearea unui peisaj atemporal. Uneori apar şi 
referințe folclorice, codrul fiind, astfel, personificat iar natura 
căpătând dimensiuni spectaculare, fiind surprinsă mai ales în latura sa 
idilică. 

Poate că partea cea mai durabilă a operei lui Alecsandri este 
proza. În proza sa întâlnim toate înzestrările mai importante ale 
scriitorului: umor, capacitatea zugrăvirii atente a mediilor sociale, 
harul povestirii. Prozele sale nu excelează însă prin spiritul inventiv, 
prin fantezie, de aceea, aproape toate creaţiile sale epice sunt jurnale 
de călătorie. Deşi adoptă, în linii mari, formula epicului, proza lui 
Alecsandri se refuză unei încadrări rigide în acest gen, pentru că ea 
păstrează pecetea lirismului şi a confesiunii ce urmează ritmul 
mişcărilor şi reacţiilor afective. Literatura memorialistică a lui 
Alecsandri se află la confluența dintre epic şi liric, configurând o 
structură artistică inedită, cea a rememorării trecutului cu un ochi de 
moralist. 

Există mai multe tipuri de proză pe care le cultivă Alecsandri: 
memorialistică de călătorie (Călătorie în Africa, Jurnal de călătorie în 
Italia, O plimbare la munţi, Borsec, Balta Albă), fiziologia literară 
(aşii în 1644, Un salon în laşi, Istoria unui galben); memorialistica 

propriu-zisă (Buchetiera de la Florenţa, Mărăgărita, Dridri), dar şi 
portretele unor scriitori ai epocii: N. Bălcescu, C. Negruzzi, A. Russo. 

În prozele sale, Alecsandri se dovedeşte un observator atent şi 
critic al societăţii contemporane lui, fără însă a intui în profunzime 
dialectica devenirii sociale Istoria unui galbăn şi a unei parale îi 
oferă, de pildă, autorului prilejul de a opera o secţiune transversală în 
structura societăţii româneşti din prima jumătate a secolului al XIV- 
lea. Modalitatea folosită e cea a dialogului, fapt ce îi dă scriitorului 
posibilitatea de a frecventa medii diverse, de a surprinde fizionomii 
umane şi tipuri morale foarte diferite, autorul considerând că “banul 
este cea mai sigură peatră de cercare a firei omeneşti”. 

Iaşii în 1844 completează tabloul critic şi satiric al societății 
timpului. 

Iaşul este asemenea unui “teatru curios, decorat cu palaturi şi 
bordeie lipite împreună”, fiind scena unei comedii ai cărei actori sunt 
“luxul şi sărăcia”. Un salon în laşi e o naraţiune ce dezvăluie 
moravurile aristocrației, dominate de intrigi şi plăceri inutile, unde 
ecourilor marilor evenimente răzbat cu greutate şi sunt privite cu o 
curtoazie mimată, de circumstanţă. 

Lumea saloanelor aristocratice ale vremii e evocată şi în 
Borsec şi Balta-Albă, lucrări inedite ca mod de prezentare şi intenție 
artistică, în care fiziologia literară, memoriile şi însemările de călătorie 
se îmbină armonios. În Borsec, accentul narativ cade asupra 
contrastului dintre luxul aristocrației şi starea precară a locuitorilor de 
aici. Autorul satirizează snobismul vizitatorilor, conturând portrete 
caricaturale, în care defectele sunt amplificate, într-o viziune comică, 
în antiteză cu prezentarea unui peisaj feeric, având toate trăsăturile 
sublimului. 

În Balta-Albă, naraţiunea este cursivă şi pitorească, iar 
imaginile se caracterizează prin expresivitate şi forță de sugestie a 
concretului. Prozatorul se dovedeşte, în această operă literară, un fin 
observator al oamenilor şi mediilor sociale, care sunt surprinse mai 
ales în latura lor materială. 

Atent la amănuntele cu caracter etnografic, scriitorul 
surprinde pitorescul peisajului autohton, fără să lipsească însă, din 
aceste pagini, sarcasmul disimulat, mascat sub formele mai subtile ale 
ironiei. Criticul Şerban Cioculescu observa că în descrierea localităţii 
Balta-Albă se poate constata “sentimentul viu al contrastelor, de astă 

dată fără considerente de critică socială”. Comicul cu intenție satirică 
decurge aici din dezacordul între aparență şi esenţă, figurat într-o 
naraţiune dinamică şi alertă. 

De remarcat că paginile descriptive din proza lui Alecsandri 
nu îşi au sursa într-o nevoie tipic romantică de evadare din cadrele 
sociale, ci în tradiţia spiritului popular şi militant al paşoptismului, 
într-o dorinţă foarte fermă de ancorare în istoria şi realitatea concretă. 

În întreaga sa activitate dramaturgică, Alecsandri a scris peste 
50 de piese de teatru, de o mare diversitate tematică şi expresivă. 
adesea teatrului său o tonalitate originală, foarte sugestivă, prin 
îmbinarea farsei, păpuşeriei şi a altor forme teatrale populare, pe care 
le-a readaptat şi revitalizat. 

Teatrul lui Alecsandri ne propune o tipologie morală foarte 
diversificată: tipul snobului (lorgu de la Sadagura), tipul boierului 
conservator (Taki Lunătescu), tipul slujbaşului servil şi incapabil 
(Săbiuţă), sau tipul femeii ambiţioase şi cochete (Coana Chiriţa). 
Operele dramatice din ultima parte a creației lui Alecsandri nu mai 
sunt emanaţii ale inspirației şi spontaneităţii, ci opere cu caracter 
programatic şi elaborat, create în urma unui îndelung proces de 
reflecţie. 

Alecsandri a debutat cu câteva farse sau cânticele comice, 
precum Farmazonul din Hârlău şi Iorgu de la Sadagura, în care e pus 
în lumină mai ales conflictul dintre tradiție şi inovaţie. 

Alecsandri a scris şi comedii, cu o structură mai bine 
precizată, în care satirizează moravurile şi tipurile negative ale vremii: 
parvenitul, cosmopolitul, boierul retrograd sau provincialul. Ciclul 
“Chiriţelor” este cel mai important în acest sens. El cuprinde piesele: 
Chiriţa în laşi, Chiriţa în provincie, Chiriţa în balon şi Cucoana 
Chiriţa în voiaj. Chiriţa e un personaj pitoresc, soţia unui boier de 
țară, animată de dorința de a parveni. Talentul lui Alecsandri reiese 
din surprinderea limbajului eroinei, amestec de elemente de jargon şi 
de elemente populare. 

Alecsandri scrie şi piese istorice. Încă în 1856 scrie o piesă 
istorică (Cetatea Neamţului) preluând un episod din nuvela Alexandru 
Lăpuşneanul de C. Negruzzi. Piesa Despot-vodă e capodopera 
dramaturgiei lui Alecsandri. Ea a fost publicată în 1880 şi reconstituie 

un moment din istoria Moldovei secolului al XVI-lea, fiind susținută 
şi de meditații pe tema măririi şi decăderii umane. 

Piesa e compusă din 5 acte şi 2 tablouri şi este subintitulată 
“legendă istorică”. Pentru a contura caracterele personajelor sale, 
Alecsandri recurge la modalităţi, precum caracterizarea directă (prin 
modul de a acționa al personajelor prin conținutul replicilor), şi 
caracterizarea indirectă. 

Drama lui Alecsandri se desfăşoară între două comploturi: 
unul care-l detronează pe Lăpuşneanu şi îl înalță pe Despot, şi celălalt 
care îl doboară pe Despot şi îl ridică pe Tomşa. Odată ajuns pe tron, 
Despot îşi cultivă un mit al propriei personalități, derivat şi din 
neconcordanța dintre aspirație şi realitate. Piesa lui Alecsandri are 
toate trăsăturile dramei romantice (conflicte puternice între 
personajele antitetice, crearea atmosferei de epocă, limbajul policrom, 
personaje de excepţie puse în împrejurări excepţionale). 

Un astfel de personaj excepţional e Despot, care e după 
expresia lui Alecsandri “tipul acelor vântură-lume din secolul XVI, 
jumătate eroi, jumătate spadasini, care trăiau într-o epocă de mari 
avânturi şi de principii nepotrivite cu filosofia civilizației moderne”. 
Scrisă în versuri ample, grave şi solemne, de 13-14 silabe, drama lui 
Alecsandri se remarcă şi printr-un anumit realism al limbajului şi al 
situațiilor dramatice, care atenuează retorismul şi discursivitatea unor 
replici. 

Drama Despot Vodă se constituie, prin sensurile ei 
fundamentale, într-o meditație asupra puterii, urmărită în implicaţiile 
şi manifestările ei colective, individuale şi morale. Traiectoria 
destinului lui Despot ilustrează tema eșecului inevitabil al puterii 
exercitate fără suport popular, al personalităţii rupte de realitățile 
concret-istorice. 

Piesa lui Alecsandri se caracterizează prin calitatea versurilor, 
prin forța de caracterizează a personajelor, dar şi prin capacitatea 
autorului de a reconstitui atmosfera istorică, culoarea locală. 
Alecsandri a scris şi piese cu subiecte antice (Fântâna Blanduziei şi 
Ovidiu), ce se remarcă prin clasicitatea expresiei şi prin echilibrul 
compozițional. Varietatea temelor şi speciilor literare cultivate de 
Alecsandri demonstrează importanța creației lui Alecsandri, 
contribuţia sa la dezvoltarea limbii şi literaturii române. 

Baba Cloanţa 


Poezia Baba Cloanța face parte din ciclul liric Doine şi 
lăcrimioare, apărut la Paris în anul 1853. Acest volum este alcătuit din 
trei cicluri: Doine, Lăcrimioare şi Suvenire. Volumul este reeditat la 
laşi în 1863, celor trei cicluri adăugându-i-se un al patrulea, 
Mărgăritărele. 

Ciclul Doinelor cuprinde acele poezii în care Alecsandri 
valorifică filonul folcloric şi care se aliniază comandamentelor estetice 
exprimate de Kogălniceanu în /ntroducția la revista “Dacia literară”. 
Notele dominante ale Doinelor lui Alecsandri sunt viziunea optimistă 
asupra existenţei, dragostea de viaţă şi de frumos, sentimentul 
seninătății în fața destinului, integrarea ființei umane în ritmurile 
universului etc. Mircea Tomuş observă, în acest context, că “mai 
înainte de orice, destinul particular al poeziei lui Alecsandri e dictat de 
raţiuni generale şi obiective, ţinând de întreg procesul de dezvoltare a 
versului românesc. El rămâne, în primul rând, poetul momentului 
festiv al poeziei noastre, al unui început pe care împrejurările istorice 
şi procesul de alcătuire a spiritualității româneşti exprimată în limbă l- 
au voit sub semnul luminii şi armoniei, prin victoria asupra negurei şi 
misterului. Prețuim deci şi apreciem ca o trăsătură de permanenţă din 
aerul sărbătoresc al poetului nu un ornament sau altul al recuzitei 
idilice, nici măcar această recuzită în întregimea sa, ci atitudinea 
generală, unghiul pe care poetul şi l-a ales în raport cu viaţa, într-un 
cuvânt lirismul său, e adevărat, unul festiv şi chiar convențional dar 
prin aceasta cu nimic mai puţin sincer”. 

Alecsandri îşi vădeşte, în acest ciclu poetic, dinamismul 
imagistic, elanul vital ca formă de manifestare a optimismului şi a 
energiei sale funciare. Coordonatele tematice fundamentale ale 
Doinelor sunt reprezentate de tema iubirii, a haiduciei, fără a lipsi 
inserția fiorului fantastic, toate acestea într-un desen energic, cu 
inflexiuni populare. 

Între cele mai bine realizate estetic creaţii din ciclul Doinelor 
pot fi amintite Doina, Sora şi hoțul, Strunga, Andrii Popa sau Baba 
Cloanţa. Majoritatea poeziilor sunt structurate pe un scenariu epic mai 
mult sau mai puţin aluziv, într-o viziune lirică obiectivată, în care eul 

liric îşi găseşte întruchiparea în diferite “roluri” de mai mică sau mai 
mare anvergură caracterologică. Țăranul, fata îndrăgostită, vrăjitoarea, 
haiducul — sunt eroii lirici pe care imaginaţia poetului îi redă într-un 
context de o mare putere de sugestie. 

În Baba Cloanța Alecsandri valorifică fantasticul de sorginte 
populară, într-o creaţie dramatizată, în care descripția şi monologul se 
întretaie într-o compoziție echilibrată. Primele două strofe au darul de 
a ne introduce în atmosfera de irealitate, de fabulos nocturn în care se 
profilează figura demonică a babei: “Şede baba pe călcâie/ În tufarul 
cel uscat./ Şi tot cată nencetat/ Când la luna cea bălaie,/ Când la focul 
cel din sat.// Şi tot toarce, cloanța toarce,/ Din măsele clănțănind/ Şi 
din degite plesnind./ Fusu-i răpide se-ntoarce,/ lute-n aer sfârâind”. 

Monologul făpturii infernale este transcris în versuri scurte, 
alerte, în propoziții eliptice, ce evocă exprimarea populară, în imagini 
marcate în chip decisiv de fiorul fantasticului. Tonalitatea de 
descântec, de magie e dominantă aici, în desenul stilizat al versurilor 
fiind încadrate fiinţele mitologice stihinice, vrăjmaşe omului (“«Fugi, 
Urâte! Baba zice,/ Peste codrul cel frunzos,/ În pustiu întunecos!/ 
Fugi, s-alerge-acum aice/ Dragul mândrei, Făt-Frumos.// De-a veni el 
după mine/ Să-l iubesc eu, numai eu,/ Dare-ar Domnul-Dumnezeu/ 
Să-i se-ntoarcă tot în bine,/ Cum se-ntoarce fusul meu!// Iar de n-a 
vrea ca să vie,/ Dare-ar Duhul necurat/ Să fie-n veci fărmecat/ Şi de-a 
Iadului urgie/ Vecinic să fie-alungat!//În cap ochii să i se-ntoarcă/ Şi 
să-i fie graiul prins,/ lar Satan, cu-n fer aprins,/ Din piept inima să-i 
stoarcă/ Şi s-o ardă-n foc nestins!// Feară-Verde să-l gonească/ Cât va 
fi câmp de gonit/ Şi lumină de zărit./ Noaptea încă să-l muncească/ 
Sânge-Roş şi Hraconit!»”). 

Descrierea ritualului demonic e realizată printr-o suită 
năvalnică de verbe ce sugerează un ritm extrem de rapid al mişcării, 
verbe ce au darul de a dinamiza cadrul liric, de a amplifica viziunea 
fantastică, de a conferi vigoare şi amplitudine senzaţiei de mister de 
nepătruns pe care o degajă tabloul poetic. 

Imaginaţia debordantă a poetului trădează vocaţia sa 
romantică, prin intruziunea fantasticului, prin deformarea liniilor 
realului până la dimensiunile grotescului ori prin conturarea cadrului 
nocturn ca loc al săvârşirii misteriilor, a vrăjilor cu conotaţii malefice 
(“Baba Cloanţă se porneşte/ Fără grijă de păcat,/ Cu Satan încălecat,/ 
Ce din dinţi grozav scrâşneşte/ Şi tot blastemă turbat.// Saltă baba, 

fuge, zboară/ Cu sufletul după dor, Ca o buhnă la izvor/ Şi-n urmă-i 
se desfăşoară/ Toată lâna din fuior.// Fuge baba despletită/ Ca vârtejul 
fioros/ Sus, pe malul lunecos,/ Şi-n tăcerea adâncită/ Satan urlă 
fioros.// Mii de duhuri ies la lună/ Printre papură zburând,/ Şi urmează 
şuierând/ Baba-Cloanţa cea nebună/ Care-aleargă descântând.// Codru 
sună, clocoteşte/ De-un lung hohot pân-în fund,/ Valea, dealul îi 
răspund/ Prin alt hohot ce-ngrozeşte/ dar pe dânsa n-o pătrund!”). 

Demn de remarcat e modul în care sugestia fantasticului 
înscenat în ritm şi în modalități folclorice este încadrată în peisaj. 
Spaţiul poetic este, la rândul său, marcat de inserția magicului, e un 
spaţiu ce rezonează la stările afective ale făpturilor fantastice, se dilată 
şi se contractă, îşi schimbă coordonatele şi formele necontenit, într-un 
ritm trepidant. 

Una dintre cele mai izbutite poezii din ciclul Doinelor, Baba 
Cloanţa se impune prin ritmica apropiată de cea folclorică, prin 
viziunea supranaturalului decantat de imaginaţia populară, prin 
desenul îngroşat până la grotesc al făpturilor infernale conturate într- 
un stil de mare naturaleţe şi savoare. 


Malul Siretului 


Pastelurile lui Vasile Alecsandri fac dovada peremptorie a 
unui poet pentru care lumea exterioară este asumată în primul rând 
prin intermediul vizualităţii. Atent cu precădere la suprafeţele, liniile, 
culorile şi formele peisajului circumscris liric, ochiul autorului ştie să 
discearnă proporţii, să fixeze perspective sau să rezume distanţele 
dintre obiecte la o figuraţie a esențialului. 

Vizualitatea fiind, ca să zicem aşa, facultatea dominantă a 
autorului, lumea, aşa cum este ea transcrisă în stampele pastelurilor, 
ne apare dominată de imagini motorii, de sugestii ale mişcării, de linii 
şi de suprafeţe aflate într-un raport de echilibru instabil, prin care între 
cul contemplativ şi realitate se conturează o corespondenţă certă, o 
armonie mai mult sau mai puţin secretă. 

Malul Siretului e un pastel reprezentativ pentru creația lui 
Alecsandri. Momentul zilei care este fixat aici este acela al 
matinalității, moment al expansiunii senzoriale, al suavității şi al 
delicateții de a fi şi de a simți. Desfăcute din strânsoarea tenebrelor, 
lucrurile şi fiinţele îşi regăsesc o prospeţime originară, un relief 

marcat de neprihană şi, în acelaşi timp, de o anumită incertitudine a 
ființării. E ca şi când poetul ar asista la regăsirea identității de sine a 
realului, după experiența nocturnă a nediferenţierii. “Aburi”, 
comparaţi cu nişte “fantasme” sporesc sugestia de vrajă a indecisului, 
de ezitare senzorială, de mister şi nedisociere de care momentul 
dimineţii este marcat. 

Totodată, imaginea matinalului se încarcă şi de unele conotații 
fantastice, de unele dimensiuni ale fabulosului, un fabulos tratat în 
peniță miniaturală şi în regim al ostentaţiei vag manieriste, şi care e 
sugerat mai ales de comparaţia râului cu un “balaur”: “Aburii uşori ai 
nopții ca fantasme se ridică/ Şi, plutind deasupra luncii, pintre ramuri 
se despică,/ Râul luciu se-ncovoaie sub copaci ca un balaur/ Ce în raza 
dimineţii mişcă solzii lui de aur”. 

Poziţia eului liric este aceea a unui contemplativ, ce se 
situează într-o postură privilegiată şi care se abandonează cu totul 
farmecului reprezentării peisajului, precum şi unei stări de somnolență 
ce-i cuprinde încet-încet simţurile şi gândirea. De altfel, la această 
stare de somnolență, de toropeală senzitivă contribuie şi spectacolul 
curgerii, al unduirii necontenite, al prefacerii heracliteene a apei, care, 
în mişcarea sa neîntreruptă, ne oferă o imagine paradoxală de linişte şi 
tumult contras în sine, de dinamism şi încremenire. 

De altfel, o asemenea reprezentare a lumii şi, în particular, a 
malului Siretului sub spectrul contemplaţiei pune în evidență şi 
înclinația lui Alecsandri spre otium, spre linişte şi seninătate, prin 
intermediul căreia între privirea poetului şi suprafeţele realului nu 
există un hiatus, ori o opoziţie ireductibilă ci, mai curând, o stare de 
armonie, de reculegere, de senzualitate perceptivă. 

Paralelismul între interioritate şi exterioritate este, şi în acest 
pastel, de ordinul evidenţei. Seninătăţii ce domină eul liric îi 
corespunde un ritm monoton al naturii, o somnolenţă a elementelor, o 
încetinire a mişcărilor şi o surdinizare a zgomotelor lumii: “Eu mă duc 
în faptul zilei, mă aşez pe malu-i verde/ Şi privesc cum apa curge şi la 
cotiri ea se perde,/ Cum se schimbă-n vălurele pe prundişul lunecos,/ 
Cum adoarme la bulboace, săpând malul năsipos.// Când o salcie 
pletoasă lin pe baltă se coboară,/ Când o mreană saltă-n aer după-o 
viespe sprintioară,/ Când sălbaticele rațe se abat din zborul lor,/ 
Bătând apa-ntunecată de un nour trecător”. 

Un cititor atent poate constata faptul că Alecsandri e atras nu 
doar de natura nudă, de lumea “aşa cum este ea” în relevanța 
aspectelor sale fenomenale, ci mai curând de lumea fixată în memoria 
sa vizuală, în care natura se preschimbă în obiect estetic şi capătă un 
aspect reprezentativ, aproape spectacular. E vorba, aşadar, întrucâtva, 
de o natură estetizată, aşezată sub semnul poeticității. 

Acest fapt a fost observat şi de criticul Eugen Simion, ce 
sublinia acest dar al poetului de a “prelucra” artistic peisajul perceput: 
“Alecsandri caută, în fond, în această geografie — în parte reală, în 
parte imaginară — un număr de tablouri care să satisfacă apetitul 
cititorului din epocă pentru exotic, măreț, spectaculos (...). Natura 
reală şi natura lucrată îl atrag în egală măsură. Condiţia este ca faptele 
să formeze o scenă frumoasă. Şi faptele sunt alese totdeauna cu grija 
de a participa la ceea ce am putea numi figura spectaculosului aşezat”. 

Ultima strofă a poeziei se aşază sub semnul unei 
predominante a interiorităţii. S-ar părea că gândirea poetului, urmând 
meandrele şi contorsiunile delicate ale râului reconstruieşte, din 
perspectiva miniaturalului şi a grațiosului, tabloul de natură, dându-i 
acestuia tonuri ale purității şi delicateţii. “Şopârla de smarald”, ce 
trimite la imaginea râului ca un “balaur” e o dovadă a predilecţiei lui 
Alecsandri pentru miniatural, pentru nuanța contrasă cu minuţie, 
pentru policromia cu valoare exorcizantă: “Şi gândirea mea furată se 
tot duce-ncet la vale/ Cu cel râu care-n veci curge, făr-a se opri din 
cale./ Lunca-n giuru-mi clocoteşte; o şopârlă de smarald,/ Cată ţintă, 
lung la mine, părăsind năsipul cald”. 

Între vitalitatea naturii în ebuliţia matinalităţii şi aspectul 
static-contemplativ al privitorului s-ar părea că există o opoziţie netă. 
În fond ochiul eului liric e cel care construieşte datele peisajului, 
constrânge tabloul de natură la anumite cadre vizuale şi conferă o 
perspectivă estetică lumii. 

Rezumând un mod cu totul specific de a percepe jocul de 
suprafeţe şi de linii al realităţii, Alecsandri e departe de învolburările 
lamartiniene, ori de melancolia eminesciană în marginea 
reperezentării peisajului. Chiar când e prezentă, nostalgia capătă o 
figurație simbolică ori de-a dreptul decorativă. Natura e un decor, un 
spectacol înscenat cu grație, ritualizat, conturat în imagini de o 
claritate supremă, într-un desen esențializat, aproape hieratic şi o 
versificație de ținută impecabilă. 

Viscolul 


După cum s-a observat de către critica literară, Pastelurile, 
reprezintă un moment al desprinderii lui Alecsandri de reveria 
romantică şi de fixare a unui imaginar mai substanțial, mai apropiat de 
materialitatea lumii, de tiparele structural organice ale universului. O 
observaţie a lui Eugen Simion e edificatoare în această privinţă: “În 
Pasteluri (poeme de maturitate), Alecsandri face însă efortul de a da o 
anumită substanță şi coerență acestei geografii sacre. Imaginaţia 
revine pe pământ şi, pe cât este posibil, se încorporează în materie. 
Cum semnalam la început: Pastelurile sunt scrise într-un loc bine 
ocrotit şi cu un sentiment neascuns de ostilitate faţă de asprimile 
naturii. 

Intervine, în imaginarul poetic, şi nuanța temporală. 
Alecsandri vede (cântă) acelaşi peisaj iarna, primăvara, vara, toamna. 
Sensibilitatea lirică se modifică în funcţie de orarul universului. Iarna 
se plânge de frig, primăvara celebrează nunta cosmică: «însoțirea 
naturii cu mândrul soare». Însă nu întotdeauna mesajul latent, spre a 
vorbi în limbajul psihanalizei, corespunde cu mesajul (limbajul) de 
suprafață al poemelor” 

Considerat de unii exegeți ca un poet al solarității, al 
elementarității de stirpe apolinică, prin cultul formei armonioase şi 
prin predilecția pentru unele forme ale vitalismului marcat de un 
optimism funciar, Alecsandri ne oferă, în poezia Viscolul, o altă faţetă 
a structurii sale poetice. Solarității i se opune aici un tablou al 
crivățului devastator, al pustiirii produse de stihiile naturii. Pastelul lui 
Alecsandri se detaşează, în primul rând, prin dinamismul şi rapiditatea 
cu care se succed imaginile lirice, într-o cavalcadă de senzații motorii, 
vizuale şi auditive din care se alcătuieşte o panoramă dominată de 
imaginea învolburată a zăpezii atostăpânitoare. 

Poezia are, cum se poate remarca de la bun început, o 
structură duală; o primă parte e dominată de imaginile îngheţului, 
frigului şi zăpezii şi o a doua parte, alcătuită din ultima strofă, în care 
sunt foarte transparente sugestiile luminii, ale căldurii şi confortului. 

O apocalipsă albă, situată sub semnul înghețului, al zăpezii şi 
al frigului ce destramă întreaga coerenţă a naturii, tabloul structurat de 
Alecsandri în imagini apăsate sugerează substratul stihinic al naturii, 

forța elementară ce se degajă din acţiunea viscolului şi care aboleşte 
parcă orice prezență a umanului: “Crivăţul din meazănoapte vâjâie 
prin vijelie,/ Spulberând zăpada-n ceruri de pe deal, de pe câmpie,/ 
Valuri albe trec în zare, se aşează-n lung troian/ Ca nisipurile dese din 
pustiul african.// Viscolul frământă lumea!... Lupii suri ies după 
pradă,/ Alergând, urlând în urmă-i prin potopul de zăpadă./ Turmele 
tremură: corbii zbor vârtej, răpiți de vânt, Şi răchițile se-ndoaie 
lovindu-se de pământ.// Zberăt, răget, țipet, vaiet, mii de glasuri 
spăimântate/ Se ridică de prin codri, de pe dealuri, de prin sate, Şi-n 
departe se aude un nechez răsunător.../ Noaptea cade, lupii urlă... Vai 
de cal şi călător”. 

Senzaţia de învolburare, de frig, de destrămare a echilibrului 
lumii este sugerată de poet prin prezenţa unor enumeraţii şi repetiții 
(“Zberăt, raget, ţipet, vaiet...”), a unor verbe de aspect onomatopeic, 
cu efect de aliterație (““vâjâie prin vijelie”) dar, nu în ultimul rând, şi 
prin imaginea de ansamblu, hiperbolizată, în care aglomerarea de 
detalii şi de ritmuri, de mişcări contradictorii şi de dislocări spațiale 
trasează un relief halucinant prin densitate imagistică şi, totodată, cum 
observa Eugen Simion o “retorică a peisajului”. 

În adevăr, se poate desprinde din poezia Viscolul un anumit 
mod de a înscena peisajul, o dorință a poetului de a da un aspect 
spectacular tabloului, de a însufleți prin mijloace retorice colțul de 
natură aflat în posesia frigului şi viscolului necruţător. Exclamaţiile, 
repetițiile, enumerațiile, figurile onomatopeice sunt tot atâtea procedee 
ce pun în lumină un astfel de retorism, o astfel de structurare în grilă 
patetică ori spectaculară a peisajului. 

Ultima strofă a poeziei aduce cu sine speranţa ieșirii din acest 
labirint alb marcat de viscol, de frig, de zăpada de o abundență 
apocaliptică. Imaginea “căsuţei drăgălaşe” aduce cu sine sugestia unui 
spațiu ocrotitor, securizant, în care ființa umană se adăposteşte de 
agresiunile naturii dinafară, îşi află echilibrul şi confortul ontic 
(“Fericit acel ce noaptea rătăcit în viscolire/ Stă, aude-n câmp lătrare 
şi zăreşte cu uimire/ O căsuţă drăgălaşă cu ferestrele lucind,/ Unde 
dulcea ospeție îl întâmpină zâmbind!”). 

Evident, dincolo de retorica peisajului pe care Alecsandri o 
pune în joc în pastelurile sale, există şi un mecanism poetic al 
obiectivării imaginației, de substanțializare a viziunilor şi de 
materializare a sugestiei. Alecsandri e un poet ce surprinde, în 

tectonica universului, mişcările cele mai intime ale peisajului, 
ritmurile lumii supuse devenirii perpetue. Fără a medita prea mult pe 
seama precarităţii lumii, pe seama efemerităţii ființei umane în raport 
cu eternitatea cosmosului, Alecsandri e, prin excelență, un 
contemplativ, un poet ce pune natura în grilă decorativă, transformând 
peisajul într-o scenografie adesea grațioasă, dar uneori, cum se 
întâmplă în Viscolul, şi într-una apocaliptică. 

Exclus, la început, din natura dezlănţuită, omul îşi presimte, în 
finalul poeziei, reintegrarea în structurile universului, reîntoarcerea în 
sânul unei naturi situată între elementaritate şi fenomenalitate. Pe bună 
dreptate, cred, Nicolae Manolescu observă că “Lirismul Pastelurilor 
provine din emoția recluziunii, nicidecum din contemplația naturii”. 
Recluziunea, retragerea într-un spaţiu securizant e mecanismul afectiv 
ce pune în mişcare imaginile marcate deopotrivă de obiectivare şi de 
sensibilitate transfiguratoare ale pastelurilor lui Vasile Alecsandri. 


Miezul iernei 


Miezul iernei e unul dintre pastelurile cele mai reprezentative, 
ca viziune şi stil, ale lui Alecsandri. Poezia a fost publicată pentru 
prima oară în revista “Convorbiri literare”, la 1 februarie 1869. În 
acest pastel “frigul cumplit, spațiul sinistru, cutreierat de fiare oferă 
ochiului un spectacol diamantin, sclipitor, grandios” (Al. Piru). 

Ion Pillat, de pildă, găsea în pastelurile bardului din Mirceşti 
“simplicitate, măsură, armonie sufltetească, echilibru perfect între 
fond şi formă, claritate şi acel optimism sănătos care domină viaţa 
fiindcă o înțelege trăind-o deplin”. “Viaţă”, “trăire”, “participare” 
sunt, în pasteleurile lui Alecsandri, concepte onto-poetice cu totul 
relative. 

Aceasta pentru că poetul are mai mereu gustul spectacolului, 
al în-scenării, al revelaţiei scripturale văzută ca artificiu. Chiar peisajul 
ce pare a avea în cel mai înalt grad sugestia verosimilului este, în 
fond, “construit”, aşezat în rama unei viziuni, cu alte cuvinte 
literaturizat. Viața pare simulată, trăirea se traduce mai curând prin 
reducţie la scara miniaturalului metaforic. 

Compozițional, poezia e structurată pe o alternanță a planului 
real şi a planului fantastic. De la datele realităţii empirice, poetul trece, 

adesea, în spaţiul imaginarului, al fantasticului sugerat cu grație şi 
retorism abia disimulat. 

Chiar din titlu e surprins nucleul semantic al poeziei. E vorba 
de configurarea lirică a anotimpului hibernal în plenitudinea sa, cu 
toate atributele sale definitorii: gerul, zăpada, atotputernicia albului 
etc. Primele două versuri, redate în propoziții scurte, eliptice, de o 
vigoare expresivă promptă, au darul de a capta în modul cel mai direct 
însemnele naturii hibernale, ale naturii cuprinse de ger, de zăpadă, de 
alb. Nemişcarea e nota dominantă a tabloului. 

Lipsa de dinamism, reducţia la static a imaginilor, 
transparența viziunii - sunt dominantele cadrului. Teluric şi cosmic 
sunt realitățile generice care stau într-un paralelism relativ, 
oglindindu-se reciproc. Elementul termic dominant este gerul “amar, 
cumplit”, aşadar surprins într-o fază superlativă a sa, fază redată prin 
verbe de tip onomatopeic (“trăsnesc”, “scârțâie”), dar şi prin epitete ce 
redau amplitudinea fenomenului natural (“amar, cumplit”). 

Următoarele două versuri ne pun în faţa unui spaţiu mai 
amplu, în care predominante sunt imaginile vizuale, ce conferă 
peisajului o amprentă cromatică ireală, de tulburătoare solaritate: “În 
păduri trăsnesc stejarii! E un ger amar, cumplit!/ Stelele par îngheţate, 
cerul pare oţelit,/ Iar zăpada cristalină pe câmpii strălucitoare/ Pare-un 
lan de diamanturi ce scârţâie sub picioare”. 

Alternanţa static-dinamic, îngustare a viziunii-amplitudine, 
decupajul foarte strict al imaginilor şi relieful lumii sub spectrul 
luminii şi al luminiscenţei sunt elementele peisajului suprinse cu cea 
mai mare acuitate de autor. Ambianța hibernală e redată într-o suită de 
imagini, detalii, metafore ce conferă anotimpului amplitudine, relief, 
dimensiune cosmică, sugestie a monumentalului: “Fumuri albe se 
ridică în văzduhul scânteios/ Ca înaltele coloane unui templu 
maiestos,/ Şi pe ele se aşează bolta cerului senină,/ Unde luna îşi 
aprinde farul tainic de lumină.// O! tablou măreț, fantastic!... Mii de 
stele argintii/ În nemărginitul templu ard ca vecinice făclii./ Munţii 
sunt a lui altare, codrii — organe sonoare/ Unde crivățul pătrunde, 
scoțând note-ngrozitoare.”. 

Configurarea naturii ca “templu”, structurarea peisajului în 
forme apolinice nu sunt altceva decât modalități de “îmblânzire” a 
naturii, de domolire a stihialului, sau, în fond, de artificializare, prin 
convenţie poetică a universului suprins într-o ipostază a sa particulară. 

Semnele de punctuație, propoziţiile  excamative, punctele de 
suspensie, ca şi tonalitatea retorică au rolul de a traduce în vers extazul 
eului liric în fața spectacolului grandios al naturii hibernale. La o 
astfel de atitudine extatică în fața realului contribuie şi abundența 
referințelor şi a elementelor ce redau strălucirea naturii suprinsă de 
îngheţ (“cerul pare oțelit”, “zăpada cristalin mii de stele argintii”). 
Se vădeşte şi în acest mod predilecţia pentru pietre şi metale preţioase, 
pentru luminiscenţa cadrului. 

Impresia dominantă a tabloului liric e statică. Nemişcarea, 
lipsa de dinamism, neclintirea elementelor conferă pastelului, în 
primele trei strofe, un contur apolinic, accentuându-se totodată 
impresia de vrajă, de mister atotputernic, de înfiorare afectivă abia 
reţinută a poetului înaintea unei lumi de nepământească frumusețe. 

Ultima strofă aduce o notă de dinamism în ansamblul poeziei, 
sugestia mişcării creând o imagine decupată cu minuție a detaliului 
(“Totul e în neclintire, fără viață, fără glas;/ Nici un zbor în atmosferă, 
pe zăpadă — nici un pas;/ Dar ce văd?... în raza lunei o fantasmă se 
arată.../ E un lup ce se alungă după prada-i spăimântată). 

Din unghiul versificației, poezia Miezul iernei este scrisă în 
versuri de 15-16 silabe, în ritm trohaic şi rime împerecheate, o astfel 
de structură prozodică concurând la accentuarea tonalității esențiale a 
pastelului, în care, cum precizează Călinescu, “tehnica picturală 
predomină”. 

Pastelul Miezul iernei ilustrează concepţia lui Alecsandri 
despre redarea naturii în cadrele eufemizante ale versului. Canonul 
liric, tiparul încadrează colțul de natură, redându-i o dimensiune 
ascunsă, artisticitatea, revelaţia estetică. 


X99 ce 
a 


Vasile Alecsandri — prozator 


G. Călinescu consideră că “partea cea mai durabilă” a operei 
lui Vasile Alecsandri este proza, remarcabilă înainte de toate prin 
acuitatea observaţiei epice, simţul înscenării şi rigoarea compoziţiei, 
verva naraţiunii. Proza lui Alecsandri numără câteva încercări 
romantice, între care nuvela Buchetiera de la Florenţa este cea mai 
reprezentativă, precum şi unele texte ulterioare care evocă aceeaşi 
atmosferă (Mărgărita, fragmentul de roman Dridri), portrete şi 
evocări ale unor scriitori (Alecu Russo, Lamartine), scrieri cu caracter 

memorialistic (O călătorie în Africa, Balta Albă), opere cu caracter 
satiric (storia unui galbân şi a unei parale). Cel mai important 
scriitor român din prima jumătate a secolului al XIX-lea, Vasile 
Alecsandri a reuşit, într-o carieră literară ce se întinde de-a lungul a 
peste patru decenii, să împlinească cu succes programul revistei 
“Dacia literară”, impunându-se în multiple domenii de creație: poezie, 
dramaturigie, publicistică, proză etc. 

În nuvelele de culoare şi de tonalitate romantică se simte lipsa 
forței de invenţie, autorul recurgând la unele întâmplări trăite de el 
însuşi, la accentul memorialist, la autobiografie. Buchetiera de la 
Florenţa, apărută în revista “Dacia literară” în anul 1840 e o nuvelă 
romantică, cu tonuri gotice, cu întâmplări tenebroase, fără o prea 
marcată importanță a conţinutului: un pictor se îndrăgosteşte de o 
actriță păzită de un bărbat foarte gelos, Barbarissimo, este întâi 
înjunghiat, însă în final reuşeşte să fugă cu iubita lui. 

Fără îndoială că istoria e senzaţională, însă Alecsandri nu 
urmăreşte exercitarea prin intrigă a atenţiei, şi îngroaşă cu tuşe 
caricaturale liniile de caracter ale tenebrosului italian, lăsându-ne, 
totodată, o grațioasă gravură de epocă. lată interiorul unei catedrale: 
“Biserica era luminată de vreo câteva candele ascunse pe după 
coloane, încât razele lor arunca o lumină slabă ca glasul cel de pe 
urmă al unui om, moale şi misterioasă ca sfintele taine ce se serba 
înaintea vecinicului părinte. Un popor întreg sta îngenuncheat în faţa 
altarului şi cufundat în dulcea mângâiere a rugăciunei, glasul răsunător 
şi plin de melodie al organelor sbura prin norii de tămâie ce se ridica 
în văzduh, şi suia ca o harpă cerească ce părea că cheamă sufletele la 
pocăință”. 

Istoria unui galbân şi a unei parale, pare a fi avut ca punct de 
plecare o compoziţie epică de sursă germană, publicată în “Mozaicul” 
lui C. Lecca. Galbenul trecut din mână în mână, ce a străbătut medii 
sociale de o mare diversitate, povesteşte paralei întâmplările sale, 
desfăşurând o galerie de tipuri şi caractere, de la bonjuristul cu frac şi 
până la lăiețul despuiat. 

Dialogurile sunt pline de vervă, spumoase adesea, cu sugestia 
temperamentelor şi cu un fundal abia desenat epic (“ —Galbânul: Dar 
mă mir de stăpânul meu, cum de a uitat cine sunt eu, şi m-a pus la un 
loc cu o biată para ca tine, ce nu faci acum nici trii bani, atât eşti de 
ştearsă şi de ticăloasă! -Paraua: Râde dracul de porumbele negre!... 

Dar nu te vezi, ciuntitule, cât eşti de ros de chila zarafilor? Nu te vezi 
că ai ajuns în trei colţuri, că ai căzut şi ai slăbit ca un irmilic de cei 
noi?... Ţi-ai pierdut toți dinţii, sărmane şi vrei să mai muşti şi pe 
alții”). Procedeul valorificat estetic de Alecsandri este aici înscenarea 
aproape dramatică, cu tablouri ce pot fi îndelung contemplate, având 
un aspect oarecum static. 

Şi în Dridri, roman neterminat, ceea ce impune cititorului este 
evocarea de epocă. Alecsandri, ca şi Balzac în literatura franceză, 
inventariază mobilierul, descrie interioare, reconstituie detalii de 
vestimentaţie, făcând, chiar, un elogiu al exoticului şi feericului de 
interior: “Camera persiană era îmbrăcată pe pereți cu stofă citarie de 
Brusa şi pe parchet cu un covor de Smirna, care producea sub picioare 
efectul unui gazon molatic. În unghiurile lui se rotunziau patru 
divanuri acoperite cu şaluri în dungi de diferite colori. O lampă de 
argint de formă maurească se colora din mijlocul tavanului şi 
răspândea o lumină misterioasă în acel cuib de visuri orientale”. 

În antiteză cu acest gust al interioarelor somptuoase, 
Alecsandri evocă şi cadre ale vieţii țăranilor, ale meşteşugarilor ori 
chiar ale hoţilor, cu o peniță ce transcrie pitorescul unor detalii şi 
întâmplări senzaţionale. 

Mărgărita, nuvela cu sugestive elemente ale unui posibil 
portret al artistului în tinereţe, adică “în acea epocă frumoasă unde 
iluziile, ca un cârd de paseri primăveroase, zboară în calea omului şi-l 
îngână cu melodii încântătoare”, speranțele eroului fiind ataşate de 
ideea “de a fi unul din pionierii civilizaţiei în patria lui”, acest fapt 
nemaiînsemnând, totuşi, ignorarea plăcerii de a se urca din când în 
când “într-un cupet de noiagiu”, pentru “a se duce întins la Napoli sau 
aiure”. 

La castelul doamnei Dorian şi al fiicei sale, Mărgărita, femei 
având amândouă “tipul distins al adevăratei aristocrații”, Alexis 
cucereşte fără dificultate simpatia celor ce-i ascultă “conversaţia fină 
şi variată”, entuziasmul istorisirilor, incidentele din timpul voiajurilor 
sale îndepărtate. 

La moşia Mărgăritei peisajul este prezentat transfigurându-se 
sub influența sentimentului: “După o rătăcire prelungită prin aleile şi 
prin desimea parcului, el căzu pe o laiță la umbra unui stejar bătrân şi 
urcă în zadar să aline bătăile inimei sale, minutele-i păreau lungi, 
verdeaţa naturei posomorâtă, cântecul paserilor monoton, când 

deodată, prin un efect magic totul se înveseli în ochii lui, căci 
Mărgărita intrase în grădină. Îmbrăcată într-o rochie de gază albă, 
tânăra femeie venea iute prin o alee năsipită şi strălucea ca o apărire 
cerească în umbra deasă a copacilor”. 

Se ştie că în fibra personalităţii artistice şi existenţiale a lui 
Alecsandri se află o sinteză a orientului şi a occidentului, sinteză ce 
transpare şi în tabloul pitoresc şi spiritual al civilizaţiei româneşti din 
prima jumătate a secolului al XIX-lea, aşa cum este figurat acesta în 
Balta Albă, în impresiile cu iz memorialist ale unui francez, ce 
transpune celebrul mit al “străinului” în literatura română: “căruța 
poştii şi întâmplările neplăcute ce întâmpin pe drum şi în satul de la 
Balta Albă, mă fac a mă întoarce iarăşi la ideea mea cea dintâi, şi, în 
urmare, mă culc cu încredințarea că mă găsesc într-o ţară sălbatică. 
Închipuiţi-vă dar ce revoluţie s-a făcut în creerii mei, când, a doua zi 
dimineaţa, am văzut o mulțime de calesce evropieneşti pline de figuri 
evropieneşti şi de toalete evropieneşti. Nu puteam crede că eram treaz 
şi mă socoteam a fi față la vreo fantasmagorie nepricepută”. 

Priveliştile de la Balta Albă au un caracter pitoresc şi sunt 
desemnate într-un colorit foarte diversificat: “Pe marginea unei bălți 
late zării deodată un soi de târg ce nu era târg, un soi de bâlci ce nu era 
bâlci; o adunătură extraordinară, o înşiruire neregulată de corturi, de 
căsuţi de scânduri, de vizunii, făcute de rogojine, de braşovence, de 
cai, de boi, de oameni care informa de departe una din priveliştile cele 
mai originale de pe fața pământului”. 

În proza lui Vasile Alecsandri descrierile cadrului natural au 
un rol extrem de important şi o finalitate estetică incontestabilă, ele 
conferind, de altfel, acestui domeniu al scriitorului, particularitatea cea 
mai izbitoare. 

Rătăcirea pe drumurile largi, în acea stare de spirit specifică 
unei călătorii, alcătuită din libertate deplină, din aspiraţia spre 
orizonturi nemărginite, din eliberarea de orice oprelişti, provoacă 
autorului efuziuni de un intens lirism, neocolit de accente patetice: 
“Lumea întreagă atunci era a noastră! Cerul era atât de limpede şi de 
albastru, priveliştea în toate părţile se arăta atât de veselă şi măreață, 
toată firea ne zâmbea cu un farmec atât de dulce! Ce ne păsa nouă!... 
În ceasul acela nime dintre noi nu şi-ar fi dat locul său nici măcar pe 
un tron...”(O plimbare în munţi). Alteori, cugetul scriitorului se 

deschide avânturilor sublime (“Din toate părţile tot înălțimi adevărate, 
care te fac şi mai mic decât eşti”). 

Se poate afirma, pe bună dreptate, că Alecsandri este întâiul 
nostru prozator ce deţine o paletă bogată şi trăsături precise în 
conţinuturi. Pe de altă parte, scriitorul posedă instinctul viziunilor 
ample, panoramate în proporții grandioase, precum în descrierea 
vârfului Grohotişului sau a văii Bistriţei, în O plimbare în munți. 

În acelaşi timp, în descrierea misterului nocturn, al farmecului 
înserării, al magiei ce cuprinde lumea o dată cu estomparea treptată a 
luminii scriitorul vădeşte un suflet ce surprinde cu acuitate îmbinarea 
de realitate şi fabulos, dar şi muzicalitatea înfiorată, tainică a lumii: 
“Nu voi uita cât oi trăi acea plimbare fantastică. Prin întunericul 
codrului toate lucrurile lua o privire spărioasă sub razele luminii 
fanarului: iar mai ales umbrele noastre, prin mişcările lor deosebite, 
producea o fantasmagorie cumplită. Ori încotro ne uitam, părea că se 
ridica înaintea noastră tot urieşi;, mii de arătări trecea iute aproape de 
noi, fugea de se ascundea în fundul codrului şi apoi iar se perea în 
văzduh. Freamătul frunzelor avea un suflet misterios care da fiori şi 
mă făcea să-mi închipuiesc că auzeam şoapte jalnice din altă lume”. 

Evident, Alecsandri are, alături de aceste imersiuni în lumea 
fantastică a noctrunului, şi unele narațiuni marcate de umor şi de 
ironie, semn al lucidității şi al ludicului, al raționalităţii ce şi-a pus 
amprenta asupra spiritului scriitorului. 

Astfel, după evocarea acelui peisaj încărcat de magia 
tenebrelor, Alecsandri adaugă, nu fără maliţie: “Se vede că foamea are 
multă înrâurire asupra închipuirii, sfătuiesc dar pe poeţii noştri să facă 
dietă douăzeci şi patru de ceasuri, când or vrea să se apuce de vreo 
compunere”. Alteori, scriitorul recurge la calambururi, la jocuri de 
cuvinte; astfel, în timpul plimbării prin munți, o turmă de boi “vroia 
numaidecât să ne arunce cu coarnele în Bistriţa, sub cuvânt că boii 
trebuie să aibă pasul asupra boierilor şi feciorilor de boieri, fiindcă ei 
au fost feciori de boi eri şi că astăzi sunt boi întregi” 

Alecsandri nu ignoră nici un aspect al naturii, fiind extrem de 
sensibil la farmecele şi la pitorescul cadrului, ochiul lui ştiind să 
fixeze forme, reliefuri, accente văzute uneori pentru prima oară. 
Privind panorama Bistriţei de pe vârful grohotişului, scriitorul 
realizează o descriere în care detaliul nuanţat, de o delicateţe extremă, 
şi ansamblul grandios se contopesc armonios: “Razele soarelui 


230 


Istoria limbii române literare 


începea a răzbate printre copacii de pe creştetul munților şi da negurei 
ce-i cuprindea o văpsală roşietică; iar în fundul văilor, unde pâcla era 
deasă, abia se zărea, ca printr-un vis, apa Bistriţei ce părea ca o dungă 
albă. Acea dungă se făcea, din minut în minut mai lată şi mai limpede; 
şi deodată, când soarele s-a ivit pe cer, umplând toată întinderea de 
lumină, deodată frumoasa vale a Bistriţei au steclit ca o panoramă cu 
râul său răpide pe care se cobora vreo câteva plute, cu munţi înalți şi 
tufoşi ce o împregiură, cu satele sale, semănate pe costişe ca nişte 
jucării”. 

Dar pentru că această expresivă descriere, ce desemnează 
negura răsăritului, surprinzând lumea în momentul ei auroral nu i se 
pare suficient de plastică scriitorului, acesta ataşează cadrului evocat 
şi comentariul său exclamativ, entuziast, notat în tonalitate retorică, de 
un patetism cu totul romantic: “Nu voi uita niciodată impresia ce am 
primit la acea minunată privelişte! Admirarea noastră negăsind 
cuvinte ca să se tălmăcească, s-au răsuflat prin vreo două duzini de A! 
şi de O! carele s-au ridicat spre ceriuri ca nişte imne de laudă”. 

Atunci când ajunge în faţa Ceahlăului, descrierea ia, pentru un 
moment, o formă retorică, folosindu-se comparaţia nobilă, precum în 
fragmentul în care autorul se evocă pe sine, împreună cu tovarăşii săi, 
“sovăind pe la guri de prăpăstii adânci, ca nişte umbre rătăcite pe 
malul Aheronului”, sau mânuind cu abilitate alegoria, ca în pasajul în 
care Ceahlăul îi apare ochiului impresionat de sublimul naturii ca un 
“urieş ce şi-ar fi întins capul pe deasupra munţilor ca să primească 
apusul soarelui”. 

De asemenea, atunci când contemplă vârful Panaghiti, în 
momentul în care profilul acestuia se desface din umbră, unul dintre 
eroi pare să recunoască “oarecare asemănare între el şi întreaga lege 
creştinească care au ieşit din întunecimea păgânismului plină de 
lumina adevărului...”. 

Călătoria în Spania şi Africa pe care Alecsandri o efectuează 
în anul 1853 este un pretext pentru exercitarea talentului vizual al 
autorului. Lumina puternică a sudului, formele apolinice scăldate în 
razele soarelui, fac să apară pe paleta peisagistului culori foarte vii, 
mişcări dinamice şi, totodată, note de profunzime. Stânca 
Gibraltarului i se înfăţişează, de pildă, scriitorului “încinsă cu un brâu 
de nori trandafirii în vreme ce creştetul ei alb se scaldă în seninul 
albastru al ceriului şi poalele sale în albăstrimea valurilor (Călătorii). 

În faţa priveliştei Tangerului, scriitorul configurează un tablou 
panoramic, cu alternanţa suprafeţelor albe ale locuinţelor şi a celor 
închise la culoare ale caselor consulare, surprinzând cu acuitate 
detaliile peisajului, prin tuşe cromatice de o extremă rapiditatea şi 
mobilitate: “Albeaţa pereţilor şi lipsa de ferestre produc o uniformitate 
care ar osteni vederea dacă acea uniformitate nu ar fi întreruptă prin 
câțiva copaci, prin coloritul minaretelor şi locuințelor consulilor 
Europei văpsite în galben, vânăt, pembe şi verde”. 

În drum spre Tetuan, Alecsandri admiră “verdeaţa codrilor, 
zidurile albe ale Tetuanului, stâncele roşii de pe creştetul dealurilor, 
albăstrimea cerului şi a Mediteranei, toate contopindu-se în focul 
soarelui”. Atunci când nu notează culoarea caracteristică, scriitorul 
reţine efecte de lumină, “jocul luminei focului pe frunzele copacilor şi 
pe figurele păzitorilor noştri” sau grupuri pitoreşti de contrabandişti, 
fizionomii patibulare la “lumina unei lampe care răspândeşte mai mult 
fum decât raze”, spectacol “de multă originalitate pentru un pictor”. 

Se poate spune că această operă literară, Călătorie în Africa, 
nu este un simplu jurnal, ci e structurată pe un sistem narativ organizat 
pe principiul Decameronului. În oraşe, scriitorul fixează, în culori 
foarte vii, pregnante, arhitecturi fastuoase sau furnicarul străzilor, din 
care se desprind scene ale unui pitoresc barbar. 

Astfel, în piaţa Tangerului, scriitorul observă “două rânduri de 
dughene, adică de vizunii strâmte, scobite în ziduri, unde stau 
negustorii cu picioarele crucite şi cu metanii de calembec în mână. 
Arămii la față şi uscați la trup, ei apar în umbra boltelor ca nişte 
mumii dezgropate; fizionomiile lor păstrează o nemişcare absolută, cât 
nu trece nimic pe lângă dânşii, dar cum se iveşte un străin în 
depărtare, ochii lor se aprind ca jaraticul şi gurile lor înarmate cu dinţi 
lungi încep a striga: agiargel, agiargel. Setea câştigului înreie acele 
maşini acoperite cu pete svântate la soare şi le insuflă nişte mişcări 
atât de deşănțate, nişte gesticulări atât de hrăpitoare, încât îţi vine a te 
crede într-o menagerie de orangutangi”. 

Tabloul nu se încheie aici, pentru că, mai târziu, este redată 
mulțimea indigenilor certându-se în jurul rogojinilor pline cu 
alimentele locului şi ceata monstruoasă a nebunilor care se agită în 
forfota pieţii, şantunii care aleargă sărind, tremuriciul care zbiară ca o 
capră, muzicantul care cântă la instrumente tradiționale şi exotice. 
Totul se desfăşoară sub soarele fierbinte al Africii, într-o galerie 

confuză de chipuri şi de voci, plină de viaţă, dinamism şi picturalitate 
policromă. 

Astfel de pagini seamănă cu acelea în care Flaubert caută să 
reconstituie viaţa vechii Cartagine. Dintr-un astfel de spaţiu exotic, de 
un pitoresc extrem, extrage Alecsandri descrierea întrecerii pe cai a 
arabilor, în pasaje în care autorul, cu o frază bogată în general în 
adjective, renunță în cea mai mare măsură la calificări, utilizând 
numai verbe, tocmai cu scopul de a intensifica dinamismul scenei: 
“Arabii învăluiţi în burnuzuri albe de lână sunt împărțiți în două cete 
care se izbesc una în contra alteia, în răpegiunea cailor, se chitesc din 
fugă cu şuşanele lungi, trag, se depărtează, încărcând din nou armele 
lor, fără a se opri, apoi se întorc de ieu parte la acest simulacru de 
război. Unii învârtesc şuşanele pe deasupra capului scoțând din gât 
chiote furioase şi dau foc printre urechile cailor; alții, simulând o 
goană din partea duşmanilor, se culcă pe coada armăsarilor şi, aşa, 
plecaţi, împuşcă în urma lor; alții, mai dibaci, aruncă armele lor 
înainte, ca nişte djeriduri şi, aninându-se cu mâna stângă de coamă, se 
pleacă până la pământ de le culeg de jos...”. Descrierea scenei, atât de 
plastică, e însoțită apoi de comentariul scriitorului, care se simte 
obligat de a-şi traduce sentimentul, de a-şi explica emoţiile, de a da un 
contur raționalizant trăirii. 

Atunci când, în timpul călătoriilor sale, prin care îşi face 
apariția în literatura română simțul exotismului, Alecsandri îşi 
întoarce privirea de la ceea ce este specific locului, pentru a se orienta 
către aspectele generale ale naturii, ochiul său este la fel de 
disponibil, la fel de atent la nuanțele înfățişărilor lumii. 

Se pot găsi, în paginile călătoriilor lui Alecsandri, viziuni ale 
apusului de soare, cu revelarea ultimelor raze, pe unde “ca nişte săgeți 
de aur, cu umbrele luptându-se cu lumina şi ridicându-se pe poalele 
dealurilor”, cărora le urmează, precum într-o descriere a lui 
Chateaubriand, redarea stării morale provocate de contemplarea 
peisajului: “Era acum ceasul tainic când toată natura se pregăteşte 
pentru odihna nopții, ceasul în care sufletul se pătrunde de o dulce 
melanholie şi se înalță pe plaiurile cereşti de merge să se închine lui 
Dumnezeu”. 

Alteori sunt descrise nopțile cu stele căzătoare care “păreau că 
lunecă ca nişte mari brilianturi din vârful Pirineilor”. Călătorul e dus 
de diligența rapidă, cu “fanarele trăsurii aruncând înaintea lor, pe 

şosea, o pată lungă de lumină, în care caii se zăreau călcând în 
picioare umbrele lor ce se încolăceau sub dânşii ca nişte balauri 
negri”. 

Amiaza africană este descrisă cu un simț foarte just al 
proporției şi al culorii, în observaţii obiectivate: “Plantele îşi beau 
umbra şi materia întreagă înoată, într-un ocean de lumină înflăcărată”. 
Nu lipseşte, din această reuşită estetică cu caracter generic nici 
răsăritul lunii, descris de autor printr-un ansamblu de procedee din 
recuzita romantică (metafore şi comparații intense, cultul antitezei 
etc.): “Palida făclie a umbrelor se ridică în orizont cu numerosul său 
cortegiu de stele, întocmai ca o regină strălucită în mijlocul curţii sale 
de dame elegante”. O senzaţie termică introduce oarecare viață în 
tabloul marcat, într-un anumit sens, de convenționalitate: “O dulce 
răcoreală adie împregiurul nostru şi ne îmbată de plăcere, făcând a 
crede că pe lângă noi fâlfâie aripile nevăzute ale geniilor de noapte”. 

Vasile Alecsandri insistă asupra întruchipărilor şi formelor 
fantastice pe care natura le primeşte adesea. Cuvinte precum 
”fantastic”, “fantasmă” revin cu o frecvenţă obsedantă în scrisul său. 
Umbrele nopții se zăresc ca “fantasme din altă lume”. 

În timpul călătoriei cu diligența “tropotul cailor şi sunetul 
zurgălăilor aveau ceva fantastic”. Autorul are impresia că se găseşte în 
“împărăţia fantomelor”. Această translație în plan fantastic a unor 
aspecte ale realului dovedeşte din plin că simţul de observaţie pe care 
Alecsandri îl cultivă cu ardoare se împleteşte cu impulsul 
transfigurativ, cu fantezia creatoare. 

Prozatorul priveşte societatea timpului său cu sarcasm şi 
ironie, observând constrastul dintre aparenţă şi esenţă pe care îl oferă 
spectacolul acestei lumi, cu centrul oraşului Iaşi luxos şi înconjurat de 
țigani în zdrențe. Pe de altă parte, scriitorul e exasperat de 
deznaţionalizarea oraşului. 

Atunci când nu e solicitat de indignare ori de sarcasm, 
Alecsandri îşi vădeşte calităţile de colorist robust; îşi regăseşte umorul 
şi verva epică, atunci când găseşte principala trăsătură caracteristică a 
Iaşilor în... tină: “leşanul este o ființă amfibie, care trăieşte jumătate 
din viaţa lui pe uscat şi care înoată în tină cealaltă jumătate. Viaţă 
plăcută şi vrednică de dorit. Noi o recomandăm tuturor iubitorilor de 
trai molatic”. 

Pe de altă parte, observatorul social necruţător care e 
Alecsandri îşi manifestă simpatia pentru o singură clasă, pentru 
țărănime, clasă socială care este elogiată pentru că nu şi-a părăsit 
portul, obiceiurile şi tradițiile, limba şi datinile, “deşi tristele 
întâmplări ce au trecut peste țară au apăsat mai mult asupra lor”. 

În proza Borsec, din 1845, umorul prozatorului fusese stârnit 
mai ales de jocul de marionete al pacienţilor, adunați într-o procesiune 
lentă, constrânşi de boală să ingurgiteze licoarea infectă şi 
vindecătoare. Ambianţa favorabilă povestirilor pline de fantezie este 
sugerată de o secvență unde ni se spune că, iarna, pe lângă plăcerile 
balurilor, plimbărilor cu sania, concertelor şi teatrelor, există şi 
desfătarea încercată în faţa priveliştii focului din sobe: “Dulci sunt 
minutele în care poetul culcat pe un jâlţ, dinaintea unui Jăratic bogat, 
îşi simte trupul pătruns de o plăcută căldură, în vreme ce închipuirea 
lui pluteşte în visuri misterioase şi dă viață întâmplărilor trecute”. 

Se mai poate reţine ideea că atracția pentru peisajul 
meditereanean, plăcerea varietăţii peisajului, gustul înscenării unor 
decoruri exotice somptuoase, buna dispoziţie a unui spirit eminamente 
contemplativ şi epicureic sunt ideile şi intenţiile artistice care întrețin 
notaţiile lui Alecsandri din Africa, din Tanger, dar şi cele din sudul 
Franței sau Gibraltar, oferindu-ne încă o mărturie despre 
temperamentul solar al scriitorului. 

Se poate aprecia că Alecsandri şi-a găsit climatul optim, ideal, 
electiv, în spațiul meditereanean. Ca şi înainte, propensiunea spre 
fantastic, spre reverie, spre evaziunea în imaginar este urmată de 
observaţia obiectivă, de notația faptului concret: “De ar putea cineva 
să stenografieze toate gândurile care trec prin mintea omului într-o 
noapte frumoasă de călătorie ar produce volumuri întregi de idei înalte 
şi de prostii”. 

Alecsandri a fost un contemplator al peisajului şi al făpturii umane, 
atent la detaliul fizionomic şi vestimentar, la particularitățile 
moravurilor şi locurilor exotice, la aspectele arhitecturale dar şi la 
sugestivitatea caracterelor întâlnite în călătoriile sale. Toate aceste 
creaţii ilustrează, în aceeaşi măsură, genul memorialistic şi cel 
epistolar, jurnalul de călătorie sau fiziologia literară. Indiferent de 
specia şi tipologia în care se modulează, proza lui Alecsandri e scrisă 
într-un ritm alert şi într-un stil spiritual, cu o imaginaţie epică ce este 

consolidată prin scene foarte vii, unele dialogate, cu un caracter 
dramatic foarte accentuat. 

În prozele de imaginaţie, nu partea epică, de senzaţional ieftin 
sau romanțios rețin atenţia cititorului, ci, mai degrabă, pictura 
mediilor, recrearea unei ambianţe specifice, redarea culorii de epocă, 
într-un desen sobru, cu contururi nete. Cu atât mai mult, relatările de 
călătorie, rememorările ori însemnările cu caracter autobiografic se 
impun prin varietatea descrierilor, prin portretizări subtile, prin 
reproducerea unor dialoguri foarte savuroase, prin istorisiri ale unor 
peripeții, în scene marcate de pitoresc. 

Alecsandri nu are, cum s-a observat, de altfel, capacitate de 
invenţie prea diversificată, astfel explicându-se şi predilecția 
scriitorului pentru jurnale de călătorie, pentru memeorialistică în 
general. 

Pe de altă parte, exegeţii prozei lui Alecsandri au remarcat 
faptul că autorului îi lipseşte sentimentul real al geografiei, evocarea 
romantică de dimensiuni ample, ochiul său fiind, mai degrabă, al unui 
desenator pasionat de detalii inedite, al unui reporter avid de fapte şi 
întâmplări, de eveniment, un reporter ce surprinde elementul exotic 
fără a-l transfigura, în nuditatea sa concretă. Călătoriile lui Alecsandri 
urmează spiritul călătoriilor lui Alexandre Dumas. Călătorul are, pe de 
altă parte, o predispoziţie statornică de a nota pitorescul, grotescul sau 
policromia peisajelor ori a întâmplărilor, fără a dezechilibra coerenţa 
de ansamblu a tabloului. 

CAPITOLUL IX 


LIMBA ROMÂNĂ LITERARĂ ÎN PROZA 
PAŞOPTISTĂ ŞI POSTPAŞOPTISTĂ 


COSTACHE NEGRUZZI 


Poate într-o măsură mai mare decât alți scriitori contemporani 
moldoveni, Negruzzi a încercat să-şi apropie cât mai mult exprimarea 
de vorbirea literară din Muntenia, contribuind astfel la unificarea 
loimbii române literare. Încă în anul 1836, Costache Negruzzi îi scria 
lui Heliade: “să mă scriți în numărul prenumăraților Soţietăţii 
Filarmonice ca membru ajutător şi conlucrător, cu încredințarea că mă 
voi sili a contribui spre folosul literaturii şi al teatrului”. Din 
majoritatea scrisorilor lui Negruzzi se desprinde concepţia unei limbi 
pure şi frumoase, folosită şi în scrierile vechi bisericeşti; considerația 
lui negruzzi pentru limba şi literatura română veche se reflectă şi în 
stilul său personal. În operele de inspiraţie istorică, Negruzzi 
utilizează, pe lângă vocabularul de nuanță populară, care predomină, 
numeroase expresii din cronici sau din textele religioase. 

Alături de formele limbii vechi, limba operelor lui Negruzzi 
conține şi expresii moldoveneşti care dau savoare stilului său. 
Cursivitatea narațiunii, oralitatea stilului, precizia descrierilor fac din 
paginilor de proză ale lui Negruzzi modele epice pentru scriitorii 
acestei perioade. La scriitorii grupaţi în jurul revistei “Dacia literară” 
se poate constata tendința folosirii unei limbi literare expresive, care 
să se întemeieze pe vorbirea populară. Secolul XIX a fost epoca 
marilor primeniri şi reforme din care avea să se nască limba română 
literară contemporană. 

Născut în 1808, în comuna Trifeştii Vechi, jud. laşi, mort la 
24 august 1868, la Iaşi. Începuturile sale literare cuprind traduceri din 
franceză şi limba greacă. Negruzzi sprijină apariţia gazetei “Albina 
românească”, a lui Asachi şi participă activ la viaţa cultural-artistică a 

vremii. Colaborează la “Gazeta Teatrului” din București, 
corespondează cu Heliade-Rădulescu, e membru al Societăţii 
Filarmonice. În 1840 publică capodopera sa, nuvela istorică Alexandru 
Lăpuşneanu, în “Dacia literară”. E unul dintre animatorii revistei 
“Propăşirea” (1844). În 1840 e director, împreună cu Vasile 
Alecsandri şi Mihail Kogălniceanu al Teatrului național din Iaşi, iar în 
1853 tipăreşte revista “Săptămâna”. Opiniile lingvistice ale lui 
Costache Negruzzi sunt exprimate mai als în corespondența sa. Astfel, 
în două scrisori adresate lui heliade, Negruzii se pronunță pentru 
românizarea parțială a neologismelor, însă de pe poziţii conservatoare. 
Uneori, el nu este de acord cu introducerea neologismelor în cazuri în 
care există cuvinte româneşti (de exemplu, el propune să se spună nu 
delicios, ci desfătător, nu ruină, ci năruire). 

În urma cestor observaţii, Negruzzi trage concluzia utilității şi 
a necesităţii unui dicţionar al limbii române, în care ar trebui să se 
înregistreze şi formele dialectale (coşciug-sicriu, gâde-călău, cioc- 
plisc). De asemenea, Negruzzi critică tendința de grecizare şi 
framțuzire a limbii române în Principatele Române, apreciind, pe de 
altă parte, eforturile filologilor ardeleni, care mai păstrează, după cum 
remarcă Negruzzi, influențe maghiare şi germane în scrierile lor. Deşi 
subliniază meritele lui heliade, Negruzzi arată că, după revoluţia de la 
1848, s-a ajuns la un jargon latino-franco-italian, foarte păgubitor 
pentru evoluţia limbii române. 

În aceeaşi perioadă, Negruzzi susţine necesitatea unei 
ortografii unice pentru toţi românii: “Ar fi de dorit ca din toate 
provinciile României, alegându-se câte un filolog, să se alcătuiască un 
comitet, care să stabileze odată ortografia şi prozodia noastră (...). 
Credem în originea limbei române şi mărturisim literele străbune, dar 
nu ni plac inovațiile nepotrivite cu natura limbei”. Pe de altă parte, 
Negruzzi cerea eliminarea consoanelor duble, înlăturarea lui u în 
finalul cuvintelor, această vocală folosindu-se doar pentru a distinge 
singularul de plural, eliminarea sufixului —ciune şi a unor forme 
aberante (apt, aptiv, pentru act, activ). 

Spre deosebire de unii purişti extremişti ai acestei epoci, 
Negruzzi este de părere că elementele lexicale slavone nu pot fi 
eleminate din limbă, pentru că ele s-au încetățenit în spaţiul limbii 
române, au căpătat, astfel, organicitate. De asemenea, Negruzzi 
militează pentru ideea că orice limbă se formează în mod natural, iar 

slavonismele nu au fost impuse, ci asimilate treptat, contribuind la 
configurarea unei trăsături particulare a limbii române. Ideile teoretice 
pe care le-a exprimat Negruzzi conţin sugestii realiste, în concordanță 
cu evoluţia firească a limbii. În corespondenţa sa, scriitorul a adus o 
contribuţie importantă la evoluţia limbii române literare; el a combătut 
toate exagerările (latinismul, purismul, italienismul, sau arhaizarea cu 
orice preț. Cu o deosebită artă expresivă, Negruzzi a ştiut să 
proporționeze elementele limbii române vechi cu cele ale limbii 
populare, înregistrând însă, cu aceeaşi abilitate lingvistică, 
neologismele, ca expresie a noutăților epocii. Primul său volum 
publicat e Păcatele tinereţelor, în 1857. Negruzzi e primul prozator 
român complet şi complex, de o deosebită disponibilitate tematică şi 
Scriitorul este un precursor şi un model nu doar în ceea ce priveşte 
nuvelistica, dar şi în privinţa eseului, a prozei epistoliere sau a 
memorialisticii. 

În domeniul prozei, Negruzzi publică, în 1837, nuvela Zoe, 
cu subtitlul O alergare de cai. Această operă ilustrează o capacitate de 
expresie predominant romantică, preferința pentru conflictele 
melodramatice, generate de pasiunile extreme ale unor personaje 
antagonice. În această nuvelă sunt foarte relevante schimbările 
frecvente de planuri narative şi accentele ironice, mai ales din finalul 
operei, prin care prozatorul îşi relativizează propriul demers narativ. 

În ciclul epic Negru pe alb (Scrisori de la un prieten) din 
volumul Păcatele tinereţelor (1857), Negruzzi prefigurează literatura 
eseistică a lui Odobescu, prin simplitatea şi disponibilitatea expresivă. 
În acelaşi volum din 1857 se află impresii de călătorie (Plimbare, 
Pelerinagiu), anecdote (Statistica lupilor, Istoria unei plăcinte), 
biografii (Un poet necunoscut — D. Scavinski) sau fiziologii literare 
(Fiziologia provinţialului). 

Negruzzi a fost, de asemenea, interesat de alcătuirea unui 
repertoriu dramaturgic național, de problema creării unei limbi literare 
comune şi unitare, pe temeiul cărţilor vechi, religioase sau laice, dar, 
în acelaşi timp a cules şi cercetat literatura populară, publicând, în 
1840, studiul Cântece populare ale Moldovei. 

Costache Negruzzi a reuşit să îmbine în proza sa tonalitatea 
romantică şi locul privilegiat acordat eroilor de excepţie cu folosirea 
documentelor istorice, cultivarea “micilor fapte adevărate” recurgând 

la tipizarea realistă. Ideea de material documentar, de mărturie 
veridică reprezintă nucleul semantic al prozei lui Negruzzi, 
documentul suplinind, astfel, deficiențele de invenție epică. 

Din acest punct de vedere, memorialistica sa este foarte 
ilustrativă. Marea majoritate a textelor grupate sub titlul Negru pe alb 
pornesc de obicei de la unele foiletoane şi ştiri din publicistica vremii. 
E vorba de fapte aparent banale, de oameni şi întâmplări ce oferă 
scriitorului prilejul de a alcătui un comentariu scris cu dezinvoltură, 
îmbinând lirismul cu descrierea obiectivă a atmosferei, elementul 
dramatic cu reflecția (Ex.: Fiziologia provințialului, Păcală şi 
Tândală, Istoria unei plăcinte, Un protest de la 1826 etc.). Scrisorile 
lui Negruzzi înfăţişează un peisaj divers de la reportajul memorialistic 
la polemica vehementă, de la discuţiile filologice la critica literară. 

Boierimea e privită de Negruzzi cu un ochi critic şi satiric. 
Scriitorul consideră că înalta societate străbate o perioadă de tranziție 
rapidă, în cadrul căreia demnitatea umană e degradată, între indolența 
orientală şi cosmopolitism, dorința de preluare grăbită a ideilor şi 
elementelor de civilizaţie occidentală. În schiţa Ochire retrospectivă, 
de exemplu, rechizitoriul făcut boierimii se ridică la tonalități de o 
extremă vehemență, într-un tablou viu colorat, în care se amestecă 
pitorescul şi satira, costumaţia de carnaval şi caricatura foarte 
expresivă. 

Păcatele tinereţelor ni se înfăţişează ca o retrospectivă 
imaginară, selectată de autorul însuşi, un scriitor ce are conştiinţa 
vocației sale. Ciclul Negru pe alb este după, E. Lovinescu: “prilej de a 
vorbi de orice, (...) sub o formă cât mai liberă (...), cu un aer de 
nepăsare, de diletantism, fugind de orice argumentație mai strânsă şi 
de tot ce ar putea părea pedantism”. 

Aceste texte sunt adevărate modele ale stilului publicistic, ce 
ne dezvăluie o filosofie a vieții, foarte revelatoare pentru om, cetățean 
dar mai ales pentru artistul C. Negruzzi. 

Capodopera lui Negruzzi este nuvela A/exandru Lăpuşneanul, 
publicată în primul număr al revistei “Dacia literară” (1840). Subiectul 
e preluat din cronica lui Grigore Ureche şi înfăţişează o Moldovă 
slăbită de lupte interne şi secătuită de boieri, în care autoritatea 
domnească era ameninţată de interesele şi intrigile boierilor. Chiar 
dacă împrumută ceva din concizia verbală, din expresivitatea 
aforistică a cronicarului, totuşi, Negruzzi reconsideră viziunea asupra 

istoriei, raporturile dintre domnitor şi boieri, reliefând figura 
personajului principal în spirit romantic. 

Secvenţele componente ale nuvelei au o simetrie deosebită, 
scriitorul reuşind să distribuie efectele narative în mod gradat. În 
desfăşurarea acțiunii, Alexandru Lăpuşneanu, personajul principal, 
devine elementul constitutiv al textului. Spirit complex, integrat în 
mentalitatea şi în contextul epocii, domnitorul guvernează autoritar, 
chiar despotic. 

Autorul l-a caracterizat foarte pregnant prin cele patru replici 
aşezate ca motto al nuvelei (“Dacă voi nu mă vreţi, eu vă vreu pe voi”, 
“Ai să dai samă, Doamnă”; “Capul lui Moţoc vrem”, “Pre mulți am să 
popesc şi eu”). Prin temă, conţinut, caracterele personajelor şi 
culoarea de epocă, Alexandrul Lăpuşneanul e o nuvelă romantică, 
însă prin luciditatea şi veridicitatea evocării, prin obiectivitatea unor 
descrieri este realistă. Detaşarea cu care prozatorul înfăţişează 
evenimentele narative se conjugă cu arta portretului, definit prin 
psihologia sumară şi prin detalii de fizionomie. 

George Călinescu observa că Alexandru Lăpuşneanu “ar fi 
devenit o scriere celebră ca şi Hamlet dacă literatura română ar fi avut 
în ajutor prestigiul unei limbi universale. Nu se poate închipui o mai 
perfectă sinteză de gesturi patetice adânci, de cuvinte memorabile, de 
observaţie psihologică acută, de atitudini romantice şi intuiţie 
realistă”. 

Aspectele romantice, evidente, reies din alegerea subiectului 
(interesul pentru trecutul națiunii şi pentru personajele ieşite din 
comun). Din această perspectivă, Lăpuşneanu e redat ca un personaj 
demonic, cu manifestări uneori patologice, un caz de excepţie, tragic 
Şi, în acelaşi timp, monstruos. Personalitate puternic individualizată, 
capabilă o vreme să-şi afirme în mod exclusiv voinţa şi libertatea 
extremă, tiranică, Alexandru Lăpuşneanu e o fire imprevizibilă şi 
labilă, un erou alcătuit din contraste foarte vii. Narațiunea este 
concentrată îndeosebi în părțile introductive ale capitolelor, mai ales 
în capitolele al doilea şi al patrulea. Pasajele narative înglobează de 
multe ori şi elemente de descriere (portrete, descrieri de interior, sau 
de natură). 

Conflictul nuvelei este aproape dramaturgic, el fiind exprimat 
printr-o suită de scene violente, bine motivate şi memorabile, atât prin 
tensiunea lor, cât şi prin suportul psihologic bine conturat de autor. 

Tema nuvelei, structurată pe un scenariu istoric, e reprezentată de 
relația dintre pasiunile individuale şi raţiunea de stat ori ordinea 
destinului istoric. 

Nuvela Alexandru Lăpuşneanul este remarcabilă şi prin 
îmbinarea unor elemente lexicale diverse, prin echilibrul compoziției, 
susținut şi de regula celor trei unităţi, prin realismul atmosferei de 
epocă, dar şi prin caracterul de erou excepţional al lui Lăpuşneanu. La 
nivelul scriiturii se remarcă sobrietatea şi concizia stilistică, atenţia 
acordată detaliului relevant, înclinația autorului pentru “expresiile 
memorabile” dar şi echilibrul şi precizia frazelor. Creaţie remarcabilă 
a literaturii paşoptiste, nuvela Alexandru Lăpuşneanul rămâne un 
model al genului narativ. 


Contribuţia lui Costache Negruzzi la dezvoltarea limbii şi 
literaturii române 


Născut în 1808 într-o familie răzăşească, Costache Negruzzi 
poate fi considerat întemeietorul nuvelei istorice în literatura română. 
În peroada maturității sale creatoare, ce poate fi fixată între 1837 şi 
1844, Negruzzi colaborează la principalele reviste ale epocii 
(“Curierul de ambe sexe”, “Dacia literară”, “Foaie pentru minte, inimă 
şi literatură”, “Propăşirea”) şi scrie cele mai importante opere literare 
din volumul Păcatele tinereților (adică Amintiri din juneţe, Fragmente 
istorice, Neghină şi pălămidă, Negru pe alb). Urmează, după Aprodul 
Purice (1837), nuvea sentimentală Zoe, schița cu caracter 
memorialistic Prâmblare, anecdota Reţetă, portretul Un poet 
necunoscut, schiţa Calipso, povestirea parodică Pentru ce ţiganii nu 
sunt români, povestirea Au mai păţit-o şi alții, precum şi câteva 
poezii. 

Un moment crucial în evoluţia scriitorului îl reprezintă anul 
1840, când publică nuvela sentimentală O alergare de cai, nuvela 
istorică Alexandru Lăpuşneanu şi schiţa Fiziologia provințialului din 
Iaşi. Se poate aprecia că Negruzzi adecvează temperamentul său clasic 
unor tendinţe şi impulsuri estetice romantice, valorificând, cu egală 
îndreptățire şi cu egal efect literar, rațiunea şi fantezia, satira şi 
autoironia, sensibilitatea şi observaţia directă. De aici rezultă şi 
capacitatea scriitorului de a scruta conştiinţe, de a observa caractere şi 

de a sonda psihologiile oamenilor, dar şi lirismul reţinut, înlocuirea 
notaţiei subiective prin impersonalitatea unor asociații de ordin erudit. 

Din folclor, descoperit prin intermediul romantismului, 
Negruzzi reține mai cu seamă observația morală, cristalizată în tâlcul 
paremiologic (Păcală şi Tândală), cu o jovialitate rabelaisiană, ce va 
fi continuată mai apoi de Anton Pann şi de Creangă. Mai târziu, între 
1844 şi 1857, activitatea literară a lui Negruzzi devine sporadică, ea 
reducându-se la câteva scrisori şi încercări dramatice fără prea multe 
elemente originale, această activitate putînd fi considerată încheiată 
odată cu apariţia, în 1857, a volumului Păcatele tinereților. 

Printr-o mare parte a operei sale, mai ales prin proza sa, 
Costache Negruzzi este nu doar un creator autentic, dar şi un inovator, 
un clasic al epocii romantice, comparabil, poate, în literatura franceză, 
cu Prosper Mérimée. Negruzzi e, înainte de toate, un prozator ce nu se 
mărgineşte, precum mulţi dintre scriitorii contemporani lui, la 
anecdotă şi la memorii, creând opere literare de o mare varietate 
tipologică şi stilistică. 

Se ştie că înaintea lui Negruzzi s-a scris o proză de interes 
istoriografic, omiletic sau hagiografic, legende istorice (Neculce), 
scurte povestiri (Iordache Golescu) sau un foarte interesant memorial 
de călătorie (Însemnare a călătoriei mele de Dinicu Golescu). Fără 
îndoială că Negruzzi va valorifica exemplul şi experienţa înaintaşilor 
săi, dar, şi sub influența literaturii europene a epocii, va căuta să 
găsească şi alte modalităţi literare, încă neîncercate la noi. 

Costache Negruzzi se plasează în rândul primilor scriitori 
romantici de la noi. Natură cumpătată, discretă, stăpân pe o disciplină 
interioară foarte severă, ce îi cenzurează confesiunile prea abundente 
şi care, în locul exprimării patetice a propriilor stări afective, preferă 
observaţia exactă a realității exterioare, însuflețită de instinctul său 
ironic, Negruzzi trăieşte mai mult în afară decât în propriul sine, 
observând cu o rară acuitate natura şi omul în manifestările lor cele 
mai contradictorii ori mai nuanţate. 

În acest fel, predispoziţiile sale spre cumpănire a expresiei, 
spre echilibru şi coerență compozițională îl fac să introducă şi o notă 
de jovialitate, de umor, acolo unde romanticii s-ar fi complăcut în 
atitudini elegiace ori în tonalități retoric-pesimiste: “Am petrecut mulți 
ani la ţară, am trăit şi mai mult în mijlocul oraşelor. Aici precum şi 
acolo am văzut de aproape oamenii şi lucrurile”. Obiectul descrierilor 

scriitorului este, cu precădere spațiul experienţei sale directe, după 
cum metaoda sa este aceea a unui memorialist, a unui scriitor ce nu 
încetează să-şi sondeze propriile străfunduri lăuntrice, să transcrie 
gesturi şi întâmplări ale trecutului, într-o scriitură febrilă uneori, rece 
alteori, de o rară expresivitate întotdeauna. 

Prima nuvelă, Zoe, apărută în “Curierul de ambe sexe” cu 
subtitlul Noutate istorică, în noiembrie 1837, îmbină observaţia şi 
analiza de esenţă clasică a pasiunilor şi temperamentelor cu o intrigă 
senzaţională. Nuvela e construită pe un contrast izbitor între 
angelitatea sau demonismul eroilor, trăsătură tipic romantică, ca şi 
mixtura socială ori exaltarea limbajului patetic al sentimentelor foarte 
vii. 

În Păcatele tinereților, nuvela Zoe e datată 1829 şi aşezată în 
ciclul Amintiri din juneţe. Nuvela a avut un oarecare ecou, căci Ion 
Catina publică în 1847 drama în trei acte Zoe, cu o lungă dedicație 
către aga Constantin Negruzzi. 

O alergare de cai, a doua nuvelă din ciclul Amintiri din 
junețe, publicată în “Dacia literară” în 1840, dar datată 1837, vădeşte 
un sensibil interes pentru arta compoziţiei, dar şi în adaptarea tehnicii 
dramatice, procedeelor scenice la domeniul prozei. Astfel, de la tonul 
melancolic şi patetic, scriitorul trece foarte rapid la satiră şi umor. 
Acţiunea este plasată pe hipodromul din Chişinău, în anul 1833, spaţiu 
descris cu minuţiozitate şi cu o preferință vădită pentru culoarea 
locală. 

Au mai pățit-o şi alții, a treia nuvelă din Amintiri din junețe, 
publicată în “Curierul de ambe sexe” (1839), debutează cu o descriere 
a constrastele pe care le înfățişa Iaşul, “îmbrăcat jumătate cu frac şi 
jumătate cu şalvari roşii”. Această descriere are rolul de a servi drept 
introducere a istoriei postelnicului Andronache Zimbolici. Subiectul 
nuvelei aminteşte de vechea nuvelă italiană, cu peripeții şi aventuri 
galante, cu tentă moralizatoare, dar aminteşte deopotrivă şi de 
comedia clasică. Zimbolici, flăcău tomnatic s-a căsătorit cu o fată 
inocentă, Agapita, care, după părearea lui Zimbolici, nu vrea să ajungă 
nici dansatoare, nici scriitoare, nici cântăreaţă, ci doar cultivă flori şi 
citeşte din Emil al lui Rousseau. 

Scena finală este de un mare efect, comic şi scenic deopotrivă. 
Vrând să probeze inocenţa Agapiţei, Zimbolici îşi conduce oaspeții în 
fața iatacului acesteia şi, dând la o parte o perdea, îşi arată soția în 

braţele unui tânăr, care în cele din urmă fuge pe fereastră. Andronache 
se consolează, în finalul nuvelei, cu vorbele, memorabile, ce dau chiar 
titlul creației: “Au mai pățit-o şi alţii”. 

În povestirea Toderică, eroul, un jucător de cărți talentat, 
preferă stosul şi între prietenii săi se află acelaşi Andronache 
Zimbolici. Toderică sărăceşte la cărți pe doisprezece cuconaşi care 
devin haiduci, apoi, ruinat el însuşi, se retrage la o mică răzăşie unde 
trăieşte din vânat. 

După ce Mântuitorul îi blagosloveşte cărțile, el revine la Iaşi. 
“Pungind” pe cei mai mari boieri, Toderică dispare o vreme din ţară, 
dar, chinuit de remuşcări, se hotărăşte să se întoarcă spre a salva 
sufletele celor doisprezece haiduci din iad. Coborârea în infern se 
realizează printr-o mină de sare părăsită din Târgu Ocnei. Bătând la 
stos chiar pe Scaraoschi, Toderică ia sufletele fostelor lui victime şi, 
după ce, prin alte meşteşuguri cu care fusese învestit de Mântuitor, 
ține mai mult de o sută cincizeci de ani moartea în frâu, intră cu ele în 
rai. 

Nuvelele de tinereţe ale lui Negruzzi sunt o ilustrare a 
talentului său narativ, a vervei sale epice, a capacităţii sale de a descrie 
şi observa medii şi caractere. 

Interesantă este şi evocarea primului profesor român al lui 
Negruzzi, ce avea un nas... antiromânesc, căci “las” că era grozav de 
mare, dar apoi era cârligat, încât semăna mai mult a proboscidă decât 
a nas”. 

Alteori, descrierea nu  zăboveşte asupra fizionomiei 
prestabilite, trasă în chenarul unui caracter, ci caută să reprezinte 
redarea expresiei fugitive, a detaliului, a nuanței caracterologice, 
prinsă cu acuitate psihologică, precum în proza Cum am învățat 
româneşte, unde mamele asistă la examenul băieţilor lor, şi, 
entuziasmate de neaşteptata ştiinţă a acestora, sunt descrise suspinând 
de duioşie: “Lacrimi de bucurie izvorau din ochii lor, odată frumoşi 
poate, dar acum stinşi şi împrejmuiţi de un cerc purpuriu; aste lacrimi 
strecurându-se pe lângă zbârciturile nasului, ca pe nişte uluce fireşti 
ajungeau sub buza de dedesubt, unde barba întoarsă înăuntru le oprea 
ca o stavilă”. În aceste rânduri se poate observa abilitatea de 
memorialist şi de portretist a lui Negruzzi, capacitatea sa de a sugera 
caractere, ori de a suprinde oamenii în mediul lor de existență. 

Ulitmul ciclu al volumului Păcatele tinereților cuprinde, sub 
titlul Negru pe alb (Scrisori de la un prieten), proza memorialistică şi 
foiletonistică scrisă de Negruzzi în tiparele genului epistolar. 

Demn de interes e faptul că titlul ciclului a fost stabilit de 
Negruzzi într-o scrisoare către Vasile Alecsandri. Ciclul Negru pe alb 
debutează cu o scrisoare publicată în anul 1937 în “Alăuta 
românească” (Scrisoarea I, Preumblare). Temperament echilibrat, 
mai curând clasic şi moralist decât romantic, ironist subtil, Negruzzi 
percepe natura exterioară aproape numai noțional şi raționalist, nu prin 
intermediul unor percepții imediate, ci, mai curând, prin intermediul 
reminiscențelor livreşti. 

Pe de altă parte, natura nu este, pentru scriitor, un receptacol 
al reveriilor şi al stărilor sufleteşti învolburate ale eroilor, cum era 
pentru poeţii epocii. Negruzzi valorifică cu predilecție epitetul 
generalizant, scriind despre “bogate fânețe şi mătăsoase semănături”, 
despre o “răcoroasă pajişte” şi despre pârâul “ager”. Natura este, în 
fapt, privită prin prisma experienței estetice, sau e umanizată, redusă 
la proporțiile ființei umane, într-o descriere însoțită de comentariul 
ironic al autorului. 

Una dintre cele mai plastice descrieri este aceea a văii 
Cracăului. Scriitorul recunoaşte în peisajul ce i se înfăţişează înaintea 
ochilor un motiv artistic ce ar putea fi valorificat de penelul unui 
pictor: “Artisul ar zugrăvi CON AMORE acele sate vesele 
împregiurate de grădini ce se prelungesc pe ambele malurile lui, şi 
acest întreit şir de munti ce se întind în amfiteatru pe orizont...” 

Şi în proza lui Bălcescu poate fi regăsit un astfel de tablou de 
natură transfigurat de fiorul artei. Dar, spre deosebire de Bălcescu, 
care, îmbrăţişând cu o privire reliefurile monumentale ale Ardealului, 
rămâne un cuget încremenit cu fervoare extatică în contemplarea 
sublimităţii peisajului, Negruzzi, cu predispozițiile sale ironice, 
introduce la sfârşitul descrierii citate o comparaţie ce readuce cititorul 
în lumea efemeră a oamenilor. În acest fel, munţii văzuți din valea 
Cracăului i se par scriitorului “tufoşi şi creţi ca freza unei marchize 
din veacul al XVIII-lea”. 

Altă dată, apa Moldovei e redată “ca o cochetă care, după ce 
face multe cotituri, în sfârşit lângă Roman vine de s-aruncă în braţele 
Siretului, amorezului ei”. 

Cântecul privighetoarelor rătăcite în parcuri e evocat prin 
aceeaşi atitudine în care ironia se amestecă cu reminiscenţe livreşti: 
“Aici, privind maiestatea naturii, el se inspiră de a cânta amorul şi 
gloria, nu în zgomotul oraşelor, unde câte o privighetoare pribeagă, în 
alee trasă cu sfoară, sloboade nişte sonuri tânjitoare şi regulate, ca 
muzica din Califul din Bagdad”. 

Aşezând între percepţia sa şi natură o perspectivă culturală şi 
artistică, Negruzzi regăseşte comparaţia nobilă, adică acel tip de 
comparaţie menită să confere şi aspctelor prezente şi actuale ceva din 
prestigiul lucrurilor şi al evenimentelor care s-au consumat într-un 
trecut neprecizat, cu aură legendară. 

Pe de altă parte, unele scrisori ale lui Negruzzi au un nucleu 
anecdotic, localizat şi amplificat. Acesta este cazul subiectului 
Scrisorii II (Reţetă), în care un tânăr din laşi, aflat în vilegiatură 
convoacă pe câţiva provinciali la un prânz, la care le oferă unele 
informaţii preventive despre sine: “Boieri, cucoane şi cuconiţe! Eu 
sunt de la Iaşi. Şed în casă cu chirie în mahalaua Păcurarii. Trăiesc din 
venitul unei moşioare ce am. Mă numesc B.B. Sunt holtei şi n-am de 
gând să mă însor”. 

Scrisoarea III (Vandalism) ia apărarea romanității şi poporului 
român şi denunță distrugerile, degradarea haotică a vestigiilor antice 
pe teritoriul Moldovei. În Scrisoarea IV (Un poet necunoscut), 
biografia lui Daniil Scavinschi cuprinde, alături de unele ironii la 
adresa fanteziilor şi bizareriilor poetului, şi o secretă simpatie. 

Exegeţii prozei lui Negruzzi au observat că descrierea omului 
este mai puţin aluzivă, mai directă. Mai întâi e vorba de descrierea 
omului fizic. Un exemplu concludent este portretul lui Daniil 
Scavinschi, un ins cu statura “mai mică decât mică”, cu mustăţi 
impunătoare care “ar fi fost de fală celui dintâi husar ungur”. Se poate 
presupune însă că imaginea fizică a lui Scavinschi e o repercusiune a 
zugrăvirii caracterului său de veleitar, de literat ipohondric, un 
amestec grotesc şi înduioşător de neuitat, produs deopotrivă al 
fanteziei, al ludicului grotesc şi a unei observaţii obiectivate. 

Scrisoarea V (Jepurărie) conturează tiparul unui individ de o 
mare laşitate, ce-şi justifică retractările prin sofisme. Astfel, el nu se 
bate în duel pentru că e preferabil să fie insultat decât răposat şi “un 
purice viu face mai mult decât Napoleon mort”. 

O adevărată capordoperă de ironie, umor şi farsă este 
Scrisoarea VIII ( Pentru ce țiganii nu sunt români), cu reprezentarea 
figurii unui boiernaş de ţară, Bogonoş, patriarhal, închistat în cercul 
ignoranței lui, asaltat de nenumărate prejudecăţi. 

Mult mai nuanţat, mai bogat în trăsături notate în mod direct e 
profilul boierului “ţinutaş” din Fiziologia provințialului: “Provinţialul 
umblă încotoşmănat într-o grozavă şubă de urs; poartă arnăut în coada 
droştii, înarmat cu un ciubuc încălăfat şi lulea ferecată cu argint; şuba 
de urs, arnăutul şi ciubucul sunt cele trei neapărate elemente ale 
boierului ţinutaş; fără ele nu se vede nicăieri. Figura lui este lesne de 
cunoscut; cele mai adese este gros şi gras, are faţa înflorită, favoriţi 
stufoşi şi musteţi răsucite, dar, pre lângă aceste fireşti podoabe natura, 
ca o miloasă mumă, a răspândit asupră-i şi un «nu ştiu ce» care 
vorbeşte mai tare ochilor ispitiți decât orice altă”. 

Întrebarea pe care putem să ne-o punem este aceea dacă 
Negruzzi este şi un pictor al omului moral, cu complexitatea 
trăsăturilor şi reacțiilor sale imprevizibile. Fără îndoială că el nu este 
un moralist ce analizează, cu instrumente experimentale ori teoretice, 
în mod abstract mecanismele complicate ale pasiunilor umane. 

Atunci când circumscrie ființa umană în realitatea sa internă, 
scriitorul află, de obicei, fiinţa socială, omul ca produs al mediului 
social şi exponent al contextului, fie că este vorba despre boierul din 
provincie, de ţărani, de proprietari ori de chiriaşi. 

Caracterele tuturor acestor personaje nu sunt reprezentate prin 
intermediul analizei, ci prin datele şi modalitățile intuiției, prin 
descrierea întâmplărilor în care oamenii sunt surprinşi, prin 
reprezentarea gesturilor, comportamentului ori a vorbirii eroilor. 

Atunci când provincialul ajunge la Iaşi, viaţa capitalei îl 
obligă la o modificare a propriilor deprinderi şi gesturi, modificare de 
care ia cunoştinţă o dată cu proba primului său frac: “lată-l deci pe 
acest flăcău tomnatic, îmbrăcat cu un frac fără mânici, abia înseilat, 
pre care îl scrie calfa pre la toate încheieturile cu cretă”. 

Copilul de ţăran încredinţat boierului de la oraş devine 
numaidecât un individ “c-o livrea frumoasă, c-o jiletcă roşie şi cu 
şireturi de fir, cu nişte pantaloni galbeni şi c-un frac nu ştiu mai cum, 
pe bumbii căruia afli marca stăpânului, ca să să cunoască că-i a lui, 
cum se cunosc boii din cireadă şi caii din herghelie de pre «bourul 
lor»”. 

În necrologul cerşetorului Lumânărică din Scrisoarea XIII 
(Lumânărică), există o intenţie de fiziologie literară, ori chiar de 
caracterologie, scriitorul înfățişând acest personaj, cunoscut odinioară 
în laşi ca un desăvârşit altruist, primind mila numai pentru a o 
împărtăşi altora. Desigur, subiectul se situează la limita prozaicului. 
Lumânărică, cerşetorul a cărui cucernicie, simplitate şi caritate sunt 
egalate doar de sărăcia sa desăvârşită, îşi caracterizează singur firea, 
răspunzând acelora care îl întreabă de unde este: “Nu ştiu, răspundea; 
ştiu numai că mama când m-a luat mi-a zis: «Niţă, dragul meu! Să 
cumperi lumânărele şi să le împarţi pe la bisericele». Atâta ştiu să 
fac”. 

O particularitate de seamă a prozei lui Negruzzi este umorul, 
râsul ce capătă adesea o amprentă critică ori o culoare satirică. O 
anecdotă savuroasă este Scrisoarea XX (Statistica lupilor). Astfel, 
ameninţaţi cu stârpirea, de o lege a ministrului de interne, Lupu Balş, 
lupii îşi reclamă de la acesta drepturile, în versuri: “Lup te chiamă şi 
lup eşti,/ Lupii dar ce prigoneşti?”, fără însă a obţine câştig de cauză, 
pentru că fondul cheltuit cu vânarea lor este de optzeci şi şapte de ori 
mai mic decât preţul oilor pe care le-ar putea mânca. 

O altă anecdotă este Scrisoarea XXII (storia unei plăcinte). 
În câteva linii narative este surprins procesul de parvenire al boierimii 
de la începutul secolului al XIX-lea, şi ridiculizată falsa evlavie, într- 
un refren popular (“Cu iaurt şi cu gugoaşele,/ Te făcuşi vornic, 
mişele”). 

Acţiunea anecdotei este plasată în vremea unui domnitor 
fanariot ce era mare “mâncău de plăcinte”, care dăruieşte o vornicie 
pentru o plăcintă (“Era un mare mâncău... Caimac, gugoaşe, alivenci, 
iaurt, sarailii, baclavale, plăcinte, învârtite se îngropau în stomacul lui 
ca într-un abis fără fund. În toată dimineaţa — până a nu face divan — 
trata cu boierii săi despre felul plăcintelor ce trebuia să aibă la masă”). 

Ultimele două scrisori cuprind proză memorialistică şi 
turistică (Pelerinagiu, Băile de la Ems) şi, aici, ca şi în Flora română, 
o pledoarie pentru cultivarea florilor, Negruzzi crede că există 
corespondențe subtile între flori şi oameni. 

Plăcerea cu care se citesc amintirile şi corespondenţa lui 
Costache Negruzzi este datorată echilibrului şi cumpănirii expresiei şi 
afectelor, ce-l împiedică pe scriitor să se pună pe sine într-o lumină 
prea puternică, în întreaga expresie patetică a stărilor sufleteşti. 

Scrisorile fac din Negruzzi primul nostru prozator artist şi 
livresc, scopul lor fiind, înainte de toate, unul estetic, iar intenţia 
documentară convertindu-se într-o artă literară expresivă şi rafinată, ce 
se conjugă cu o desăvârşită economie a modalităților stilistice. 
Negruzzi nu este, însă, numai primul nostru prozator modern de 
ficțiune, prin proza sa memorialistică, documentară, dar, pentru o 
anumită perioadă, singurul care poate fi amintit prin cotele valorice 
atinse. 

Ca scriitor deplin confirmat de istoria literară, Negruzzi şi-a 
legat numele de revista “Dacia literară”, condusă de Kogălniceanu, în 
care publică, în anul 1840, nuvela Alexandru Lăpuşneanu, nuvelă care 
nu era doar o încercare de a desprinde din letopiseţe pagini de istorie 
şi de a le transpune artistic, ci o compoziţie bine articulată, cu 
caractere puternic individualizate şi cu scene de intensă trăire 
dramatică. 

Sunt prezente aici, în această nuvelă, în plină lumină, darul lui 
Negruzzi de a asimila stilul cronicarilor, de a retrăi în lumea de altă 
dată, dar şi cunoaşterea adâncă, verosimilă a cugetului omenesc, care 
nu se reduce la prezentarea comportamentului exterior. Din meandrele 
narațiunii se conturează figurile proeminente ale lui Alexandru 
Lăpuşneanu, a domniţei Ruxandra, a vornicului Moţoc, alături de ei 
apărând şi personajul colectiv, cu reacţiile sale divergente. 

Narațiunea este străbătută de un dramatism intens, în care se 
împletesc seentimente puternice (cruzimea, răzbunarea, viclenia, dar şi 
duioşia, sobrietatea), derulându-se în linii austere şi fără exagerări în 
alegerea cuvintelor: arhasimele, regionalismele şi neologismele se 
găsesc într-un echilibru constant. 

Ceea ce reuşeşte să realizeze în chip foarte lămurit Negruzzi 
în Alexandru Lăpuşneanu este estomparea cu totul a propriei sale voci 
din naraţiunea pe care o în-scenează. În această nuvelă lipseşte 
comentariul autorului, perspectiva sa asupra evenimentelor şi a 
faptelor. Evenimentele relatate, nu naratorul, ies în prim-planul 
naraţiunii. Impersonalitatea relatării a fost, cum se ştie, unul dintre 
principiile esenţiale ale realismului. Negruzzi a realizat cu deplină 
forță epică această normă a obiectivității şi a impersonalității. 

În Alexandru Lăpuşneanu, scriitorul pune oamenii să 
vorbească şi să se mişte, relatează unele evenimente, descrie tablouri 
sociale şi formulează, arareori, în termeni austeri, judecăți de valoare 

asupra personajelor sale şi asupra situaţiilor în care acestea se află. 
Între toate aceste elemente, scena cu caracter dramatic, dialogat 
domină ansamblul compoziţiei epice, încât aproape două treimi din 
economia nuvelei sunt ocupate de vorbirea personajelor, de dialoguri. 
Narațiunea nu intervine decât pentru a înfățişa evenimentele care 
prefigurează şi explică unele scene dialogate. Pe de altă parte, 
cuprinsul spaţiilor interstițiale se reduce în nuvelă la funcţia şi 
dimensiunile pe care le dețin în cadrul dramei. 

Alexandru Lăpuşneanu are, după cum s-a observat adesea, 
toate trăsăturile şi finalitățile unei drame în patru acte, în care un 
conflict linear, necomplicat se rezolvă printr-o catastrofă. Povestirea 
nu apare, în derularea acțiunii, ca fiind menţinută tot timpul sub ochii 
cititorului, mai mult decât într-o construcţie dramatică. De aceea, 
atunci când se revine, după pasajele narative, la scenele dialogate, este 
foarte persistentă impresia că se trece de la auxiliar la esenţial, de la 
articulațiile cu valoare estetică redusă la planul viu, dinamic, 
fundamental al creației. 

Există în nuvela lui Costache Negruzzi şi câteva tablouri mai 
puternic reliefate, mai bine precizate, cum ar fi tabloul măcelăririi 
boierilor. Dar, şi aici, autorul nu intervine pentru a “spune”, ci pentru 
a “arăta”, nu pentru a fi ascultat, ci pentru a-şi facă cititorul să vadă: 
“Închipuiască-și cineva, într-o sală de cinci stânjeni lungă şi de patru 
lată, o sută şi mai mulţi de oameni ucigaşi şi hotărâți spre ucidere, 
călăi şi osândiţi, luptându-se unii cu furia deznădejdei şi alţii cu 
aprinderea beţiei. Boierii neavând nici o grijă, surprinşi mişeleşte pe 
din dos, fără arme, cădeau fără a se împotrivi. Cei mai bătrâni mureau 
făcându-şi cruce; mulți însă din cei mai juni se apărau cu turbare; 
scaunele, talgerele, tacâmurile mesei se făceau arme în mâna lor; unii, 
deşi răniţi, se încleştau cu furie de gâtul ucigaşilor şi nesocotind ranele 
ce primeau, îi strângeau până îi înăduşeau. Dacă vreunul apuca vreo 
sabie, îşi vindea scump viaţa”. 

lată aşadar că, făcând apel la puterea noastră de imaginaţie, 
autorul nu lasă nici o îndoială asupra intenţiei sale de a reprezenta şi 
nu de a povesti. Şi, pentru a-şi susţine această intenţie, întregul pasaj e 
marcat, din punct de vedere al regimului verbal, de prezența 
indicativului imperfect. Datorită valorificării potenţialităților stilistice 
ale acestui timp, totul pare a se desfăşura înaintea ochilor cititorilor, 
felul în care boierii luptă, cad, se apără, se încleştează, pier, astfel 

încât, chiar moartea, care este în astfel de cazuri instantanee, are 
caracter durativ, e o acţiune ce se prelungeşte. 

Deoarece înfăţişează evenimentele în dinamismul lor, în 
mişcare, totul pare văzut. Tablourile descriptive nu se află deloc în 
opoziţie cu scenele dramatice, dimpotrivă, ele se completează, 
conferind ritm şi relief operei. Se poate, aşadar, spune că în prim- 
planul nuvelei nu se impune nici povestitorul faptelor, nici povestirea 
lor, ci se află doar faptele povestite. 

Rămân doar judecăţile de valoare — foarte rare — ale autorului, 
prin care sentimentele, trăirile şi punctul de vedere s-ar fi putut 
introduce în prezentarea dramatică sau narativă realizată cu atâta 
obiectivitate, cu atâta spirit impersonal. Cu toate acestea, judecăţile de 
valoare ce caracterizează eroii şi evenimentele nu sunt cu totul excluse 
de stilul realismului obiectiv. Caracterizările nu compromit puritatea 
reprezentării realiste, pentru că aceste judecăţi de valoare, expresie a 
punctului de vedere al autorului sunt rare, în comparaţie cu întinderea 
nuvelei. 

Toate aceste caracterizări sunt justificate, într-un anumit fel, 
prin faptele pe care le pregătesc sau prin limpezimea situaţiilor 
înfăţişate, încât însuşirea lor de judecăți de valoare aproape nu mai 
este percepută de către cititorul care le admite ca pe nişte aprecieri 
constrângătoare, ca acelea pe care ni le impune realitatea însăşi, şi nu 
punctul de vedere al interpretului ei. 

Se poate afirma că rareori un scriitor s-a folosit mai mult de 
dreptul lui de judecată şi pătrundere psihologică, altfel decât prin 
intuiţia directă a modului în care oamenii acţionează, gândesc sau 
vorbesc. 

Echilibrul în propriile sale “antiteze” a fost benefic pentru 
scriitor. Într-o epocă de mari revărsări afective, de mari elanuri 
sentimentale, Negruzzi a ştiut să nu se entuziasmeze uşor şi a înțeles 
că mai presus de jocul subiectiv al preferințelor stau privirea şi 
înțelegerea realității. Scriitorul intuise că istoria are un curs obiectiv al 
ei, pe care sentimentele şi trăirile noastre nu-l pot influenţa. Din acest 
echilibru afectiv şi din această intuiție a sensurilor majore ale istoriei 
şi a psihologiilor umane s-a născut nuvela Alexandru Lăpuşneanu, 
capodoperă a epicii româneşti. 

Se poate afirma, pe de altă parte, că toate întreprinderile lui 
Costache Negruzzi poartă amprenta lucrului bine făcut şi atunci când a 

abordat domenii pentru care nu avea o înzestrare deosebită, trebuind 
doar să-şi îndeplinească datoria de cărturar, de scriitor. 

Impresionează, în cazul lui Negruzzi, raportate la volumul 
restrâns al operei, aria largă şi diversificată a preocupărilor, ca şi 
marile biruinţe estetice. Negruzzi a scris aproape în toate genurile 
literare care îşi făceau simțită prezenţa în literatura română a timpului, 
încercând chiar şi respirația amplă a epopeii. În proză, autoritatea sa 
este absolută şi modernitatea scriitorului ni se dezvăluie în multiple 
dimensiuni. Fără îndoială că în Alexandru Lăpuşneanu, dar şi în alte 
opere ale sale, trăsăturile romantice se îmbină armonios cu cele 
realiste sau clasice, într-o sinteză epică de o indiscutabilă valoare 
estetică. 


Arta personajului literar 


Pentru că a scris Alexandru Lăpuşneanul, Costache Negruzzi 
este considerat, pentru cititorii săi din alt veac, acel clasic al prozei 
româneşti care “şterge colbul de pe cronice bătrâne”, cum plastic îl 
definea Eminescu. Cu toate acestea, o astfel de reprezentare a omului 
şi a scriitorului Negruzzi nu poate fi decât parţială şi incompletă, 
pentru că lasă în umbră alte laturi edificatoare ale personalității sale, 
activitatea sa obştească, implicarea în marile evenimente ale epocii 
etc.. 

În nuvela Alexandru Lăpuşneanul, scriitorul îi pune pe 
oameni să se mişte şi să vorbească, relatează unele fapte, descrie 
cadrul social ori ambianța de epocă, formulează arareori, cu o oarecare 
rezervă, în termeni concentrați, dar cu atât mai plastici, unele judecaăți 
de valoare asupra faptelor şi asupra personajelor sale. 

Dintre toate aceste modalităţi artistice, ansamblul construcției 
narative este dominat de scenele dialogate, de vorbele personajelor ce- 
şi asumă anumite roluri în economia epică a operei literare. Astfel, 
două treimi din numărul de pagini al nuvelei sunt ocupate de 
dialogurile personajelor. 

Relatarea epică, povestirea nu intervine decât pentru a 
reprezenta evenimentele care prefigurează şi explică scenele dialogate. 
Pe de altă parte, judecăţile de valoare pe care le putem extrage din 
substanţa epică a nuvelei sunt rare, scurte, concentrate, ca de pildă 
atunci când se vorbeşte despre “urâtul caracter” al domnitorului, 

despre “deşănțata-i cuvântare”, despre răspunsul său “oţerit” sau 
despre surprinderea “mişelească” a boierilor. 

În acest fel, se poate constata că profilul personajului principal 
este construit din dialogul personajelor care au de a face cu el, sau din 
cuvintele pe care le rosteşte ori din faptele ce-i structurează 
comportamentul, rezultând din acestea o normă a impersonalităţii şi a 
obiectivității. 

Cu această nuvelă, Costache Negruzzi a pus bazele unui 
romantism pozitiv, lipsit de naivităţi de construcţie ori de idealizări cu 
totul nefireşti. Eroii sunt desenaţi în virtutea unor norme ale 
autenticităţii şi veridicității. Cu greu se poate imagina o sinteză mai 
desăvârşită de gesturi patetice, de cuvinte memorabile, de observaţie 
psihologică şi sociologică. Lăpuşneanu este, cum scrie Negruzzi, “un 
damnat romantic, osândit de Providenţă să verse sânge şi să năzuie 
spre mântuire. Melancolia lui sanguinară e colorată cu mizantropie”. 
Dar individualitatea lui e puternică. El este disimulat, blazat, 
cunoscător al slăbiciunilor umane, hotărât şi răbdător. 

Conflictul din nuvela A/exandru Lăpuşneanul ilustrează lupta 
dintre domnitor şi boierimea gata oricând să cadă la învoială cu 
duşmanii țării, măcinată de intrigi, versatilă, lipsită de forță şi de 
coeziune interioară. Descriind unele dintre personajele nuvelei, 
Nicolae lorga le caracterizează astfel: vornicul Moţoc este un 
“viclean”, postelnicul Veveriţă un “duşman neîmpăcat al lui 
Lăpuşneanul” iar spătarul Spancioc şi cu Stroici “nişte tineri ce fac 
pasul acesta numai din iubire de ţară, pe care vor să o ferească de 
năvala tătarilor şi a altor străini”. 

Într-o pagină a nuvelei sale, Negruzzi redă în culori autentice 
caracterul lui Moţoc, care, după cum s-a observat de către exegeţi, nu 
se îndepărtează prea mult de caracterizările din cronici. Pe Moţoc îl 
trimisese Lăpuşneanu în prima sa domnie să-l prindă pe Joldea, ceea 
ce şi face. Atunci când Lăpuşneanu fusese răsturant de pe tron, Moţoc 
trece de partea lui Despot, iar mai târziu unelteşte cu Tomşa pentru a-l 
răsturna pe Despot. El era deci menit a juca rolul melodramatic de 
intrigant, pe care i-l acordă Negruzzi şi în a doua domnie a lui 
Lăpuşneanu, fără a se fi folosit pentru aceasta de vreun izvor istoric, ci 
dimpotrivă. 

Moţoc este deci caracterizat ca fiind omul a cărui gândire nu 
progresează în linie dreaptă, ci se mişcă circular sau în zigzag. Om de 

încredere al lui Tomşa, el a rămas lângă Lăpuşneanu şi în serviciul 
acestuia, ca instrument al acţiunii criminale a domnitorului. Acest 
personaj cumulează, pe lângă aceste trăsături, şi laşitatea. De la 
începutul acţiunii se dă impresia că el nu este decât “o pasăre de 
atracţie în ghearele unui vultur” şi, în cele din urmă, sfârşitul său este 
hotărât fără milă. 

O scenă de intensă frumuseţe epică este aceea în care 
Negruzzi prezintă sala în care medita Alexandru Lăpuşneanu, când 
apare “gingaşa lui domniţă”, Ruxandra, fata lui Petru Rareş. Portretul 
conturat de scriitor are gingăşie şi înălțime morală, existând o 
consonanță vădită între personaj şi mediu social. 

Aceasta pentru că un astfel de personaj, angelic, înzestrat cu 
astfel de trăsături, făcea un constrast vădit cu Lăpuşneanul, pe care 
Negruzzi, ca un adept al romantismului ce era, nu-l putea trece cu 
vederea. În acest fel, se poate spune că Lăpuşneanu are o identitate 
istorică, în timp ce doamna Ruxandra, este, ca prezenţă epică, o creaţie 
a scriitorului. Contrastul dintre cele două conştiinţe, dintre cele două 
individualități nu a fost furnizat de istorie, ci plăsmuit de Costache 
Negruzzi. 

Pe de altă parte, aspectul complex al sufletelor eroilor, aşa 
cum este cazul doamnei Ruxandra, este doar sugerat, transcris în mod 
voalat, aluziv. Situaţia ei în societate este precizată de toate datele 
naraţiunii: fiică supusă de domnitor, o miză maritală, anexă a 
dorințelor de putere ale lui Lăpuşneanu, aceasta este, în plan social, 
doamna Ruxandra. Îngrozită de ceea ce aude de la soțiile boierilor 
ucişi, ea are tăria să-i ceară soţului ei o conduită decentă şi clementă, 
dar, atunci când Lăpuşneanu îi arată capetele boierilor ucişi, doamna 
leşină. De asemenea, ea are curajul să toarne otravă în paharul soţului 
ei, atunci când acesta îi cere să bea. 

Se poate afirma, astfel, că firea slabă din prima parte a nuvelei 
se dovedeşte acum total opusă; dar, ca să ajungă aici, doamna 
Ruxandra trece printr-o dilemă dramatică, este pusă, aşadar, în situația 
de a opta între soț şi fiu. Întreaga confruntare existenţială, cu caracter 
de intens tragism este abia indicată, chiar dacă gestul final deschide 
perspective ample asupra ei. 

Lăpuşneanu, dintr-un om bun şi omenos cum fusese în prima 
domnie, la a doua domnie a ajuns a fi un “crunt şi lesne vărsător de 
sânge”, fiind înconjurat doar de soldaţi străini, iar pentru a face pe 

plac turcilor, arde toate cetăţile, în afară de Hotin. Întreaga 
caracteristică a celei de a doua domnii a lui Lăpuşneanu este “o 
oglindă credincioasă a celor spuse, fie de Ureche, fie de Nicolae 
Costin”. 

Alexandru Lăpuşneanu este un personaj central, o cheie de 
boltă a operei, chiar. El este supus unei examinări minuţioase din 
partea autorului, fiind redat mai puţin ca un rezultat al introspecţiei şi 
mai mult în formele active, concrete, exterioare ale vieţii şi ale 
destinului său. 

Prima scenă a nuvelei, aceea a întâlnirii cu solii lui Tomşa, 


dispoziţie pentru atingerea acestui scop: simulând (“Ştiu că ţara mă 
aşteaptă cu bucurie”, spune boierilor pe care-i ştia duşmani hotărâți ai 
lui), fiind hotărât (“Mai degrabă îşi va întoarce Dunărea cursul 
îndărăpt”) furios (îl ameninţă pe Spancioc că-i sfărâmă măselele cu 
buzduganul), o furie maladivă ce produce efecte tragicomice. 

Alexandru Lăpuşneanu îi apără pe ţărani nu din înțelegere sau 
din simpatie, ci doar din ură față de boieri. Cu toate acestea, mai 
presus de toate, el este un bun cunoscător al sufletului omenesc, atât 
de sinuos şi de complex. Astfel, el înțelege numaidecât planurile lui 
Moţoc şi i le divulgă cu brutalitate, chiar dacă este incapabil să 
perceapă feminitatea, gingăşia şi candoarea din sufletul doamnei 
Ruxandra şi este sincer mirat de spaima ei în fața piramidei de capete 
tăiate. 

Se poate, de asemenea, afirma că Lăpuşneanu este făcut 
pentru scenele tari, pentru voințe dârze pe care să le poată înfrânge şi 
sfărâma. Şi pe linia aceasta se menţine până la capătul relatării epice, 
când, aproape de moarte, cere şi apoi respinge călugărirea şi îi 
amenință cu moartea pe toţi cei din jurul lui. Masacrarea boierilor 
poate fi privită sub un dublu aspect: ca opera unui criminal feroce, 
însă, într-o anume privinţă, el este, pe de altă parte, un om politic de 
un cert pragmatism. Tabloul acesta este al unui colorist înzestrat, un 
tablou în care sunt înfăţişate costumaţii pitoreşti, sânge şi 
comportamente dezechilibrate. Marea artă a scriitorului a fost că a 
ştiut să dea acestei naturi sanguinare un final pe măsura ei. 

Contradicţiile personajului principal nu denotă o slăbiciune de 
construcție, ci felul lui Negruzzi de a vedea un personaj de structură 
romantică. Excesele care caracterizează destinul domnitorului sunt, pe 
de altă parte, explicabile sau justificate prin contraponderea pe care o 
alcătuieşte față de unele trăsături umane ale acestuia. Dacă s-ar fi 
accentuat profilul caracterologic al eroului numai pe laturile negative, 
personajul ar fi părut neverosmil, lipsit de autenticitate, neconform cu 
normele adevărului vieţii şi ale psihologiei umane. 

Tocmai de aceea, personajul central al nuvelei este alcătuit din 
contraste puternice, el este echitabil şi necruţător, lucid, dar uneori şi 
cuprins de elanuri şi propensiuni mistice, ipocrit şi versatil. El 
reprezintă, într-o unitate stilistică şi comportamentală proprie, în 
sinteza superioară a acestor contradicții, eroul întruchipând figura 
tiranului. 

Personajul este construit, aşadar, din notații subtile ale 
reacțiilor exterioare, de ordin comportamental, din acţiuni energice, 
foarte spontane şi din vorbire rece, tăioasă, doar cu puţine şi cu atât 
mai înfricoşătoare mlădieri. 

Reacţiile fizice, exterioare dezvăluie temperamentul violent al 
domnitorului. Fiziologia şi reacția interioară sunt într-o relaţie de 
perfectă consonanţă (“muşchii i se suceau în râsul acesta şi ochii lui 
hojma clipeau”; el râde şi în momentul în care priveşte măcelul 
boierilor). Din obişnuința uciderii, apucarea armei i-a devenit lui 
Lăpuşneanu un gest obişnuit, reflex. Astfel se întâmplă când, în 
întrevederea cu delegaţia boierilor veniți să-i spună că nu-l vor, apucă 
măciuca de aramă, iar în scena cu domnița Ruxandra care îl roagă să 
nu-i mai omoare pe boieri, el “repede mâna spre junghiul de la 
cingătoare”. De asemenea, în momentele agoniei, căutând arma să 
ucidă, el nu găseşte la îndemână decât un potcap pe care-l aruncă în 
capul unui călugăr care îl veghea, situația devenind astfel de-a dreptul 
grotescă. 

Antiteza de sursă romantică nu este utilizată numai în 
structurarea unui singur caracter, ci şi între personaje. Tiranul nu putea 
fi pus în valoare, în concepția romantică, decât în opoziţie cu o ființă 
blândă, angelică, aproape ireală, care în nuvelă este doamna Ruxandra, 
soția lui Lăpuşneanu, aşa cum, în unele creaţii ale lui Victor Hugo, 
eroul cu o înfăţişare diformă, monstruoasă, are alături o ființă 
angelică, de o extremă frumuseţe morală şi fizică. 

În Alexandru Lăpuşneanu aspectul psihologic este 
fundamental, chiar dacă nici aici prozatorul nu acționează prin 
descompuneri analitice. Elementul psihologic este resimțit pe tot 
parcursul nuvelei, recompus din indicii de temperament şi de 
comportament, din sugestii, din trimiteri indirecte ori din notații 
extrem de plastice. 

Epitetele care se pot identifica în nuvela lui Lăpuşneanu caută 
să fixeze dominanta acestui caracter, a acestui temperament. Dacă 
Alecsandri vorbeşte despre “imaginea cruntă a lui Lăpuşneanul”, 
Eugen Lovinescu constată “tragedia cruntă a lui Lăpuşneanu”. Iorga 
introduce sugestia de maladivitate, văzând, în figura domnului 
“sufletul unui bolnav ce-şi află alinarea unei suferințe tainice numai la 
vederea şi auzul suferinţei altora”. Din acelaşi unghi al interpretării, 
Liviu Leonte constată la Lăpuşneanu “o înclinaţie diabolică, sadică 
spre teroare, o dorinţă bolnăvicioasă de a vedea curgând sânge”. 

Lăpuşneanu este, cu adevărat, un personaj de o complexitate 
uluitoare, astfel încât nici una dintre formulele critice de mai sus nu-i 
pot epuiza caraterul, comportamentul, intimitatea adâncă a cugetului. 
Pe de altă parte, aproape toate trăsăturile care îl definesc pe erou îşi au 
şi reversul lor, astfel încât gesturile sale sunt mereu, s-ar zice, dublate 
de altele complementare. El este impulsiv, neînfrânt, repede la mânie, 
dar tot el dă numeroase probe de luciditate, de aproximare ori de 
apreciere exactă a situației țării sale. 

Astfel, Lăpuşneanu intuieşte foarte bine felul în care vor 
reacţiona la faptele sale diferitele categorii de supuşi, configurându-şi 
jocul politic pe analize şi mai puţin pe impulsuri de moment. Cu alte 
cuvinte, el nu este chiar atât de discreționar în măsurile pe care le ia, 
căci, adesea, el are consultanţi politici cărora le cere părerea despre 
mersul lucurilor, despre felul cum se vor derula evenimentele la 
revenirea în țară, despre şansele redobândirii puterii. 

Nu i se poate nega personajului abilitatea politică. Pentru a se 
răzbuna pe boieri, el acționează în aşa fel încât tot greul ce urma 
pentru popor din birurile grele şi din celelate moduri de spoliere să îi 
apară acestuia că sunt numai o urmare a lăcomiei boierimii şi în 
primul rând a lui Moţoc. 

Tot în categoria calculului politic intră şi căsătoria cu “gingaşa 
Ruxandra”, fiica lui Petru Rareş. Lăpuşneanu este, deci, foarte atent cu 
imaginea pe care şi-o cultivă în rândul norodului şi, fără a întreprinde 

efectiv un act pentru binele acestuia, găseşte nu puţine căi de a nu 
trece drept un domn rău pentru mulțime, îndreptând cu abilitate 
nemulțumirea populară către boierime. 

Scena cea mai tulburătoare din întreaga nuvelă este, poate, 
aceea a înălțării piramidei de capete. De un efect contrariant este 
liniştea, calmul lui Lăpuşneanu, cel care aşază capetele boierilor în 
piramidă. 

Efectul cu totul copleşitor al narațiunii se naşte, fără îndoială, 
din contrast: “În vreme ce nenorocitul de Moţoc perea în acest fel, 
Lăpuşneanu porunci să rădice masa, şi să strângă tacâmurile, apoi 
puse să reteze capetele ucişilor, şi trupurile le aruncă pe fereastră. 
După aceea, luând capetele, le aşeză în mijlocul mesii pe încet şi cu 
rânduială, puind pe ale celor mai mici boieri dedesubt şi pe ale celor 
mai mari deasupra, după neam şi după ranguri, până ce făcu o 
piramidă de patruzeci şi şapte de căpățâne, vârful căreia se încheia 
prin capul unui logofăt mare. Apoi, spălându-se pe mâini, merse la o 
uţă lăturalnică, trase zăvorul şi drugul de lemn care o închidea şi intră 
în apartamentul doamnei”. 

În derularea naraţiunii există unele detalii care lasă să se 
ghicească acțiunea propriei frici patologice ca factor psihic menit să 
stimuleze impulsurile de a comite acte de teroare, de a răspândi groaza 
în jurul său. Cu toate să “scotea ochi, tăia mâini, ciuntea şi seca pe 
care avea prepus” Lăpuşneanu continuă să fie neliniştit. Îngrijorarea sa 
se leagă mai ales de cei doi boieri fugari, Spancioc şi Stroici. 

Prozatorul este şi un excelent analist al reacţiilor mulțimii. 
Negruzzi priveşte gloata cu obiectivitate, fără a îi califica în vreun fel 
mişcările, iar buimăceala, lipsa de coerență şi de conştiinţă, aspectul 
gregar al reacţiilor, în scena omorârii lui Moţoc sunt caractersitici care 
nu au deloc darul de a idealiza mulțimea. 

Alexandru Lăpuşneanul poate fi considerată o capodoperă, 
prozatorul dându-și, aici, măsura supremă a talentului său epic. G. 
Călinescu afirmă chiar că nuvela lui Negruzzi ar fi devenit celebră ca 
Hamlet dacă literatura română ar fi avut ca sprijin prestigiul unei limbi 
universale. 

MIHAIL KOGĂLNICEANU 


Mihail Kogălniceanu a desfăşurat o activitate culturală cu 
multiple semnificaţii. Ideile sale filologice sunt cuprinse în programul 
revistei “Dacia literară”. Între aceste idei să amintim aprecierea 
literaturii populare şi a rolului pe care îl poate juca aceasta pentru 
progresul şi nuanţarea limbii române literare, îndemnul la studierea 
limbii române vechi şi ideea unităţii limbii române literare şi a 
literaturii române, prin colaborarea scriitorilor din toate provinciile 
locuite de români. 

În Cuvântul introductiv la cursul de istorie naţională, din 
1843, Mihail Kogălniceanu afirmă: “Eu privesc ca patria mea toată 
acea întindre de loc unde se vorbeşte româneşte şi ca istorie 
naționalşă, istoria Moldovei întregi, înainte de sfârşirea ei, a Valahiei 
şi a fraților din Transilvania”. Prin acest cuvânt introductiv, 
Kogălniceanu contribuie decisiv la dezvoltarea stilului retoric, 
inaugurând, în literatura română discursul oratoric şi academic. 

Simplitatea şi claritatea stilului lui Kogălniceanu apar în toate 
operele sale, literare sau ştiinţifice. De pildă, în Fiziologia 
proovincialului în laşi (1844), se poate remarca supleţea stilului, 
claritatea expresiei şi spiritul de observaţie foarte pronunțat al 
autorului. 

Vocabularul acestei creaţii cuprinde şi unii termeni ieşiţi din 
uz, precum dvoreniu, pojarnic, cnejie, agie, tractir, clironomie etc. Pe 
de altă parte, în cursul naraţiunii, calităţile artistice ale textului se 
observă cu uşurinţă, mai ales în momentul în care autorul trece de la 
stilul expozitiv, de factură ştiinţifică, prin care se caracterizează 
începutul operei, la conţinutul ei propriu-zis. Această trecere este 
caracterizată prin modificarea tonalităţii şi a construcțiilor, nu lipsite 
de un oarecare retorism. 

Aici, scriitorul se adresează în mod direct cititorului. Atunci 
când circumscrie acțiunea în ansamblu, modalitățile de captare a 
atenţiei sunt interogaţiile şi exclamaţiile, utilizarea dialogurilor, dar şi 
prezentarea stării de nelinişte, de tristețe prin introducerea a diferite 
procedee de impresionare a cititorului: “Atunci dinaintea ochilor se 
dezvăluieşte ulița aristocratică a Copoului, cu frumoasele sale palaturi. 

Atunci, marea capitală i se arată, îşi găseşte iarăşi laşii ce i-a văzut în 
visuri... Cu ce privire se uită la lucrurile ce trec dinaintea lui! Cu ce 
repegiune îi bate inima, când vede încă ceva necunoscut!”. 

Se poate astfel observa modul în care Kogălniceanu 
dinamizează narațiunea, prin exclamaţii şi interogaţii retorice, 
utilizând însă şi descrierea, atunci când necesităţile textului epic o cer. 
Kogălniceanu poate fi considerat, prin modul în care reuşeşte să 
proporționeze figurile de stil şi procedeele literare, un artist al 
cuvântului. 

Farmecul limbii literare constă, în cazul prozei lui Mihail 
Kogălniceanu, în caracterul realist al expunerii, la care se adaugă 
amprenta retorică a stilului său, care se explică şi prin disponibilitățile 
oratorice ale autorului. 

Pe de altă parte, nu de puţine ori, intervin în textul lui 
Kogălniceanu ironia subțire şi umorul robust, elemente prezente 
uneori chiar şi atunci când autorul trece la expunerea cu caracter 
metaforic: “O adunare fără femei este ca o grădină fără flori, ca un 
bărbat fără barbă şi mustăţi, ca o zi fără soare, ca o gazetă fără abonaţi, 
ca un şes fără verdeață, ca un teatru fără public, ca versuri fără poezie, 
ca o viaţă fără iluzii, ca un judecător fără procesuri, ca un tânăr fără 
amor şi, în sfârşit, ca toate comparatiile din lume”. 

Deşi opera sa literară este redusă la o suită de amintiri din 
şcoală, sub titlul Iluzii pierdute, la nuvela Trei zile din istoria 
Moldovei, câteva schiţe de moravuri, începutul romanului Tainele 
inimei şi câteva piese prelucrate, totuşi, rolul lui Mihail Kogălniceanu 
este considerabil, prin introducerea spiritului naţional şi popular în 
literatura română. 

Din operele sale literare se desprinde claritatea şi proprietatea 
limbajului, dar şi caracterul savant al stilului. Precizia şi fermitatea 
ideilor îi caracterizează expunerile, căci chiar pasajele retorice sunt 
dominate de sobrietate şi limpezime. 

Aceleaşi idei din programul revistei “Dacia literară” se 
întânesc şi în Programul jurnalului literar “Steaua Dunării”, din 
1855. Şi aici, Kogălniceanu consideră că literatura română trebuie să 
se alimenteze din istoria, obiceiurile şi credinţele naționale. Tot aici, 
Kogălniceanu relevă marea actualitate a criticii operei literare, căci 
“critica s-a făcut neapărată mai ales în timpul de față, când limba 
românească este răstignită pe fel de fel de cruci, stropțită prin fel de 

fel de sisteme, întunecată prin fel de fel de ortografii, unele mai 
absurde decât altele”. 

Se desprinde din această apreciere atitudinea antilatinistă a lui 
Kogălniceanu, scriitor care, încă din anul 1837, se dovedise a fi 
adeptul înfocat al introducerii alfabetului latin în scrierea limbii 
române. Tot în Sfeaua Dunării, Kogălniceanu observă: “urâm 
confuziile babilonice, urâm ignoranța şi mediocitatea ascunsă sub 
cuvinte răsunătoare, dar seci de simţ, socotim că ne trebuie o literatură 
originală, nobilă, naţională, însuşită pentru a ne forma mintea şi inima, 
o literatură de care să ne putem făli şi înaintea străinilor. Aceasta nu 
ne va da-o niciodată pacotila de versuri fără poezie, de romane traduse 
şi tratate anabaptisto-limbistice a celor mai mulți din scriitorii noştri 
de astăzi”. 

Născut la 6 sept. 1817, laşi, moare la 20 iunie 1891, la Paris. 
Kogălniceanu a fost îndrumător cultural şi literar, prozator, 
memorialist şi om politic. Învață mai întâi în ţară, iar apoi în Franţa şi 
Germania (1834-1838). După 1838, întreprinde o activitate culturală, 
politică şi literară foarte fecundă. Editează revistele “Dacia literară” 
(1840), “Arhiva românească” (1841), “Propăşirea” (1844). În 1838 
publică prima sa operă în proză, Filozofia vistului (1838) dar şi o serie 
de studii sociale. 

Participă la revoluția de la 1848 din Moldova, redactând şi 
programul Dorinţele partidei naţionale din Moldova, la Cernăuţi. În 
1855 e redactor la revista “Steaua Dunării”, apoi e deputat, prim 
ministru şi ministru de externe. Între 1887-1890 e preşedintele 
Academiei Române. 

Ca prozator, Kogălniceanu a fost un observator atent şi 
minuţios al realităţilor contemporane, un spirit cultivat, de un gust 
literar remarcabil. Proza lui Kogălniceanu e o proză realistă, 
structurată dintr-o perspectivă socială şi având un mesaj explicit, ce 
pune în prim plan un ideolog lucid şi un moralist ce are o certă 
conştiinţă a timpului în care trăieşte, dar şi a regulilor şi normelor 
literaturii. 

Dincolo de diversele forme narative pe care le preia, proza lui 
Kogălniceanu se constituie într-un repertoriu divers şi pitoresc de 
fiziologii literare, de portrete în care descrierea se îmbină cu 
frecventele comentarii ale autorului. 

Concepute din perspectivă realistă, portretele sunt conturate 
prin descriere, sub latura lor exterioară, dar şi dintr-un unghi 
caricatural; portretele sunt, de asemenea, amplificate printr-un 
comentariu atent, plin de vervă şi ironie. În proza lui Kogălniceanu, 
timpul observaţiei şi al comentariului alternează cu timpul 
rememorărilor. 

Tainele inimei, de exemplu, e un roman neterminat care pune 
în scenă câteva personaje bine conturate (Măcărescu, Stihescu, Elena, 
Laura, etc.). 

Descrierea spațiului narativ evidențiază spiritul de observaţie 
al scriitorului, dar şi înclinația sa spre ironie şi parodie. 

O caracteristică a prozei lui Kogălniceanu e aceea că în 
pasajele descriptive sau narative atenţia nu e niciodată reţinută de 
obiect sau de persoană în ceea ce au acestea particular sau concret, ci 
de semnificaţiile mai generale ale lor. În acest fel, proza lui 
Kogălniceanu evoluezaă de la descriere la judecata morală. Acest 
lucru e evident în nuvela Iluzii pierdute. Un întâi amor, scrisă la 
persoana întâi, cu umor, jovialitate şi ironie. Nu subiectul — de o mare 
simplitate, oarecum schematic — e important aici, cât modul în care el 
este tratat, pentru că scriitorul parodiază tiparele narative ale prozei 
balzaciene, iar divagaţia, cultivată frecvent, are rolul de a satiriza 
moravurile epocii. 


ION GHICA 


În Arta prozatorilor români, Tudor Vianu a observat că 
realismul românesc a avut, în faza sa incipientă, un caracter 
preponderent memorialistic: “Înainte de a obţine icoana vie a realului 
în sinteza imaginaţiei, literatura noastră resimte nevoia de a-şi menține 
modelul sub ochi, în scrieri în care fuziunea observaţiei cu închipuirea 
se realizează cu un succes inegal”. 

Memorialist este şi Ion Ghica, un memorialist având însă 
vocaţia obiectivării, tinzând mereu să se elibereze de subiectivism, de 
strânsoarea prea apăsată a afectivității, fapt remarcat de asemenea, de 
Tudor Vianu: “Locul pe care Ion Ghica îl cucereşte în literatura 
estetică, la o dată tardivă a carierei sale, dar cu titluri atât de sigure, 
este caracterizat prin îndepărtarea oricărui motiv romantic, pentru a nu 
reţine decât elementul neamestecat al amintirii”. 

În sporadicele şi scurtele sale aprecieri asupra limbii române, 
asupra evoluţiei şi a configurației sale, Ion Ghica îşi exprimă mai întâi 
admirația față de înaintaşii săi, mai ales față de corifeii Şcolii 
Ardelene, care au contribuit în mod substanţial la dezvoltarea limbii 
române, punând temeiurile acesteia, elogiind “şcoala lui Petru Maior, 
Şincai, Samuil Clain, şi altor bărbaţi, cărora noi, românii, le suntem 
datori cu deşteptarea noastră. Ei ne-au dat cea dintâi impulsie şi de la 
ei avem lucrările cele mai însemnate asupra limbii naţionale şi cele 
mai anevoie cercetăti asupra istoriei neamului”. 

Totodată, Ion Ghica a fost preocupat şi de predarea şi 
învăţarea limbii române în şcoală, activitatea care, în viziunea sa, 
trebuia să se desfăşoare pe parcursul a trei ani: în primul an se vor 
preda cunoştinţe de gramatică şi ortografie, concretizate şi în 
compunei simple. 

În al doilea an, se vor preda construcţia, punctuaţia şi sintaxa, 
în timp ce al treilea an de studiu al limbii române va fi consacrat doar 
compunerilor. lon Ghica apreciază că trebuie ca profesorul “să se 
folosească de toate ocaziile ce-l va da gramatica latinească ca să dea 
şcolarilor notiţii desluşite şi adevărate asupra limbii româneşti şi să le 
arate mai cu seamă cum formaţia zicerilor româneşti atârnă adesea de 
aceea a zicerilor latine; într-un cuvânt, profesorul să scrie necontenit 
gramatica românească în paralel cu cea latină”. 

Se poate aprecia că memorialistica lui lon Ghica este 
superioară celei a lui Nicolae Filimon, atât prin obiectivitatea relatării, 
cât şi prin siguranța notaţiilor. 

În ceea ce priveşte trăsăturile limbii literare a creaţiilor lui Ion 
Ghica, se poate spune că acestea reflectă, în mare măsură, stadiul de 
evoluţie al limbii române din perioada în care a scris autorul. 

Astfel, ortografia textelor lui Ghica nu oglindeşte cu strictă 
fidelitate un anumit sistem fonetic structurat în mod riguros. Cu toate 
acestea, Ion Ghica a avut o poziţie lingvistică suficient de limpede față 
de latinism, scriitorul exprimându-se, adesea, în mod critic. 

În această privinţă, referindu-se la limba literară a textelor 
vechi, Ghica afirmă că scriitorii din evul mediu “scriau româneşte fără 
filologie şi fără morfologie, fără să ştie dacă sunt etmologişti, fonetişti 
sau eclectici; dar scriau cum vorbeau şi scrisul îl numeau icoană, 
crezând că el trebuie să fie reproducţiunea exactă a vorbei; puneau cât 

mai puţine buchi, ba pe unele le mai aruncau şi pe deasupra ca să facă 
economie de timp şi de hârtie”. 

Caracteristice pentru scrierile lui lon Ghica sunt şi anumite 
regionalisme moldoveneşti cum ar fi răpede, a dojăni, pâne, mâne, 
tiet, muiet,dar şi unele regionalisme  munteneşti (genunchi, 
mănunchi). 

Vocabularul scrierilor lui Ghica are un caracter preponderent 
eterogen. Alături de unele cuvinte vechi (ispitit, jalete, surghiun), apar 
şi turcisme (arnăut, başibuzuc, cirac, gealat, gugiuman, spahiu, 
zapciu), sau termeni din neogreacă (anafora, dragoman) sau termeni 
slavi (cislă, isprăvnicel, stolnic, cinovnic, porucic, polcovnic) etc. 

În textele lui lon Ghica apar şi numeroase neologisme, 
precum concuistă, girandolă, novita, rum, elisă, privilegiu, tecnologie 
etc. se poate spune că neologismele din limba franceză ocupă cel mai 
însemnat spaţiu în scrierile lui Ghica. Scriitorul apelează, însă, şi la 
unele dublete lexicale: a desbarca/ a debarca, favor/ favoare, 
gospodar, hospodar, fenomen care este un semn al ezitărilor acestei 
epoci. 

Structura morfologică a scrierilor lui Ghica este tipică pentru 
secolul al XIX-lea. În mod frecvent, substantivele neutre au desinenţa 
veche de plural în —uri, dar se întâlnesc, uneori în aceeaşi frază, şi 
forme mai noi cu desinenţa —e sau —i, cum ar fi domeniuri şi domenii. 
Aceste dublete se datorează, pe de o parte, ezitărilor specifice epocii 
şi, pe de alta, intenţiei autorului de a da o variație expresivă 
comunicării. De asemenea, substantivele feminine au desinenţa de 
plural —e (aripe, datine, intrige, minune, patime, pisice, viețe, vioare). 

Uneori, chiar şi în cazul neologismelor, se întâlnesc forme mai 
vechi, cu modificări de gen (seculi, secule etc.). Apar, de asemenea, şi 
unele forme regionale de plural, fie moldoveneşti (carăle, fierăle), fie 
munteneşti (bucatele, trăişti). 

Pe de altă parte, memorialistul utilizează de preferință 
substantivele asbtracte verbale (infinitivele lungi), precum apărarea, 
explicarea, gândirea, satisfacerea, tratarea etc. 

În acelaşi timp, articularea arhaică a pronumelui relativ 
coexistă cu forma nearticulată care s-a impus mai târziu, după cum, 
sub influenţa vorbirii moldoveneşti, articolul posesiv are, de multe ori, 
forma invariabilă a (“slugi plecate a tuturor puternicilor”). 

În privinţa verbului, se constată la Ion Ghica menţinerea unor 
verbe la conjugarea a doua, precum în limba latină: a menținea, a 
ținea, a rămânea. Unele forme verbale iotacizate apar în special la 
conjunctiv şi la gerunziu: să cază, să prinză, să crează, să scoaţă, 
viind ş.a. arhaice sunt şi unele forme de mai mult ca perfect al 
indicativului, precum dedea sau dedese. 

Ion Ghica a utilizat în scrierile sale numeroase verbe 
neprefixate, precum în limba veche (a cerca, lenire), a folosit prefixul 
de origine franceză sur (a surveghea), a preferat unele forme 
adjectivale cu sufixul —os (ospătos) şi a utilizat frecvent locuţiuni ca 
“pe toată ziua”, “pe tot ceasul”, “mai cu deosebire”. Articularea 
substantivelor masculine se realizează adesea în manieră populară, 
doar cu ajutorul vocalei —u: sfântu, cneazu etc. 

Din punct de vedere sintactic se întâlnesc frecvente acorduri 
arhaice la indicativ imperfect, persoana a treia plural (“tinerii trăia”, 
“se numea” etc.). În acelaşi context, se poate spune că elementul 
corelativ al propoziției subordonate conceisve este conjuncţia dar sau 
însă: “Deşi domnii aveau fiecare un postelnic, dar acţiunea acelor 
funcţionari se mărginea mai mult în cele ce privea interesele sudiților 
români”. 

Ca şi alţi cărturari din secolul al XIX-lea, Ion Ghica utilizează 
reflexivul cu sens pasiv (“Mitropolitul Grigorie s-a eliberat din exil”). 
De asemenea, morfemul pe al acuzativului apare uneori în construcții 
în care nu este strict necesar (“a persecuta pe vreun partid”, “ a sili pe 
Europa”). Sub influență străină, unele prepoziţii se substituie semantic 
altora. 

Preocupările lui lon Ghica pentru o bună realizare stilistică 
reies din unele scrisori ale sale pe care le putem considera şi încercări 
de poetică şi stilistică. În Școala acum 50 de ani, autorul afirmă 
necesitatea întrebuințării stilului spontan, de nuanţă familiară, marcat 
de naturalete, stil mult mai adecvat conţinutului foarte diversificat al 
epistolelor. 

Din această cauză, poate, multe dintre frazele lui Ion Ghica se 
dezvoltă prin juxtapunere. Preocuparea lui Ghica este mai ales aceea 
de a oferi o imagine veridică a epocii evocate. Ion Ghica este un 
narator realist, atent la detalii, liber în expresie. 

Lăsându-se în voia amintirii, memorialistul pare a consemna 
ceea ce fluxul memoriei îi dezvăluie. Digresiunile, construcțiile 


266 


Istoria limbii române literare 


parantetice se îmbină cu scenele anecdotice şi cu portretele 
memorabile, construite cu o mare grijă pentru coerență, prin descrierea 
fizionomiei, dar şi a limbajului. 

Arta povestirii, în care observaţia de alură ştiinţifică se îmbină 
cu evocarea cu caracter nostalgic e marea calitate a scrisului lui Ion 
Ghica. Valoarea operei sale este, însă, diminuată de unele neglijenţe 
stilistice (tautologii, construcţii prolixe, incorectitudini sintactice), 
care se datorează oralităţii stilului. 

Tot oralităţii i se subordonează tendința determinărilor sau a 
referirilor duble (“oricum şi oricine”, “călugăr şi mirean”). Acest 
procedeu atrage după sine prezenţa epitetului dublu, care uneori 
devine pleonastic (“frumoasă şi mândră floare”). 

Se poate spune, în acest context, că, sub presiunea evocărilor 
şi a unei foarte dense şi serioase documentări, naraţiunea lui lon Ghica 
se detaşează şi prin numeroase digresiuni şi intercalări de episoade 
inedite, în felul acesta ea având o mare forță de captare a interesului 
cititorilor. 

Dialogul continuu dintre autor şi cititor este mereu întreţinut, 
alimentat de unele expresii şi locuţiuni populare, precum se îngroaşă 
treaba, a se pune pe fugă, trosc-pleosc, cât te ştergi la ochi, ca vai de 
ea, tam-nesam etc. 

Narațiunea este adesea caracterizată de alternanţa elementelor 
populare şi a celor culte, precum şi de prezența unor accente 
folclorice. Având un deosebit simț al dialogului, Ion Ghica a excelat 
în redarea conversaţiilor cu maximă exactitate lingvistică, cu vervă 
comică şi în tonalitate veridică, precum în povestirea Bă/tărețu. 

Aspectul realist al stilului lui Ion Ghica este relevant şi în 
alcătuirea portretelor şi a scenelor sociale, în care sunt notate detalii 
vestimentare sau de mobilier, notații care au darul de a întregi 
atmosfera evocată. 

De asemenea, narațiunea este înviorată adesea de anecdote sau 
de accente ironice, autorul străduindu-se să redea în mod natural, 
autentic, adevărul istoric. 

În afară de aspectul popular şi de oralitatea limbii sale literare, 
inlfuența franceză este o altă caracteristică a scrisului lui Ion Ghica, 
atât în ceea ce priveşte construcția frazelor, cât şi în privinţa topicii. 

Ion Ghica este autorul a două opere literare mai importante: 
Scrisori către Vasile Alecsandri şi Convorbiri economice. Scrisorile 

lui Ghica sunt fascinate de lumea trecutului, discursul său fiind 
structurat în funcţie de meandrele şi fluctuațiile memoriei, dar şi prin 
tehnica divagaţiei şi a amănuntului revelator. 

Scrisorile sunt caracterizate fie de relatarea obiectivă, 
riguroasă a faptelor (Din timpul zaverei, Școala acum 50 de ani), fie 
prin reprezentări ale unor întâmplări pitoreşti, situate la limita dintre 
real şi fabulos (Tunsu şi Jianu, Băltărețu, Teodoros). 

Deşi este un scriitor memoralist, lon Ghica are mereu vocaţia 
obiectivării, el tinzând mereu să se elibereze de subiectivism, fapt 
remarcat şi de Tudor Vianu: “Locul pe care lon Ghica îl cucereşte în 
literatura estetică, la o dată tardivă a carierei sale, dar cu titluri atât de 
singure, este caracterizat prin îndepărtarea oricărui motiv romantic, 
pentru a nu reţine decât elementul neamestecat al amintirii”. 

Preocupările lui Ion Ghica pentru o bună realizare stilistică 
reies din unele scrisori ale sale. În Școala acum 50 de ani, autorul 
afirmă cu claritate necesitatea utilizării stilului spontan, de nuanță 
familiară, marcat de naturaleţe, care este mult mai adecvat 
conținutului foarte variat al epistolelor sale. 

Din această cauză, frazele lui Ion Ghica se dezvoltă de cele 
mai multe ori prin juxtapunere. Preocuparea lui Ion Ghica este, mereu, 
de a ne oferi o imagine veridică a epocii evocate. Lăsându-se în voia 
amintirilor memorialistul consemnează, cu spontaneitate şi naturalețe, 
ceea ce fluxul memoriei îi dezvăluie. Digresiunile, construcţiile 
parantetice, se îmbină cu scenele anecdotice şi cu portretele 
memorabile, constituite în mod coerent, fie prin descrierea fizionomiei 
unor personaje, fie prin redarea limbajului. 

Arta naraţiunii, în care observaţia de alură ştiinţifică se îmbină 
cu evocarea cu caracter nostalgic, e marea calitate a scrisului lui Ion 
Ghica. Sub presiunea evocărilor şi a unei documentări foarte dense, 
naraţiunea lui Ion Ghica se remarcă şi prin numeroase degresiuni şi 
intercalări de episoade inedite, în acest fel ea având darul de a capta 
interesul cititorilor. 

Dialogul continuu dintre autor şi cititor este mereu întreținut 
şi alimentat de unele expresii şi locuţiuni populare (se îngroaşă 
treaba, a se pune pe vorbă, cât te ştergi la ochi etc.). Narațiunea e 
caracterizată uneori şi de alternanţa elementelor populare şi a celor 
culte. Având un simț al dialogului deosebit, Ion Ghica a excelat în 

relatarea conversaţiilor cu maximă exactitate lingvistică, cu vervă 
comică şi în tonalitate veridică. 


NICOLAE FILIMON 


Limba română literară are, în Ciocoii vechi şi noi, un aspect 
de mozaic. Aspectul fonetic al acestui roman reflectă, nu în ultimul 
rând, amestecul de forme specific secolului al XIX-lea, când, în 
paralel cu fonetismele literare, existau foarte multe forme arhaice 
(lânged, încongiura, a trămite, preîmbla, a priimi, văpsit). Tendinţa 
de arhaizare poate fi remarcată şi la nivel morfologic, ea fiind 
concretizată în unele forme de plural ca obicee, scandale, service etc. 

Accentele arhaice ale operei sunt cel mai bine reprezentate în 
domeniul lexicului, pentru că realitatea reflectată în roman necesita 
prezența unor cuvinte din limba turcă (bogasiu, caravan, cauc, 
giubea, iminei, iuşchiuzarlâc, temenele) şi din limba greacă (arhon, 
panevghenie, ilichie). 

Mai vechi sunt unele slavonisme, precum blagorodnicie, 
postelnic, tretilogofăt, vătaf etc. Chiar dacă prezenţa formelor 
arhaizante este masivă, ele având rolul de a evoca în mod autentic 
epoca şi mediul social, totuşi, romanul ne oferă, permanent, impresia 
modernităţii. 

Uneori, Nicolae Filimon asociază, cu o anumită ostentaţie, 
termenii arhaici cu cei neologici, fapt ilustrat şi de utilizarea unor 
expresii specifice. De exemplu, alături de sintagma arhaică “pe la 
nouă ore ale dimineţii”, se poate observa calchierea unor construcții 
din limba franceză (“el hrănea de mult timp un amor foarte tare pentru 
juna Maria”). 

Tendinţa de modernizare lexicală se constată mai ales din 
abundența neologismelor, din care unele au dispărut până astăzi din 
uzul literar: baseță, fortună, întrevorbire, ambiţiune, obstacol, 
cadență, ezitațiune, petițiune. 

Principala calitate a stilului romanului este ironia, concretizată 
în transferuri metaforice în timpul mesajului literar propriu-zis: “Prin 
admiterea lui în serviciul postelnicului devenise proprietar pe prima 
literă a alfabetului fortunei”. 

O altă particularitate a stilului operei este frecvența şi 
importanța portretelor, în realizarea cărora Nicolae Filimon manifestă 

o preferință pentru detaliile vestimentare. În arta portretului, scriitorul 
optează pentru situaţiile antitetice, determinate de atitudinea sa 
afectivă faţă de personajele prezentate. 

La nivelul realizării lor strict gramaticale, aceste portrete sunt 
realizate cel mai adesea prin substantive şi locuţiuni substantivale 
abstracte, însoţite de numeroase determinări adjectivale. 

De un efect retoric adesea supărător se dovedesc intervenţiile 
personale ale scriitorului în cursul narațiunii. Scriitorul obişnuieşte 
adesea să aprecieze, să comenteze şi să explice, prin epitete 
apreciative cu valoare individualizatoare. În aceste comentarii se 
utilizează frecvent stilul aforistic şi oratoric. 

De altfel, Tudor Vianu observa “caracterul nehotărât al operei, 
pe jumătate roman, pe jumătate studiu social, dacă nu memoriu 
documentar, după cum o dovedesc între altele capitolele consacrate 
muzicii şi coregrafiei în timpul lui Caragea sau teatrului în Țara 
Românească”. 

Pe de altă parte, ca prozator, Nicolae Filimon a intuit foarte 
exact valoarea stilistică şi subiectivă a timpurilor şi modurilor verbale; 
el procedează la introducerea povestirii prin timpul mai mult ca 
perfect. În redarea stărilor psihice, scriitorul recurge frecvent la 
moduri nepersonale, mai ales la abstractele verbale. 

În general, elementele cele mai reuşite din punct de vedere 
estetic sunt cele cu caracter narativ propriu-zis, în timp ce elementele 
descriptive sau analitice sunt marcate de retorism. În concluzie, se 
poate afirma că, prin spiritul său de observator, dar şi prin naturaleţea 
stilului, Nicolae Filimon s-a dovedit un scriitor realist, în opera căruia 
se reflectă stadiul atins de limba română literară în evoluţia ei. 

Nicolae Filimon debutează în 1857 în ziarul “Naţionalul” cu o 
cronică muzicală, publicând, în 1858, nuvela Mateo Cipriani. Alte 
opere: Escursiuni în Germania meridională (1860), Nenorocirile unui 
slujnicar sau gentilomii de mahala (1861). Capodopera sa e Ciocoii 
vechi şi noi sau ce naşte din pisică șoareci mănâncă, apărută în 1862 
în “Revista română” şi în 1863 în volum. Romanul e neterminat, 
lipsind partea a II-a , cea care îi vizează pe “ciocoii noi”. 

Autorul îşi propune, după cum precizează în Prolog să 
înfăţişeze tipul ciocoiului “în deosebitele faze prin care el a trecut, de 
la ciocoiul cu anteriu şi cu calămări la brâu al timpurilor fanariotici, 
până la ciocoiul cu frac şi mănuşi albe din zilele noastre”. 

Filimon urmăreşte destinul unui parvenit, Dinu Păturică, 
personajul care, prin linguşire şi înşelăciune, face avere şi urcă treptele 
ierarhiei sociale, de la slujitor mărunt până la rangul de boier şi mare 
dregător. Autorul se documentează minuţios, folosind informaţiile de 
arhivă, pentru evocarea detaliată a cadrului epocii, pentru descrierea 
costumelor personajelor, dar şi pentru reconstituirea arhitecturii, 
romanul căpătând astfel caracter balzacian. Eugen Lovinescu 
apreciază că “Fără a fi un monument estetic, Ciocoii lui Filimon sunt 
o operă viabilă, o frescă neisprăvită, dar încă destul de vastă, 
străbătută de o acţiune epică nu îndeajuns de ferită de invazia 
amănuntelor: o frescă în care semnificativul înlătură esteticul, iar 
cronologicul dăunează compoziţiei. Puterea de observaţie este însă 
incontestabilă: în capitole inegal interesante şi uneori strict didactice, 
se desfăşoară, astfel, întregul tablou al acestei societăți de sfirşit de 
regim”. 

Scriind literatură, N. Filimon nu urmăreşte să-şi amuze sau să- 
şi delecteze cititorii, ci, mai curând, urmăreşte un scop educativ, 
aspectul etic al faptelor narate. Personajele Dinu Păturică, Andronache 
Tuzluc şi Chera Duduca, pe de o parte, Gheorghe, Banul C. şi Maria, 
pe de alta, reprezintă două serii antinomice ireconciliabile, modele 
negative şi pozitive de aspirație şi conduită. Complexitatea romanului 
rezultă din pendularea între senzaționalul romantic şi veridicitatea 
realistă, între voinţa de a reda obiectiv lumea şi tendința moralizatoare 
a autorului. Dinu Păturică face parte din categoria personajelor cu 
valoare de arhetip. 

Romanul lui Nicolae Filimon e considerat de N. Manolescu 
“Mai curând parabolă a arivismului, decât o descriere realistă a lui”. 

E vorba de o parabolă a relaţiilor şi conflictelor sociale, văzute 
într-o perspectivă antinomică. 

Personajele sunt descrise prin notația gesturilor, prin 
reproducerea vorbirii lor, dar şi prin descrierea fizionomiilor. 
Atitudinea autorului față de personajele sale rezultă din epitetele prin 
care le caracterizează, dar şi din comentarii subiective ce însoțesc 
adesea faptele. De aici rezultă retorismul, apelul la unele expresii 
tipice de extracție folclorică sau aluziile culturale. Uneori, 
comentariile autorului capătă o turnură ironică, uşor parodică, chiar. 

Comparat cu scriitorii care l-au precedat, Nicolae Filimon 
pare un scriitor mai matur, evoluat, un autor ce dovedeşte o înţelegere 

superioară a funcţiei şi posibilităților literaturii. Acest fapt e vizibil 
atât la nivelul tematic, prin noutatea şi profunzimea realității 
investigate, cât şi sub raport compozițional. 

Se poate, de altfel, afirma că opera lui Filimon este o sinteză a 
tendinţelor literare din epoca sa; romanul sentimental şi de moravuri, 
proza de mistere, romanul de senzaţie şi realist, povestirea istorică — 
se regăsesc, în proporții diverse, în creația lui N. Filimon. După G. 
Călinescu, perenitatea operelor lui Filimon provine din “marea 
siguranță a desenurilor şi tonurilor fundamentale”. Filimon, deschide 
prin romanul său, drumul realismului în proza românească, dominată 
până la el de romantism, făcând tranziția de la scriitorii paşoptişti la 
marii clasici ai literaturii române. 

Alături de tehnica realistă — balzaciană, prozatorul e atent la 
modul de a se exprima al personajelor prin care dezvăluie structura lor 
morală, gândurile şi sentimentele lor. Forţa descriptivă, capacitatea de 
evocare e completată de arta dialogului, care asigură unor episoade un 
caracter scenic, fiind tensionate dramatic. Se realizează astfel o sinteză 
a tehnicii narative şi teatrale, care conferă relief şi culoare naraţiunii 
Ciocoii vechi şi noi e primul roman tipologic din literatura română, cu 
personaje complexe, dar şi cu o viziune cuprinzătoare asupra sferei 
socialului, tratat în mod obiectiv şi veridic. 


ALEXANDRU ODOBESCU 


Activitatea scriitorului Alexandru (Odobescu a fost 
caracterizată de un spirit didactic “înţeles în sens democratic şi 
progresist” (Mircea Tomuş). Activitatea de pedagog a lui Odobescu s- 
a materializat şi în opera sa literară, care are tendința de a instrui, de a 
comunica un mesaj etic, de a educa. 

Pe de altă parte, descendența paşoptistă a lui Odobescu s-a 
concretizat într-o serie de teme şi motive specifice: cultivarea 
subiectivităţii, inspiraţia din trecutul istoric şi culoarea locală a 
scenelor, fie spre acele momente de tensiune dramatică. 

Pseudokinegetikos este, cum afirmă Perpessicius, o “sumă a 
preferințelor de totdeauna , culturale, ştiinţifice şi chiar intime (...) 
prin timbrul expresiei particulare, acelaşi în toată opera lui Odobescu, 
însă mai scânteietor ca oriunde în această lucrare, de un caracter mai 
liber, mai amabil, mai autobiografic şi care, alături de corespondenţa 

sa — una din cele mai patetice — poate fi socotită cea mai intimă a lui 
confesiune”. 

Principalele opere ale lui Odobescu sunt Mihnea-Vodă cel 
Rău, Doamna Chiajna (ambele publicate în volumul Scene istorice 
din cronicile Țării Româneşti în anul 1860), eseul Pseudokinegetikos 
(1874), memorialul istoric Câteva ore la Snagov (1861), dar şi 
pamfletele Prandiulu academicu şi Fumuri arheologice scornite din 
lulele preistorice. 

Preocupările de istorie literară şi folclor ale lui Odobescu se 
concretizează în lucrările Mişcarea literară din Tara Românească în 
secolul al XVIII-lea (1869), Poeţii Văcăreşti (1860), Cântecele 
poporane ale Europei Răsăritene. În domeniul istoriei, Alexandru 
Odobescu a publicat lucrările Istoria arheologiei şi Tezaurul de la 
Pietroasa. 

În discursul rostit la Academia Română cu titlul Revizuirea 
dicționarului academic, Alexandru Odobescu îl apreciază pe Timotei 
Cipariu pentru interesul său pentru textele vechi şi recomandă 
publicarea acestor texte, însoțite de glosare şi adnotări critice. 

Necesitatea studierii limbii române vechi este foaret 
importantă, pentru că, obesrvă Odobescu, “ne dă putinţa de a ne înfige 
adânc în măduva graiului poporan de prin toată românimea şi s-o 
vorbim de acolo spre a-i distila vârtutea în rezervoriul comun al limbei 
naționale”. 

Totodată, Odobescu accentuează asupra necesității realizării 
unor opere literare şi ştiinţifice originale, de o reală valoare şi 
autenticitate expresivă. În formularea discursului său, Alexandru 
Odobescu a folosit şi unele elemente latinizante, pe care în alte lucrări 
şi în opere literare nu le-a utilizat (/aboare, paciență, procedere etc.). 

În articolul Psaltirea tradusă pe româneşte de diaconul 
Coresi, Odobescu observă că între lingviştii românie xistă, în această 
perioadă, o foarte productivă lipsă de colaborare, multe lucrări ale lor 
având ocirculație regională. Odobescu consideră că lipsa comunicaţiei 
intelectuale menţine încă unele regionalisme şi împiedică astfel 
formarea unei limbi unitare, în care graiurile regionale şi diversele 
sisteme filologice ar putea fuziona. 

Între diversele tendințe filologice contradictorii este necesară, 
consideră Odobescu, o cale mediană, care se poate realiza prin studiul 
istoric al limbii şi cercetarea diferitelor faze de evoluţie prin care a 

trecut limba română, de la formarea ei până în secolul al XIX-lea: “Să 
dăm studioşilor români şi nouă înşine, socotiți printre ei, mijloacele 
practice de a studia formațiunea şi dezvoltările succesive ale limbei 
naționale, prin scoaterea la lumină a adevăratelor acte civile ale 
adolescenței sale; să găsim putinţa de a ne înfige adânc în măduva 
graiului poporan de prin toată românimea şi s-o vorbim de acolo spre 
a-l distila virtutea în rezervoriul comun al limbei naționale. Să 
adăugăm la aceste două comori ascunse în rărunchii traiului nostru 
strămoşesc tot ce poate da mai bun scriitorii noştri moderni şi ştiinţa 
universală”. 

Odobescu consideră, de asemenea, că datorită convieţuirii 
româno-bulgare în Evul Mediu, prezenţa elementelor slave în limba 
română este justificată. În schimb, el se arată a fi împotriva valului de 
slavonisme pătruns în literatura română în urma traducerilor religioase 
din secolele XVI-XVII. Ca şi alți cărturari ai epocii, Odobescu 
consideră că, pentru anumite noţiuni, au existat, într-o fază mai veche 
a limbii, termeni latini, aceştia fiind ulterior înlocuiţi cu unele cuvinte 
slave. 

Cu toate influențele puriste care se mai resimt în operele sale, 
Odobescu recunoaşte că elementele slave sunt cele care conferă limbii 
române o fizionomie aparte în marea familie a limbilor romanice: “Să 
nu voim dar a croi limba noastră pe tipare neasemuite, să nu căutăîm a 
o asimila în zădar la regulile de dezvoltare ale lor, ci mai bine să 
studiem cu atențiune cum s-a strecurat elementul modificator la noi şi, 
când voim a ne curăţi limba de străinisme, să ne ferim întotodeauna de 
a ataca principiile ei constitutive”. 

Într-un studiu de o mare importanță metodologică şi 
lingvistică, Condițiunile unei bune traduceri româneşti, Odobescu 
apreciază rolul benefic al traducerilor din literaturile clasice. El 
recunoaşte însă diferenţele de vocabular şi de construcție gramaticală, 
care constituie motive de dificultate în cadrul traducerilor în limba 
română. 

În viziunea lui Alexandru Odobescu, condiţiile unei traduceri 
reuşite sunt cunoaşterea amănunțită a originalului cu pătrunderea celor 
mai subtile nuanțe ale textului, cunoaşterea deplină a limbii proprii şi, 
nu în ultimul rând, alegerea cu discernământ a autorului care trebuie 
tradus. 

Pentru ca aceste traduceri să fie cât mai valoroase şi mai 
accesibile marelui public, regionalismele, expresiile şi formele 
gramaticale incorecte trebuie să fie eliminate. De asemenea, trebuie să 
se renunţe la elementele familiare, exagerat colocviale, arhaice sau 
neologice în exces: “Aşadar, traducătorului I se cere a fi limpede, 
corect, elegant, cumpănit şi mai cu seamă inteligibil în limba sa; 
căutând formele literare, nu trebuie să scape din vedere nici puritatea 
şi demnitatea stilului, dar nici folosul ce pot trage cititorii din 
claritatea cărții lui”. 

Odobescu combate modalitatea arhaicizării limbii sau a 
folosirii neologismelor în exces: “A scrie limba trecutului este un joc 
retrospectiv, o petrecere de anticar care, chiar când e perfect articulată, 
rămâne a mulțămi numai un foarte mic număr de amatori”. 

Pe de altă parte, Odobescu s-a pronunţat împotriva tuturor 
curentelor lingvistice ale timpului său şi, mai ales, împotriva 
latinismului exagerat. Arta literară a lui Odobescu se fundamentează 
pe limba poporului, care îi conferă expresivitate şi savoare. 

Lexicul creaţiilor lui Odobescu este preluat din domenii foarte 
diverse. Astfel, termenii populari sunt legați de civilizația satului, dar 
şi de unele forme lexicale regionale (custură, joagăr, boccea, bundă, 
cioareci, siminoc, bidiviu, presură, găzdoaie, ferice. Ortoman. 
Pârdalnic). De precizat, de asemenea, că unele elemente poulare sunt, 
totodată, şi cuvinte de provenienţă arhaică. 

Mai trebuie precizat că în textele lui Odobescu există 
numeroase zicători şi proverbe, care conferă scrisului său oralitate şi 
expresivitate: “Să şedem strâmb şi să judecăm drept”, “a-şi pune pofta 
în cui”, “a pierde orzul pe gâşte”, “a da de primejdie” etc. 

Se poate spune că, dacă pentru Creangă elementul popular era 
chiar modul său propriu de expresie, pentru Odobescu acesta este un 
factor de expresivitate şi de realizare estetică. Valorificarea acestor 
elemente populare rezultă din intenţia scriitorului de a se apropia de 
vorbirea poporului şi de a contrabalansa acţiunea curentelor lingvistice 
artificiale, greu accesibile cititorilor de rând. 

Prezenţa lexemelor arhaice şi populare este motivată şi de 
conținutul unor scrieri ale lui Odobescu cu caracter isrtoric. Predilecţia 
pentru arhaisme poate fi pusă în legătură la Odobescu cu o anumită 
tendință spre exprimarea pretențioasă (arhonte, clucer, comis, jupân, 

mazil, postelnic, armaş, vornic, gugiuman, iminei, a dovedi, leat, 
pojar, vraci). 

În cadrul neologismelor, multe dintre acestea sunt termeni 
tehnici din domeniul artelor, istoriei şi literaturii clasice: organ, 
logograf, portic, sinolog, scoliast etc. există o altă categorie de 
neologisme care circulau în epoca lui Odobescu dar care au dispărut 
apoi din uzul limbii: marşandă, paviment, stampat, fumigaţie, 
laboare, a ajuta (cu sensul de a adăuga) etc. 

Lexicul lui Alexandru Odobescu are un caracter artificial; se 
poate observa, astfel, o anumită căutare a expresiei, cuvintele, frazele 
şi construcțiile gramaticale fiind rezultatul unei deliberări, a unei 
cercetări, de aici rezultând, în fond, şi caracterul savant al limbii 
scriitorului. 

Din punct de vedere fonetic şi gramatical, limba operei lui 
Odobescu nu diferă în mod fundamental de limba română 
contemporană. Există unele fonetisme regionale şi arhaizante, ca 
bilşug, sânticel ş.a, care dovedesc faptul că normele literare nu erau 
încă formate, ci în curs de stabilizare şi elaborare. 

Există, de asemenea, unele forme vechi de flexiune verbală la 
imperfect şi mai mult ca perfect care nu diferențiază persoana a treia 
singular de persoana a treia plural: “boierii sta”, “uneltirile izbutise 
toate” etc. Se întâlnesc şi reflexivul cu sens pasiv, ca şi unele 
inversiunispecifice limbii literare de atunci, după cum este utilizat 
participiul adjectival cu sens activ (“mişcări şovăite”, “stăruită 
curiozitate”, “bărbat nepregetat”). 

Opera lui Alexandru Odobescu este demnă de interes şi din 
punct de vedere al construcţiei frazelor. Odobescu utilizează de multe 
ori perioada amplă, cu structură simetrică. El posedă şi un simţ 
deosebit al construcţiei, al edificării substanţei estetice a operei. Dacă 
la Heliade predomina juxtapunerea, la fel ca în limba vorbită, iar fraza 
bogată a lui Bălcescu se bazează mai ales pe coordonare, pe 
amplificarea comunicării, Odobescu recurge la fraza hipotactică, 
proprie unei gândiri echilibrate şi unor construcții teoretice. 

Frazele lui Odobescu sunt construite prin trei procedee 
fundamentale: simetria, inversiunea şi ramificarea. Fraza cu 
subordonare multiplă este o particularitate esenţială a stilului lui 
Odobescu. El este un prozator descriptiv care, circumscriind tabloul 

integral, este atent şi la relevanța detaliilor, care sunt înregistrate 
pentru a reliefa ideea centrală. 

Tocmai de aceea, Odobescu a preferat să utilizeze frazele 
hipotactice, procedeu care conferă stilului lui Odobescu calități de 
proză ştiinţifică. Naraţiunile lui Alexandru Odobescu, mai ales cele de 
inspirație istorică, conduc întotdeauna la un tablou, la descriere, 
creându-se astfel impresia că acel tablou este chiar scopul povestirii. 
Din punct de vedere structural, naraţiunea se realizează prin diferite 
timpuri ale trecutului, iar tabloul descriptiv prin timpul prezent. 

În domeniul artei portretului, Odobescu a marcat un progres 
deosebit de important față de predecesorii săi. Tablourile şi portretele 
lui se caracterizează prin tehnica enumeraţiei care conduce la ample 
inventarieri a unor aspecte ale realității sau a unor opere de artă. 
Totodată, trebuie observat că Odobescu este un tip vizual prin 
excelență, un scriitor ce percepe cu acuitate relieful lumii exterioare, 
dar care e sensibil şi la structura armonică a universului. 

În descrierile sale de natură, Odobescu percepe mai ales 
armoniile şi ritmurile sale muzicale, fapt ce îl deosebeşte net de 
Alecsandri, de exemplu. Tudor Vianu observă, în acest sens, că “pe 
când, pentru Alecsandri, natura este mai cu seamă un tablou văzut, 
formă şi culoare pâlpâind în glorie solară, Odobescu resimte mai cu 
seamă farmecul ei muzical, miile de glasuri care compun armonia ei 
nedesluşită”. 

Ştefan Bezdechi afirma că ritmul “andante” şi “lento” al 
frazelor lui Odobescu este realizat prin procedeul hiatusului şi prin 
finalul frazelor prin silabă accentuată. Narațiunea conţine, pe de altă 
parte, în mod frecvent, aşa-numitele “expuneri adresate” (scrisori, 
discursuri, conferințe), un procedeu care presupune utilizarea unor 
elemente ale oralităţii stilistice, fapt ce imprimă operei o tonaliatte 
familiară, fascinantă prin simplitate şi naturalete. 

Publicat în anul 1874, Pseudokinegetikos reprezintă, în 
viziunea lui Perpessicius, “în literatura noastră, unul din momentele ei 
festive, de o prospeţime şi de o posteritate inepuizabilă şi care a izbutit 
să-şi creeze nu numai propria literatură, dar chiar şi o tradiție”. 

Referindu-se asupra stilului lui Odobescu, Tudor Vianu 
observă că “faima de stilist a lui Odobescu se datoreşte mai cu seamă 
bogăției bine stăpânite a perioadelor sale, pe care, de la Bălcescu, 

nimeni nu ştiuse a le dezvolta cu un suflu mai larg, cu un mai 
armonios simț muzical, în întreguri sintactice mai bine articulate”. 

Fascinaţia stilistică a operei lui Odobescu derivă atât din 
asocierea unor cuvinte din registre lexicale diverse, cât şi din aliajul de 
oralitate şi dizertație savantă, din compoziţia coerentă, atrmonioasă a 
întregului estetic. 

Pe de altă parte, stilul lui Odobescu provine, după expresia lui 
Vladimir Streinu, “din originalitatea lui unică de a fi un clasic şi un 
clasicist care nu s-a încadrat genuistic în formele tradiţiei”. Erudit şi 
artist în acelaşi timp, Odobescu mânuieşte cu măiestrie date din 
arheologie, istorie, folclor, literatură, muzică etc., dând lucrărilor sale 
o certă notă intelectualizantă, care, însă, se îmbină cu spontaneitatea şi 
accesibilitatea. 

Definind importanţa scriitorului, Tudor Vianu observa că 
“Odobescu reprezintă deci în dezvoltarea limbii şi artei literare 
româneşti în secolul al XIX-lea o etapă fără de cunoaşterea căreia nu 
ar putea fi înţeles progresul lor de mai târziu”. 

Al. Odobescu debutează cu poezia Odă României şi studiul 
Despre satira latină în revista “România literară” (1855). Scrie nuvele 
de inspiraţie istorică: Mihnea-vodă cel Rău, Doamna Chiajna, care vor 
fi publicate în volumul Scene istorice din cronicile Țării Româneşti 
(1860). 

Capodopera sa e Pseudokinegeticos (1844), un eseu pe tema 
vânătorii. 

Alte opere sunt: memoriul de călătorie Câteva ore la Snagov 
(1861), pamfletele Prandiulu academicu şi Fumuri arheologice 
scornite din lulele preistorice. De asemenea, Odobescu a avut 
preocupări de istorie literară şi folclor (Mişcarea literară din Țara 
Românească în secolul al XVIII-lea, Poeţii Văcăreşti), studii de 
arheologie (Istoria arheologiei, Tezaurul de la Pietroasa). 

Prin scrierea nuvelelor istorice, Odobescu se integrează într-o 
tendință națională inaugurată de C. Negruzzi şi Gh. Asachi. Fiecare 
nuvelă e împărțită în 4 capitole, având câte un motto şi evocă 
personalităţile puternice, voluntare (influenţa lui Negruzzi). 
Originalitatea nuvelelor istorice e dată de informaţia istorică extinsă, 
descrierile de natură abundente, fraza amplă, compoziţia echilibrată. 
Informaţia istorică bogată e valorificată de Odobescu într-o viziune 
personală, documentul fiind completat de apelul la imaginaţie, 

creându-se episoade dramatice, vaste tablouri de epocă. Fără a avea 
construcția armonioasă, simetrică a nuvelei lui Costache Negruzzi, 
nuvelele lui Odobescu sunt creaţii memorabile, modele de artă 
descriptivă, de stil şi limbă literară în proza românească. 

Pseudokinegetikos e primul veritabil eseu din literatura 
română, un eseu social al cărui laitmotiv e călătoria, prin spaţiu şi 
timp, fără o schemă tipologică riguroasă. Lucrarea e structurată în 12 
capitole (din care ultimul, “cel mai plăcut pentru cititor” e alcătuit 
numai din puncte de suspensie). Primul capitol se desfăşoară în jurul 
unui motiv autobiografic, în care predomină evocarea şi descrierile de 
natură (Bărăganul). 

Capitolul al doilea e pronunţat filologic. Aici, autorul scoate 
în relief laturile mai puțin grave ale erudiţiei. Capitolul al treilea e un 
fel de rezumat, o schiță a Fal/sului tratat de vânătoare. În continuare 
autorul înfăţişează modul în care tema vânătorii a fost reflectată în 
domeniul picturii, sculpturii, muzicii şi literaturii. 

În acest fel, spaţiile artistice şi epocile istorice sunt evocate 
printr-o foarte subtilă tehnică a digresiunii, într-o dizertaţie 
caracterizată de spirit asociativ şi sintetic. Există şi fragmente în care 
predomină anumite procedee de relativizare a discursului: ironia, 
parodia şi pastişa. În capitolul X şi XI, Odobescu descrie o călătorie 
pe plaiurile Buzăului şi relatează basmul Feciorul de împărat cel cu 
noroc la vânat. În Pseudoki-negetikos impresionează  erudiția 
autorului, dar şi naturaleţea relatării judicioase. Eseistul are atitudinea 
unui om degajat, înclinat mereu spre digresiune şi spre construcțiile 
parantetice. 

Din punct de vedere stilistic, opera lui Odobescu se 
caracterizează printr-un puternic simț al limbii, dar şi prin subtilitatea 
rafinată în construcţia şi cizelarea frazelor. 

Nu de puţine ori, cuvântul vechi se îmbină cu termenul savant, 
neologic, autorul integrând versificări populare, expresii tipice, 
proverbe şi zicători, într-un stil bazat pe oralitate şi expunerea erudită. 
Vladimir Streinu apreciază că autenticitatea stilului lui Odobescu 
provine din “originalitatea lui unică de a fi un clasic şi un clasicist 
care nu s-a încadrat genuistic în formele tradiționale”. 

Stilul şi arta literară în Pseudo-kinegeticos de Alexandru 
Odobescu 


S-a spus, pe bună dreptate, că, dacă s-ar încerca definirea şi 
tipologizarea tendinţelor şi a trăsăturilor fundamentale ale culturii şi 
literaturii româneşti de la mijlocul secolului al XIX-lea prin profilul 
literar al unui singur scriitor, numele lui Alexandru Odobescu ar trebui 
să fie invocat printre cele dintâi. Odobescu est autorul unei creaţii de o 
varietate impresionantă, ce izvorăşte dintr-o erudiție ce va fi rivalizată 
în epocă doar de aceea a lui Hasdeu, dar şi dintr-un talent cizelat de 
normele clasiciste, dintr-o intuiție subtilă şi sigură. 

Toate acestea legitimează un creator a cărui scriitură 
oglindeşte în modul cel mai pregnant tendinţele diverse ce îşi disputau 
întâietatea în vremea sa. Acest fapt nu a trecut, desigur, neobservat. 
Garabet Ibrăileanu considera viziunea artistică a lui Odobescu o 
sinteză de “patruzecioptism muntenesc şi criticism moldovenesc”, în 
timp ce Tudor Vianu considera că această viziune îmbină 
“paşoptismul cu umanismul”. 

Fără îndoială că opera lui Alexandru Odobescu este 
deopotrivă expresia unui spirit paşoptist, generos şi vizionar, dar şi 
manifestarea unui spirit critic ce îşi dezvăluie pasiunea disocierilor, 
dar şi a unor sinteze deosebit de pregnante. Orizontul cultural pe care 
opera lui Odobescu îl constituie este alcătuit din paşoptismul având o 
vastă cultură clasicistă, dar şi din idealuri romantice incontestabile. 

Expresia cea mai înaltă a talentului lui Alexandru Odobescu 
este, desigur, Pseudo-kinegetikos, “unul din monumentele cele mai de 
seamă ale stilului narativ şi descriptiv în literatura română a secolului 
al XIX-lea”, cum l-a definit Tudor Vianu. În anul 1874, când avea 
patruzeci de ani, Odobescu se găsea în punctul cel mai înalt al 
evoluţiei sale creatoare. 

Este aproape imposibil de definit şi de încadrat tipologic stilul 
şi genul acestei opere literare. Primii cititori ai operei au simțit 
caracterul ei hibrid, neomogen, inedit, fără să-l fi denumit în vreun fel. 
Cu toate acestea, Pseudo-kinegetikos poate fi considerat primul eseu 
din literatura română, având toate semnificaţiile şi trăsăturile acestei 
specii a literaturii: pasiunea detaliului şi, totodată, libertatea 

compozițională, spiritul de sinteză şi geniul parantetic, erudiţia care se 
resoarbe în pagină cu dezinvoltură şi grație stilistică, toate acestea 
îmbinate cu un talent asociativ ieşit din comun şi cu o vervă narativă 
şi descriptivă ce nu este egalată decât de perfecta adaptare a expresiei 
la fond, a spiritului la literă. 

Nu trebuie, de asemenea, omise nici numeroasele digresiuni, 
prin care autorul se abate de la subiectul dat, pentru a reveni şi a se 
îndepărta iar, într-o foarte subtilă artă a distanţării şi a apropierii. 

Eseul este o specie literară ce are toate atributele unei 
dizertații asupra unei teme a ştiinţelor sau a filosofiei, scrisă cu 
mijloace literare, un produs al spontaneităţii mai degrabă decât al 
studiului şi al erudiţiei, urmărind să-l delecteze pe cititor, şi nu atât să- 
l instruiască. Eseul poate fi definit ca un fel de poezie a ideilor. 

În realitate, acest gen de scrieri se poate fundamenta pe 
cercetarea cea mai riguroasă şi pe cea mai amplă informaţie, dar 
eseistul adoptă față de rezultatele lui o atitudine lipsită de pedanterie, 
liberă de servituţile şi de rigorile constrângătoare ale metodei. Ceea ce 
caracterizează eseul este, aşadar, modalitatea dicțiunii prin care se 
exprimă conduita, personalitatea unui scriitor, atât de stăpân pe 
mijloacele sale scripturale, dar şi pe conţinuturi, încât le poate trata pe 
acestea din urmă cu detaşare şi graţie. 

Nu întâmplător Odobescu aşază în fruntea eseului său un 
motto împrumutat din Martial: difficiles nugae — nimicuri anevoioase, 
o alăturare de cuvinte ce sugerează lipsa de pretenţii a acestei opere, 
dar şi efortul cercetării pe care modestia şi bunul lui gust preferă s-o 
ascundă. Pseudo-kinegetikos a fost scrisă, inițial, ca o prefaţă la un 
manual de vânătoare al prietenului autorului, C.C. Cornescu. 

Odobescu scrie, în loc de prefaţă, o carte “în opozițiune fățişă 
cu Manualul vânătorului, după cum el însuşi se exprimă într-o 
scrisoare către Cornescu: “pe când tu, în fine, studiai cu luare-aminte 
caracterele fizice şi etice ale celor mai obicinuite subiecte însufleţite 
de vânătoare, eu, ca un nevânător ce sunt, m-am apucat să colind 
răstimpii şi spațiile căutând cu ochii, cu auzul şi cu inima privelişti, 
răsunete şi emoțţiuni vânătoreşti. Colindând, m-am rătăcit şi iată-mă 
acum ajuns din fantastica-mi călătorie cu un sac aşa de îngreuiat de tot 
felul de petice şi de surcele, adunate de pretutindeni, încât nu mai 
cutez, Doamne fereşte! nici chiar eu însumi să-l arunc în spinarea 
Manualului tău. Am luat deci pretențioasa hotărâre de a le deşerta într- 

un volum deosebit, ce-l voi tipări pe seama lor, şi care, subt un titlu 
pedantic şi arhaic spunând vânătorilor numai lucruri ce sunt de prisos 
artei lor, va întocmi un fel de Fals tractat de vânătoare, Pseudo- 
kinegetikos, în opoziție fățişă cu Manualul tău, care, deşi mai scurt, 
este, însă, cu mult mai folositor celor care vor să înveţe ceva cu 
temei”. 

De fapt, în ciuda tonalităţii de badinerie şi a modestiei, mai 
mult sau mai puțin ostentative, în scrisoarea adresată lui Cornescu, 
scriitorul urmăreşte, ca şi Lessing în Laocoon — sau despre limitele 
dintre artele plastice şi poezie, să ofere o operă literară în care, 
îmbimând plăcutul cu utilul, să fie instructiv şi atrăgător totodată. 

De fapt, deosebirea dintre Laocoon şi Pseudo-kinegetikos este 
fundamentală. Lessing este, în esența personalităţii sale, un filosof de 
structură iluministă şi scopul lui era să stabilească un adevăr general 
cu privire la natura plasticii şi a poeziei, a artelor coexistenței şi a 
artelor succesiunii, în timp ce Odobescu rămâne, în opera sa, un istoric 
şi un artist, un spirit foarte atent la singularitatea operelor şi la 
valoarea lor expresivă. Rătăcirea lui Odobescu pe urmele motivului 
artistic al vânătorii nu are ca scop probarea, demonstrarea vreunei 
teze, a vreunui principiu cu caracter de generalitate. 

Rătăcirea este un simplu pretext pentru autor pentru a se putea 
delecta prin evocarea unei mari varietăți de opere aparținând tuturor 
artelor şi tuturor epocilor de creaţie, în care se reflectă una dintre 
formele de vigoare şi de sensibilitate umană: “S-ar putea deştepta într- 
o asemenea operă, scrie Odobescu, mii de idei energice şi salubre care 
ar scălda mintea obosită şi sufletul amorțit în roua întăritoare a 
timpilor de antică vârtoşie trupească; apoi ar veni rândul cugetărilor 
dulci şi duioase ce vlăstăresc adesea în traiul singuratic al vânătorului 
şi care, cu tot nesaţiul lor de amor, fac uneori ca o lacrimă de dor şi de 
îndurare să-i roureze geana. Într-acea carte şi-ar găsi locul şi 
întâmplările comice şi spusele glumeţe şi petrecerile zgomotoase, care 
înveselesc viața vânătorească; apoi într-însa s-ar vedea încă cum artele 
şi poezia au ştiut să-şi însuşească şi au izbutit să răsfrângă în 
producțiuni de merit toate aceste felurite fapte şi simțiri”. 

Cartea lui Odobescu e compusă, astfel, dintr-un mozaic de 
citate, dintr-un şir de analize ale unor opere plastice şi muzicale, dar şi 
din amintirile autorului, din reflexele autobiografice încrustate în 
operă cu subtilitate compozițională. Ni se revelează, din paginile 

Falsului tratat, un autor iubitor de natură, de viață populară, de 
folclor, de toate bucuriile vieţii, un temperament sociabil şi, în acelaşi 
timp, iubitor de jovialitate. Amestecul de curiozitate erudită, de 
vigoare rustică şi de vitalitate întrupează una dintre ipostazele 
tradiționale, şi fundamentale, în acelaşi timp, ale umanismului. 

Pseudo-kinegetikos este, cum s-a mai spus, un potpuriu, un 
magazin de “bric-a-brac” cuprinzând în structurile sale orice obiect 
artistic, de la descripția exactă de amator a unui tablou până la cuplet. 
Tehnica lui Odobescu ni se relevă în continua deplasare a accentelor şi 
a atenției şi, spre distincţie de Lessing, în dezorganizarea oricărei 
intenţii de sistem. Ca liant al operei sale, Odobescu introduce, ca din 
neatenție, pasaje traduse din texte străine, pentru a se denunța mai 
apoi. Ca artist, Odobescu este un peisagist al imensităţii câmpiilor 
nesfârşite, cu o viziune amplă, panoramică asupra naturii. 

Scriitorul începe, în mod paradoxal, prin a se recuza, 
plângându-se că-i lipseşte competența, aplicaţia pentru domeniul 
cinegetic. El este, cum spune, ca “ageamiul” care vânase curcile 
babelor sau ca simigiul căruia-i mâncase plăcintele dascălul 
Caracangea. A luat parte, totuşi, la unele vânători, s-a oprit la 
cârciuma unchiaşului Dor-Mărunt, povestind cu tămădăienii din căruţe 
şi admirând întinderile Bărăganului. 

Într-adevăr, în copilărie şi în adolescență, Odobescu a 
străbătut Bărăganul, lăsndu-se copleşit de farmecul acestor câmpii de 
o vastitate copleşitoare. Într-o scrisoare adresată mamei sale, Catinca 
Odobescu, scriitorul relatează călătoria de la Călăreţi la Balta-Albă, 
prin inima Bărăganului. 

Ca în cazul marilor artişti ai cuvântului, imaginile fixate pe 
retina copilului s-au impus cu o deosebită forță în conştiinţa 
scriitorului aflat la maturitate şi au sintetizat una dintre cele mai 
expresive pagini din literatura noastră consacrate câmpiei 
Bărăganului. “Şi eu am văzut cârdurile de dropii, cutreierând cu pas 
măsurat şi cu capul aţintit la pază acele şesuri fără margine, prin care 
aerul, răsfirat în unde diafane sub arşiţa soarelui de vară, oglindeşte 
ierburile şi bălăriile din depărtare şi le preface, dinaintea vederii 
fermecate, în cetăţi, cu mii de minarete, în palate cu mii de încântări”. 

Scriitorul a văzut de asemenea, cu ochiul său atent la vestigiile 
istoriei, movilele străvechi de pe malul Ialomiței “sentinele mute şi 
gârbovite subt ale lor bătrâneţi”. În conturarea tabloului de natură, 

Odobescu acordă o importanță majoră imaginilor acustice, notând cu 
fineţe ecourile sunetelor în cugetul călătorului: “Când soarele se 
pleacă spre apus, când murgul serei începe a se destinde treptat peste 
pustii, farmecul tainic al singurătăţii creşte şi mai mult în sufletul 
călătorului (...). Singure stelele nopţei se uită de pe cer la dânşii; ei 
aud cu urechile toată acea nenumărată lume de insecte ce se strecoară 
prin ierburi, ţiuind, scârţâind, fluierând, şuierând, şi toate acele mii de 
glasuri se-nalţă cu răsunet potolit în tăria nopţii...”. 

Cântecul cocorilor îi aminteşte autorului versurile lui Dante 
din Infernul. Bărăganul seamănă, apoi, cu stepa malorusiană din Taras 
Bulba a lui Gogol. De altfel, scriitorul cunoaşte foarte bine literatura 
rusă, cum o dovedesc şi numeroasele citate în ruseşte sau traducerile 
de expresii şi cuvinte din limba rusă. 

Manualul nu aminteşte nimic despre legiuirile prohibitive ale 
vânatului, în epoca fecundării când domneşte Venera, “născătoarea 
spornicei ginte romane, dezmierdătoarea zeilor şi oamenilor”, cântată 
de Lucrețiu la începutul poemului său. Vânătorul porneşte deci cu 
copoii lui în lunile primăverii şi scriitorul se lasă încă o dată să 
alunece, pentru a ne vorbi despre câinii de vânătoare, pe care 
““nerăbdarea îi face să tremure mai mult decât frigul”. 

Este intercalată, de asemenea, aici anecdota despre vânătorul 
lăudăros care se lasă tras de mânecă. Abia acum ajunge scriitorul să 
urmărească istoria plastică şi literară a motivului vânătoresc. Începutul 
operei se referă la descrierea a trei opere: Diana cu ciuta, grup 
monumental antic, Diana din Poitiers a lui Jean Goujon şi gravura lui 
Albert Durer, înfățişând întâmplarea sfântului Hubert, patronul 
vânătorilor. 

Paginile descriptive, de o extremă plasticitate şi rigoare, în 
concurență cu acelea ale Istoriei arheologiei, îşi fac locul aici: “A fost 
fără îndoială un vânător inspirat şi a ştiut să mânuiască bine arcul şi 
săgețile artistul subt a cărui daltă s-a mlădiit statua Dianei de la Luvru, 
acea blândă şi splendidă fecioară de marmură care s-avântă, ageră şi 
uşoară, sub crețurile dese ale tunicei ei spartane, scurtă în poale şi larg 
despicată în umeri...”. 

Grandoarea antică a statuii este pusă de autor în contrast cu 
morbidețea “modulată în linii unduioase” a operei lui Jean Goujon şi 
cu geniul reflexiv şi iubitor de “naive amănunte” al artistului german 

Durer. “Mă opresc, căci mi se pare că iar am greşit calea!”, exclamă 
scriitorul la un moment dat, într-o pornire autoironică şi parodică. 

O linie dreaptă a expunerii nu este însă posibilă. Coborându- 
se în trecut sau avântându-se, într-un impuls vizionar spre viitor, fără 
ordine sau fără un plan bine structurat, cedând tentațiilor divagaţiei, 
scriitorul trece de la artele plastice la literatură, vorbind pe rând despre 
tratatele cinegetice ale anticilor, despre sculpturile de pe arcul roman 
al lui Constantin cel Mare, despre desenele preistorice de pe pereţii 
grotelor din Franța, despre alto-reliefurile egiptene şi asiriene sau 
despre picturile lui Rubens sau Ruysdael. 

În această lungă peregrinare prin domeniul artei şi al 
literaturii, Odobescu este unul dintre cei dintâi care vorbeşte cititorilor 
români despre scriitorii ruşi, nu numai despre Gogol, dar şi despre 
Turgheniev, cu ale lui Povestiri de vânătoare. Odobescu combate, 
astfel, o prejudecată a latiniştilor: “La noi acuma, când vobeşte cineva 
despre slavoni, fie în materie de literatură, de istorie şi mai ales de 
agricultură, apoi îl ia lumea la ochi şi-şi aprinde paie în cap. Se găsesc 
chiar unii mai radicali, mai purişti, mai români chiar decât toată 
“semenţia românească”, decât toată «terrina romanesca», ba şi decât 
toți «boii romanesci», cari-l izbesc şi cu câte «una mostra de critica» 
de-i resună creierii. Sper însă că eu unul am să rămâi nevătămat...”. 

Cu excepția lui Hasdeu, nimeni dintre contemporanii lui 
Odobescu nu arătase un orizont mai larg al culturii, pe care el de altfel 
n-o afişează cu pedanterie, ci cu grația unui amator pentru care 
erudiţia este un obiect al delectării sale. 

Eruditul Odobescu, perindat prin literaturile şi vestigiile 
istoriei umanităţii, este un om cu o extrem de subtilă sensibilitate la 
frumos, dar şi la spiritualitatea populară. Scriitorul îşi cunoaşte ţara şi 
admiră frumuseţile acesteia; înainte de Vlahuţă, Hogaş şi Sadoveanu, 
Odobescu a dat geografia poetică cea mai întinsă a pământului 
românesc, cunoscând deopotrivă datinile populare, legendele şi 
poeziile folclorice, intercalând, chiar, în basmul bisoceanului, o mică 
arhivă folclorică. Scriitorul observă animalele, este atent la numele 
florilor, ale păsărilor şi ale ierburilor. Adună cu pasiune nume de 
păsări, prezentând cititorilor varietatea atât de pitorească a neamurilor 
lor (dumbrăvence, pitulice, presure, sfrâncioci, petroşei şi sfredeluşi, 
cintezoi şi piţigoi). 

De asemenea, se poate spune că Alexandru Odobescu 
vorbeşte cu naturalețe şi spontaneitate graiul poporului, nu numai 
atunci când reproduce vorbirea unui personaj popular, dar şi în 
propriile sale enunţuri, valorificând un vocabular adecvat, care este 
alternat cu arhaisme şi neologisme, dar şi cu ziceri tipice şi exclamaţii: 
“Dar ce făcui, vai de mine?”, “Doamne fereşte!...”, “Hai s-o lăsăm 
încurcată!...” etc. 

Nu trebuie să omitem faptul că Odobescu este şi un foarte 
înzestrat culegător de literatură populară. El culege proverbe şi ziceri 
tipice, pe care le valorifică în eseul său. S-ar putea chiar alcătui o 
antologie de maxime, proverbe, locuţiuni prezente în Pseudo- 
kinegetikos. lată câteva exemple: “tararaua neamţului”, “a prinde 
iepurele cu carul”, “din coadă de câine sită de mătase nu se poate 
face”, “a vedea cam sus găina” etc. 

Materialul lexical şi figurativ intră, în Pseudo-kinegetikos, în 
construcții sintactice desfăşurate amplu, într-o ritmică lentă, în largi 
perioade binare sau ternare, alcătuite din propoziţii principale 
coordonate, pe care se altoiesc determinări propoziţionale în grupuri 
de două sau trei. 

Aceste perioade vaste şi calme nu sunt însă ale unui orator, ci 
ale unui om înţelept care are timp să povestească şi care nu lasă 
deoparte nimic din ceea ce se înfăţişează memoriei sale bogate şi 
ochiului care vede tablouri întregi. Limba lui Odobescu, cu împletirea 
ei caracteristică de material popular şi neologistic, de forme ale 
originalității şi ale exprimării savante, ca şi stilul său, cu perioade larg 
desfăşurate, după legile simetriei şi ale cadenței muzicale, ating în 
Pseudo-kinegetikos cea mai desăvârşită concretizare. 

Comentând opera lui Odobescu, Mihai Eminescu observa 
înainte de toate “limba curată şi farmecul noutăţii. O mulţime de 
cuvinte şi forme idiomatice, până acum scrise prea puţin sau defel, dar 
a căror origine este limba poporului nostru, fac cartea prețioasă şi din 
punct de vedere lexical”. 

BOGDAN PETRICEICU HASDEU 


Bogdan Petriceicu Hasdeu (1838-1907), a fost o personalitate 
polivalentă, poet, prozator, dramaturg, filolog, istoric şi folclorist. 
Editează mai multe publicații: “România”, “Foiţă de istorie şi 
literatură”, “Din Moldova” (la Iaşi), “Aghiuţă”, “Satirul”, “Traian”, 
“Columna lui Traian”, “Revista nouă”. A fost profesor la 
Universitatea din Bucureşti, director al Arhivelor Statului, membru al 
Societăţii Academice Române. A publicat două volume de poezii: 
Poezie (1873), în care e prefigurat lirismul arghezian, şi Sarcasm şi 
ideal (1897) în care tonalitatea lirică e mai sumbră iar conţinutul 
poetic eterogen. Ca prozator, Hasdeu e autorul unei nuvele, Duduca 
Mamuca, republicată sub titlul Micuța şi al unui roman istoric 
neterminat, Ursita. Hasdeu poate fi considerat întemeietorul dramei 
istorice româneşti, prin piesa Răzvan şi Vidra (o primă versiune purta 
titlul Răzvan-vodă). 

Alte încercări dramatice: Răposatul postelnic, Doamna 
Ruxandra şi Trei crai de la răsărit. Hasdeu a avut şi preocupări 
filologice în lucrările Principie de lingvistică, Cuvente din bătrâni 
(culegere de texte româneşti vechi) şi o adevărată enciclopedie 
națională şi o antologie de literatură populară şi cultă. De asemenea, 
Hasdeu editează Arhiva istorică a României, publică 2 volume din 
Istoria critică a românilor şi o monografie istorică intitulată Jon Vodă 
cel Cumplit. 

Hasdeu a fost un cărturar cu vocaţia monumentalității. În 
domeniul publicisticii, el a editat numeoase ziare şi reviste, precum 
“Românul”, “Columna lui Traian”, “Revista nouă” etc. de asemenea, a 
scris poezii, publicate în volumele Poezie şi Sarcasm şi ideal. 

În domeniul prozei, Hasdeu scrie nuvela Micuţaşi un roman 
istoric, Ursita, rămas neterminat. Hasdeu poate fi cosiderat 
întemeietorul dramei istorice româneşti, prin piesa Răzvan şi Vidra 
(1867). Alte încercări dramatice demne de a fi menționate sunt: 
Răposatul postelnic, Doamna Ruxandra şi comedia Trei crai de la 
răsărit. În domeniul lingvisticii, Hasdeu este autorul lucrărilor 
Principie de lingvistică, al culegerii de texte româneşti vechi Cuvente 

din bătrâni, apărută în trei volume şi al unui dicționar monumental, 
Etimologicum Magnum Romaniae. 

În domeniul istoriei, Hasdeu editează Arhiva istorică a 
României, publică lucrarea Istoria critică a Românilor şi monografia 
Ion Vodă cel Cumplit. 

Căutând să definească personalitatea creatoare multivalentă a 
lui Hasdeu, Pompiliu Constantinescu observa: “A descifra «glasul 
popoarelor», în limbă, folclor şi istorie a fost şi țelul esențial al 
savantului Hasdeu, aplicat la cercetarea realității materiale. Este 
impresionant, în linii generale, marele effort al istoricului şi 
filologului care a intenționat să ne ofere monumentul graiului 
Magnum Etimologicum, şi să traseze harta etnică, morală şi politică a 
istoriei naţionale, în Istoria critică. Colecţionar de documente, iubitor 
de controverse inextricabile şi veşnic înaripat spre ipoteză, Hasdeu 
ambiționează să rezolve, în aceeaşi operă, spiritul de analiză şi spiritul 
de sinteză”. 

În domeniul lingvisticii, Hasdeu elaborează, pentru prima dată 
la noi, o teorie a circulaţiei cuvintelor, demonstrând care este relația 
justă între vocabularul de bază (fondul lexical principal) şi masa 
vocabularului. De asemenea, el a subliniat importanța elementului slav 
în cadrul lexicului limbii române, criticând, astfel, implict exagerările 
orientării latiniste. 

Pe de altă parte, în prefața la Cuvente den bătrâni, Hasdeu 
subliniază caracterul social al limbii: “Nimic mai social ca limba, 
nodul cel mai puternic, dacă nu chiar temelia societății. Nimic mai 
expus, prin urmare, la pericolul unor aprecieri emoţionale, în loc de 
cele raționale. Limba unui popor se confundă şi se identifică cu 
naționalitatea lui, cu memoria părinților”. 

Dacă poezia lui Hasdeu se caracterizează printr-un limbaj 
vehement, prin antiteze puternice şi un deosebit de atent simţ al 
muzicalităţii limbii literare, proza sa are accente realiste semnificative. 

Modernitatea prozei lui Hasdeu rezultă din detaşarea față de 
evenimentele narate, dar şi din tratarea lor în mod realist, uneori chiar 
în tonalitate grotescă. 

În Răzvan şi Vidra, capodopera literaturii sale, Hasdeu descrie 
“drama individului apăsat de prejudecata publică”. Piesa lui Hasdeu 
are un conflict puternic, original. Discursul dramatic se caracterizează 

prin utilizarea monologului, dar şi a inserției unor elemente din lirica 
populară. 

În acest fel, construcția de ansamblu câştigă în complexitate, 
beneficiind de noi mijloace de exprimare a mesajului. Replicile piesei, 
uneori tandre, alteori de o mai mare duritate, sobre, sunt susținute în 
mod permanent de participarea afectivă a autorului. Tocmai de aceea, 
discursul retoric e dublat de cele mai multe ori de accente lirice sau 
reflexive. 

De asemenea, autorul mânuieşte cu măiestrie tehnica antitezei, 
a contrastelor, evitând căderea pateticului în ridicol sau a lirismului în 
sentimentalism. Personajele piesei se remarcă prin complexitate şi 
veridicitate; ele se integrează cu naturaleţe în planul psihologic şi 
social al construcției dramatice. Personajele din planuls ecund al 
dramei au rolul de a crea atmosfera epocii, de a contura o culoare 
locală foarte sugestivă. 

Istoria e una din marile teme ale creaţiei lui Hasdeu; istoria e 
preluată ca pretext în unele opere literare, dar e şi privită ca o 
posibilitate de evocare a unor evenimente şi personalități exemplare, 
în spiritul adevărului istoric, sau ca raportare la prezent. 

În prefața la ediţia a Il-a a piesei Răzvan şi Vidra (1867), 
Hasdeu mărturiseşte că a intenţionat “o producere literară psihologică 
şi istorică”. În latura psihologică autorul şi-a propus să dea fiecărui 
personaj “chiar şi dintre cele secundare, câte o nuanţă proprie şi 
obiectivă”, în timp ce în plan istoric scopul său a fost acela de a 
înfățișa istoria epocii, dar şi istoria unei personalități singulare, a lui 
Răzvan. 

Sursele de inspirație sunt găsite în operele cronicarilor 
moldoveni, în documente vechi, dar şi în biografia lui Răzvan scrisă 
de N. Bălcescu. Tema o constituie evocarea unui moment din istoria 
Moldovei de la sfârşitul secolului XVI; în realizarea acestei teme, 
Hasdeu dezvoltă o serie de motive ca: ascensiunea săracului, 
răsplătirea răului prin bine, dorul de țară etc. 

Piesa Răzvan şi Vidra e concepută de Hasdeu ca o “poemă 
dramatică în cinci cânturi” (Un rob pentru un galben, Răzbunarea, 
nepoata lui Moţoc, Încă un pas, Mărirea), fiecare cânt având un motiv 
sugestiv pentru conţinutul său. În primele două cânturi axul acţiunii îl 
constituie conflictul social dintre cei săraci şi boieri, iar în celelalte 

trei accentul cade pe latura psihologică, pe frământările sufleteşti ale 
celor două personaje principale. 

Acţiunea piesei urmăreşte diferite momente ale ascensiunii lui 
Răzvan, de la conducător de rob ţigan eliberat la aceea de domn al 
Moldovei. De la început, personajul îşi dezvăluie o serie de însuşiri 
umane deosebite, care îi înnobilează caracterul. Destinul lui Răzvan va 
fi înrâurit decisiv de întâlnirea cu Vidra, tip al femeii voluntare, care, 
observându-i aptitudinile, îl conduce pe calea ambiţiei de a se înălța 
până la scaunul domnesc. 

Răzvan reuşeşte să devină domn al Moldovei, pentru o scurtă 
durată, însă. Personajele se pot clasifica în două grupe: pe de o parte 
Răzvan şi Vidra, cu profiluri caracterologice foarte pregnante, 
personaje pe care scriitorul le descrie din perspectiva vieţii lor 
psihologice, afective complexe, cu o evoluţie adesea neaşteptată. 

Structura morală a lui Răzvan e într-o foarte limpede antiteză 
cu starea sa socială şi materială. Drama acestui personaj e de a fi 
condamnat la un destin pe care nu el şi l-a ales şi ale cărui 
constrângeri sunt în contradicție cu aspiraţiile lui intime. Prin Vidra 
dramaturgul şi-a propus să înfăţişeze un caracter ambițios, orgolios. 
Dacă Răzvan e omul actelor eroice, Vidra e eroina actelor psihologice, 
ea impunându-se ca un abil regizor al gesturilor lui Răzvan. 
Personajele din planul secund al dramei creează atmosfera epocii prin 
figuri reprezentative, delimitate în două tabere: cei săraci (Tănase, 
Răzăşul, haiducii) şi boierii, (Başotă, Sbierea). Originalitatea 
dramaturgului rezidă şi în antiteza puternică ce se stabileşte între cele 
două grupuri de personaje. Continuând tradiţia enciclopedică a lui 
Dimitrie Cantemir, Hasdeu a îmbogăţit extrem de mult epoca sa, prin 
contribuţiile sale în domeniul istoriei, filologiei, literaturii sau 
etnografiei, chiar dacă n-a modelat-o, aşa cum va face Maiorescu. 

